
Adassék Tisztelet a katonaeszménynek 
A hazáért megdicsőültek szelleme töltsön el 
És a magyarok Istene segítsen meg minket 


(Gróf Zrínyi Miklós, költő és hadvezér) 


EMLÉKEZTETŐÜL : 


azoknak, akik még mindig rendületlenül forgatják Lenin és Sztálin műveit s 
hisznek a proletárdiktatúra győzelmében; 

azoknak, akik megalkusznak s kiegyeznek a bolsevista diktatúrával; 

akik félrevezetve, vagy megfélemlítve építik a keleti terror-szocializmust, s 
egyidejűleg küzdenek a népek egyetlen szabad államformája ellen; 

azoknak végül, akik túlélték Rákosiék börtöneit és munkatáborait, de a 
szabadságban és jólétben ma már elfeledték a múltat, - hogy emlékezzenek! 
1945-1956 Barátaink, társaink emlékének, akik életüket adták egy szabad, 
független és demokratikus Magyarországért. 


ELŐSZÓ 


a "Magyar börtönvilág Magyarországon 1945-19561 hazai kiadásához. 


Pár esztendővel ezelőtt még elképzelhetetlen volt, hogy bármilyen nyugaton 
megjelenő és a hazai kommunista kormányzattal foglalkozó könyv vagy bármilyen 
sajtótermék megjelenhessék, sót, mint az a "Börtönvilág Magyarországon" c. könyv 
esetében számtalanul megtörtént, a kádári ellenőrző szervek, - volt belőlük bőven 
- úgy a határon hazahozott, vagy postán hazaküldött könyveket elkobozták. Féltek 
az igazságtól és féltek, hogy a magyar nép megtudja a kulisszák mögött 
lejátszódott sötét, sokszor gyilkos munkájuknak történetét. Pár száz könyv 
mégiscsak hazajutott, a nyugatra látogatott magyar turisták csempészték haza. 
Ezek azután közkézen forogtak, és végülis a kormányzat nem tudta tovább titkolni 


a könyv megjelenését. 


1989-ben Magyarországon drámai változások történtek. Kádár és szűk környezete 
eltűnt a magyar politikai élet porondjáról és az új reformpolitikusok - akarva, 
nem akarva - kénytelenek voltak a nemzet nagy többsége követeléseinek helyt adni 
így törölték el a különböző korlátozásokat, köztük a cenzúrát is, és 
Magyarország volt az első kommunista állam, ahol a sajtószabadságot 
biztosították 1989 nyarán az országban nemcsak a különböző új politikai 
csoportosulások újságjai láttak napvilágot, hanem a régi kommunista kormányzat 
számtalan embertelen bűneire hívták fel az ország figyelmét 

1956 októberének hősei, Nagy Imre és társainak szomorú sorsa egyszerre az ország 
népének mindennapi témája lett, s most derültek ki olyan tények - 
bizonyítékokkal alátámasztva -, hogy a szocializmus megmentőjének kikiáltott 
Kádár uralma alatt, a magyar hazafiak százait végezték ki a forradalomban való 
részvétel vádjával. Kádár a történelem ítélőszéke előtt nem mint a magyar nép 
bölcs vezetője, hanem mint egy bosszútól fűtött diktátor fog szerepelni 
Gyilkosságokat, amit nevében és tudtával elkövettek, nem lehet avval lemosni, 
hogy a 70-es évek közepétől egyszerre a magyar nép jótevőjének, jóléte 
biztosítójának adta ki magát. A mártírok és ellenállók 1989 június 16-i temetése 
örök példája marad egy nemzet igazságérzésének. 

A "Börtönvilág Magyarországon" és az öt évvel később, 1982-ben kiadott "Szovjet- 
világ Magyarországon" volt az első könyv, úgy az emigrációban, mint idehaza, 
amely az 1945-1956 közötti idők szégyenteljes éveiről számol be. 

Ez a könyv adott először számot a rákosi rezsim alatti magyar ellenállásról, a 
börtönök világáról, és nem utolsó sorban a hírhedt ÁVH szadista hóhérmunkájáról. 


Több mint 300 kivégzett áldozat neve, és a számtalan titkos politikai perben 
elítélt százezrek tettei bizonyítják, hogy a Magyar Október előkészítéséhez ezek 
a hazafiak életük feláldozásával járultak hozzá. 


Meg kell e könyvvel kapcsolatban említeni egy igen fontos tényt: a "Börtönvilág 
Magyarországon" talán az egyedüli forrás a rákosi rendszer titkos politikai 
pereiről, a kivégzettekről, a börtönökben lejátszódott embertelen állapotokról, 
és az ÁVH módszereiről. Tudjuk, hogy a Forradalom alatt úgy az ÁVH központi 
irattárát, mint a Katonai Bíróság és az Államvédelmi Központban /Fő utcában/ 
tartott periratok, ítéletek nagyrészét az ÁVH-s és a beosztott alkalmazottak 
megsemmisítették. Ez még a halálraítélt és kivégzett foglyok nyilvántartásával 
kapcsolatban is fennáll. Hiba lenne azt állítani, hogy ez a dokumentáció teljes, 
vagy, hogy nincsenek más források. A könyv első kiadása óta mi magunk is 
felfedeztünk számos hibát és hiányosságokat, nem beszélve arról, hogy épp a 
könyv megjelenése óta sok börtönviselt bajtársam keresett fel és számolt be a 
maga peréről, és átélt szenvedéseiről. 


Meggyőződésem, hogy napjainkban, amikor ezt az időszakot még a jelenlegi 
kommunista vezetés is elítéli és amikor már szabadon lehet erről a tíz érői 
beszélni, még sokan fognak beszámolni a maguk sorsáról. Végre így sikerül majd 
egy igazi, majdnem teljes és bizonyítékokkal alátámasztott képet kapni a 
Sztálin-Rákosi terroruralom tíz esztendejéről. 


A könyv magyarországi megjelenése alkalmából szeretnék köszönetet mondani 
azoknak a munkatársaknak, volt bajtársaknak, akik leírásukkal, történeti 
adataikkal, kritikájukkal segítették ennek a könyvnek a megjelenését. 
Ugyancsak itt szeretnék köszönetet mondani a Magyar Politikai Foglyok 
Szövetségének és a Szövetség elnökének Fónay Jenőnek, a könyv magyarországi 
kiadásáért. 


Fehérváry István /1990 január/ 


Húsz év után 


1956 októberében a Forradalom megnyitotta a börtönök és internálótáborok kapuit 


Ezren és ezren nyertük vissza szabadságunkat, hogy pár nap múlva a szovjet 
tankok tüzében összeomlott Szabad Magyarország után Nyugaton keressünk új hazát. 


Állampolgárai lettünk egy szabad társadalomnak. Az első évek nehézségei után 
mindenki beleszokott az új környezetébe. Megtanultuk a befogadó ország nyelvét, 
a helyi szokásokat és aránytag rövid idő alatt "beilleszkedtünk". Sokan meg is 
változtak, - sőt olyanok is akadtak, akik nevüket megváltoztatták. A világ 
változott, és mi is változtunk. 


Évek, majd évtizedek teltek el. Új életben és új környezetben kezdtük 
elfelejteni a múltat, a régi börtönéveket, a barátokat. Szomorú azonban, hogy 
azok neveit is kezdtük elfelejteni, akik ma nem lehetnek közöttünk, akik 
mártírhalottai történelmünk leghosszabb ellenállási harcának. Pedig annak idején 
egymásnak szent esküvéssel fogadtuk, hogy emléküket örökké ápolni fogjuk, hogy 
nem fogunk soha elfelejtkezni róluk. Húsz esztendő telt el azóta. 

Nincsen nemzet, amely ne ápolná azok emlékét, akik életüket áldozták hazájuk 
szabadságáért és függetlenségéért; nekünk is, - utolsó életben maradt tanuknak 
-kötelességünk, hogy emléket állítsunk volt bajtársainknak! Ezt a célt kívánja 
elsősorban szolgálni ez a könyv. 


"Börtönvilág Magyarországon, - 1945-56" - az első lépés egy olyan kor 
történelmének megírására, amelyről 1945 óta semmit, vagy olyan igen keveset 
írtak úgy a hazai, mint az emigrációs lapok. Hiányosságai és sokszor bizonyára 
pontatlan adatai ellenére is az első dokumentáció, amely segítséget, ösztönzést 
kíván nyújtani további hasonló kutatásokhoz. Minden további halasztás csak újabb 
és nagyobb nehézséget támasztana, a még élő tanúk egymás után halnak meg, az 
emlékek elmosódnak és ki tudja, hogy a világtörténelem rohanó változásai 
közepette lesz-e később alkalom egy ilyen dokumentációs könyv kiadására. 


Magyarországon 1945-56 között több száz politikai pert tárgyaltak, ahol halálos 
ítéleteket és súlyos börtönbüntetéseket hoztak. Ezeknek a pereknek a legnagyobb 
része zárt tárgyaláson folyt le, a nyilvánosság teljes kizárásával. Eltekintve 
néhány "műper"-től és az azzal kapcsolatos "fekete-fehér könyvek" hamis 
adataitól, a tudomásunkra jutott perek és kivégzések legnagyobb része volt 
börtöntársaink elbeszéléseiből, vallomásaiból, írásaiból és megírt könyveiből 
került napvilágra. 


Sok eseményt, pert csak megemlítünk, tudjuk, hogy megtörtént, de a részleteket 
nem ismerjük. Azok, akik börtönben voltak tudják, hogy számtalan olyan esemény, 
kivégzés történt, amelyről részletek soha nem láttak napvilágot. Sokan 
emlékezhetnek vissza az 1950-52-es évekre, amikor a késő esti órákban egyszerre 
kigyúltak a kőbányai Kisfogház udvarán a reflektorok, hallani lehetett a bitófák 
ácsolását és néhány perc múlva már hozták is a szerencsétlen áldozatokat. Az 
egész szörnyű színjáték nem tartott tovább 10-15 percnél, - a lámpák újra 
elaludtak, csend lett és csak mi rabok tudtuk, hogy valakit, vagy valakiket 
kivégeztek. De soha nem tudtuk meg, hogy kik voltak ezek a szerencsétlenek és 
miért haltak meg. 


Hányszor fordult elő, hogy a Gyűjtőfogház valamelyik emeleti zárkájában arra 
ébredtünk, hogy a hátsó udvaron a halottszállító kocsi sokszor kétszer is 
fordulva hordta ki a szemközti temetőbe ismeretlen kivégzettek deszkakoporsóit. 
A börtön-fantázia ugyan kitalált rémtörténeteket, hogy ledobott amerikai 
ejtőernyősök, vagy összeesküvő ÁVH tisztek voltak, - de hogy valójában kik 
haltak meg azon az éjszakán, nem tudta senki. Még ma is csak találgatjuk, hogy 
százakra, vagy ezrekre becsüljük azok számát, akiket kihurcoltak a Szovjetunióba 
és ott valamilyen koncentrációs táborban haltak meg, vagy raboskodnak még ma is. 


Ki tudná megmondani azok neveit, akik eltűntek, akiknek sorsa soha nem tudódott 
ki. Akiket agyonvertek, akik verések, kínzások következtében haltak bele 
sérüléseikbe. Vagy akiket "szökés közben" lőttek agyon. Akik után semmilyen 
írásbeli nyom nem maradt, akik után hiába tudakozódtak a szülők, feleségek, - az 
ÁVH hallgatott, a bíróságok letagadták, - és ha valaki mégis nagyon próbált 
utánajárni akkor egy napon ott találhatta magát szintén rabruhában valamelyik 
börtön udvarán. Az ÁVH nem szerette a kíváncsiskodó embereket, még akkor sem, ha 


az illető a saját hozzátartozója után érdeklődött. 


Sok esetben jóformán semmilyen adat nem állt rendelkezésünkre kivégzett 
bajtársunk némelyével kapcsolatban. Nevet sikerült megtudni, körülbelül az 
életkort is, - valaki együtt volt az illetővel halálos zárkán. Egy napon 
elvitték, kivégezték, hogy miért és milyen ügyben szerepelt azt nem tudjuk. Sok 
esetben hiába próbáltunk fényt deríteni azok sorsára, akik egy napon eltűntek és 
soha nem kerültek elő. Kivégezték őket titokban? Vagy talán átadták a Szovjetnek 
és valamelyik szibériai munkatáborban haltak meg? Vagy egyszerűen agyonverték 
őket? A szokásoknak megfelelően pedig minden iratukat megsemmisítették? Nem 
tudjuk. Igen sok statáriális ügyről nincs tudomásunk, de nem is lehet, mert a 
szerencsétlent 24 órán belül elítélték és az ítéletet két órán belül 
végrehajtották. Az ilyen letartóztatott soha egy percre más rabbal nem 
érintkezhetett. 


1949 és 1953 között az ÁVH százával gyártotta a politikai pereket A koreai 
háború kezdetével elérkezettnek látták az időt, hogy felszámolják a még 
visszamaradt régi középosztály utolsó rétegeit, megsemmisítsék azokat a 
politikailag ismert személyeket, akik puszta jelenlétükkel valamilyen szellemi, 
vagy politikai ellenállás központjai lehettek. De kiterjedt az ÁVH figyelme a 
parasztság, a munkásság és az értelmiség vezető tagjaira, mindazokra, , akikről a 
besúgók, a párttitkárok jelentései alapján tudták, hogy egy nemzetközi 
konfliktus esetén a rendszer ellen lennének. Annyi per, ítélet és kivégzés 
történt ezekben az években, hogy szinte lehetetlen minden ügyet kikutatni. 


De hiányos ez a dokumentáció a mi hibánkból is. Ahogy az évek múltak, úgy 
felejtettünk mi is. Nevek, események, időpontok mosódtak el, és sokszor még 
azokra is nehezen emlékszünk vissza, akikkel annak idején együtt ültünk a 
vádlottak padján. 


Nehézséget jelenteit, hogy sokan odahaza maradtak, róluk írni, velük foglalkozni 
nem lehet, annak ellenére, hogy újat különben sem tudnánk írni, az eredeti 
jegyzőkönyvek, vádiratok még ott fekszenek a bíróságok, ügyészségek 
irattáraiban. Hiábavaló lenne letagadni azt a szomorú tényt is, hogy vannak 
olyanok is, akik éveket töltöttek el börtönben, internálótáborokban, megjárták 
az ÁVH vallatószobáit és akik tanúi ennek az időszaknak, de ma visszahúzódnak, 
és nem akarnak visszaemlékezni az elmúlt időkre. Pedig közreműködésük nagy 
segítséget jelenthetett volna egy-egy per részletesebb leírásához. Sokan félnek, 
vagy féltenek másokat, sokan hazajárnak, ezek érthetően nem kívántak 
közreműködni. De akadtak néhányan politikai elítéltek, akik napjainkban nagyban 
ölelkeznek volt rabtartóikkal. Nem kívánunk senki felett pálcát törni, tudójuk, 
hogy hogy ebben a változó világban nehéz egyenesnek, következetesnek maradni. 


Ugyanakkor nagyon sokan ismerték fel egy ilyen dokumentációs munka fontosságát 
és a világ minden részéből siettek adataikkal, élményeikkel a szerkesztők 
segítségére. így a könyv százak adataiból tevődött össze, lehetetlen mindenki 
nevét megemlíteni, nem is kívánunk külön köszönetet mondani érte; úgy érezzük, 
hogy ez a segítség és közreműködés a régi bajtársi szellemből fakadó, magától 
értetődő becsületbeli kötelesség. Meg kell azonban említenünk azokat a 
bajtársakat, akik időt és anyagi áldozatot nem kímélve szinte éveken keresztül 
dolgoztak a különböző történetek és ügyek felkutatásában és akik ezzel a 
segítségükkel tették lehetővé e könyv megjelenését. Így szól köszönetem: 
Bárczay Olivér és Fáber György Ausztria; Gorka Pál és Lontay Róbert Anglia: 
Alföldy László, Klestinszky László, Takács Ferenc Svájc; Balogh Ádám, Tollas 
Tibor Németország; Móricz Miklós Svédország; özv. Rába Jánosné Ausztrália; 
Sulyánszky Jenő, Kosztolányi Károly Franciaország; Helz Tibor, v. Hefty Frigyes 
és Kővágó József USA bajtársamnak. 


Külön kívánok köszönetet mondani Floszmann Győzőnek (Ausztria), dr. Ispánki 
Bélának (Anglia) és dr. Csizmadia Zoltánnak (Németország), akik írásaikkal és 
önzetlen támogatásukkal nagy segítséget nyújtottak a könyv összeállításánál. 
Végül le szeretném szögezni, hogy a könyvben előforduló személyek élő személyek, 
a leírt események megtörtént események voltak. Minden esetleges tévedésért, 


személyek, események, vagy időpontok eltérésénél elnézést kérünk. Húsz esztendő 
távlatából, úgy érezzük, ez érthető és megbocsátható. 


Fehérváry István 1978 


BERENCZEY LÁSZLÓ: 

LASSAN FELEJTÜNK 

Vasalt ruhában sétálok a parkban, 
Hol langyos napfény záporoz. 
Illatos ing, nyakkendő rajtam, 

S lassan felejtem, hogy alattam 
Nem az otthoni táj dobog. 


Darócot hordó társaimnak vádja 
Hegyekbe fúl a messzeség süket. 

A holtak némák, telt gyomrod hiába 
Nem érzi már a szenvedésüket 


Ha németül szólsz, körülmosolyognak, 
Vagy végigmérnek, ez is idegen. 

Anyád szavát már elhallgatod holnap. 
Elönt a tenger s mint süllyedő csónak 
Lassan eltűnsz a szürke vizeken. 


GLORIA VICTIS 


(dicsőség a legyőzötteknek) 


Halottakról emlékezünk, a mártírhalált halt magyarokról, akik a bitófa tövében 
is a nemzet szabadságát éltetve, életüket áldozták egy szabad, független 
demokratikus Magyarországért. 


Hősökről emlékezünk, gyermekemberekről és aggastyánokról, lányokról, 
asszonyokról, diákokról, munkásokról és a Föld fiairól, papokról, katonákról, 
akik hittek egy szebb és boldogabb jövendő eljövetelében és akik ezért a 
hitükért életüket áldozták. 


Penészes cellákban, rothadó szalmazsákokon hosszú hónapokon, éveken át, 
elszakítva többi rabtársaiktól csendben, magukba szállva várták a halált. Fiatal 
testük erőtől sugárzott, szemük változatlan csillogása a végtelen jövő 
álomterveiről mesélt. A remény ott égett titokban szívükben, Istenem, 
lehetséges? még húsz éves sem vagyok.... s talán holnap visznek..? 


A Halál 


Aki valaha is ott ült a siralomház árnyékában, aki csak fültanúja, 
végigszenvedője volt egy korahajnali, vagy késő éjszakai kivégzésnek, ennek a 
leírhatatlan, pokoli színjátéknak, akiknek még visszhangzik a halálba indulók 
utolsó búcsúja: "Isten veletek, bajtársak", csak az tudja, hogy mit jelent 
szembenézni a halállal! 


A Halál, amely elnémította a lakomákról fecsegőket, a múlt gyönyöreiről 
kérődzőket, a bohóckodókat és meaculpálzókat. Amikor a tárgyalásokról 
visszatérő, bilincsektől véresen-vörös csuklóit dörzsölve fanyarul mosolygott: 
"Kötél" cinkosan villant össze vele a haláltvárók szeme. Ezek az emberek, akik 
nyitott szemekkel feküdtek éjszakánként, akik takarodótól takarodóig ajándéknak 
tartottak minden egyes napot, konokul részleteiben tudni akarták, milyen lesz az 
utolsó pillanat. 


Haláltól félni emberi tulajdonság, velünk született ösztön, mely az élet 
fenntartását, továbbfolytatását parancsolja. Ez az emberi ösztön diktálta 
megmaradás érzése sokkal erősebb, mint az a lehetséges belső akarat, amely képes 
legyőzni ezt a fennmaradási vágyat. Kevesen voltak, akik leszámolva az élettel, 
kegyelmet nem kérve, a halált választották. Legtöbbjük azonban hitt és remélt 
valami csodában, bíztak, Istentől vártak segítséget. Ateisták és papok, fiatalok 
és öregek, kivétel nélkül egy imában és reménységben éltek, talán átvészelik, 
talán kegyelmet kapnak. Az élet kegyetlen, nem válogatós és nem könyörületes. 
Ezt tudták. Így élt a szívükben a félelem és a hit, a remény és a megváltás. De 
túl ezen a félelemérzésen nem volt olyan halálraítélt, aki megtört volna, akit 
vigasztalni kellett volna, aki a poroszlók felé megalkudva megbánta volna amit 
tett és amiért elítélték. Ó nem, ezt a nagyon várt pillanatot soha nem érték meg 
a kínvallatók. Még az is, aki hónapokon, talán éveken keresztül magábaszállva 
nézett szembe a halállal, akkor, mikor eljött a búcsúzás napja, 
felmagasztosulva, büszkén, egyenesen ment utolsó útjára. Nem volt egy sem aki 
gyáván, könyörögve fejezte volna be életét. Hogy mi adta ezt az emberfeletti 
erőt, hogy mit érezhettek, mikor feltűnt előttük a bitófa körül ácsorgó bírák, 
ügyészek és hóhérok söpredéke, mikor tudták, hogy csak pillanatok vannak vissza 
az életből, hogy volt erejük az utolsó lehelettel még Istent, Hazát és Családot 
kiáltani. Bátran, férfiasan vettek búcsút. "Isten veletek, Bajtársak!", ezzel 
búcsúztak a többi raboktól, amikor kivezették őket a siralomházból, "Becsülettel 
a Hazáért" búcsúztak a volt Ludovikát végzett fiatal tisztek, "Éljen 
Magyarország, Hazámért halok meg, Isten éltesse a Szent István-i Magyarországot, 
Hazáért mindhalálig, Éljen a független, szabad Magyarország, vesszenek a 
kommunisták", és Isten tudja, hány hasonló búcsúszó röppent fel hangosan a 
bitófa alól. 


Ezért kutatjuk a múltat, egyre nagyobb sietséggel, hogy ismét átéljük az 
erőszakkal megkurtított életet. Nem a szenvedések tettek bennünket mássá, nem az 
átélt események kovácsoltak bennünket testvérekké, a legreménytelenebb 
helyzetben sem felejtettük el, hogy mondanivalónk van és lesz még a világ 
számára. Minden élményünk három arccal bontakozik ki a múltból: ami a valóságban 
volt, ahogy akkor láttuk és éreztük, s ahogy ma él bennünk mint érték, tudat és 
meggyőződés; nem hiába szenvedtünk! 


Talán ezért lett megfontoltabb, sokszor tétovázóbb a léptünk, őmiattuk, a 
halottakért, akiket magunkban hordozunk, mert bűntelenül, nyakra szoruló 
kötéllel fejezték be életüket, ők bízták ránk, hogy mondjuk el mindezt. Diákok, 
akik az utolsó szó jogán verset szavaltak a bíráknak, mint Matók Leó, munkásfiú, 
aki tizenhat napig egy utolsó anyai csókért megtagadta a táplálkozást, a 
szadista őrök játékából hatszor próbaakasztásra cipelt, haláláig bátor Laci, 
Rajkai Gábor, aki a siralomházban hangosan és csodálatosan Villon:"Az akasztott 
ember balladája" c. versét szavalta. 22 éves volt, másnap kivégezték. Varga 
Modesto, aki feleségének szembesítéskor csak azt mondta: Ne feledj bennünket 
Drágám, fenn úgyis találkozunk". Az apák és fiúk, akik egymásra akarták, vállalni 
a halált a másik helyett, testvérek, akik közül az idősebb tudta, hogy végig 
kell néznie öccse akasztását, anyák, 

akik a sétákon aggódva kutatták, vajon feltűnik-e még a siralomház ablakában 
szülöttük sápadt arca? 


Ránk bízták, hogy mondjuk el! Nem azért, hogy hamis tanúk, vérbírák jussanak 
hóhér kötelére! Óvni akarták a világot, hogy meg ne ismétlődjék az ártatlanok 
szenvedése, hogy felrázzák az alvókat és gyávákat, s hogy példát mutassanak a 
kételkedőknek és megalkuvóknak: van még, aki hisz, s aki hitéért, 
meggyőződéséért a legsúlyosabb krisztusi áldozatra is hajlandó! 


Nem váltunk el, tudtuk akkor és ma is hiszünk benne, hogy találkozunk! 


HARCOS LÁSZLÓ 


HALÁLOSAN 


A cella mélyén minden csendes 
A holdsugár szinte megremeg. 
Padlón elnyúlva, meggyötörten 
Fekszenek fáradt emberek. 


Egy halálos halkan sóhajt. 
Bajtársa fájón felzokog. 

A város felett ördögi fénnyel 
Ragyognak a bűnös csillagok. 


Alszik a börtön, utcák, terek, házak 
Alszanak már az emberek. 

A hóhér nem alszik. S fenn az égben 
Isten szeméből fájó könny pereg. 


Kivégezték 1954. január 14-én. 


Kivégzett és hősi halált halt bajtársaink 


ÁCS JÁNOS: 

jegyző, valószínűleg Csornán, vagy Süttörön. A Mojzes per vádlottjaként 
kémkedésért, adatszolgáltatásért kivégezték 1949. augusztus 31-én a Margit 
körúti fegyházban. Ügyét a Katonai Bíróság tárgyalta 1949. május elején. 
Csendes, visszahúzódó ember volt, de az utolsó pillanatig bátran és határozottan 
viselkedett. Felesége és gyermekei maradtak hátra. 

ÁCS JÓZSEF: 

A "Magyar Nemzet" jelentése alapján fegyverrejtegetés vádjával 1951. május 10-én 
kivégezték. Az ítéletet egy statáriális bíróság hozta meg. Közelebbi adatok nem 
állnak rendelkezésre, miután Ács letartóztatása kezdetétől fogva más rabbal 
közös zárkán nem volt. 1950-52 között többször jelent meg egy-egy kivégzéssel 
kapcsolatos hír az újságokban, legtöbbször statáriális ítéletek esetén. Soha 
azonban a hír nem közölte az illető foglalkozását, korát, lakhelyét vagy hogy 
milyen bíróság, milyen tc. alapján végeztette ki. A tulajdonképpeni cél a 
hírközléssel az volt, hogy a lakosságot megfélemlítsék a titkos fegyvertartással 
kapcsolatban. (Magyar Nemzet, 1952. május 12-i száma.) 

ÁDÁM JÓZSEF: 

gazdálkodó, született 1918-ban Izsákon. 1945-48 között 3 évet töltött háborús 
bűntettért. Később tagja lett az "Izsáki összeesküvésnek" Jónás tanácsa halálra 
ítélte a Markó utcai Törvényszéken, kivégezték 1952. március 26-án a 
Gyűjtőfogházban. 

AGG SÁNDOR: 

gazdálkodó, 1931-ben született Vasper községben, Zala megyében. 1952 elején 
ítélték el a Markó utcai törvényszéken fegyveres összeesküvésben való 
részvételért. 

1952 szeptember 19-én végezték ki a Gyűjtőfogházban. Az ügye a Bükki-per néven 
futott. 

AMBRUS FERENC: katona, kivégezték 1951 őszén az ÁVH Fő utcai központjában, 
valószínűleg kémkedés vádjával. Katonai BÍróság ítélte halálra, 20 éves 
lehetett. 

ANTAL JÓZSEF: 

joghallgató, 1952-ben született Gyöngyösön. Szovjet Katonai Bíróság ítélte 
halálra, s valamikor 1946. októberében végezték ki Sopronkőhidán. Vád: fegyveres 
összeesküvés a megszálló Szovjet Hadsereg tagjai ellen. Antal a Kisgazdapárt 
Központi Országos Szervezési titkára volt. A per Kiss Szaléz név alatt futott. 
ID. BAJOMI BÉLA: 

hajóskapitány, a Ganz Hajógyár v. igazgatója. Nyugdíjban volt, amikor az ÁVH 
rávette, hogy kémkedjen, különben mint háborús bűnöst bezárják. Bajomi öccse 
Nyugaton élt és nyugati szervekkel volt kapcsolatban. Bajomit kiküldték, 
találkozott öccsével, s mindent elmondott. Mikor az ÁVH rájött a kétoldali 
játékra, letartóztatta Bajomi fiát, ifj. Bajomi Mihályt és társait (Műegyetemi 
összeesküvés). Bajomi erre hazatért, elfogták, megígérték, ha a tárgyaláson nem 


említi, hogy az ÁVH-nak dolgozott, akkor kegyelmet kap. Jónás tanácsa halálra 
ítélte és 1941 április 24-én a Gyűjtőfogházban kivégezték. 65 éves volt. Fiát 
természetesen nem engedték szabadon, sőt még azt sem engedték meg, hogy az 
ugyanabban a börtönben ülő apjától a siralomházban búcsút vegyen. 

BANUSZ JÁNOS: 

v. csendőr őrmester, rendszeresen járt haza Nyugatról mint futár. 1949 elején a 
Katpol. elfogta, Nyugatra beépült ügynökei jelentése alapján. A Margit körúti 
Katonai Bíróság halálra ítélte és 1949 augusztus 31-én kivégezték. Utolsó 
kiáltása: "Istennel a Hazáért". 

BÁNKUTI RUDOLF: 

rendőr főhadnagy, soproni lakos. Kémkedés és szervezkedés vádjával ítélték 
halálra 1953 tavaszán a Fő utcában. Közel két évet töltött halálra ítélve, mert 
az ÁVH egyik bűntársának, Jelentsicsnek, Nyugatról való visszatérésére várt. 
Kivégezték 1955 január 15-én a Fő utcában. 

BAKONYI MIHÁLY: 

valószínűleg szabómester volt, 1903-ban született Keszthelyen. Letartóztatták 
1950. október 20-án a Fehér Gárda összeesküvésben való részvételért. Ügyüket 
1951. március 18-án tárgyalták a Markó utcában, valószínűleg Jónás, halálra 
ítélték és 1952 február 4-én kivégezték a Fő utcában. Bakonyi a Fehér Gárda 
zalai csoportjának volt a vezetője. Apja Festetich herceg kertésze volt, a 
Bazilikában is énekelt. Tudta, hogy kivégzik, s csak arra kérte barátait, hogy 
állítsanak emléket a kivégzetteknek. 

BÁLINT ANTAL: 

v. hadnagy, Ludovika Akadémia avatási év 1943. 1922-ben született Pécsett. 
Nyugatról járt haza, mint futár, s egy ellenállási csoportot vezetett. (Dr. 
Horváth Ferenc ügy.) Árulás folytán az ÁVH-nak sikerült a csoportot elfognia, 
Bálint menekülés közben a határnál tűzharcba keveredett ÁVH-s határőrökkel, akik 
1950 november 16-án a drótsövénynél agyonlőtték. 

BÁLINT GYULA: 

egyetemi hallgató, Bálint Antal öccse, született 1927-ben Pécsett. A bátyja 
által szervezett csoport tagjaként a Fő utcai Katonai BÍróság dr. Andó-Sebess 
(elnökügyész) tanácsa, 1951 május végén halálra ítélte és 1951 szeptember 14-én 
ki is végezték ugyanott. Hihetetlen bátran viselkedett. 

ifj. BALÁZS AURÉL: 

export-import kereskedő, régi pesti család sarja. A Nehézipari Minisztérium és 
más vállalatok megbízásából gyakran utazott Nyugatra, az ÁVH kezdettől 
gyanította, hogy kapcsolatban van nyugati szervekkel. Hazatérte után lefogták és 
1948 december 15-én a László tanács a Markóban halálra ítélte. Kegyelmét 
elutasították és 1949 február 11-én a Gyűjtőfogházban kivégezték. 

BARTAL BÉLA: 

v. tüzér-százados, született 1910-ben Nagykanizsán. A zalai Fehér Gárda 
tagjaként 1951 március 18-án Jónás tanácsa halálra ítélte és 1952 február 4-én 
kivégezték a Fő utcában. 

v. BERÉNYI ISTVÁN: 

őrnagy. Hűtlenség vádjával ítélték halálra a Margit körúti Katonai Bíróságon, 
Dóczy Lászlóval és másik négy társával 1950 július 12-én kivégezték ugyanott. 
vád ellene hűtlenség, kémkedés volt. Az ügy nagy részét a Katpol. egy Vojcek 
nevű ügynökén keresztül azsanolta. (agent provocateur, provokál). 

BEKES JÓZSEF: 

elektromérnök, a Farkasfai per egyik vádlottja. Tulajdonképpen az ügyről igen 
keveset tudott, amit az ÁVH-n nem akartak elhinni. Felesége volt az ügy 
fővádlottja és amikor nem vallott, illetve nem tudott vallani, agyonverték. 
BEKES JÓZSEFNÉ: 

a Farkasfai összeesküvés fővádlottja. Feltűnően szép, intelligens asszony, 
budapesti születésű, igen kiterjedt kapcsolatokkal rendelkezett, még a hivatalos 
fórumok felé is. Kémkedés és összeesküvés vádjával elsőfokon életfogytiglanra (a 
bírót utána azonban letartóztatták), 2. fokon halálra ítélték. Kivégzésre nem 
került sor, előtte váratlanul "tüdővérzés"-ben meghalt. 

Dr. BERREGHY LÓRÁND: 

őrnagy, hűtlenség vádjával végezték ki 1951-ben a Fő utcai Katonai BÍróság 
ítélete alapján. Tudomásunk szerint nem volt bűntársa. Valószínűleg nyugati 
csoportokkal volt összeköttetésben. 

BERÉNYI ILLÉS: 

a Kisgazdapárt hatvani titkára, a megszálló Szovjet Hadsereg elleni fegyveres 


összeesküvés címén tartóztatták le 1946 április 18-án. Szovjet Katonai Bíróság 
ítélte el és 1950 telén halt meg egy karéliai szovjet munkatáborban. 

BÉLAVÁRI BÉLA: 

fiatal katona volt. 1954 január 17-én végezték ki két másik katonatársával. 
Állítólag mindhárman fegyveresen próbáltak megszökni. 

BILKEY-PAP ZOLTÁN: orvos-szigorló, a MAGYAR FRONT nevű ellenállási csoport egyik 
vezetője. Született 1920-ban, édesapja híres orvos volt. Vád ellene még ma sem 
tisztázódott: hűtlenség, röpcédulázás, szervezkedés? A tagok legnagyobb része 
orvos és orvostanhallgató volt. Az ÁVH szovjetellenes ügyet csinált belőle, 
annak ellenére, hogy fegyverük sem volt. A Gyűjtőfogházból 1949 júliusában 
elvitték, és soha nem került elő. Végül a Forradalom alatt derült ki, hogy 1952- 
ben a Conti utcában kivégezték. 

BÍRÓ LÁSZLÓ: 

katona. Kivégezték a Margit körúton, 1950-ben. 

BICSÁK LAJOS: 

molnár, rátóti lakos. Kémkedés szervezkedés, csempészés vádjával ítélte el a 
Katonai Bíróság 1952 novemberében 1953 július 8-án kivégezték a Fő utcában. 
Fogadott fia, Elemér, szintén halálos volt. 

BICSÁK ELEMÉR: Bicsák Lajos fogadott fia soros idejét töltötte. Szabadságon volt 
odahaza, egyenruhában, mikor apját letartóztatták, és őt is. Rá akarták 
bizonyítani a különböző vádakat. Nagyon megkínozták. Halálra ítélték, de a 
kivégzés előtt "TBC"-ben meghalt a PV 3. emeleti gyengélkedőjében. 

BLACHO JÁNOS: 

repülőtiszt, szolgált a Néphadseregben, ugyanakkor tagja volt a Fehér Gárda 
hódmezővásárhelyi-orosházi csoportjának. 1950 nyarán tartóztatták le és a 
Katonai Bíróság halálos ítéletét 1951 március 31-én hajtották végre a Fő 
utcában. 

BOHN ALFRÉD: 

a Dóczy-per vádlottja, kivégezték 1950 július 12-én. 

BOLLA KÁLMÁN: 

a Népszava 1951 május 9-i jelentése alapján fegyverrejtegetés miatt statáriális 
úton kivégezték 1951 május 6-án. Kivégzés után az egyik házimunkás talált egy 
darab papírt, amelyre ráírta, hogy Nyugatról tért haza, tehát a 
fegyverrejtegetés vádja nem felel meg a valóságnak, és így a statáriális 
ítéletet jogtalanul érvényesítették. 

BOROSI LÁSZLÓ: 

gimnáziumi tanuló, Gyöngyösi lakos, született 1929-ben 1946 április 18-án 
tartóztatták le fegyveres összeesküvés vádjával. Szovjet Katonai Bíróság ítélte 
el a Conti utcában, utána Sopronkőhidára szállították, s azóta nyoma veszett. 
Valószínűleg őt is kivégezték Páter Kiss Szalézzal és társaival. 

BÜKI PÉTER: 

született 1890-ben Ozmánbükön (Zala megye). Államellenes összeesküvés címén 
tartóztatták le és 1952 szeptember 19-én végezték ki másik három társával a Fő 
utcában. 

BARANYAI BÉLA: 

rádióműszerész, letartóztatták 1951 novemberében, kapcsolatban állt a Nyugatról 
hazatért Weiszengruberrel. Tárgyalásán halálra ítélték és valamikor 1952 őszén 
kivégezték. A üggyel kapcsolatban ír a Szabad Nép 1951 december 23-i száma. 
CSORNOKI VIKTOR: 

volt kairói magyar követ, Tildy Zoltán veje. Az ÁVH hazahívatta és a Ferihegyi 
repülőtéren fogták le. Kémkedés vádjával kivégezték 1948. december 7-én a 
Kisfogházban. Ügyét soron kívül tárgyalták, s Tildy köztársasági elnöknek nem 
sok beleszólása volt veje elítélésébe. 

CORNLEGER KÁROLY: főrevizor, a francia 2mme Bureau kémkedési ügyében fogták le 
és 1951. február 28-án kivégezték a Katonai Bíróság halálos ítélete alapján a Fő 
utcában. 

CSABAI ISTVÁN: 

1953. február elején volt a 2. fokú tárgyalása a Fő utcai Katonai Bíróságon, és 
1953. május 6-án kivégezték ugyanott. CIA-Rákóczyfalvai ügyében volt elítélve, 
sajnos több adat nem áll rendelkezésre. 

CSANÁDI PÁL : 

Katonai Bíróság ítélete alapján kivégezték 1951-ben a Fő utcában. Sajnos nem 
tudunk róla többet. Hűtlenségi ügynek kellett lenni, miután Katonai Bíróság 
hozta meg az ítéletet. 


CSERGEŐ KÁLMÁN: v.tsz. zászlós, 1951. tavaszán tért vissza Nyugatról, miután ott 
kiképezték, hogy ellenállási csoportokat szervezzen. 1951 végén fogták el, a Fő 
utcai Katonai BÍróság ítélte el, és 1952 őszén végezték ki a Fő utcában. 

CSÁKY FERENC: 

volt tiszt, gazdálkodó, kecskeméti lakost összeesküvés vádjával 1950 őszén 
ítélte halálra Olty tanácsa a Markó utcában. Kivégezték 1951 május 4-én a 
Gyűjtőfogházban. 

CSÖRSZ ERNŐ: 

rabtársai csak Zolinak hívták. Miskolc környékéről való határőr volt, aki 
Szentgotthárdnál állomásozott. Nős volt, két gyermek apja. 1950 húsvét táján 
fegyvertelenül átment az osztrák határon (állítólag részegen). Ott beszervezték, 
adtak neki 200 Ft-ot, azzal, hogy menjen haza kémkedni. Haza is ment, elfogták. 
A Katonai BÍróság azt a védekezését, hogy részeg volt, nem fogadta el és halálra 
ítélték, öt nap múlva megtartották a 2. fokú tárgyalást, mely megerősítette a 
halálos ítéletet, és Csörszöt 1951 júliusában a Fő utcában kivégezték. Mindazok, 
akik Csörszöt rávették a kémkedésre és hazaküldték, hihetetlenül felelőtlenül 
jártak el. Tudniok kellett, hogy ebben az időben minden katonai szökést halálos 
ítélettel büntettek. 

CSÚCS GYÖRGY: 

v. hadnagy. (LA: 1942. VI. 18-i avatású), született 1921 április 16-án. 
Letartóztatták mint nyugati futárt 1948 októberében. A Margit körúti Katonai 
Bíróságon, a Radeczky-Pánczél tanács 1949 október 6-án ítélte halálra. Miután 
nem terjesztették fel kegyelemre, Nagypéntek napján öt társával 1950. április 
elsején kivégezték a Margit körúti fegyház udvarán. Mind az öten a "Hazáért 
mindhalálig" kiáltással búcsúztak az élettől! (Dózsa Attila és társai ügye). 
CZAJLIK LAJOS: 

(Alajos), vámszaki ezredest 1952 őszén tartóztatták le hűtlenség, kémkedés 
vádjával. A Fő utcai Katonai BÍróság ítélte halálra és 1953 szeptember 9-én 36 
éves korában kivégezték ugyanott. Czajlik az un. Bécs-budapesti kémkedési per 
elsőszámú vádlottja 

CZUPOR JÓZSEF: 

sárvári lakos. Nem tudni, milyen váddal ítélte halálra a Fő utcai katonai 
bíróság. 1953 június 22-én kivégezték. 

DARÓCZY IMRE: 

egyetemi hallgató apja törvényszéki bíró volt. 1951 őszén tartóztatták le 
kémkedés és összeesküvés vádjával A Fő utcai Katonai Bíróság halálra ítélte, és 
1952 augusztusában az ítéletet végrehajtották ugyanott. 

DÉSAKNAI LORÁND: 

postatisztviselő, a vádirat szerint a Szabad Európa Rádiónak kémkedett A 
Mozgópostások ügyében fogták le, és 1955 október 21 -én a Gyűjtőfogházban 
kivégezték. 

DEÖRZ PÁL : 

egyetemista, született 1927-ben Szekszárdon. Futárszolgálatot végzett, 
valószínűleg amerikai vonalon dolgozott. Szovjet tartóztatta le Ausztriában. 
Kivégezték 1949 augusztus 24-én a Margit körúton. Vidám, jókedélyű fiatalember 
volt, tudta, hogy kivégzik, igen bátran viselkedett. 

DIETZL LÁSZLÓ: gépészmérnökhallgató, született 1926-ban. Mint a BAKONY BRIGÁD 
tagját tartóztatták le 1946 június 11-én. Szovjet Katonai Bíróság ítélte el a 
Conti utcában. Utána Sopronkőhidára szállították és ott végezték ki 1946 október 
20-án. 

DOCZY LÁSZLÓ: v. főhadnagy, a Margit körúti Katonai Bíróság hűtlenség, kémkedés 
vádjával halálra ítélte és az ítéletet 1950. július 12-én ugyanott 
végrehajtották. 

DON STEFAN: 

(Maribor-i lakos), jugoszláv hírszerző százados, az ÁVH besúgás alapján elfogja 
1952 elején, Katonai Bíróság szeptemberben halálra ítéli és 1953 január 21-én a 
Fő utcában kivégzik. Egyetlen jugó tiszt volt, akit kémkedésért felakasztottak. 
Dr. DONÁTH GYÖRGY: 

képviselő, a MAGYAR KÖZÖSSÉG-i per elsőszámú vádlottja. Olty tanácsa halálra 
ítélte 1947 májusában, és miután nem kért kegyelmet, 1947 szeptember 27-én 
összeesküvés vádjával kivégezték. Nagyszerű ember volt. 

vitéz DÓZSA ATTILA: 

volt hadnagy, született 1922. június 7-én, hadnaggyá avatták 1942 december 6-án. 
Egy Marinkai nevű Katpolos agent provocateur beugratása alapján szovjet KGB 


ügynökök elrabolják Bécsből, 1949 február 9-én Badenben a Szovjet Katonai 
Bíróság először 35 évre ítélte, majd átadták a magyar Katonai BÍróságnak 
Radeczky tanácsa 1949 október 6-án halálra ítélte, kegyelemre nem terjesztették 
fel, és Nagypéntek napján, 1950 április 1-én kivégezték a Margit körúton. Ő is, 
mint a többi Ludovikás, "Hazáért mindhalálig" kiáltással búcsúzott az élettől. 
DUGOVITS JÓZSEF: 

hadbiztos alezredes, - lehetséges, hogy Dudosits volt a rendes neve) A Fő utcai 
Katonai Bíróság kémkedés vádjával halálra ítélte és még ugyanabban az 
esztendőben ott ki is végezték. - Kivégzése előtt elmondta a többi halálos 
zárkatársának, hogy amikor letartóztatták akkor tudta, hogy minden reménytelen 
és hiábavaló minden vádat szó nélkül elfogadott és a jegyzőkönyveket elolvasás 
nélkül, szótlanul aláírta. 

DULAI ANDRÁS: 

a Népszava 1951. július 16-i jelentése szerint, - Dulait 1951 július 14-én 
fegyverrejtegetés vádjával statáriális ítélettel kivégezték. Közelebbi adatok 
ismeretlenek. 

DODONKA ISTVÁN: 

régi munkásmozgalmi, egy ideig párttitkár. (Nagykovácsiban) 1949-ben szakít a 
párttal. Ausztriába szökött, onnan több ízben hazatért. 1952 végén elfogták, 
nagyon megkínozták és 1953 január 22-én a 2. fokú ítélete után, kegyelemre nem 
terjesztve fel kivégezték a Fő utcában. 

DODONKA TIBOR: 

hivatásos repülőtiszt a Néphadseregben. Dodonka István unokaöccse. - 
Nagybátyjának kiszolgáltatott minden katonai reptér adatot. - Kivégezték 1953 
január 22-én. 

Dr. ERDÉLYI JÓZSEF: 

gyakorló orvos, a kesztölci összeesküvési ügyben ítélték halálra 1952 október 7- 
én a Markó utcai Megyei BÍróságon, - Kivégezték 1953 január 27-én a 
Gyűjtőfogházban. 

EITLER ANTAL : 

honvéd, 20 éves korában kivégezték, 1950. májusában a Margit körúti katonai 
fogházban, kémkedés és adatszolgáltatás vádjával. 

dorogi FARKAS FERENC: 

vitéz, hadnagy, Ludovikát elvégezte 1942-ben. - Háború után filozófiát tanult, 
-1951 februárjában nyugatra szökött, onnan szeptember táján hazatért MHBK- 
megbízással, - októberben elfogták, 1952. november 23-án kivégezték. Igen bátran 
viselkedett, - a bitófa alatt "Becsülettel a Hazáért!" kiáltással búcsúzott az 
élettől. 

FARKAS FERENC: 

ÁVH-s hadnagy, - kivégezték a Pártőrség perében, 1953 június 10-én. 

FARKAS SÁNDOR: 

gépész, született 1916-ban Kiskunfélegyházán, cséplőgéptulajdonos, a 
pálosszentkúti ügyben , a Grösz per mellékperében ítélték halálra 1951. 
júliusában, és hat társával kivégezték 1952 május 28-án a Gyűjtőfogházban. 
FAZEKAS JÓZSEF: 

rákóczifalvai gazda, aki mint a Néphadsereg katonája Nyugatra szökött, ott 
kiképezték és hazaküldték. 1952 elején elfogták, a Katonai Törvényszék 1952 
októberében halálra ítélte, és 1953 május 6-án a Fő utcában kivégezték. Súlyos 
TBC-t kapott, az akasztófa alá már félholtan vitték ki. 20 éves volt! 

FEHÉR ANDRÁS: 

gimnazista, gyöngyösi lakos, a Bakony Brigád tagjaként 1946 június 11-én 
tartóztatták le, Szovjet Katonai Bíróság a Conti utcai fegyházban 
kényszermunkára ítélte és 1950-ben egy karéliai szovjet munkatáborban halt meg. 
FELKAY JÓZSEF: 

híradós alezredes, kémkedés vádjával tartóztatta le a Katpol, a Margit körúti 
Katonai Bíróság halálra ítélte, és 1949 február 4-én a Margit körúton 
kivégezték. 

FERENCZY PÁL: 

adótiszt, délvidéki származású, kémkedés vádjával tartóztatták le, és a Katonai 
Bíróság halálra ítélte. 1953. május 5-én a Fő utcában kivégezték. Felesége és 
két kisgyermek maradt vissza, akik hosszú ideig nem tudták, hogy mi lett az 
édesapjukkal. 

FIALA JÓZSEF: 

volt százados, rendőrségi nyomozó. A Fehér Partizánok szervezője és vezetője. 


Katonai Bíróság ítélte halálra, 1954 április 4-én a Fő utcában kivégezték. 
FORBÁTH LÁSZLÓ: 

műszaki tisztviselő, született 1920-ban Debrecenben. 1953 szeptember 7-én 
tartóztatták le szervezkedés vádjával Az ügy bizonyos kapcsolatban van a Grösz 
per titkos pereivel. A Fő utcai bíróság ítélte halálra, és 1954 június 30-án 
kivégezték. 

Dr. FORNETT LÁSZLÓ: 

orvos, debreceni lakos, kémkedés és hűtlenség vádjával ítélte halálra a Margit 
körúti Katonai Bíróság, és ott is végezték ki 1949 szeptember 10-én. Állítólag 
Csuthy Gyula és Czebe Jenő vk. alezrds. voltak bűntársai. 

GAZDAG LÁSZLÓ: 

vajmester, soproni lakos. Kémkedés és összeesküvés vádjával tartóztatták le. A. 
Fő utcai Katonai BÍróság halálra ítélte 1953 tavaszán, az ítéletet azonban csak 
1955 január 15-én hajtották végre. 

GÁBOR ISTVÁN: 

Nyugatról járt haza mint kurír. Kivégezték 1950-ben a Margit körúton. 
GERGELYNÉ, HERMIN: 

agronómus, kémkedés vádjával tartóztatták le, és a Fő utcai Katonai Bíróság 
ítélte halálra és végezte ki 1954 tavaszán. 

GRAMMLING LÁSZLÓ: 

v. tart. főhadnagy, bajai lakos (Erzsébet királynő út 90.). A Kard és Kereszt 
Mozgalom egyik szervezőjeként, összeesküvés vádjával tartóztatták le. A Markó 
utcai Megyei BÍróság Jónás tanácsa ítélte halálra, és 1953 október 6-án a 
Gyűjtőfogházban kivégezték. 

GARAMVÖLGYI TIVADAR: 

v. főhadnagy, egy Szombathely melletti falusi tanító fia, a Pásthy perben 
ítélték el hűtlenségért, és a Margit körúti fegyházban végezték ki 1950. június 
14-én. Magas, erős kiváló atléta volt, a Néphadseregben mint oktatótiszt 
szolgált. Kihallgatáskor vagy 8 Katpolost ütött le, végülis a páncélszekrényhez 
kötözték, és súlyosan megverték. 

GEIGER IMRE: 

a Standard Gyár vezérigazgatója, a hasonló nevű per fővádlottja. 1949 november 
19-én tartóztatták le kémkedés és adatszolgáltatás vádjával. 1950 február 17-én 
nyilvános tárgyaláson halálra ítélték, és 1950 május 10-én a Gyűjtőfogházban 
kivégezték. 

GYIMESSY 

(Imre, vagy István?) v. hivatásos hadnagy, hűtlenség vádjával először a Margit 
körúti Katonai Bíróság halálra ítélte, az ítéletet azonban csak 1952-ben 
hajtották végre a Fő utcai ÁVH-s központban. 

GYIMESI SZILÁRD: 

v. diák, született Szombathelyen. Mint az Antibolsevista Gárda vezetőjét a Markó 
utcai Megyei BÍróság Jónás tanácsa halálra ítélte, és 1951 október 13-án a 
Gyűjtőfogházban kivégezték. Édesapja csendőr alhadnagy, a háborúban hősi halált 
halt. Gyimesi 1948-ban érettségizett Szombathelyen, utána mint vasúti 
pályamunkás dolgozott 1950-ig. Húgát 3 évre ítélték el. 

GYURIS ISTVÁN: 

repülő főhadnagy, kémkedés miatt kivégezték a Margit körúton. 1950 elején. 
GYÖNGYÖSI ATTILA 

gimnazista, gyöngyösi lakos. A Kiss Szaléz ügyben tartóztatták le. Szovjet 
Katonai Bíróság ítélte el a Conti utcában, 1946. májusában kényszermunkára, és 
valamelyik karéliai szovjet munkatáborban halt meg 1952. tavaszán. 

HARGITAY OTTÓ: 

v. tüzér százados, 1950. végén tartóztatják le, a vád ellene szervezkedés, 
röpcédulázás és fegyvertartás. Valószínű, hogy Hargitay a Kard és Kereszt 
Mozgalommal állt összeköttetésben, és tudomása volt az izsáki csoportról. 1952- 
ben végezték ki. 

HIDVÁRY PÁL : 

vitéz, ezredes. Született 1908-ban. A Ludovikát elvégezte 1932-ben. Mint a 
Kossuth Akadémia h. parancsnoka, szervezője és vezetője volt a legszélesebb 
ellenállási mozgalomnak. Hűtlenség vádjával tartóztatták le 1948 augusztus 10- 
én, és egy gyors tárgyaláson halálra ítélték. Alig egy hónappal később, 1948 
szeptember 18-án a Gyűjtőfogházban kivégezték. 

HARCOS LÁSZLÓ: 

egyetemi hallgató, született 1930-ban Baján. A bajai összeköttetés egyik 


fővádlottja. Andó őrnagy bírósága ítélte halálra a Fő utcai Katonai Bíróságon. 
Nyolc hónapig volt halálos, bámulatos bátorsággal viselkedett úgy a tárgyalásán, 
mint kivégzésén 1954 január 14-én a Gyűjtőfogházban. 

HALÁPI JÓZSEF: 

tengerészkapíitány, született 1890-ben. Horthy Kormányzó szárnysegédtisztje volt. 
A Kard és Kereszt mozgalomban való részvételéért, összeköttetés vádjával ítélték 
halálra, és végezték ki 1950 november 22-én a Gyűjtőfogházban. 

HÁNYI FERENC: 

MÁV hídépítő technikus, Nyugatra szökött, majd visszatért. Kémkedés vádjával 
ítélte halálra a Fő utcai Katonai Bíróság, és végezték ki 1951 augusztus 4-én 
ugyanott. 

HERNÁDY GYULA: 

egyetemi hallgató, született 1928-ban, kémkedés és összeesküvés vádjával ítélte 
halálra a Margit körúti Katonai Bíróság Andó-tanácsa. 1951 áprilisában végezték 
ki a Fő utcai ÁVH központban. 

HUMMER FERENC: 

egyetemi hallgató, a Pásthy perben a Margit körúton ítélték halálfa. Vád: 
kémkedés, hűtlenség. 1950 június 14-én végezték ki a Katonai BÍróságon, Utolsó 
kiáltása "Becsülettel a Hazáért" volt. 

Dr. HORVÁTH FERENC: 

rendőrszázados, pécsi lakos. 1950 november 24-én tartóztatták le kémkedés, 
összeesküvés vádjával. 1945 után átvette a rendőrség és a pécsi kapitányságon 
teljesített szolgálatot. A Bálint-féle ügyben ítélte halálra 1951 májusában a Fő 
utcai Katonai Bíróság Andó tanácsa. 36 éves volt amikor kivégezték szeptember 
14-én. 

HORÁK JÁNOS: 

egyetemi tanár, (történelem, teológia), A kecskeméti összeesküvésben ítélte 
Jónás tanácsa halálra, és végezték ki 1951. május 4-én a Gyűjtőfogházban. 
HORVÁTH KÁLMÁN: 

cipészmester, akit az ÁVH határőrök 1952 nyarán a határon súlyosan 
megsebesítettek, és 1954 telén kémkedés vádjával kivégeztek. Az ügyben két 
testvérét is elítélték. 

HALÁSZ BÉLA: 

v. csendőrőrmester, kémkedési ügyben végezték ki Horváth Kálmánnal együtt 1954. 
elején. 

HUSZÁR JÓZSEF: 

gyöngyösi lakos, a Kis Szaléz ügyben ítélte kényszermunkára a Szovjet Katonai 
Bíróság 1946 októberében. Egy szovjet kényszermunkatáborban halt meg. 

IVÁNYI BÁLINT: 

munkás, született 1906-ban Pálosszentkúton, kiskunfélegyházai lakos. Az 
összeesküvésben, mely a Grösz per egyik titkos pere volt, hatot végeztek ki 1952 
május 28-án a Gyűjtőfogházban. A vád ellenük, hogy fegyveres összeesküvést 
szerveztek és szovjet katonákat gyilkoltak meg. Fia hat hónappal előbb jött haza 
szovjet hadifogságból. Halálos ítélete kihirdetésénél a következőket mondotta: 
Amit Isten ad, abba belenyugszom, mert ez az ő akarata". 

JEZERSZKY OTTÓ: 

diák, kivégezték a Vaszary ügyben 1952 novemberében a PV-n. 

HORVÁTH FERENC: 

csendőr főtörzsőrmester, pilisligeti lakos, a volt csendőrség legmagasabb tagja, 
2.06 cm, a piliscsabai Credo ügyben fogták le 1950 augusztus 5-én. A Fő utcai 
Bíróságon súlyosan megverték, s mikor nem volt hajlandó vallani, halálra 
éheztették. 1951 karácsonyán halt meg, miután 14 napig nem adtak neki enni. A 
kegyetlenségéről hírhedt Szalma őrmester osztályvezető ezt ordította utoljára: 
"Itt fogsz megdögleni, rohadt zsandár!" 

JAKAB FERENC: 

mozgópostás, a Győr-Sopron-Ebenfurt-i vonalon, letartóztatták 1952 áprilisában. 
Kémkedés vádjával, a Fő utcai Katonai BÍróság halálra ítélte és 1955 október 21- 
én a per másik vádlottjával, Désaknaival együtt kivégezték. 

JELENTSICS GÉZA: 

született 1929-ben Budapesten, egyetemi hallgató. 1951 és 1954 között rendszeres 
futárszolgálatot teljesített, ő volt a szervezője a soproni összeesküvésnek, 
egyike volt azoknak, akit az ÁVH legjobban szeretett volna elfogni. 1954. őszén, 
Sopron közelében az ÁvH-s határőrökkel vívott tűzharcban elesett. 

JACZKÓ IVÁN: 


tisztviselő, a budapesti városháza elleni állítólagos pokolgépes merényletért 
statáriális bíróság halálra ítélte és 1947 decemberében a Gyűjtőfogházban 
kivégezték. 

KARCZAGI FERENC: 

született 1922-ben, hűtlenség és kémkedés vádjával ítélte el a Margit körúti 
Katonai Bíróságon Andó őrnagy tanácselnök. 1951 januárjában végezték ki a Fő 
utcában. 

Dr. KEREKES ERVIN: 

USA követségi fordító, 1951-ben tartóztatták le és a Fő utcai Katonai Bíróság 
ítélte halálra. 1952-ben végezték ki ugyanott. 

KERESZTES VINCE: 

nyug. ezredes, rákospalotai lakos. Kémkedés vádjával ítélték halálra a Fő utcai 
Katonai Bíróságon. Vejével, Kalotai Gézával egyszerre végezték ki 1953 augusztus 
17-én a Fő utcában. 

KIRÁLYFALVY MIKLÓS: 

községi jegyző Pócspetriben. Statáriális Bíróság halálra ítélte azzal a váddal, 
hogy a pócspetri lakosság tüntetése alkalmából keletkezett tolakodásban kivette 
a rendőr kezéből a fegyvert és agyonlőtte vele a rendőrt. Kivégezték 1948 június 
21-én. 

KIRÁLY ANDRÁS: 

volt csendőr őrmester, a Bajához közel lévő Nagybaracskán lakott. Valószínűleg a 
bajai Kard és Kereszt mozgalomban való részvételért ítélték halálra és végezték 
ki 1953-ban a Fő utcai ÁVH-s Központban. (B.002157/1953/6.sz. perirat.) 

KIZMÁN OTTÓ: 

gimnazista, született 1929-ben, A Kiss Szaléz féle ügyben tartóztatták le 1946 
április 18-án, Gyöngyösön. Szovjet Katonai Bíróság ítélte el 1946 októberében 
1946 október 20-án Sopronkőhidán kivégezték. 

KISS SZALÉZ : 

ferencrendi hittantanár, gyöngyösi katolikus lelkész, a vád szerint a gyöngyösi 
szovjetellenes szervezkedés vezetője. 1946 április 18-án tartóztatták le, a 
Conti utcai Szovjet Katonai BÍróság ítélte halálra, és 1946 október 20-án 
Sopronkőhidán végezték ki. 

KISS ENDRE: 

gimnáziumi tanuló, Gyöngyös. Szintén a Kiss Szaléz ügyben tartóztatták le és 
ítélték cl. Sorsa ismeretlen, lehet, hogy őt is kivégezték, lehet, hogy a 
kihallgatások alatt agyonverték. 

KISS BENEDEK: 

gazdálkodó, fegyverrejtegetésért halálra ítélték és 1950 május elején 
kivégezték. 

KOLLATH GYULA: 

egyetemi hallgató, a miskolci ref. pap fia. Szervezkedés, röpcédulázás vádjával 
tartóztatták le 1949-ben és 1950-ben végezték ki Miskolcon. 

KŐSZEGI LÁSZLÓ: 

volt zászlós, dunapentelei tisztviselő, akit Olty Vilmos zárt tárgyaláson ítélt 
halálra Rákosi Mátyás ellen tervezett állítólagos merényletre való szövetkezés 
miatt. A halálos zárkában elmondta zárkatársainak, hogy a budapesti USA 
követséggel volt kapcsolatban, onnan kellett, hogy valaki feljelentse 
adatszolgáltatás címén. Beismerő vallomását csak azért írta alá, mert 
megfenyegették, hogy a feleségét is bezárják és a kislányát lelencházba teszik. 
Nagyobb nyomaték kedvéért felnyitották előtte a szomszéd szoba ajtaját, ahol 
felesége ült kislányával a karján. Kivégezték 1952 július 9-én. 

KŐVÁRY JÁNOS: 

v. tüzér hadnagy, született 1916-ban Keszthelyen, A Fehér Gárdában való 
részvételéért a Budapesti Megyei BÍróság Jónás tanácsa összeesküvés vádjával 
halálra ítélte és az ítéletet 1952 február 4-én a Gyűjtőfogházban 
végrehajtották. Nős volt, két gyermek maradt utána. 

KÖVESY SÁNDOR: 

határvadász-őrnagy, először 1948. végén tartóztatják le, a Dózsa ügyben kisebb 
ítéletet kap, utána újabb adatok alapján perújrafelvételt csináltak a Fő utcai 
Katonai Bíróság halálra ítélte és 1952-ben kivégezték. 

KOSZTOLÁNYI JÓZSEF: 

született 1924 július 18-án Budapesten. 1943-ban a Ludovikán hadnaggyá avatták. 
A bajai fegyveres összeesküvés vezetőjeként Jónás tanácsa 1953 június 10-én 
halálra ítélte, és 1953 október 24-én a Gyűjtőfogházban kivégezték. A Keresztény 


Szocialista Magyar Munkásmozgalom megalapítója. 

KOVÁCS JÓZSEF: 

egyetemi hallgató, 1948-ban szervezkedés miatt kisebb ítéletet kap. 1952-ben 
újra lefogják, újra szervezkedés vádjával, a Markó utcai Megyei BÍróság halálra 
ítélte és 1953 elején a Gyűjtőfogházban kivégezték. 

KOLLÁR JÁNOS: 

gazda, idősebb, kb. 62-65 éves lehetett, mikor az ÁVH lefogta. 1946-ban 
agyonütött egy szovjet katonát, aki a feleségét megerőszakolta. 1950-ben Jónás 
ezért halálra ítélte, és 1950. júliusában a Gyűjtőfogházban kivégezték. 
Jellemző, hogy a Szovjet katonai szervek tudtak az estről 1946 óta. 

KOVÁCS BOLDIZSÁR: 

kecskeméti gazdaember, szintén agyonütött egy szovjet katonát, aki 
erőszakoskodott a menyével (fia szovjet hadifogságban volt). Az első tárgyaláson 
önvédelmet állapítottak meg és szabadon bocsátották. Az ÁVH azonnal, még a 
Bíróság épületében újra lefogta, új tárgyalást tűztek ki és halálra ítélték. 
1951 február 28-án végezték ki a Gyűjtőfogházban. 

KOVÁCS ISTVÁN: 

repülő őrmester a Néphadseregben , de ugyanakkor tagja a Fehér Gárda 
Szervezetnek. 1950 nyarán tartóztatják le. A Fő utcai Katonai Bíróság 
összeesküvés vádjával halálra ítélte és 1951 március 31-én kivégezték. 

KOVÁCH LÁSZLÓ: 

gimnazista, Gyöngyösről. A Kiss Szaléz ügyben fogják le 1946 április 18-án. Vád: 
fegyveres összeesküvés, szovjet tisztek elleni merénylet. Szovjet Katonai 
Bíróság ítélte el, sorsa ismeretlen. Lehetséges, hogy Sopronkőhidán kivégezték, 
vagy valamelyik szovjet munkatáborban halt meg. 

KOPPÁNDY JÓZSEF: 

volt ezredest összeesküvés vádjával, a bajai Kard és Kereszt Mozgalomban, 
halálra ítélték, és 1953 október 6-án a Fő utcai ÁVH Központban kivégezték. 
KARÁCSONYI LÁSZLÓ: 

v. vk. ezredes, volt párizsi magyar katonai attasé. Adatszolgáltatás vádjával 
1951 őszén a Fő utcai BÍróság halálra ítélte és 1952-ben ugyanott kivégezték. 
KOVÁCS TIBOR: 

hadnagy a Ludovikán felavatták 1943. augusztusában. A Fő utcai Katonai 
Törvényszék zárt tárgyaláson halálra ítélte kémkedés és szervezkedés vádjával és 
1954. júniusában a Fő utcában kivégezték. Kovács mint futár Nyugatról tért haza. 
KOVÁCSNÉ, szül Gergely Piroska: 

az angol követségen volt alkalmazásban. 1921-ben született Dunavecsén, férje 
mint főhadnagy hősi halált halt a Keleti fronton. A Margit körúton Radetzky- 
Jávor tanács kémkedésért halálra ítélte, és 1950 novemberében ugyanott 
kivégezték. 

KONCZ LÁSZLÓ: 

v. főhadnagy. Katonai BÍróság ítélte halálra, és 1953-ban a Fő utcában 
kivégezték. Semmilyen közelebbi adat az ügyével kapcsolatban nincsen. 

KARPINSZKY LÁSZLÓ: 

sorkatona, a pesterzsébeti UDB-s (jugoszláv) ügy fővádlottja. A kelenföldi 
laktanyában éjjel titokban lefényképezte a fontosabb katonai papírokat és 
térképeket s azokkal akart külföldre szökni. Egy éjszaka az egyik elhárító tiszt 
váratlanul visszatért a laktanyába, s tettenérte Karpinszkyt fényképezés közben. 
Dulakodás közben Karpinszky leütötte az elhárító tisztet és sikerült az összes 
adattal Jugoszláviába szöknie. Annak ellenére, hogy országos körözést adtak ki 
ellene, az UDB utasítására visszatért, és 1952 nyarán elfogták. Az 1952 november 
15-én megtartott Katonai Bírósági tárgyaláson halálra ítélték, és 1953 október 
14-én a Pestvidéki Fogház ÁVH Központ udvarán kivégezték. Utolsó pillanatig 
bátran viselkedett, mindent magára vállalt, annak ellenére, hogy nagyon 
megkínozták. 

KOVÁCS ATTILA: 

vitéz, főhadnagy. Született 1922 február 25-én, 1942-ben avatták hadnaggyá a 
Ludovika Akadémián, mint évfolyamelsőt. Avatása után azonnal frontszolgálatra 
jelentkezett, és hamarosan kitűnt bátor és helytálló magatartásával. Az 
összeomlás után Nyugaton maradt. Több ízben mint futár is hazatért. Dózsa 
Attilának a nevében lőtték és társainak bukása után kezében futnak össze az 
ellenállás szálai. 1949 tavaszán két ÁVH-s ügynök éjszaka betört az Innsbruck 
(Ausztria) melletti házába, s el akarták rabolni a fontosabb papírokat. A 


párharcban Kovácsot agyonlőtték. A francia katonai hatóságnak sikerült a két 
gyilkost elfognia, hét évi börtönbüntetésre ítélték őket, de rövid idő után 
mindkét gyilkost valamilyen titkos megegyezés alapján elengedték. 

KALOTAI GÉZA: 

MÁV intéző volt a kelenföldi pályaudvaron. Kémkedés vádjával tartóztatták le 
1952 végén, miután a pályaudvaron keresztülhaladó szovjet szállítmányokról 
értesítette apósát, Keresztes Vince nyug. ezredest, akivel azután együtt ítélték 
el és végezték ki mindkettőjüket 1953 augusztus 17-én a Fő utcában. 

KOVÁCH ANDRÁS: 

v. min. tanácsos, "Bandi bácsi" a "Rongyos Gárda" összeesküvés vádlottjaként 
halálra ítélték 1948. novemberében, és 1949 márciusában kivégezték a 
Gyűjtőfogházban. 

LANDAUER EDWARD: 

K.MAC. (Királyi Magyar Automobil Club) volt főtitkára. 1950 májusában végezték 
ki a Margit körúton a Katonai Bíróság ítélete alapján. A vád ellene 
adatszolgáltatás volt "idegen hatalom" részére. Landauer, az első világháború 
egyik legszebben dekorált tisztje volt, zsidó származása ellenére a Horthy 
időszakban megválasztották az Automobil Club titkárának, később a háború 
folyamán sem történt semmilyen bántódása. Kiváló ember és kiváló jellem volt. 
Mikor halálra ítélték, nem kért kegyelmet. Ezzel búcsúzott el zárkatársaitól: 
"Eddigi életem nagyon szép volt, ezek alatt (kommunisták) úgyis csak nyomor 
volna az életem, miért éljek hát?!" 

LATYÁK ISTVÁN: 

szállodai alkalmazott, 1952-ben fogták le kémkedés vádjával. A Fő utcai Katonai 
Bíróság halálra ítélte, és 1953 január 21-én kivégezték. Latyák Moholon 
született, Siklóson dolgozott és jugókkal volt kapcsolatban. 2. fokú ítéletét az 
akasztófa alatt olvasták fel. 

LICSKAY JÓZSEF: 

gazdálkodó, 1952. júliusában Jónás tanácselnök ítélete alapján kivégezték a 
Gyűjtő-Kisfogházban. Licskay a Somogy megyei Taska községben lakott, 1946 nyarán 
agyonütött két szovjet katonát, akik a feleségét erőszakolták meg. 

LŐRINCZI SÁNDOR: 

volt vk. ezredes, született 1910-ben, hadnaggyá avatták 1932-ben. Hűtlenség 
vádjával ítélték el, a Vezérkari Iskolán volt előadó, és 1950 augusztus 19-én 
kivégezték a Margit körúti fegyházban. 

LOVÁSZ ELEMÉR: 

MÁV felügyelő (vagy főintéző). Született 1908-ban, letartóztatták 1948 augusztus 
8-án. A Hadváry ügy másodrendű vádlottjaként Olthy halálra ítélte és 1948 
szeptember 18-án a Gyűjtőfogházban kivégezték. Testvére volt Lovász Olivér vk. 
őrnagynak, s egy hazatért ügynöknek mondta el a Szovjetunióból Magyarországra 
érkező katonai szállítmányok és fegyverek adatait. 

LUKÁCS PERBÁRT: 

ferences atya, gyöngyösi lakos, 1946 április 18-án tartóztatták le összeesküvés 
vádjával, a Conti utcai Szovjet Katonai Bíróság kényszermunkára ítélte, egy 
karéliai munkatáborban halt meg. 

LUX ERNŐ: 

MÁV igazgató, 1878-ban született Budapesten, 73 éves elmúlt amikor a Katonai 
Bíróság hűtlenség vádja alapján kivégezte 1950 február 4-én a Margit körúton. 
Már nyugdíjban volt, tehát az ellene felhozott hűtlenségi, adatszolgáltatási vád 
nem felelhetett meg a valóságnak. Igaz, hogy kapcsolatban volt régi barátaival, 
akik a magyar ipar és közlekedés vezető szakemberei voltak, Rödiger, Magasházy, 
Varga, s akik társadalmilag kapcsolatban voltak a nyugati hatalmak budapesti 
képviselőivel. - Halálos ítéletét mosolyogva fogadta, és ő is azt vallotta, mint 
Landauer, hogy jobb becsülettel meghalni, mint ebben a rendszerben élni. 

ifj. MAGASHÁZI ÁDÁM: 

született 1932-ben Budapesten. Édesapját, a csepeli W.M. műszaki 
vezérigazgatóját hűtlenség vádjával kivégezték. Ádám csepeli barátaiból újabb 
ellenállási csoportot szervezett, legtöbbjük letartóztatáskor még nem volt 19 
éves. Jónás tanácsa 1951 augusztusában életfogytiglanra, majd miután a 20. 
életévüket betöltötték, a 2. fokú bíróság halálra ítélte, és 1952 júniusában a 
Gyűjtőfogházban kivégezték. 

MAGASHÁZI ÖDÖN: 

született 1884-ben, a csepeli W.M művek műszaki vezérigazgatója. Az ország egyik 
legképzettebb műszaki szakembere, aki a háború befejezése után a helyén maradt, 


volt ekkor még a Kommunista Párt? Kémkedésért és adatszolgáltatásért a Katpol 
1949 elején letartóztatta és 1950 február 4-én a Margit körúton mártírhalált 
halt. 

MAGYAR MIHÁLY: 

Fiatal katona volt, akit 1954 január 14-én a Gyűjtőben másik két katonatársával 
kivégeztek. Ezen a reggelen végezték ki Harcos Lászlót, a bajai összeesküvés 
vezetőjét is. 

MAJOROS ISTVÁN: 

rádióműszerészt kémkedés és titkos rádióhasználatért ítélték halálra, és a 
Katonai Bíróság Fő utcai börtönében végezték ki 1952 tavaszán. Elsőfokú 
tárgyalását Szombathelyen tartották 1951 augusztus 11-19 között. A Csepregi 
összeesküvésben szerepelt. 

MARTOS TIVADAR: 

21-22 éves lehetett, amikor a Fő utcában a Katonai Bíróság ítélete alapján 
kivégezték, 1952. májusában. A vád ellene kémkedés volt, a halálos zárkatársai 
vallomása szerint szovjet ÁVH ügynökök rabolták el Bécsből 1951 nyarán. 

MARTON GYÖRGY: 

textilmérnök, a rákóczifalvai Cl A ügy egyik vádlottá. A Fő utcai Katonai 
Bíróság halálra ítélte és 1953 május 6-án ott ki is végezték. 

MARTINOVICH GYÖRGY: 

v. huszár hadnagy, született 1923 március 26-án, felavatták a Ludovika Akadémián 
1943 augusztus 20-án. Kémkedés vádjával a Margit körúti Katonai Bíróság halálra 
ítélte, és 1949 október 15-én ott ki is végezték. Ügyében egyedül volt, 
bűntársai nem voltak. A népszerű "Kacsa", ahogy barátai általában hívták, 
bátran, a Ludovikás jelmondattal az ajkán halt meg. 

MARZSÓ LÓRÁNT: 

vitéz, verebélyi, volt páncélos százados. Született 1907. február 19-én. A 
Ludovikát 1929 október 1-én végezte el. A budapesti francia követség 
alkalmazottja volt, a követ sofőrje, a 2mme Bureau ügyben fogták le. Katonai 
Bíróság halálra ítélte, és 1954 februárjában végezték ki a Fő utcai börtönben. 
Feleségét 1956-ban értesítették férje kivégzéséről. Igen kiváló, jellemes, 
tiszta, hazát szerető ember volt, aki a tárgyaláson is próbált mindenkit 
menteni, sajnos hasztalanul. 

MATÓK LEÓ: 

volt hadapródiskolás, született 1929-ben Szombathelyen, 1948-ban érettségizett a 
szombathelyi premontrieknél. Utána letartóztatásáig, 1950. decemberéig alkalmi 
munkás. Édesapja volt honvéd ezredes, hárman voltak testvérek. Az Antibolsevista 
Front 7. számú vádlottjaként állt a Megyei Bíróság Jónás/Gönczy tanácsa előtt 
1951 április 5-én. Zárt tárgyaláson visszavonta a vádakat, s hivatkozott az ÁVH 
börtöneiben kínzásokkal kierőszakolt vallomások valótlanságaira. Jónás 
pillanatok alatt félbeszakította a tárgyalást, utána Matókot halálra ítélték, és 
kémkedés, fegyveres összeesküvés vádjával 1951 október 13-án a Gyűjtőfogházban 
kivégezték. 

Dr .MELOCCO JÁNOS: 

Az "Új ember" szerkesztője volt. Francia követségi 2mme Buread ügyben 
tartóztatták le és 1951 február 28-án a Fő utcai börtönben kémkedés vádjával 
kivégezték. 

MESTER LÁSZLÓ: 

(Macher László), a Kisgazdapárt gyöngyösi pártszervezetének volt a titkára. 
1922-ben született, 1946 április 18-án tartóztatták le fegyveres összeesküvés 
vádjával, szovjet Katonai Bíróság ítélte el a Conti utcai börtönben. Utoljára 
1946 októberében látták, lehetséges, hogy őt is kivégezték, vagy valamelyik 
szovjet kényszermunkatáborban halt meg. 

MIHÁLYI IVÁN: 

v. huszárezredes, a háború alatt a Ludovika Akadémia lovaglótanára volt. Francia 
kapcsolatai miatt 2mme Bureau ügyben ítélték halálra a Fő utcai Katonai 
Bíróságon, és 1954 márciusában kivégezték. Nem fellebbezett. 

MIKES JÓZSEF: 

1920 körül született Budapesten. A Markó utcai Megyei BÍróság Jónás tanácsa 
ítélte halálra szabotázs cselekményért, telefonvonalat vágott el; valamikor 1952 
februárjában végezték ki a Fő utcában. Állítólag repülőhadnagy volt a háború 
alatt. 

MIKÓFALVY ISTVÁN: 


volt páncélos főhadnagy. Született 1916 december 27-én, felavatták 1939 január 
15-én. Eredeti neve: Mamuzich. Mikófalvy nevét örökbefogadó nagybátyja, v. 
Mikófalvy Ferenc, v. őrnagy által kapta. 1944-ben már százados, a Fővezérség 
Különleges Csoportjánál teljesített szolgálatot. 1945-ben az oroszok elfogták és 
Galati-ban agyonlőtték. 

MOJZES JÁNOS: 

volt csendőr őrmester, Nyugatról járt haza mint futár, főleg csendőröket, tábori 
csendőröket szervezett be az ellenállásba. 1949 januárjában, valószínűleg 
nyugati szervezetekbe beépült ÁVH Katpol-os ügynökök jelentése alapján elfogták. 
A Margit körúti Katonai Törvényszék halálra ítélte, és 1949. augusztus 31-én 
kivégezték. 

MOLNÁR SÁNDOR: 

gazdálkodó, a TSZ-be való kényszerítés után felgyújtotta a kolhoz gabonáját, és 
statáriális ítélettel 1950 július 14-én a Gyűjtőfogházban kivégezték. 

MOLNÁR DÉNES: 

nagykőrösi lakos, középiskolai tanár, a szegedi Kard és Kereszt Mozgalom egyik 
vezetője. 1950 tavaszán fogták le, és a Megyei Bíróság ítélete alapján 1951 
április 13-án kivégezték. 

Németh László: 

v. rep. hadnagy, műszaki rajzoló, született 1920 február 10-én. 1942 november 1- 
én került a hivatásos állományba. Valószínűleg Postner Józseffel volt egy 
ügyben. Kémkedés vádjával a Katpol tartóztatta le, és a Margit körúti Katonai 
Bíróság ítélte halálra 1949 decemberében. Kivégezték ugyanott 1950 február 14- 
én. Közelebbit az ügyről nem tudunk. Utolsó búcsúkiáltását "Istennel a Hazáért" 
az összes zárkában hallották. 

NYIKOS ZOLTÁN: 

született 1927-ben, kémkedés vádjával tartóztatták le és a Viszneky testvérek 
kémkedési ügyében ítélték halálra. 1950 december 27-én végezték ki a Margit 
körúton. 

NYILASSY SÁNDOR: 

v. jutási őrmestert összeesküvés vádjával tartóztatták le. A Kard és Kereszt 
Mozgalomban vett részt. 1952 augusztus 24-én tárgyalta az összeesküvési pert a 
Markó utcai Megyei Bíróság Jónás tanácsa. Halálra ítélték, és 1952 november 22- 
én kivégezték a Gyűjtőfogházban. 

ONDRIK JÓZSEF: 

banktisztviselőt, gyöngyösi lakost a Kiss Szaléz ügyben tartóztatták le 1946 
április 18-án, az utolsó hír a Conti utcai fegyházból származik, ott még látták, 
utána eltűnt, soha senki nem látta, s nem tudnak róla. Lehetséges, hogy 
agyonverték, vagy őt is kivégezték a Kiss Szaléz ügy többi vádlottjával 1946 
október 20-án Sopronkőhidán. 

PAPP ERVIN: 

teológus, budapesti lakos, Fővárosi Bizottsági tag volt, Kisgazdapárti 
képviselőjelölt. 1949 február 4-én tartóztatták le összeesküvés vádjával. 
(1947.tc.VII é.) A tárgyalás a Markó utcai Bíróságon volt, Jónás tanácselnök és 
Alapi ügyész irányítása mellett, 1950 május 10-én. Halálra ítélték, s több mint 
egy évig volt halálos zárkán, amikor 1950 kora őszén (szeptemberben) a 
Gyűjtőfogházban kivégezték. 

PÁSTHY ISTVÁN: 

v. főhadnagy, született 1921 október 9-én, hadnaggyá avatták a Műszaki Akadémián 
1943 augusztus 20-án. A róla elnevezett kémkedési ügy fővádlottja. Kémkedés és 
adatszolgáltatás vádjával ítélték halálra a Margit körúti Katonai BÍróságon, és 
öt társával együtt kivégezték 1950 június 14-én, ugyanott. Az ügy részben a 
Katpol. agent provocateur mestermunkája. A nyugati "összekötő" nem volt más, 
mint a Katpol. egyik ügynöke, "Vojcek", alias "Thomson" kapitány. 

PÓCS FERENC: 

gimnáziumi tanuló, gyöngyösi lakos. Letartóztatták 1946 április 18-án fegyveres 
összeesküvés és szovjet tisztek elleni merénylet vádjával. Szovjet Katonai 
Bíróság ítélte el a Conti utcai börtönben. Sorsa ismeretlen, mint sokaké ebben a 
perben. Lehetséges, hogy kivégezték 1946 október 20-án Sopronkőhidán, de 
lehetséges, hogy valamelyik szovjet munkatáborban halt meg. Senki nem tud róla. 
Dr. POGRÁCZ ALAJOS: 

ügyvéd, az Egyesült Államok budapesti követségének hivatalos fordítója. A Grösz 
perrel kapcsolatban fogták le, és ügyét különválasztva, később Olty tanácselnök 
1951-ben ítélte halálra kémkedés vádjával. 1952-ben végezték ki. 


POSTNER JÓZSEF: 

30 éves gépészmérnök, a Margit körúti Katonai Bíróság ítélte halálra kémkedés 
vádjával. Valószínűleg Németh József v. rep. hadnaggyal volt egy ügyben, mert 
mindkettőjüket egyszerre végezték ki 1950 február 14-én. Nem tudjuk, hogy milyen 
nyugati állam szervezetével voltak kapcsolatban. 

PRETTENHOFFER JENŐ: 

a Győri Vagongyár népszerű főmérnöke, született 1892-ben. Német hangzású neve 
ellenére hazáját végtelenül szerető magyar ember volt. A háború alatt és után 
helyén maradt, s a Győri Vagongyár újjáépítésében nagy szerepe volt. 
Tulajdonképpen feljelentési kötelezettség elmulasztása miatt vonták 
felelősségre. Egy Nyugatról hazatért futárnak adott szállást, de ráfogták az 
adatszolgáltatás vádját is. A Margit körúti Katonai Bíróság Radetzky tanácsa 
ítélkezett felette 1949 októberében. Halálra ítélték. Nem tört meg, az utolsó 
pillanatig, 1950 április 1-ig, büszkén viselte sorsát. Három apró gyermek maradt 
árván utána. 

PÜNKÖSDY LÁSZLÓ: 

nemes, uzoni, volt vk. százados, született 1912 január 4-én Erdélyben. A 
Ludovika Akadémián avatták hadnaggyá 1934 augusztus 20-án. A háború utáni 
években Nyugatról járt haza, és az elsők között volt, aki a hazai ellenállás 
megszervezésében részt vett. 1947-ben elfogták, és kémkedés vádjával a Markó 
utcai Bíróság halálra ítélte. Kivégzésére csak 1949-ben került sor. "Éljen a 
székely nép!" kiáltással halt mártír halált. 

PÉNZES ISTVÁN: 

technológiai tanuló. 1946 június 17-én az Oktogon téren lelőtt három szovjet 
katonatisztet, akik közül kettő belehalt sérüléseibe. Utána leöntötte magát 
benzinnel, és ott halt meg a téren. Állítólag a belügyminisztérium utána 
megtalálta a "felbujtókat", s azt a szervezetet, amelyhez Pénzes tartozott. Hogy 
melyik "illegális szervezet" volt, soha nem derült ki. Mindenesetre a 
belügyminisztérium ezt az esetet használta fel arra, hogy minden szervezetet, 
egyesületet feloszlasson. így került sor a Cserkészszövetség és az összes 
vallásos ifjúsági szervezet feloszlatására. 

PETRUS GYULA: 

zsoké, kivégezték a Grösz per mellékperében 1952 május 28-án. Péter Gábor 
használta fel hamis tanúnak Vezér Ferenc ellen. Maga tanította be, kirakat peren 
súlyos vallomást tett társai ellen, mégis kivégezték. Sajnos hitt Péter 
Gábornak! 

RADÓ ZOLTÁN: 

a Nehézipari Minisztérium főosztályvezetője. A háború alatt Angliában élt, 1945- 
ben tért haza, s utána belépett a Kommunista Pártba. A STANDARD ügyben 
tartóztatták le 1949. november 19-én azzal a váddal, hogy a Standard gyár 
termelési kimutatásait elküldte a gyár angliai anyavállalatának. 1950. február 
17-én a Markó utcában nyilvános tárgyaláson halálra ítélték, és 1950. május 10- 
én a Gyűjtőfogházban kivégezték. 

RAJKAI GÁBOR: 

a Széchenyi Gimnáziumban érettségizett 1947-ben, nem volt 22 éves, amikor 
kivégezték. Kémkedés vádjával tartóztatták le, lefényképezték, amikor az USA 
budapesti követségére bement. Megyei Bíróság ítélte halálra, és a Fő utcában 
végezték ki 1951-ben. Hihetetlen bátran, öntudatosan viselkedett, a 
siralomházban Villon: "Az akasztott ember balladája" c. versét szavalta. 

RÁKOSI GYULA: MÁV forgalmista, a Dóczy perben ítélték halála. Kivégezték 1950. 
július 12-én. 

REGÉCZI NAGY IMRE: 

főmérnököt a Katpol. ügynökei 1948. őszén tartóztatták le, s a Margit körúton a 
Katonai Törvényszék Radetzky tanácsa azzal a váddal ítélte halálra, hogy 
kiszolgáltatott az ózdi Vasgyárról egy olyan brosúrát, amit 1938-ban nyomtattak, 
kimondottan terjesztés-propaganda szempontjából. Látva, hogy minden védekezés 
hiábavaló, nyugodtan, tiszta lelkiismerettel várta sorsa beteljesülését. 1949 
augusztus 24-én végezték ki a Margit körúti fegyházban. Fiát, Imrét akkor 
tartóztatták le, amikor édesapjától jött búcsút venni a siralomházban. 

REGŐS OTTÓ: 

rádióműszerész, született 1925-ben Mohácson. 1952-ben tartóztatták le, és 1953 
januárjában ítélte halálra a Katonai BÍróság, a CIA részére való kémkedés 
vádjával. Az ügyről igen keveset tudunk, nem volt bűntársa. 1953 május 24-én 
végezték ki a Margit körúton. 


ROEDIGER MIKLÓS: a MAHART (volt MFTR) vezérigazgatója, a magyar műszaki és ipari 
élet egyik legkiválóbb képviselője. A háború utáni magyar folyami-tengerhajózás 
beindítója. Az USA követség számos beosztottjával volt kapcsolatban, ez elég 
volt a Katpolnak, hogy kémkedés címén letartóztassa. 1950 február 4-én végezték 
ki, másik három társával a Margit körúton. 62 éves volt. 

ROMVÁRI ISTVÁN: 

BSZKRT főtisztviselőt összeesküvés és szervezkedés vádjával tartóztatták le 1949 
február 4-én. Tárgyalására 1950 május 10-én került sor, és Jónás tanácsa halálra 
ítélte. A Gyűjtőfogházban végezték ki 1951 őszén. 

RIGÓ DEZSŐ: 

kémkedés vádjával ítélték halálra és végezték ki 1952 nyarán a Fő utcában. 
Salzburgban képezték ki, s küldték haza. Hazatérése után hamarosan lefogták, 
valószínűleg az ÁVH beépített embere üzente meg Rigó hazatérését és feladatát. 
SÁRY ÁKOS: 

(vagy Saáry Ákos) született 1932 körül. Hadapródiskolás volt, s 18 éves, amikor 
kivégezték. Katonai Bíróság ítélte halálra, az egyik vád ellene többek között az 
volt, hogy 16 éves korában a Fogaskerekű felrobbantásával ki akarta nyírni 
Rákosit, de a vád többi pontja között szerepelt az összeesküvés és 
fegyverrejtegetés, robbantási kísérlet stb. 1950 augusztusában végezték ki a 
Margit körúton. 

SALLAI ERNŐ: 

egyetemi hallgató, született 1933-ban Csepelen, régi munkáscsalád gyermeke. Egy 
darabig a DISZ csepeli szervezetének titkára, de ugyanakkor tagja már egy 
ellenállási csoportnak. 1950 novemberében tartóztatták le, a Jónás-Alapi kettős 
halálra ítéli, és 1952 júniusában a Gyűjtőfogházban kivégzik. 

SALLAI MIHÁLY: 

ügyéről nem tudunk semmit. A Katonai Bíróság halálra ítélte, és 1951-ben a Fő 
utcában kivégezték. 

SÁNDOR ISTVÁN: 

szaléziánus szerzetes, született 1911-ben Rákospalotán. Szervezkedés és 
hűtlenség vádjával a Fő utcai Katonai BÍróság halálra ítélte, és 1952 június 8- 
án kivégezték. A rákospalotai Clarisszeum Intézet prefektusa volt. 

özv. SAS JÓZSEFNÉ: 

szül. Jakabffy Lenke, született 1908-ban Pécsett. Nővére volt Jakabffy Gyulának 
(Dr. Horváth per), aki Nyugatról tért haza. 1950 november 25-én tartóztatták le, 
s a Katonai Bíróság Andó ezredes (Sebes ügyész) tanácsa 1951 májusában halálra 
ítélte. Az ítéletet 1951 szeptember 14-én hajtották végre. Az első női vádlott 
volt, akit kémkedésért halálra ítéltek és kivégeztek. 

Dr. SASSY SZABÓ LÁSZLÓ: 

ügyvéd, született 1910-ben Nyíregyházán. A Pásthy per egyik vádlottjaként 
kémkedésért halálra ítélték, és 1950 június 14-én a Margit körúton kivégezték. 
SERESS ISTVÁN: 

gazdálkodó, fülöpszállási lakos. 1951 decemberében tárgyalták ügyét a Markó 
utcai Bíróságon szervezkedés és szovjet katonák meggyilkolása vádjával. Halálra 
ítélték, és 1952 július 9-én a Gyűjtőfogházban kivégezték. 

SIMON MIHÁLY: 

gazdálkodó, született 1920-ban Vaspör, Zala megyében, államellenes összeesküvés 
vádjával ítélték halálra a Fő utcai Katonai Bíróságon, és ott is végezték ki 
1952. szeptember 19-én másik három társával. 

SIMON ALBERT: 

született 1923-ban Vaspörben, Zala megyében. Simon Mihály öccse, ugyancsak 
államellenes összeesküvés vádjával ítélték halálra, és bátyjával együtt végezték 
ki a Fő utcában 1952 szeptember 19-én. 

SIPOS FERENC: 

földműves, született Farkasfán, Vas megyében. A hírhedt farkasfai ÁVH terror 
egyik áldozata. Kémkedés, szervezkedés vádjával ítélte halálra a Fő utcai 
Bíróság 1952. novemberében. Kivégzésére 1953 július 8-án került sor ugyanott. 
SIPOS JÁNOS: 

földműves, Sipos Ferenc öccse, szintén a farkasfai kémkedési és ellenállási 
perben szerepelt. Született 1928-ban Farkasfán. 1952 novemberében ítélték 
halálra, és 1953 július 8-án végezték ki a Fő utcai ÁVH-s Központban. 

SOMBOR JÁNOS: 

volt hivatásos őrmester. Háború alatt a kőszegi katonai iskolában volt 
testnevelési oktató. Itt volt abban az időben növendék Matók Leó is. 


Államellenes szervezkedés és kémkedés vádjával ítélték halálra. Tárgyalása és 
kivégzésének időpontja ismeretlen. 

SOMHEGYI LÁSZLÓ: 

repülő zászlós, született Gyöngyösön 1926-ban. Először a Botfalvay ügyben fogták 
le, de kiengedték. Nyugatra menekült, és ott kapcsolatba került magyar 
ellenállási csoportokkal. 1947-től kezdődőleg rendszeresen járt haza, mint 
futár. 1948 karácsonyán valószínűleg CLA árulás folytán várták a határnál. Mikor 
látta, hogy nincs menekvés, bevette a nála lévő ciánkáli ampullát, ami 
pillanatok alatt végzett vele. Tudta, ha elfogják, az ÁVH kínzásokkal 
kényszeríteni tudja sok ellenálló bajtárs nevének bevallására. 

SOMOGYI JÓZSEF: 

rendőr őrmestert a Margit körúti Katonai Bíróság ítélte halálra fegyveres szökés 
vádjával. A körmendi őrsről szökött el két másik rendőr bajtársával. Ausztriában 
az osztrák csendőrök elfogták, és kiadták őket a szovjet megszállóknak. 
Kálváriájuk a Margit körúton végződött, ahol mindhármukat kivégezték 1951 
júniusában. Sajnos a másik két rendőrnek neve ismeretlen. 

SOTONYI PÁL: 

halálraítélték a 2. Grösz perben. Kivégezték 1951 végén. 

SVELECZ ISTVÁN: 

postai alkalmazott, Molnár községből származott. A háború alatt az SS-nél 
teljesített szolgálatot, ezért a háború befejezése után több évet ült börtönben. 
Szabadulása után a posta kábel lefektetésénél dolgozott, és az új kábelek helyét 
és technikai adatait szolgáltatta ki a jugoszlávoknak. 1952 elején tartóztatták 
le, s a Fő utcai Katonai BÍróság kémkedés vádjával halálra ítélte. Az ítéletet 
1953 január 21-én hajtották végre ugyanott. 

SZABÓ MIKLÓS: 

idomműszerész, lacházai lakos. Annyit tudunk róla, hogy kémkedés vádjával ítélte 
halálra a Fő utcai Katonai Bíróság, és 1953 május 6-án kivégezték. 

SZABÓ GYULA 

gyöngyösi lakos, 1946 április 8-án tartóztatták le a Kiss Szaléz ügyben. A Conti 
utcai Katonai Bíróság ítélete után eltűnt, és soha többé nem látták. Lehet, hogy 
kivégezték, vagy valamelyik szovjet munkatáborban halt meg. 

SZABÓ ERNŐ: 

a farkasfai ügyben végezték ki 1953 július 8-án. Párttitkár volt, s így az ÁVH 
dühe fokozottan irányult Szabó ellen. Nagyon megkínozták. Ügyét 1952 
novemberében tárgyalta a Fő utcai Katonai Bíróság. 

SZORÁD MIHÁLY: 

határőr, kivégezték két másik katonatársával 1954 január 14-én, valószínűleg 
szökésért és a nyugatról való bejövetel elősegítéséért. 

SZVITEK ISTVÁN: 

diák, a sülysápi per elsőszámú vádlottja. Fegyveres összeesküvés vádjával 
halálra ítélték, és 1951. áprilisában kivégezték. 

Dr. SZTANKÓCZY LÁSZLÓ: 

MÁV ügyész, a Dóczy ügy egyik halálos áldozata. Kémkedés vádjával ítélte halálra 
a Margit körúti Katonai BÍróság 1949 őszén, és kivégezték 1950 július 12-én 
ugyanott. 

SZŰCS (V.SZŰTS) ISTVÁN: 

rendőr százados, újpesti, labdarúgójátékos. Menyasszonyával próbált kiszökni, 
elfogták és kivégezték 1951 végén. Nincs közelebbi adat róla. 

SZŰTS JÓZSEF: 

alezredes, a Kossuth Akadémia vívómestere. 1949 februárjában tartóztatták le a 
Dózsa ügyben. Hűtlenség vádjával ítélte el a Margit körúti Katonai BÍróság 1949 
október 6-án. Kivégezték másik négy társával 1950 április 1-én. Szegény szülők 
gyermekeként végezte el iskoláit, és már a háború alatt hivatásos tisztként 
szolgált. Hatodik gyermeke akkor született, amikor megkapta a börtönben a 
halálos ítéletet. Híres mondása volt: "Mindenért egyszer fizetni kell!". 
SCHREIBER RUDOLF: 

halász, korábban katonatiszt volt, Fertődobon lakott. Itt tartóztatta le az ÁVH 
kémkedés, fegyverrejtegetés vádjával. Tárgyalására 1952. januárjában került sor, 
s a halálos ítéletét 1952 júniusában hajtották végre a Fő utcában. Aránylag 
fiatal ember volt, igen bátran viselkedett, halálos zárkatársait a fertőtói 
élményeivel szórakoztatta. 

SZATHMÁRY ERNŐ: 

vitéz, határvadász főhadnagy. Született 1919 február 8-án, és hadnaggyá avatták 


1942 december 6-án. A Katpol. tartóztatta le kémkedés és "ellenséges ügynökök" 
segítése vádjával. A Margit körúti Katonai Bíróság ítélte halálra, és ott is 
végezték ki 1949 augusztus 4-én. A halálos zárkán megesküdött Csulák Babával, 
aki szintén kémkedés vádjával volt a Margit körúton. Utolsó kiáltása 
"Becsülettel a Hazáért!". Igen bátran viselkedett. 

SZÉCSI VINCE: 

Szeged-környéki gazdaember, az UDBA (jugoszláv) részére elkövetett kémkedésért 
végezték ki 1954-ben. Bűntársai fia, József és Dobó József, Kisgazdapárti 
képviselők voltak, ezek kegyelmet kaptak 1954 január 14-én. 

TASS FERENC: 

(Tesch) gimnáziumi tanuló, született 1929-ben. 1946. június 1-én tartóztatták 
le, mint az u.n. Bakony brigád tagját. Fegyveres összeesküvés vádjával 
állították Szovjet Katonai Bíróság elé a Conti utcai börtönben, ahol halálra 
ítélték. Nem sokkal azután Sopronkőhidán 1946 október 20-án több társával együtt 
kivégezték. 

TÓTH KÁLMÁN: 

gazda, született Cserépfalván, ott is tartóztatták le 1953-ban összeesküvés 
vádjával. Mint a Fehér Partizánok tagját a Katonai Bíróság halálra ítélte és 
1954 április 4-én kivégezték a Fő utcában. 

TÓTH ILLÉS: 

vendéglős, a pálosszentkúti per egyik szerencsétlen áldozata. Péter Gábor 
rábeszélte és megígérte, hogy nem akasztják fel, ha öccse és Vezér Ferenc 
pálosszentkúti szerzetes ellen vall a főtárgyaláson. A sok kínzás után ráállt és 
súlyosan terhelő vallomást tett két társa ellen. Sorsát mégsem kerülte el. 1952 
május 28-án őt is felakasztották. 

TÓTH JÓZSEF: 

gazdálkodó, Tóth Illés öccse, a Grösz per pálosszentkúti csoportjának egyik 
vádlott ja. Összeesküvés és szervezkedés vádjával állították a Budapesti Megyei 
Bíróság Olty tanácsa elé 1951 júliusában. Bátyja terhelő vallomása után halálra 
ítélték, 1952 május 28-án a Gyűjtőfogházban kivégezték. , 

TÓTH JÁNOS II: 

szintén a pálosszentkúti ügy áldozata. Szovjet katonák meggyilkolásával vádolták 
mint többi társait. Halálra ítélte Olty Vilmos tanácselnök, és 1952 május 28-án 
őt is kivégezték. 

TORMA PÁL : 

őrmester, mint a Néphadsereg tagját Katonai Bíróság ítélte halálra, és 
kivégzésekor 1951 szeptember 19-20 búcsúzáskor ezt kiáltotta: "Gyújtsatok egy 
gyertyát majd a síromon!". Hogy miért fogták le és végezték ki, nem tudjuk 
pontosan, valószínűleg kémkedésért. 

TORGYIK LAJOS: 

sorkatona, született 1932-ben. A debreceni őrszázadnál teljesített szolgálatot. 
Egy alkalommal két rábízott politikai fogollyal együtt szökést kísérelt meg. 
Elfogták, és a Fő utcai Katonai Bíróság halálra ítélte. 1952. végén végezték ki 
a Fő utcában (A két fogoly állítólag Tóth Ferenc és Rózsás voltak.) 

TÓSZEGI FREUND TAMÁS: 

a budapesti francia katonai attasé mellett teljesített szolgálatot, mint 
tolmács. A Fő utcai Katonai Bíróság ítélte el az un. 2mme Bureau ügyben 1953 
július 6-án. Marzsó Lóránttal együtt végezték ki 1954 februárjában, a Fő utcai 
börtönben. Tószeginek a háború előtt kőbányája volt a Badacsonyban. 

TÓTH LAJOS: 

rep. őrnagy, (Drumi néven ismerték a régi repülőkörökben). A II. világháború 
egyik legeredményesebb magyar vadászrepülője volt. A háború után a 
letartóztatásáig a Néphadseregben szolgált. Amikor látta, hogy a volt tiszteket 
egymás után fogják le és végzik ki, feleségével szökni próbált, elfogták, és 
1951-ben kivégezték. 

Dr. TÓTH MIKLÓS: 

született 1917-ben, fiatalon a háború után mint hazahozatali kormánybiztos 
működött, majd bécsi konzul lett. Összeesküvés vádjával tartóztatta le a 
Katpol., amikor Bartha Dezső volt Katpolos százados megszökött, és Tóth bujtatta 
hosszú ideig. A Margit körúti Katonai Bíróság ítélte halálra, és végezte ki 
ugyanott 1951 elején. 

ÚJSZÁZSY RÓKUS: gazdálkodó, kivégezték a Fehér Gárda ügyben 1951 májusában. 
ÚJVÁRI MIKLÓS: 

v. csendőr főtörzsőrmester, Baján lakott, és valószínűleg a bajai 


összeesküvéskor tartóztatták le, de máskor ítélték el és végezték ki, mint a 
bajai összeesküvés tagjait. A Fő utcai Katonai Bíróság ítélte halálra 
összeesküvés vádjával (KB.002157/1953/6. sz. perirat) és végezték ki 1953. 
őszén. 

UNDEN MIKLÓS: 

egyetemi hallgató, budapesti lakos, a "Bakonybrigád" tagja. Szovjet katonák 
lelövésével vádolva tartóztatták le 1946 június 11 -én, majd hosszú kihallgatás 
után a Conti utcai Szovjet Katonai BÍróság halálos ítélete alapján kivégezték 
1946 október 20-án Sopronkőhidán. 

VAJKÓ (v. BAJKÓ) LÁSZLÓ: 

ezredes, a tüzériskola parancsnoka, nem tudni, hogy milyen ügyben fogták le és 
ítélték halálra 1950 augusztus 15-én. Nem sokkal utána ki is végezték. 

VARGA LÁSZLÓ: 

a MÁV elnöke, akit a Rödiger-Pongrácz ügyben ítéltek halálra 1949 júliusában a 
Margit körúton. Varga, a háborúban elpusztított, elhurcolt magyar vasutak 
vádjával fogták le a Katpol. ügynökei, és végezték ki 1950 február 4-én a Margit 
körúton. 

VARGA MODESZTÓ: 

főhadnagy, született 1922 február 1-én, hadnaggyá avatták 1942 december 6-án. 
Édesapja a K.U.K. haditengerészetének volt egyik híres parancsnoka. Háború után 
a budapesti városparancsnokságon szolgált, összeköttetésben volt Nyugatról 
érkező futárokkal. A hazai ellenállás egyik nagy mártírja. 1949 október 6-án 
ítélte halálra a Margit körúti Katonai Bíróság Radetzky tanácsa, kegyelemre sem 
terjesztették fel, s 1950 április 1-én, Nagypénteken végezték ki a Margit 
körúton. Feleségét, Varga Katalint a Markó utcai BÍróság Jónás tanácsa 8 évi 
börtönei büntette feljelentési kötelezettség elmulasztása miatt. 

VARGA MIHÁLY: 

hu. törzsőrmester, a háború után a Margit körútra osztották be, mint rabosztály 
vezetőt. Amikor 1948 végén a Katpol. csoportokban szállította a hűtlenségi 
váddal gyanúsított foglyokat a Margit körútra, Varga nem tett kivételt fogoly és 
fogoly között, és igen emberségesen bánt minden rabbal. 1949 nyarán Zala 
politikai tiszt a Katpol-lal egyetértésben a rabokkal való szervezkedés vádjával 
lefogatta. Varga tiltakozása kifejezéseképpen éhségsztrájkba kezdett, és ott 
halt meg a börtön első emeleti zárkájában. 

VARGA ZOLTÁN: 

műszaki rajzoló, 30 éves lehetett, amikor hűtlenség vádjával 1949 augusztus 31- 
én kivégezték a Margit körúton. A Mojzes-Bajusz per egyik vádlottja volt és a fő 
vádpont az volt ellene, hogy egy régi pisztolyt adott a nyugatról hazatért 
Moizes csendőrőrmesternek. 

VASZARY GÁBOR: 

diák, kivégezték kémkedés vádjával 1952 novemberében a PV-n. 

VENKOVICS KÁROLY: 

volt régi szoc.dem., akit a Fő utcai Katonai Bíróság ítélt el és végeztek ki 
1951-ben a PV-n. Miskolci volt. Nem tagadta marxista beállítottságát, és a 
börtönben is azt bizonygatta, hogy a kommunisták nem alkalmazzák Marx elveit. 
VENKOVICS LÁSZLÓ: 

Károly öccse, őt is halálra ítélték, és bátyjával egyetemben ki is végezték a Fő 
utcában. 

VERES GYÖRGY: 

földműves, dunakeszi lakos, kb. 48 éves volt, amikor a budapesti Megyei Bíróság 
ítélete alapján kivégezték 1952 decemberében a Gyűjtőfogházban. Vád ellene az 
volt, hogy azután, hogy kényszerítették a termelőszövetkezetbe való belépésre, 
haragjában kiszúrta a helyi tsz.vezető szemét dulakodás közben. 

VEZÉR FERENC: 

Pálos szerzetes, a pálosszentkúti ügy fő vádlottja. 1913-ban született 
Erdélyben. A Grösz per idején, 1951-ben tartóztatták le Kiskunfélegyháza - 
Szentkút kegyhelyen, mert a tanyai férfiakból védőrséget szervezett a szovjet 
katonák garázdálkodása ellen. így az ügyét a Grösz perhez csatolták, s így lett 
a pernek egy "katonai-összeesküvési" vonala is. 1951 júniusában ítélték halálra, 
és 1952 május 28-án végezték ki a Gyűjtőfogházban. Soha meg nem tört, annak 
ellenére, hogy rettenetesen megkínozták. Utolsó pillanatáig halálos 
zárkatársainak lelki támasza és biztatója volt. 

VISZNEKY JÓZSEF: 


postai alkalmazott, született 1929-ben Miskolcon. Kémkedés, összeesküvés 
vádjával ítélte halálra a Margit körúti Katonai Bíróság és végezték ki 1950 
december 21-én ugyanott. 

VISZNEKY LÁSZLÓ: 

építésztechnikus, született 1927-ben szintén Miskolcon. Őt is ugyanabban az 
ügyben (Nyikos ügy) ítélte halálra Radeczky ezredes Katonai Bírósága, és 
végezték ki öccsével együtt egyszerre. Húgukat szintén lefogták és elítélték. 
VITÁL ISTVÁN: 

diák, született 1934-ben. Kémkedés vádjával ítélte halálra a Fő utcai Katonai 
Bíróság és végezték ki 1952 nyarán a börtön udvarán. Vitál Istvánt valamelyik 
ausztriai lágerból küldte haza a CIA salzburgi irodája 1952 nyarán azzal a 
feladattal, hogy a különböző ellenálló csoportok között létesítsen kapcsolatot. 
Az első "konspiratív" helyen már az ÁVH nyomozói várták. A szőke, kék szemű, 
alig 18 éves fiút, annak ellenére, hogy kiskorú volt, halálra ítélték és 
kivégezték. Vitál esete bizonyítja, mint sok más esetnél is előfordult, hogy az 
ÁVH ügynökei be voltak épülve sok nyugati, de főleg a CIA irodákba. 
Ellenőrzéssel, igazolással nem sokat törődtek ezeknél a szerveknél. 

VIZY JÓZSEF: 

gazdálkodó, fülöpszállási lakos. Szervezkedéssel és szovjet katonák 
meggyilkolásával vádolva 1951 decemberében halálra ítélték, és 1952 július 9-én 
kivégezték a Gyűjtőfogházban. A tragédiához hozzátartozik, hogy Vizy kiskorú 
lánya belehalt abba a súlyos vérfertőzésbe, amit egy szovjet katona okozott, aki 
megerőszakolta. 

VIZY KÁROLY: 

statáriális úton ítélték halálra és végezték ki 1947 decemberében. Vád ellene, 
hogy a budapesti városházán pokolgépet rejtett el (amit azonnal felfedeztek! ), 
fegyvert tartott és röpcédulákat terjesztett. 

WRANGEL PÉTER: 

földműves, farkasfai lakost kémkedés és szervezkedés vádjával 1952 novemberében 
ítélte halálra a Fő utcai Katonai BÍróság, 1953 július 8-án végezték ki. 
WURDICS LAJOS: 

orvostanhallgató, kémkedés vádjával ítélte halálra 1953 március 6-án a Katonai 
Bíróság tanácsa. Wurdics egy szőrmeüzletben volt könyvelő, így kereste meg a 
tanulmányi költségeinek egy részét. A vádirat szerint rádióleadója volt. 1953 
május 6-án végezték ki egy katonával, akinek a nevét nem tudni, és nem tudjuk, 
hogy egy ügyben voltak-e? 

ZANA ALBERT: 

volt szalézi szerzetes, akit a Pártőrség perében végeztek ki 1953 június 10-én. 
ZAVETZKY IVÁN: 

tervezőmérnök, született 1916-ban Budapesten.A Grösz perrel kapcsolatban fogták 
le a 36 éves mérnököt, aki összekötő volt a Grösz ügy politikai és u.n. katonai 
csoportja között. Zavetzky erősen nemzeti és magyar beállítottságát édesapjától 
örökölte, aki Szolnokon élt. Az ÁVH-n nagyon megkínozták, de senki ellen nem 
vallott, sőt mindent magára vállalt. 

ZSOLNAY MIHÁLY: 

építésztechnikus, a Katpolon kémkedés vádjával nagyon megkínozták. Heréit az 
u.n. "papagájhintával" verték szét. Katonai BÍróság halálra ítélte 1950 
októberében, és 1951. februárjában kivégezték a Margit körúton, öccse 
életfogytiglant kapott. 


Az alább felsorolt bajtársaink sorsáról, kivégzéséről csak hiányos értesüléseink 
vannak, egyesek hallottak róluk, főleg volt halálra ítéltek, akik 
visszaemlékeznek, hogy abban az időben, mikor ők halálos zárkán voltak, volt egy 
ilyen nevű bajtársunk, szintén halálra ítélve. Egyik nap eltűnt, s utána soha 
nem hallottak róla, soha börtönökben nem tűnt fel, valószínűleg kivégezték. 
Annak ellenére, hogy nincs biztos értesülésünk, hogy mi lett a sorsuk, úgy 
érezzük, hogy kötelességünk megemlíteni neveiket, már csak azért is, mert hátha 
olvasók közül, vagy a volt börtöntársak közül valaki visszaemlékszik rájuk, s 
több forrásra támaszkodva sikerül majd az ő sorsukat is megállapítani. 

ÁBOR: 

csendőrőrmester, 1951-ben volt a Fő utcában. Hűtlenség, kémkedésért volt halálos 


TICHY: 
állítólag kivégezték 1953-ban összeesküvés vádjával, Koncz László főhadnaggyal 


együtt, Katonai ügy. 

VARGA LÁSZLÓ: 

kispesti pék, 1952 körül végezték ki. Kihallgatása alkalmával a nemi szervében 
egy üvegcsövet összetörtek. 

LENGYEL GYÖRGY: 

hadnagy, született 1918 október 29-én, LA: 1942 december 6. Állítólag 
szervezkedés és kémkedés vádjával végezték ki, 1951-ben. 

HÚSÉRT - ÜGY : 

(Népszava 1951 szeptember 24.) Az u.n. húspanamában két halálos ítéletet hoztak. 
Nevek ismeretlenek. E könyv írójának alkalma volt beszélni 1951 augusztusában a 
per két fővádlottjával a Markó utcai fogházban. Akkor szállították át őket az 
ÁVH-ról a tárgyalásra. 


Elmondották, hogy 1951 kora tavaszán a Pártközpontból elrendelték, hogy moszkvai 
utasításra Kelet-Németország felsegítésére az összes raktárakban található húst, 
húsféleségeket azonnal ki kell szállítani Kelet-Németországba, az akkor már 
Német Demokratikus Köztársaságba, hogy a világ közvéleménye előtt bebizonyítsák, 
hogy a keleti rendszer gazdaságilag épp olyan kiváló eredményeket tud 
felmutatni, mint a nyugati. 


A HÚSÉRT vezetők tiltakoztak, hogy a HÚSÉRT üzletek minden utánpótlás nélkül 
maradnak, ha a tartalékokat is ki kell szállítani. Nem használt. Pár hónappal 
később a várt eredmény bekövetkezett. Budapestről eltűnt a hús. 


Amikor a csepeli asszonyok tiltakoztak, hogy az üzletek üresek, akkor az ÁVH 
lefogta a HÚSÉRT azon vezetőit, akik nem voltak párttagok, s mint bűnbakokat 
állították statáriális bíróság elé. A vád ellenük az volt, hogy a hús helyett 
"papírt és csontot" adtak el a dolgozóknak(!), s a többit elfeketézték! 
Elképzelhető, hogy több százezer kiló papírt és csontot adtak volna el? 
Elképzelhető, hogy ugyanezt a mennyiséget ugyanakkor sikerült a feketepiacon 
eladni? Ezek szerint 1951-ben Budapesten mindenki a feketepiacon szerezte volna 
be a hússzükségletét! Jellemző a rendszer ördögi mesterkedésére, hogy ez a két 
szerencsétlen, pár nappal a tárgyalás előtt még abban bízott, hogy felmentik 
őket. Fogalmuk sem volt, hogy statáriális bíróság tárgyalja ügyüket, legfeljebb 
azon töprengtek, hogy az ÁVH miért követelte tőlük, hogy a tárgyaláson vallják 
azt: igenis feketéztek, igenis az ő hibájukból fordult elő, hogy a hús nagy 
része eltűnt Budapestről. Mi, akik a zárkán velük voltunk ezalatt a két nap 
alatt, némán megdöbbenve hallgattuk a két szerencsétlen reménykedését, mi akkor 
már tudtuk, hogy ebből nincs kiút. A tárgyalás után mindkettőjüket azonnal 
kivégezték. 


Mindketten budapestiek voltak, mindketten doktorok, kereskedelmi 
jogvégzettséggel. kb. 35-38 évesek lehettek. 


A kenyér és liszt eltűnése után hasonló pert "rendeztek" kenyérgyári per címen. 


BAKAI SZILÁRD: 

Altábornagy, szovjet katonai bíróság ítélte el, valószínűleg 1946 őszén végezték 
ki Sopronkőhidán, vagy 1952-ben a Fő utcában. 

TÖTTÖSY ALADÁR: 

alezredes, 1951-ben végezték ki a PV-n, valószínűleg háborús bűntettért. 
MISKOLCI ÜGY: 

1956 elején nagy titokban kivégeztek három férfit Miskolcon, állítólag 
fegyveresen kirabolták a diósgyőri munkások részére küldött pénzszállítmányt, 

de ez is csak feltételezés. 


KIVÉGZÉSEKRŐL 


Nem valószínű, hogy akadna személy, hivatal, vagy akár a Legfelsőbb Bíróság 
Magyarországon, amely meg tudná mondani, hogy 1945-56 között hány embert 
végeztek ki, hányat vertek agyon, és hányan haltak meg embertelen körülmények 





között. Az auschwitzi és katyni borzalmak után nehezen lehet ezt elképzelni, de 
mindazok, akik ismerik ezeknek az időknek a történetét, tudják, hogy abban az 
időben egyszerűen nem volt olyan központi hivatal, vagy hatóság, amely 
regisztrálta volna az összes letartóztatást, ítéletet, kivégzést, elhurcolást és 
az eltűnést. Ugyanis ami az ÁVH-n történt, az szigorúan megmaradt az ÁVH 
belügyének, és ki merte volna kutatni, hogy mi játszódik le a különböző pincék 
és kazamaták mélyén. 


Vajon ki merte volna felhívni a KGB magyarországi főnökét és megkérdezni, hogy 
hány magyart szállítottak ki az elmúlt időben a Szovjetunióba? 

Jellemző erre az állapotra Bilkey Pap Zoltán esete, akit 1949-ben láttak 
utoljára, utána ide-oda szállították és végül nyoma veszett. Sokan gyanították, 
hogy még 1949-ben kivégezték, voltak, akik azt állították, hogy a Conti utcából 
a KGB szállította el a Szovjetunióba, tény az, hogy Bilkey Pap Zoltán eltűnt. A 
szülők, hozzátartozók keresték, főleg 1955-56-ban. A bíróságok az ügyészségeket 
jelölték meg, mint forrást, az ügyészség az ÁVH-ra hivatkozott, végül az 
Igazságügyi Minisztériumban valaki azt tanácsolta, hogy a legegyszerűbb a 
börtönök regisztrálásánál és a különböző börtönök kivégzési naplójában 
megkeresni Bilkey nevét. Az 1946-ban letartóztatott orvostanhallgatóról 
Magyarországon senki nem tudott felvilágosítást adni. Végülis a Forradalom alatt 
a Népügyészség irattárában találtak egy nyugtát, amelyen az egyik népügyész 
igazolta, hogy 1952-ben 100 Ft-ot felvett, mint kiszállási díjat Bilkey Pap 
Zoltán a Conti utcában történt kivégzése alkalmából. 


Hány esetben történt meg az is, hogy az 1950-54 között kivégzettek hozzátartozói 
csak 1955-56-ben tudták meg, hogy hozzátartozójukat esetleg öt évvel előbb már 
kivégezték. 


Magyarországon ebben az időben nem jog, hanem terror uralkodott. A jog és az 
igazság az volt, amit az ÁVH elhatározott. A bíróságok a gyakorlatban csak 
ezeknek a határozatoknak "törvényes úton" való kihirdetésére voltak hivatva, az 
ítéleteket az ÁVH Központban hozták meg, vagy a Párt káderosztályán. 
Természetesen fennmaradt sok adat a börtönök, a bíróságok irattáraiban is, de 
1950. után, miután az ÁVH átvette a börtönök kezelését is, ez a statisztikai- 
adminisztratív folyamat is a minimumra csökkent. Sokan emlékezhetnek vissza 
Bánkúti ÁVH őrnagy a Gyűjtőfogház parancsnokának kijelentésére a "Káposztacsata" 
idején (1952-ben): "Nem vagyunk kötelesek a maguk életével elszámolni, számunkra 
legfeljebb a vödör mész előteremtése a probléma..." 


Egy B. nevű rabtársunkat (aki a börtönben borbélyunk volt), időnként 
felkeltették éjszaka az 1950-52-es években, és teherautón levitték Váctól 
északra a Duna balpartjára, ahol egy-egy füzesben, a homokos talajban B. elásta 
a teherautón hozott holttesteket, amelyeket az ÁVH hozott valahonnan. 


Hivatalos kimutatások hiányában nehéz pontos számokat megállapítani. Volt 
politikai rabok becslése szerint ez alatt az idő alatt az ellenállásban 
résztvett kivégzettek száma meghaladja a nyolcszázat, több ezerre becsülhető 
azok száma, akiket a Szovjetunióba hurcoltak ki, vagy a szovjet katonai 
bíróságok ítéltek halálra Ezrekre tehető azok száma, akik kihallgatás alatt, az 
ÁVH pincéiben, vagy az ÁVH börtöneiben, internálótáborokban pusztultak el. Még a 
legelővigyázatosabb becslések szerint is az ellenállásban részt vettek és 
kivégzettek száma, valamint az ellenállásban résztvettek és más embertelen 
körülmények között meghalt bajtársaink száma ötezer körül lehet! Ha ezt 
összehasonlítjuk a kommunisták 1919 és 45 között kivégzett, vagy meghalt 
elvtársainak számával, akkor a statisztika önmagáért beszél - melyik rendszer 
volt emberségesebb és demokratikusabb, melyik rendszer ellen és miért 
szervezkedtek százak, vagy százezrek! Ha a fenti ötezerhez még hozzáadjuk a 
Rákosi terror kimondottan politikai okokból, és bosszúállásból kivégzett háborús 
és más politikai perek áldozatainak számát, akkor Magyarországon legalább 
tizenötezer (15.000) magyar vesztette életét a kommunista törvények, vagy a 
különböző államvédelmi, karhatalmi intézmények módszerei következtében. 

Ebben a számban még mindig nincs benne a hadifogolytáborokban és a kitelepítés 
alkalmával elpusztult több mint százezer magyar ! 


Nincsen adatunk arról, hogy a többi népi demokratikus országban, ahol a szovjet 
megszállók segítségével a Kommunista Párt ugyanúgy jutott hatalomra mint nálunk, 
hány ezer embert végeztek ki. Feltehetőleg ott sem voltak más körülmények, 
miután ezekben az országokban is a politikai és gazdasági vezetés irányítását 
ugyanabból a városból intézték, Moszkvából. 

De ami Magyarországon 1945 és 1956 között végbement, az örök vád marad minden 
kommunista elmélet és rendszer ellen: tizenötezer embert pusztítottak el 
politikai okok miatt, békeidőben. 


De a Keletről ránkszabadított új helytartóknak, akik semmilyen kapcsolatban nem 
álltak a magyar néppel, nem jelentett semmit, hogy ezren vagy tízezren 
pusztulnak el. A magyar nép történelme folyamán soha nem volt úgy egy idegen 
hatalomnak kiszolgáltatva, mint Rákosiék tizenegy éves uralma alatt. 


KK xx 


A kivégzéseket főleg Budapesten a Markó utcai fogházban (1945-48), a 
Gyűjtőfogházban (1945-55), a Margit körúti (Mártírok útja) katonai börtönben 
(1949-50) és az ÁVH Központ - Fő utcai börtönében (1951-56) hajtották végre. 
Kivégzések voltak a Conti utcai volt kémelhárító fegyházban, 1950-ig a szovjet 
megszállók, majd pedig az ÁVH kezelésében, a Sopronkőhidán 1949-ig. Mindkét 
helyen a Szovjet Katonai Bíróság (Baden b. Wien-ben és a Conti utcában) halálos 
ítéleteit hajtották végre. Kivégzésekről tudunk továbbá Szombathelyen, Miskolcon 
s főleg statáriális ügyekben Szegeden és Kecskeméten. 

A legtöbb kivégzést a kőbányai Kozma utcai Gyűjtőfogházban, a Kisfogház udvari 
részében hajtották végre. Ezen az oldalon nem voltak zárkaablakok és a Csillag- 
részlegből sem lehetett odalátni (közben volt a Gombüzem épülete). A három 
betonból előre elkészített bitófaállást a halálraítéltek napi sétájuknál mindig 
láthatták. De igen sokszor ez a három bitófaállás sem volt elegendő; csoportos 
kivégzések során a felállított bitók sorának meghosszabbításában újabb gödröket 
ástak, s ide állíttatták fel az arra kijelölt rabmunkásokkal a még szükséges 
bitófákat. A Margit-körúti fogházban már hat állandó kivégzőhely volt előre 
kiöntve betonból, míg a Fő utcában, ahol szintén többszáz elítéltet végeztek ki, 
a régi kocsifészert használták fel kivégzésekre. 


A halálos ítéleteket a Gyűjtőben és más helyeken a korareggeli órákban, 
rendszerint hét órakor, a PV-n pedig az éjszakai órákban hajtották végre. 
Statáriális ügyeket a nap bármelyik időpontjában, a törvény szerint az ítélet 
hozatala után két órával kellett végrehajtani. A kivégzésre "szoktatásként" 
kivezényeltek egy-egy újonc ÁVH-s vagy börtönügyi katonákból álló egységet, 
tanszázadot. A beosztott tisztek és kiképzők hangos, ocsmánykodó megjegyzéseket 
tettek a kivégzés alatt a szerencsétlen halálraítéltekre. Számtalanszor 
behallatszott a zárkákba, amint a kivégzés előtt álló elítéltnek röhögve 
kínáltak fel utoljára egy cigarettát. Egy esetben az egyik kiképzős tiszt 
odament a kivégzett élettelen testéhez, szétfeszítette a halott állkapcsát, és 
tiszttársai hangos röhögése közepette egy égő cigarettát dugott a szájába. Ez a 
barbár cinizmus sem tudta ellensúlyozni a fiatal katonák megdöbbenésig néma 
viselkedését, sokan egy ilyen kivégzésen rosszul lettek, és sokan közülük 
azonnal kérték leszerelésüket. 

1950-ig, míg a börtönügyek legnagyobb része az Igazságügyi Minisztérium kezelése 
alatt állott, a halálraítélttel egy nappal a kivégzés előtt közölték, hogy a 
Legfelsőbb Bíróság kegyelmét elutasította, és az ítéletet másnap reggel 
végrehajtják. Az elítélteket megbilincselve szállították Budapestre. 


A visszatérő halálraítéltet azután egy siralomháznak átalakított zárkában 
helyezték el, amiben csak egy kis asztalka és egy szék állott. Ebben a zárkában 
a széken ülve kellett azt a kb. 20 órát kivárnia, míg a reggeli órákban 
megbilincselve, két oldalról közrefogva vitték a bitófa alá. A siralomházban 
utoljára kapott cigarettát, sőt mint valami nagy kegyet, külön ennivalót 
hozattak a külső vendéglőből; kapott ceruzát és papírt, hogy levélben 
elbúcsúzhasson hozzátartozóitól. Legtöbbször ezt a levelet a kivégzés után 
megsemmisítették. 


1949-ig meg volt engedve, hogy a legközelebbi hozzátartozó bejöhessen a 


fegyházba és személyesen is elbúcsúzzon, ezt a kedvezményt azonban a legtöbb 
halálraítélt visszautasította. 


Amint az ÁVH átvette a börtönök kezelését, mindezeket a kedvezményeket 
megszüntette, sőt a végsőfokú ítélet kihirdetését az elítélt már csak a 
börtönben kapta meg, melyet sokszor csak az akasztófa alatt olvastak fel. 

A kivégzés maga percek alatt játszódott le. Hét órára megérkezett a bíróság 
elnöke, az ügyész, a hóhér a két segédjével, a kivezényelt tanszázad, s a 
kivégzésre összesereglett őrök és beosztottak. (A hóhér, 1946-tól Bogár 
főtörzsőrmester, kivégzésenként kb. 200 Ft külön juttatást kapott. Önként 
jelentkező két segédje 50-50 Ft-ot, és ezt a buzgóságot az előléptetéseknél 
természetesen figyelembevették. ) 


Az elítélt előtt a bíró felolvasta egy mondatban a halálos ítéletet, az ügyész 
utasította az ítéletvégrehajtót az ítélet végrehajtására, s nem egészen egy perc 
múlva a kivezényelt börtönügyi orvos jelentette a halál beálltát. 


Kivégzés után az erre külön kiválasztott házimunkások az áldozatot levették a 
bitóról, egy durván ácsolt koporsóba tették és átvitték a kórház pincerészébe. 
Innen legtöbbször éjjel vitték ki őket a Gyűjtőfogházba a fürdő mögötti 
hullaházba boncolásra, és aztán temették el őket a rákoskeresztúri temetőben, 
egy külön erre a célra fenntartott parcellába, jeltelen sírokba. A sírokat 
nappal ásták meg, a temetésen senki nem vehetett részt. Hogy mennyire titokban 
hajtották végre a temetéseket minden írásbeli feljegyzés nélkül, arra igen 
jellemző, hogy mikor Rajk és társainak rehabilitálására került a sor, nem volt 
semmilyen dokumentum, hogy az ÁVH volt alapítóját hová temették. Később annyiban 
változtattak, hogy egy mélyen kiásott sírba tették a kivégzett holttestét, azt 
vastagon betemették, s föléje temettek még valaki "civilt" a városból. Ennek a 
családja nem is sejtette, hogy családtagjuk koporsója alatt egy másik halott 
nyugszik. Ezt az ÁVH azért vezette be, mert a családtagok, akiknek 
hozzátartozóját kivégezték, a kivégzés után egyenesen kimentek a rákoskeresztúri 
temetőbe, s a börtönösök részlegénél talált friss sírhalomról tudták vagy 
legalábbis remélték, hogy szerettük koporsója van ott eltemetve. A rendszer a 
halottaktól is tartott, s joggal: tíz év után minden családnak, minden kisebb 
közösségnek voltak már halottai vagy bebörtönözöttei. Ezek állandó példája, 
emlékezete feszítette a nemzet lelkiismeretét az 1956-os robbanásig. 


Magyarország börtöneiben a politikai okokból halálra ítéltek száma az 1948-54-es 
években átlagban 15-40 között volt. A Gyűjtőfogház halálos zárkáiban 20-30, a 
Margit körúti katonai fegyházban és az ÁVH-PV-fegyházban 15-40 halálraítélt 
várta az ítélet végrehajtását. De volt eset 1952 végén és 1953 elején, hogy ez a 
szám elérte az 50-et! 1949. előtt főleg háborús bűnösöket és népelleneseket, 
utána főleg úgynevezett "demokrácia-elleneseket", vagy hűtlenségi ügyekben 
elítélteket végeztek ki. A kivégzések száma 1955-től kezdve csökkent. 1956-ban a 
bíróságok már nem voltak hajlandók követni az ÁVH utasításait, sőt előfordult az 
is, hogy egy-egy bíró kiutasította a tárgyalóteremből az oda kivezényelt, és 
addig főhelyet élvező ÁVH-s tiszteket. Ez a változás Nagy Imre fellépésének, 
Péter Gábor és vezérkara bebörtönzésének, az ÁVH leépítésének és végül a hírhedt 
halálbírák, Jónás, Olty és társainak elmozdításának, illetve ezek 
öngyilkosságának tudható be. 

Egyik halálra ítélt bajtársunk, Floszman Győző, aki 16 hónapot(!) töltött 
halálos zárkán, a kivégzésekről a következőket írja: 


"Halálraítélésem után, 1952 április 30-án, a Markóból a legnagyobb titokban 
szállítottak át a Gyűjtő Kisfogházba, ítéletvégrehajtás céljából. Itt az I. 
emelet 38-as sz., u.n. halálraítéltek tömegcellájában együtt voltam a Grösz per 
kiskunfélegyháza-pálosszentkúti csoportjával. Összesen 14-en szorongtunk itt a 
cellában, melynek berendezését 3 tisztasági "kibli", 1 vödör áporodott víz és 
egy pár földrehányt szalmazsák jelentette, melyben a legnagyobb szalma 
gyufaszálnagyságú volt, és hatalmas piszkos foltok éktelenítették. Két, szorosan 
egymáshoz tolt csupasz szalmazsákon, melyből egy évtized halálraítéltjeinek 
verejtéke bűzlött, négyen hevertünk lepedő és párna nélkül, poros, zsíros, 
pecsétes, izzadtságszagú, szakadozott pokrócok alatt. 

Az örökké bűzös, temetői áporodott szagot lehelő, rothadt padlójú cellában, ahol 


a halálraítéltek verejtéke arányosan keveredett a levegőben, egymás előtt 
végeztük el szükségleteinket. Az így telített helyiségben a szorongó 
halálfélelmet az állandóan használatban levő "kibli" tükrözte vissza, mely előtt 
sokszor úgy álltunk sorba, mintha ingyen osztogattak volna valamit, míg a 
társaság másik része földreborulva imádkozott, vagy kupacba verődve, ügyet sem 
vetve a környezetre, tárgyalt valamit. Sápadt, kopaszra nyírt, beesett szemű, 
meggörnyedt alakok imbolyogtak a cellában, éjjel helyenként felcsukló hörgés és 
valahonnan a mélyből felhallatszó ismeretlen hangok, segélykiáltások, elhaló női 
zokogás, artikulátlan női kitörés, melyből a 

"gyilkosok" szót tudtuk csak kivenni, ezek a hangok vertek fel bennünket 
szendergésünkből. Tompa ütlegek, jajkiáltás, vérfagyasztó segélykiáltás, mindez 
az éjszakában nem volt ritkaság. És mi férfiak tehetetlenül, ökölbeszorított 
kézzel voltunk kénytelenek mindezt végighallgatni. A kétablakos, szinte 
karvastagságú ráccsal és még külön sűrű dróthálóval is ellátott helyiségben 
állandóan izzó, túlfeszített hangulat uralkodott. Amikor oda belöktek, társaim a 
kérdések özönével ostromoltak meg. A pillanatnyi kép olyan volt, mintha egy 
vidéki vásárban lettem volna, ahol az atyafiak valami fontos dologgal lettek 
volna elfoglalva. A meglepetéstől még a szám is tátva maradt, amikor megtudtam, 
hogy valamennyien halálra vannak ítélve. Itt voltam a bolsevista nagyüzem 
senkitől sem sejtett titkos süllyesztőjében, szemtől-szembe állottam annak 
áldozataival, akiket innen egyenesen az akasztófa alá vittek. Valamennyiünkre a 
közös sors várt, a "kötél", és sohasem tudtuk azt, hogy a reggelt megérjük-e? 
Napokig ténferegtem az egyes kupacba verődött csoportok között, anélkül, hogy 
beszélgetéseik lényegébe be tudtam volna hatolni, mert valahányszor egy ilyen 
suttogva beszélgető csoporthoz közeledtem, rögtön elhallgattak. Csak napok 
múltán, amikor egyik-másikkal összebarátkoztam, és feloldódott a bizalmatlanság 
személyem iránt, jutottam el odáig, hogy a titkok és az ÁVH-s szörnyűségek 
mélyére hatolhattam. Az éjszaka sötétjében súgták fülembe az igazságot, talán 
jobb is volt, mert magam is éreztem, hogy elsápadok." 


A Kisfogházban az elítélteket, akiket a halálos cellából egy földszinti, 
kipárnázott üres cellába vittek, összeszíjazták és a fejükre alszíjat húztak, 
hogy halálordításaikat ne hallja senki. Füleki, Pintér, Szalay, Szuhai 
törzsőrmesterek, Sándorffy őrmester, akik az elővezetést és az összeszíj ázást 
végezték, minden egyes halálraítéltért 30 Ft-ot kaptak. A "szocializmus" 
építését a kőbányai haláltábor Kisfogházának nevezett élüzemében 6 akasztófa 
szolgálta, melyeket pillanatok alatt fel lehetett állítani. A földbe 
süllyesztett betonkockák 18x18 cm-es lyukai, ahova az akasztófák pontosan 
beillettek, nappal fedővel voltak letakarva. Az akasztófák 280 cm magasak 
voltak, keresztmetszetük 16 x 16 cm volt, és középen a kötél számára 140 cm 
hosszúságban fúrt csatorna futott végig. Az akasztófát a kötelekkel és a 3 
méteres létrát a 2 lépcsős zsámollyal a Kisfogház pincéjében őrizték, egy 
félreeső sötét pincehelyiségben, közvetlenül a kazánhelyiség mellett. 


Az elítéltek keze hátul össze volt kötözve, a szájukat egy szíjjal felkötötték, 
és ingre, gatyára voltak levetkőztetve. Az ítéletet a formaság kedvéért előttük 
felolvasták, és miután szájuk fel volt kötözve, még szólni sem tudtak. Utána 
felléptették a két lépcsős zsámolyra. Most már gyorsan ment minden. Az egyik 
pribék a létra tetején a hurkot ráerősítette a nyakára, a másik kirántotta a 
lépcsőt a lába alól, és abban a pillanatban nagyot rántott az elítélt testén. A 
létra tetején lévő pribék egy erős, "gyakorlott" mozdulattal jobbra rántotta az 
elítélt fejét, és kiakasztotta az utolsó nyakcsigolyáját, és eltörte a gerincét. 
Az elítélt teste még vonaglott egy párat, szemei kidülledtek és kezei erőtlenül 
hullottak alá. A hullákat az akasztófáról a Kisfogházba beosztott borbély és 
házimunkás vette le, majd lehúzta róluk az inget és a gatyát. Belegyömöszölték 
azon melegen egy papírzsákba, és a készenlétben várakozó hullakocsiba bedobták. 
Az ott segédkező pribékek az akasztás előtt még 1/2 liter bort is kaptak az 50 
Ft mellé. Különösen Pintér és Szalai őrmesterek "szorgoskodtak" legtöbbször a 
halálraítéltek körül. A szerencsétlen kivégzetteken dr. Benedek ÁVH szds. 
végzett néha boncolást, de legtöbb esetben még azon módon kerültek a 
papírzsákba. Az így még ki sem hűlt tetemekkel volt rá eset, hogy két 
halottaskocsit is zsúfolásig megtöltöttek. 


A kivégzettek hulláján minden esetben meglátszottak a bokán és a csuklón a 


bőrszíjak nyomai. A nőknél csak annyi volt a különbség, hogy nem meztelenül 
hanem kombinéban rakták a papírzsákba. A nők kivégzését a perverz, szadista ÁVH- 
sok kéjelegve nézték végig. 


Mi, akik a Kisfogház halálos cellájában voltunk, már hajnalban felvert minket 
álmunkból az akasztófák felállításának zaja. Az ÁVH részegen támolygó tagjai 
felhozták az akasztófákat az udvarra, beleillesztették a betonkockák közepén 
lévő lyukakba, és kiékelték azokat. Ennek az eszeveszett kopácsolásnak hangjára 
ébredtünk fel, és borzalommal vártuk, hogy mi fog történni. Minket is hajnalban 
ébresztettek. Kinyílt az ajtón lévő kis ablak, és a soros ÁVH-s beordított: 
"Ébresztő! ". Ez számunkra annyit jelentett, hogy közülünk néhányat kivisznek a 
cellából. Sietve összedobáltuk a szalmazsákokat, és kisvártatva nyílt az ajtó. 
Szuhai törzsőrmester lépett be, míg néhány ÁVH-s kívül várakozott, hogy 
"pártfogásba" vegye az azon kilépőket. Mi sorjában felálltunk. Szuhar 
törzsőrmester osztályvezető felolvasta a sapkájából kivett céduláról azok 
neveit, akiket cellánkból akasztásra vittek. Volt, akit kivert a hideg verejték, 
és még sokáig reszketett a pillanat súlya alatt. Utána mélységes csend volt a 
cellában. Halálsápadtan néztünk egymás szemébe, órákig tartott, amíg a 
feszültség egy kicsit is feloldódott a cellában. Ki lesz a következő? A válasz 
ott bujkált valamennyiünk szemében. Gondolatban mindenki kiértékelte társainak 
esélyeit az életben maradáshoz. 


olyan volt ez, mit egy nyilvános totózás, vagy egy versenyfutás az életért. Még 
ma is, 1977-ben, 26 év után, mikor e sorokat írom, feljegyzéseimet átnézve, a 
hideg fut végig borzongva a hátamon. Minden hajnalban felriadok álmaimból, ami 
pszichológiailag kapcsolatba hozható a Kisfogházban átélt borzalmakkal és 
tömegakasztásokkal. Itt a legnagyobb cella 6x5 m-es volt, és állandóan 14 
halálraítélt szorongott benne. 


A Pestvidéki Törvényszék halálraítéltek tömegcelláiba 60 személyt gyömöszöltek 
be. A Kisfogházban hozzávetőlegesen 60 cella volt. Többnyire magánzárkák. A 
második emeleten voltak a nők, akiknek kétségbeesett jajkiáltása sokszor 
felriasztott bennünket. Őket a gombüzemben gyártott gombok válogatásával, és 
azoknak kartonra való felvarrásával foglalkoztatták. A kész "áru" a kisfogház 
lépcsőházának földszinti lépcső alatti benyílójában várt elszállításra. 


A Kisfogház halálos cellájában lévő rabok, akik dohányoztak, naponta 1 
cigarettát kaptak. Ez rosszabb volt, mintha semmit sem kaptak volna, mert az 
állandó hiányérzet amúgyis a végsőkig fokozta az egyébként is izzó hangulatot, 
Ezt a cigarettát széttörtük, és négy új cigarettát csináltunk belőle a 
klozettpapír segítségével. Néha a korhadt padló szétmorzsolt részecskéivel 
kevertük, hogy több legyen. A cigaretta hiánya állandó súlyos problémát 
jelentett. Akik nem dohányoztak, azok jobban bírták a rabságot. A cella ajtaján 
egy kb. 25 x 15 cm-es kis ajtócska volt, amelyen az ételt adták be, és ha tüzet 
kértünk, egy ÁVH-s nyitotta fel kopogtatásunkra. Az épületben elképzelhetetlen 
halálos csend uralkodott, mi csak suttogva beszélgethettünk egymással, és ha 
véletlenül valaki egy hangosabb szót ejtett, a filctalpas, csizmás ÁVH-s rögtön 
beszólt: "Csend legyen!". 


Egy másik bajtársunk, aki a Fő utcai Katonai Börtönben élte végig a 
kivégzéseket, ezt írja: "S mikor esténként lealudtak a falat fénybe borító 
lámpák, amikor másfélezer elnémult rab csendjébe beleköhögött egy tehergépkocsi, 
nemcsak imára kulcsoltuk kezünk! A sötétbe meresztett szemmel látni véltük őt, 
aki halni megy. 


Hallani véltük az őrparancsnok pattogó hangját, amint szólítja a siralomházban a 
halálra készülőket. Belesuhogtak a csendbe az áldozat levetett ruhái, majd 
zuhogó léptekkel indult meg a kivégzőnégyszög, középütt két oldalról vonszolva a 
halálraváltat. 


Élesen csattannak a becsapódó rácskapuk, az örök lehajtott fejjel oldalognak 
félre. A folyosó sötétjében az egyenruhák fekete tömegéből kivillant az áldozat 
fehér gatyája, inge és meztelen talpai nem érték a hideg követ. 

A zárkában keresztények és katolikusok, ateisták, volt titkosrendőrök, munkások 


és papok száraz szemmel ismételgettük az Ave Mariát... 


A fészer alatt hányszor borzongtunk meg sétán megtekintve!? A hóhérok vártak: a 
bírák, ügyész, börtönvezetőség és az ítéletvégrehajtó segédje. 

Az ő csuklójára kötelet hurkoltak, odalökték az asztal elé, mely mögött a bíró 
citálta ideges-rekedten az ítélet szavait. Olaj s avas szemét bűzét érezte. 
Valahol a tető felett talán csillagok is ragyogtak, de itt a gyilkosok kedvelte 
sápadt fény nem volt erős arra sem, hogy hóhérainak szemébe nézzen. A két segéd 
odatuszkolta a dobogóra. Bokáin máris kötél szorult, s egy kesztyűs kéz matatott 
combjai közt, hogy utoljára elpiríthassa még arcát a szemérem. Meghurkolt kezét 
odacsomózták bal lábához, s e bitófának támaszkodó, már meggörnyedt állásban nem 
volt ereje, hogy felemelje fejét. 


Szeretett volna még valamit kiáltani, anyát, Jézust, vagy embert, de a fejére 
húzott fekete zsákkal szemére örök éj borult. 


Felhörgött a tehergépkocsi motorja, s mi tudtuk, hogy a bitó mögött várakozó 
hóhér most veti nyakába a hatvan centiméternyi hurkot, s most akasztja biztos 
mozdulattal a bitófa csúcsán meredő kampóba, hallani véltük, mint csusszan a 
kapáló lábak alól kirúgott dobogó, s mint nyikordulnak meg a csigák, mikor a 
segéd e burkolással egyidőben nekifeszül a bokákat összefogó kötélnek... 

A tehergépkocsi fenekén tompán huppantak a behajított testek... egy... kettő... 
számláltuk. 


Volt, aki visszajött... Nyolcvankilenc napot töltött a siralomházban. 
Nyolcvankilenc napon kellett magán viselnie az örökkön nyitott ajtó előtt 
strázsáló őrök kíváncsi tekintetét... 


Nyolcvankilenc reggel búcsúzott az égtől, s nyolcvankilenc este várta, hogy 
végetér húszesztendős élete. Tudta, nincs levél, kívánság, búcsúzó, haza, végső 
anyai ölelés. A nyolcvankilencedik estén belé is két oldalról belékaroltak, de 
nem a bitóhoz vezetett az út. 


Aki így visszajött, túllátott rajtunk! A szemében olyan világosság égett, mely 
csak azoké lehet, akik megízlelték, ami odaát van. Aki elnézte, mint ül a 
siralomházban nagyranőtt, homlokába hulló szőke hajjal, már hetek óta szótlanul, 
messzenéző szemmel, nem, az nem kételkedik abban, hogy az élet csak kezdete 
valaminek." 


Politikai rendszerek jönnek, változnak, politikai tévedéseket a résztvevő felek 
békés és igazságos megegyezésével korrigálni lehet, téves és igazságtalan bírói 
ítéleteket is lehet felfüggeszteni, csak egyet nem lehet: az elvett életet 
visszaadni! Itt nem használ a rehabilitáció, a tévedés vagy a hibás ítélet 
beismerése; akikre egyszer kimondták a halált, és az ítéletet végrehajtották, 
annak már nem használ semmilyen megbánás. 


A második világháború befejezése után az emberség abban a hitben élt, hogy 
okulva a múlt diktatórikus rendszereinek keserű példáján, egy szabadabb, 
emberségesebb és demokratikusabb világot fog felépíteni. Az Egyesült Nemzetek 
Alapokmányának paragrafusai biztosították minden nép számára a szólás-, 
politikai véleménynyilvánítás-, a gyülekezés-, a vallás- és sajtószabadságot. 
Legalábbis az alapítók ebben bíztak. A Szovjetunió és Magyarország kiküldöttei 
ezt az alapokmányt aláírva kötelezték magukat a paragrafusok betartására. Hogy 
mennyit ér a világkommunizmus vezetőinek neve egy nemzetközi okmányon, azt nem 
kell bizonyítani sem a Szovjetunióban, sem Magyarországon Szabadságjogokat nem 
adtak népeinknek. Szabadságot csak a párt adott és írt elő híveinek: szabad volt 
a párt szövegeit szajkózni, írni, a bolsevizmus vallásában hinni s az új 
isteneket, Lenint Sztálint, s azok prófétáit tömjénezni. Aki mást akart, 
automatikusan árulóvá bélyegezte magát. Minden más eltérő vélemény nyilvánítása 
a kommunista államhatalom megdöntésére irányuló tevékenységnek minősült. 


Az egész országra kiterjedt és 11 éven keresztül tartó ellenállásnak egyetlen 
célja a megszálló szovjet hadsereg által fenntartott kommunista-szovjet 
diktatúra elleni harc, és a minimális szabadságjogok biztosítása volt. Hogy ez a 


harc sikeres volt, azt bizonyította 1956 október 23-a, amikor már nem kisebb 
ellenálló csoportok, hanem az egész nép kelt fel, hogy kivívja szabadságát és 
nemzeti függetlenségét. De addig hosszú volt az út. Több mint félmillió magyart 
tartóztattak le és ítéltek el Rákosiék hóhér bírái. S tizenötezer halott fénylő 
nevét és emlékét őrzik a magyar történelem eme sötét korszakának megírandó 
lapjai. 


POLITIKAI PEREK 


Politikai foglyokról és a politikai bíráskodásról 
Magyarországon a politikai pereket három csoportba osztályozhatjuk: 


1 8 Háborús és népellenes ügyek perei 

2 Népidemokrácia elleni különböző szervezkedési, és a Magyar Népköztársaság 
megdöntésére irányuló tevékenységekkel kapcsolatos perek, és 

3. mindazok a perek, amelyekben volt kommunistákat, kollaboránsokat, 


besúgókat és árulókat ítéltek el kommunista bíróságok. 


Ez a könyv elsősorban a népidemokrácia ellenes perekkel és azokban hozott 
ítéletekkel foglalkozik, itt is a könyv terjedelmére való tekintettel csak 
röviden ismertetjük a perrel kapcsolatos legfontosabb adatokat, letartóztatást, 
kihallgatást, tárgyalás idejét, bíróságot, vádat, és végül az ítéleteket. Némely 
pernél szükségesnek tartottuk, hogy az ügyről vagy az ügy külső politikai 
hátteréről is beszámoljunk. A háborús és népellenes ügyekkel részletesen a 
"Börtönvilág Magyarországon" 2. kötete fog foglalkozni. 


Az u.n. "demokráciaellenes" pereket is több részre oszthatjuk fel, különbséget 
kell tennünk ugyanis a szervezett ellenállás tagjainak perétől, melyekben a 
legtöbb halálos ítéletet hozták, s amelynek tagjai önkéntesen, meggyőződésből, 
tudatában az elfogással járó következményeknek, vállalták az ellenállásban való 
részvételt. Másik csoportba tartoznak azok, akiket a kommunista rendszer 
belekényszerített az ellenállásba különböző vallási, gazdasági vagy politikai 
okok miatt Ezek is tudatában voltak, hogy minden tevékenységük felfedezéséért a 
legsúlyosabb büntetéssel számolhatnak. Külön csoportba sorolhatjuk azokat, 
akiket határátlépés, szökés kísérlete miatt tartóztattak le, vagy azokat, 
akiknek tudomásuk volt bizonyos összeesküvésekről, szervezkedésekről, de a 
feljelentési kötelezettségnek nem tettek eleget. Utoljára sorolhatjuk azokat az 
ártatlanokat, akik nem vettek részt, tudomásuk sem volt a különböző ellenállási 
mozgalmakról, de az ÁVH valamilyen ürügy alatt lefogatta, s a 
"feltételezhetőség" alapján elítélték őket. 


A politikai perek bíráskodásáról részleteiben szintén a 2. kötet fog 
foglalkozni. Maga a téma olyan lélegzetelállító, olyan kiterjedt és változatos, 
hogy akárcsak a kihallgatások módszerei, külön tanulmányt érdemel. A végső 
következtetést azonban leírhatjuk: soha igazságszolgáltatásunk történelmében a 
bizonyíték nélküli ítélkezést, hamis tanúkihallgatást, a nyomozó szervek által 
erőszakkal kikényszerített jegyzőkönyvek elfogadását, az előre elkészített 
ítéleteket, a védelem nélküli tárgyalást olyan mesteri módon nem alkalmazták 
soha, mint 1945. és 1956. között. A törvénytelenségeknek ezt az orgiáját csak a 
Sztálin-Rákosi időkben lehetett megvalósítani! 


MAGYAR FRONT: 

Letartóztatások: 1945 szeptember 7-től. Az első szovjetellenes ellenállási per. 
vád: "hűtlenség", röpcédulázás. 

Tárgyalás: 1946. Markó utcában. 

Ítéletek: 

Bilkey Pap Zoltán orvostanhallgató, kivégezték 1952-ben a Conti utcai 
fegyházban. 

Dr. Kádár Mihály orvos, meghalt (BP-en) 

Homolay Zoltán orvostanhallgató, 

Kardos János hentesmester, 

Fazekas Béla tisztviselő, 


Seres László egyetemi hallgató, 

Dr. Marx József orvos 

Dr. Pozdora Pál orvos 

Dr. Szabó Tivadar orvos 

Vásárhelyi György egyetemi hallgató, 

összesen 43 vádlott. 

Bilkey Pap Zoltán ügye külön vádirat a kommunista igazságszolgáltatás ellen. 
Először életfogytiglanra ítélték, azután elkülönítették a többiek ügyétől. 1948- 
ig különböző szovjet kihallgató-szerveknél, börtönben látják, majd 1949 
júliusában eltűnik. Sokak szerint újabb, koholt vádak alapján kivégezték 
Sopronkőhidán. Édesapja híres orvos, a fiát keresteti mindenfelé. A magyar 
börtönügyi és igazságügyi szervek nem tudnak felvilágosítást adni, a sok ide-oda 
hurcolásban elvesztették a fiatal orvostanhallgató nyomát. A Legfelsőbb Bíróság 
is csak azt tudta ajánlani, mint egyedüli lehetőség, hogy végig kell kutatni a 
különböző börtönök regisztrálását, be- és kijelentési okmányait. Minden 
eredménytelen; Magyarországon nem volt hatóság, amely meg tudta volna mondani, 
hogy Bilkey Pap Zoltán életfogytigra ítélt rabbal mi történt! Végre, a 
Forradalom alatt a Népügyészség irattárában találtak egy elismervényt 100 Ft- 
ról, melyben az egyik ügyész azt igazolja, hogy a pénzt felvette Bilkey Pap 
Zoltán Conti utcában történt kivégzése alkalmával 1952-ben! 


A Magyar Front volt az ÁVH első nyilvános politikai pere, melyből megpróbáltak 
egy antikommunista-antiszovjet pert kovácsolni. Az ügyészség azonban 
bizonyítékok hiányában a letartóztatottak legnagyobb részét szabadon 
bocsájtotta, akkoriban még a "hűtlenségi"," összeesküvési" fogalom nem szerepelt 
a bírók és ügyészek névtárában. 


Erre az ÁVH újabb vádpontokkal lépett fel, többek között "Krétával telerajzolták 
a Belváros falait uszító feliratokkal", és a "Virányosi út 21 .sz. alatti 
villában titkos röpiratgyárat tartottak fenn, s végül az összeesküvők a villa 
kertjéből előásott fegyverek segítségével merényleteket terveztek és 
megbeszéléseikbe belevonták a Vörös Hadsereg elleni szervezkedés végrehajtását 
is". 


Erre azután a KGB is belekapcsolódott, és így lett az orvosok "összeesküvéséből 
még szovjetellenes összeesküvés is, ezért hurcolták el Bilkeyt, és végezték ki 
szovjet utasításra. 


KISS SZALÉZ ÜGY, GYÖNGYÖSI ÜGY 

Letartóztatások: 1946 április 18-tól. ÁVH és a szovjet közösen. 

Vád: Szovjetellenes szervezkedés, partizán-tevékenység. 

Ítéletek: 

Kiss Szaléz gyöngyösi katolikus lelkész, ferencrendi hittanár, kivégezték 
Sopronkőhidán 1946. október 20-án. 

Antal József joghallgató, Kisgazdapárt Központi Szervezési Oszt. titkára, 
kivégezték 1946 október 20-án. 

Kizmán Ottó, érettségizett diák, kivégezték ugyanott. 

Mester-Macher László, Kisgazdapárt gyöngyösi szerv, titkára, sorsa ismeretlen. 
Pócs Ferenc gimn. tanuló, sorsa ismeretlen. 

Bodnár László, Szovjetből hazatért, elítélték. 

Szabó Gyula, gyöngyösi lakos, állítólag kivégezték. 

Ondrik József, banktisztviselő, állítólag kivégezték. 

Berényi Illés, meghalt Karéliában, szovjet kényszermunkatáborban. 

Lukács Pelbárt atya (Hatvanból), meghalt szovjet kényszermunkatáborban. 
Gyöngyösi Attila, gimnazista, meghalt szovjet kényszermunkatáborban. 

Kiss Endre, gyöngyösi gimnazista, sorsa ismeretlen. 

Kovács László, gyöngyösi gimnazista, sorsa ismeretlen. 

Borosi L. gimnazista, sorsa ismeretlen. 

Az ügyben 42 letartóztatás történt, a legtöbb vádlott sorsa ismeretlen, vagy 
eltűntek, vagy meghaltak fogságban. 

A gyöngyösi összeesküvés vádlottjait szovjet bíróság ítélte halálra, a 
kivégzéseket Sopronkőhidán hajtották végre. 

Mindkét ügyet a kommunista rendszer arra használta fel, hogy hamis, soha el nem 


hangzott vallomások alapján a Katolikus Egyházat állítsa a szervezkedés és 
politikai gyilkosságok kiindulópontjává. Így többek között Páter Kiss Szalézt és 
olafson Placid hittanárt azzal vádolták, hogy gyilkosságra buzdítottak és utána 
feloldozták a diákokat. 

A Kiss Szaléz ügy mellett volt még egy másik ferences ügy is Hatvanban. 1950- 
ben, a kolostorok feloszlatása idején, a hatvaniak között elterjedt, hogy 
közkedvelt ferenceseiket deportálni akarják. A nép fellázadt. Eredmény: a népet 
megnyugtatták, majd egy éjjel a környékbeli ferences kolostorok lakóit csendben 
összefogdosták és elszállították. Lázítás címén ítélték el őket. Ez volt a 
"Hatvani Lázadás". 


BAKONY BRIGÁD (Kamara-erdei ügy): 

Letartóztatások: 1946 június 11-én (egy nappal előbb, hogy a Magyar 
Cserkészszövetséget hivatalosan feloszlatták) . 

Vád: szovjetellenes szervezkedés, partizántevékenység, orosz katona megölése, 
röpcédulázás (1946 májusában) Budapest környékén a Kamaraerdőben. 

(Egy részeg szovjet őrmester megtámadott egy csapat cserkészt, akik ott 
táboroztak. A fiatalok lefegyverezték az őrmestert és valamelyik belelőtt a 
katona géppisztolyával. Meghalt, és utána ott mindjárt el is temették.) 
Tárgyalás: 1946 szeptember 9-én a Conti utcában Szovjet Katonai Bíróság. 
Ítéletek: 

Unden Miklós, egyetemista, kivégezték Sopronkőhidán 1946 október 20-án. 

Ditzl László, egyetemista, kivégezték Sopronkőhidán 1946 október 20-án. 

Tasch Ferenc gimn. tanuló, kivégezték Sopronkőhidán 1946 október 20-án. 

olafson Placid, bencés hittanár, 8 év szovjet táborban. Hazatért 1954 
februárjában. 

Vágh József, jezsuita lelkész, 8 év szovjet táborban. Hazatért 1954 
februárjában. 

Kölley György papnövendék, 8 év szovjet táborban. Hazatért 1954 februárjában. 
Pregitzer Ferenc építőmester, 8 év szovjet táborban. Hazatért 1954 februárjában. 
Pregitzer Ernő gimnazista, 8 év szovjet táborban. Hazatért 1954 februárjában. 
Hódi Dezső gimnazista, hazatért a Szovjetunióból 1954 februárjában. 

Tittel Oszkár, hazatért a Szovjetunióból 1954 februárjában. 

Kerényi László, hazatért a Szovjetunióból 1954 februárjában. 

Pucher János, hazatért a Szovjetunióból 1954 februárjában. 

Parti György, hazatért a Szovjetunióból 1954 februárjában. 

Fehér András, meghalt a szovjet fogságban, 

gr. Wimpfen Sziegfried v. földbirtokos. 

A "Bakony Brigád" ügy vádlottait és a Gyöngyösi összeesküvés vádlottait 
egyszerre vitték ki a Szovjetunióba, és onnan egyszerre tértek vissza. A Bakony 
Brigád közvetlenül a háború befejezése előtt alakult Gyöngyös-Mátravidéki 
gimnazistákból és munkásfiatalokból. A szervezet tagjai régi diáktársak voltak, 
akiket Botfalvayval György v. rep. hadnagy szervezett meg. Bolfalvay a háború 
befejezése után határ, vadász századparancsnok volt a román határ mentén. 
Ugyancsak a Bakony Brigádhoz tartozott és végezték ki Botfalvay Berentés Tamás 
gyöngyösi orvos fiát, v. rep hadnagyot is, mindkettőjüket a kihallgatások során 
a szovjet NKVD tisztek hihetetlen kegyetlenséggel megkínozták. 


MAGYAR TESTVÉRI KÖZÖSSÉG, Magyar Közösség pere: 

Dr. Donáth György és társainak pere. 

Letartóztatások: 1946 decembertől 1947 január 4-10-ig, március 8-ig. 

vád: a demokratikus államrend és köztársaság megdöntésére irányuló szervezkedés, 
összeesküvés, 1946 VII. t.c. alapján. 

Bíróság: Markó utca Olty tanácselnök. 

Ítéletek: 

Dr. Donáth György orsz.gy.képv., közgazdász; halál, kivégezték 1947. szeptember 
27-én a Gyűjtőfogházban. 

polgári: 

Arany Bálint mérnök, 

Kiss Károly műsz. főtanácsos, 

Héder János vezérig., 

Dr.Kémeri Dezső főorvos, 

Bálint Sándor tisztv., 

Fáj Aladár képzőműv. főisk. tanár, 


Mistéth Endre, 

Vattai László, Kádár Géza, 

Fitos Vilmos, Nagy Gyula, 

Csicsery Rónai István, Gombos Gyula, 

Horváth János, Szent-Iványi Domokos, 

Szentmiklóssy István, Jaczkó Pál, 

Gyulai László, Hám Tibor, 

Raffay Sándor, Szabó Tamás, 

Soós Géza, Szalay Péter, 

Dr.Kapocs Ferenc 

katonai: 

Dálnoki Veress Lajos András Sándor vőrgy., 

Berkó István vk.ezrd. Szügyi Zoltán vőrgy., 

Sóvári Tihamér vk.ezrd. Tóth István vk. alezrd., 

Fülöp Lajos v. ezrd. Várkonyi László vk. őrgy, . 

Jármai Miklós r.szds., 

polgáriak: 

Vásárhelyi Zoltán vámig. Csányi Zoltán vámszaki főmérnök 

Le voltak tartóztatva: Szy Tibor vk.őrgy., Szilágyi Gábor vk. őrgy., Nagy Bódog, 
Borbély Zoltánné, Tóth János min. tanácsos, Szeleke Károly min. főelőadó, és még 
több százan. 

Igen sokat internáltak, sokakat később szabadlábra helyeztek, vagyonukat 
elkobozták, és más városba kellett költözniük 

A Magyar Testvéri Közösség tagjainak letartóztatása 1947 január elején 
kezdődött, és a három hónap múlva bekövetkezett per, a Kisgazdapárt teljes 
erkölcsi felbomlásához vezetett. Nem kisebb célt tűztek ki az Akadémia utcai 
Székházban, minthogy az ÁVH teljes bevetésével egyszerre két csapást is mérjenek 
a velük szemben álló erőkre. 

Az első, hogy ország-világ előtt bebizonyítsák: a Kisgazdapárt nem más, mint a 
"reakció búvóhelye, a másik, hogy a Közösség tagjainak letartóztatásával 
kihangsúlyozzák, hogy nem egy polgári demokrácia, hanem a proletariátus uralma a 
végcél. Nem véletlen, hogy a kommunista történetírás annyit foglalkozik a Magyar 
Közösség ügyével, (Kiss Sándor: "A Magyar Közösségtől a Földalatti Fővezérségig" 
1969 a Fehér Könyv, 1947 és Pintér István, a rendszer és a Belügyminisztérium 
hivatásos tollforgatója számos könyvében) miután a Rákosi-féle "szalámi" taktika 
első nagy sikere a Közösség felszámolása volt. 

Az ügyben több hullámban kerek 140 főt ítéltek el, részben nyilvános, részben 
zárt tárgyalásokon. 

A Magyar Közösség valamikor a harmincas évek elején alakult, és tagjai 
önkéntesen csatlakoztak a szövetséghez. A Közösség nem volt titkos egyesület, 
annak ellenére, hogy a nyilvánosság előtt nem szerepelt, és tagjait csak más 
tagok ajánlására vették fel. A 40-es években már adatok vannak a Horthy 
rendőrség irattárában a Közösség tagjairól és munkásságáról. 

A Közösség ideológiáját Szabó Dezső író könyveiből, nyilvános beszédeiből 
merítette, és célját a magyar faj fennmaradására, életterének biztosítására és 
történelmi hagyományainak ápolására irányította. Ebből következett, hogy céljuk, 
minden kommunista vád és rágalom ellenére Magyarországon a magyar nép érdekeit 
szolgáló élet megteremtése volt. A szervezet nem volt antiszemita, hanem 
németellenes! Tagjai közül sokakat a németek már 1944-ben letartóztatták. 
Elleneztek minden diktatúrán alapuló államformát, így a Szovjetunió 
államformáját is. Mikor mindenki előtt kétségtelenné vált, hogy az országot 
megszálló szovjet erők a Magyar Kommunista Pártot kívánják hatalomra juttatni, a 
szervezet antikommunista jellege egyik fő irányává vált a Közösségnek. 

A Közösség tagjai egymást támogatták, igyekeztek egymást vezető politikai, 
gazdasági, vagy katonai beosztásba juttatni, hogy ezen keresztül mennél nagyobb 
befolyást tudjanak gyakorolni úgy a kormányra, mint a közvéleményre. Céljuk 
tiszta volt és nemes! Nem maguk kívántak kormányozni, nem terveztek 
hatalomátvételt, a Közösség tagjai nem mint párt, hanem mint független szervezet 
kívánt az ország életére befolyást gyakorolni. 

Programjuk nem különbözött semmiben a de-gaulle-ista, vagy az izraeli 
célkitűzésektől. Nemzeti volt és demokratikus. Miután a szovjet befolyás ellen 
az egyedüli kiút csak a nyugati hatalmakkal való kapcsolat megteremtése 
lehetett, a Közösség kereste is a lehetőségeket egy ilyen kapcsolat 
kialakítására. Ezt azonban szigorúan a törvényes keretek betartásával végezték, 


minden kém és kémszervezetekkel megtagadták a kapcsolatot (lásd Pünkösdy szds. 
igyekezete a Közösségi tagok megnyerésre). Fegyvert nem gyűjtöttek, 
lőszerraktáraik nem voltak, lőszeres akciót nem szerveztek. Ugyan a vádiratban 
szerepel, hogy dr. Jaczkó Pál és Vidovits István képviselők illegális fegyveres 
csoportokat szerveztek, de soha a tárgyalás folyamán semmilyen konkrét 
bizonyíték nem merült fel ezzel a váddal kapcsolatban. 

Hihetetlen, de még az ÁVH sem tudott semmilyen fegyveres csoportot, vagy lőszert 
produkálni! 

Vádat a Közösség ellen az 1946. évi I. és VII. t.c. alapján emeltek. Annak 
törvénycikknek az alapján, amelyet Tildy Zoltán és Nagy Ferenc igen sok KGP-i 
képviselő tiltakozása ellenére is siettek megszavazni. Az ügyészi vádemelés 
nehéz helyzetben volt, bizonyítható vád nem létezett, a Demokratikus Köztársaság 
megdöntésére irányuló szervezkedést is csak az ÁVH jegyzőkönyvei alapján 
lehetett benyújtani, fegyver, gyilkosság nem szerepelt, legfeljebb elővették a 
régi receptet hogy a Közösség fasiszta jellegével és befolyásával 
meghosszabbította a háborút, és támogatta a Horthy féle reakciós köröket. Meg 
kell jegyezni, hogy még ez a vád sem bizonyult elfogadhatónak, miután a Közösség 
tagjai közül egyetlen egy sem volt tagja semmilyen szélsőjobboldali pártnak. 
Végülis megszületett egy agyontekert, kificamodott vádirat, melyben ..."a 
Közösségnek az 1946.1. sz. t.c-kel megalkotott államrenddel való szembenállása 
megállapítható a Közösség legfőbb ideológiai alaptételeiből. A Népbíróság ugyan 
látja a vádlottak előadásából, hogy társulásuk eredetileg és egy bizonyos 
szakaszán keresztül nem irányult a demokratikus állam-rend megdöntésére, 
azonban... alaposan feltételezhető, a vádlottaknak a felszabadulás utáni 
politikai (értsd: kommunista), gazdasági (értsd: szembehelyezkedés a 
kolhozosítás, teljes államosítással szemben), társadalmi (értsd: proletár 
munkásállam megteremtése) fejlődésével szemben már akkor is táplált érzülete!" S 
miután a VII. t.c. az 1946. évi I. Törvénycikkben megalkotott demokratikus 
államrend büntetőjogi megvédését szolgálja, így a VII. t.c. mindenkire 
ráhúzható, aki másképp él, vagy gondolkodik, mint az Akadémia utcai központban, 
vagy az Andrássy út 60-ban látják. 

Ennek a törvénycikknek a nevében ítélték halálra dr.Donáth Györgyöt, aki az 
utolsó szó jogán bebizonyította, hogy a Közösség tagjai törvénysértést nem 
követtek el, hogy a bíróság ítéletével nem egyeztethető össze, hogy a 
vádlottakat a megszálló szovjet erők is kihallgatták, hogy a bíróság és a 
nyomozó hatóságok teljesen a megszálló hatalom támogatását élvező Kommunista 
Párt befolyása alatt állnak. Nem kért kegyelmet, és Tildy Zoltán félt kegyelmet 
adni! 

Az ÁVH hosszú ideig figyelte a Közösség tagjait, főleg mert sokan a Kisgazdapárt 
tagjai voltak, vagy szoros barátságot tartottak más pártok tagjaival. 

A Kisgazdapárt, amely az utolsó választásokon az ország bizalmát élvezte, a 
szavazatok 57,7 9-át kapta, képtelen volt vezetőinek tehetetlensége és politikai 
gerinctelensége miatt élni a többségnek kijáró hatalommal. Vezetőjéről, Tildy 
Zoltánról, majd a történelem fogja megállapítani, hogy mint református pap, vagy 
mint politikus volt-e rosszabb. 

Kétségtelen, hogy neki és az akkori miniszterelnöknek, Nagy Ferencnek 
tulajdonítható, hogy a Közösség elleni pert a kommunisták végrehajtották, hogy 
hozzájárultak kisgazdapárti képviselők mentelmi jogának felfüggesztéséhez, és 
hogy kommunista nyomásra 22 képviselőt kizártak a pártból! Méghozzá azokat a 
képviselőket, akikben még volt bátorság kiállni és feltárni az ország népe előtt 
Rákosi taktikájának következményeit. Ez a vérveszteség azután megpecsételte a 
párt sorsát, ami azután jött, az már csak utójátéka volt ennek a politikai 
megalkuvásnak. Nagy Ferenc pár hónappal később mind a pártra és az országra 
nézve legdöntőbb időkben Svájcba ment szabadságra, onnan küldte el lemondást. 
Kovács Béla főtitkárt már könnyen cipelték el az oroszok Szibériába, tudták, 
hogy sem ellenállás, sem tiltakozás Kovács elhurcolását nem fogja követni. Tildy 
még játszotta az elnöki bábfigurát egy darabig, azután egy szép napon őt is 
elvitte az ÁVH. Végeredményben mindannyiukat az a bumeráng sújtotta, amelynek 
eldobásánál annyira segédkeztek. 

A Közösség elleni per úgy játszódott le, ahogy az ÁVH-n kitervezték. A vádlottak 
és tanuk ezeregy ellentmondása, bizonyítása és tagadása után az ítéletek 
kihirdetése nem jelentett nehézséget. Több mint tíz esztendőt töltöttek 
börtönben, s csak 1956 őszén kerültek szabadlábra. 


MAGYAR KÖZÖSSÉG-kapcsolt ügy 

Jaczkó Iván és Vizy Károly ügye 

Mindkettőjüket fegyverrejtegetésért és "pokolgépes" merényletért a budapesti 
Népbíróság Külön tanácsa 1947 decemberében statáriális úton halálra ítélte, s 
mindkettőjüket kivégezték. 

Jaczkó Iván testvére volt Jaczkó Pál országgyűlési képviselőnek, akit 1947 
tavaszán tartóztattak le, mint a Magyar Közösség tagját. 

A vád szerint Jaczkó és Vizy egy pokolgépet helyezett el a budapesti városházán 
1947 november 13-án. A pokolgépet azonban "azonnal felfedezték", 
hatástalanították, és a két tettest "azonnal" elfogták. A sok "azonnal" azonban 
a gyanút az ÁVH-ra terelte, hogy ők helyezték el a "maguk gyártotta" pokolgépet 
a Városháza folyosójára és fedezték fel. Jaczkóval és Vizyvel letartóztatásuk 
után soha senki nem tudott beszélni. 

Az ítélet kihirdetése után pedig mindkettőjüket azonnal kivégezték. Az ÁVH-nak 
kellett egy olyan ügy, hogy a Magyar Közösség "állam és népellenes" vádját egy 
fegyveres, pokolgépes váddal alátámassza. Jellemző, hogy a kivégzésre 
kivezényeltek, vagy két ezer munkást és párttagot, akik követelték, hogy a 
bíróság a legszigorúbb büntetést hozza, és az Igazságügyi Minisztérium pedig 
"rendcsinálást" akadályozzák. 

Tény, hogy Jaczkót és Vizyt statáriálisan kivégezték, anélkül, hogy 
bebizonyosodott volna, hogy valóban ők voltak a bomba szerkesztői, anélkül, hogy 
a náluk talált, "csőre töltött fegyverrel" bárkit megöltek, vagy akár 
megfenyegettek volna. 


PÓCSPETRI ÜGY: 

Letartóztatások: 1948 június 3-4. 

Pócspetri községben a helyi tanács az iskolák államosításáról tárgyalt, a falu 
lakossága azonban az államosítás ellen foglalt állást és a községházára vonult. 
A községi rendőrök, pártemberek fegyverrel a kezükben, felszólították a 
lakosságot, hogy hagyják el a községházát. Az egyik őr elkezdte a fegyverével 
ütni az embereket maga körül, a tömeg körbefogta. Még ma is tisztázatlan, de az 
egyik fegyver elsült és megölte az egyik rendőrt. Budapestről Rajk László 
belügyminiszter leutazott a helyszínre és személyesen vette át a nyomozást. A 
falut több száz rendőr vette körül és több mint száz embert tartóztattak le. 
Tárgyalásra pár napon belül sor került. ítéletek: 

Királyfalvi Miklóst, községi jegyzőt halálra ítélték, és azonnal kivégezték 1948 
június 11-én. 

Asztalos János helyi plébánost halálra, majd életfogytra. 

Som István tanítót, aki alig múlt akkor 21 éves, életfogytra (egyetlen 
mondatért: Valaki vágja el a telefondrótot! ,). 

Som István 1948-tól 1972-ig volt börtönben. 24 évet töltött le, közben súlyos 
tüdőbajt kapott a börtönben. 


NEMZETI BANKOSOK ÜGYE (Dr. Iklódy Szabó Ervin ügye) : 

Letartóztatták: 1950 október 18-án. 

Vád: Kémkedés, hűtlenség (minden konkrét vád nélkül) . 

Kihallgatás: ÁVH Andrássy út 60. 

Tárgyalás: Jónás tanácselnök, 1951. januárjában. 

Ítéletek: 

Dr. Iklódy Szabó Ervin, elsőfokon 25 év, három év múlva közölték, hogy az 
ítéletet életfogytiglanra emelték. 

Dr. Jankovich Marcell, életfogyt. 

Horváth Magda, 5 év 

ítélet után Vácra kísérték őket. 

Nemzeti Bankos ügyben szerepelt még: Okutai Ferenc, 15 évre ítélve. Börtönben 
halt meg 1955-ben. 


FÖLDMŰVELÉSÜGYI MINISZTÉRIUM PERE: 

Letartóztatások: 1948 június 15. 

Kihallgatások: ÁVH Csokonai utcai pincéjében (Rényi szálló). Tárgyalás előtt a 
kelenföldi kaszárnyában "megőrzésre" kiszállítva és utána a Markó utcai 
börtönben. Tárgyalás: 1948. októberében, három héten keresztül. 

Tanácselnök: Dr. Olty Vilmos, ügyész: Dr. Gyarmaty. 


vád: összeesküvés, a demokratikus államrend érdekei elleni szövetkezés, 
Ítéletek: 

Pernecyky Béla, F. M. elnöki főosztályvezetője életfogyt., 

dr. Solty Ernő, Fáber György, Schmidt István, dr. Zámbó Ernő (meghalt a 

Markó utcai börtönben), Ottó Ernő, Kiss Ferenc, Kiss Elemér, Baan Dezső, 

Serényi Gusztáv, Csengery Tibor, Merisch Imre, s a többiek összesen 300 év 
börtönbüntetést kaptak. Ez ügyben 80 minisztériumi tisztviselőt tartóztattak le, 
és 60-at ítéltek el. 

1848. nyarán Rákosiék elérkezettnek látták az időt a magyar mezőgazdaság 
kollektivizálására. A Földművelésügyi Minisztérium tisztviselőinek legnagyobb 
része vagy párton kívüli volt, vagy a Kisgazda Pártnak volt a tagja. "Le kell 
dönteni a reakció fellegvárát" írta az F. M-ről a kommunista sajtó, s a 
fenyegetés nem váratott sokáig magára. Dobi István minisztersége idején 
Keresztes államtitkár (kommunista) vette kezébe a minisztérium irányítását, és 
egy Alpár nevű ÁVH százados vezetésére bízta az újonnan felállított "Ellenőrzési 
osztályt". Perneczky Bélát, az elnöki főosztály vezetőjét azonnal leváltották, 
és nem sokkal utána különböző vádpontok alapján tartóztatták le a minisztérium 
tisztviselőit. Fáber Györgyöt, a per 19. vádlottját többek között azért ítélték 


3 évre, mert "...Mezőgazdasági Szakemberek Országos Szövetségének 600 tagját 
igyekezett kineveztetni, ...akik a népi demokratikus államrenddel szemben 
állottak". 


A tárgyilagosság kedvéért le kell szögezni, hogy nem volt "összeesküvés". 
Mindazok a tisztviselők, akiket letartóztattak, kétségtelenül nem azonosították 
magukat a Kommunista Párt célkitűzéseivel, és az sem kétséges, hogy ellene 
voltak a kolhozosításnak. Mint szakemberek, igyekeztek szakembereket és 
megbízható tisztviselőket fontosabb állásba elhelyezni, és meggátolni olyan 
emberek kinevezését, akik csak a pártkönyvvel rendelkeztek. Ez mindenesetre elég 
ok volt az ÁVH-nak, hogy egy nagy kirakatper keretében felszámolja az 
"ellenállás gócpontját". Ami ezután következett, az mindenki előtt ismeretes: 
megtörtént a kolhozosítás, a szövetkezetek erőszakos felállítása, a kisbirtokok 
elkobzása, volt földtulajdonosok, kulákok bezárása, beszolgáltatás, és végül a 
teljes katasztrófa. 

Érdekessége az ügynek, hogy mindazok, akik fontosabb szerepet játszottak ebben 
az ügyben, vagy tragikusan fejezték be életüket, vagy maguk is börtönbe 
kerültek. Így Olty elnök öngyilkos lett, Jankó t. elnököt a Fellebbviteli 
Bíróság elnökét elvtársai verték agyon, Alpár százados négy évet ült, Cypszer 
főhadnagy a Markó utcai őrség parancsnoka szintén börtönbe került, és végül az 
ügy koronatanúja, nyilas, később kommunista Szakszon Árpád szintén börtönbe 
került. 


BALÁZS AURÉL és társainak hűtlenségi ügye: 

Letartóztatásokat: Az ÁVH hajtotta végre, 1948 október 1-én. 

Kihallgatások: az ÁVH Andrássy úti Székházában. 

vád: kémkedés, hűtlenség (1930 t.c. III. paragrafus). 

Tárgyalás: 1948 december 15. Markó utcai bíróságon. 

Tanácselnök: Dr. László, ügyész: Dr. Szalay (volt cserkésztiszt, kongreganista) 
Ítéletek: 

Ifj. Balázs Aurél, export-import kereskedő, kivégezték 1948. február 11-én 
Kovács László, életfogyt. 

Christián Zoltán, életfogyt. 

Dr. Viczián László, 

Dr. Vigy György, 

Baumann Béla, 8 év, 

Dr. Szarka Gábor, 

Eszterházy Menyhért, 

Balázs Aurél titkárnője, stb. 

Balázs és társai a Külkereskedelmi és a Nehézipari Minisztériumok megbízásából 
gépeket, szerszámgépeket importáltak Magyarországra. Így kerültek kapcsolatba 
bizonyos nyugati körökkel. A hidegháború elmérgesedésével az USA megfenyegette a 
svéd cégeket, ha fontos acélárukat, csapágyakat szállítanak a Szovjetuniónak, 
Amerika megvonja hatalmas megrendeléseit. A csapágyak főleg a repülők és tankok 
számára voltak szükségesek. Erre az oroszok Csehszlovákiának és Magyarországnak 
rendelték meg az anyagot, mert ezek az országok nem tartoztak a tilalom alá. A 
megérkezett svéd árukat azonnal továbbították a Szovjetunióba. Balázs Aurél a 


svéd exportáló cégek listáit kiszolgáltatta a nyugati hatalmaknak. Az amerikaiak 
ezt megmutatták a svédeknek, hogy milyen csalás történik a szállítmányokkal. (A 
svédek tudtak erről, csak úgy csináltak, mintha fogalmuk se volna, hogy mi 
történik a magyarok és csehek hatalmas megrendeléseivel.) A szovjet ügynökök 
aztán megtudták a svédektől, hogy valaki elárulta az egész dolgot, nyomozni 
kezdtek, és így buktak le Balázsék. 


"RONGYOS GÁRDA" PERE: 

Letartóztatások: 1948 április 16-án éjjel 1 órakor. 

Vád: fegyveres összeesküvés 

Kihallgatás: Andrássy út 60. 

Tárgyalás: 1948. novemberben, Markó utca, Tutsék tanácsa, Sárkány államügyész. 
Az 1947. VII. t.c. alapján. 

Ítéletek: 

Kovács Endre, v. min. tanácsos, kivégezték 1949. márciusában, Gyűjtőfogházban. 
Hajts Béla, halál/életfogyt. 

Fodor Lajos, halál/életfogyt. Vácott megzavarodott, és valószínűleg 1950 

elején meghalt. 

GÖder Pál, halál/életfogyt. 

Benkó Antal, halál/életfogyt. 

Cserháti István, Draskóczy László, Dudás László, Szűcs Lajos, Csoba István, 
Hargittay László, Gondos Ferenc, 3-15 év kényszermunka ítélettel. Az ügyben 28- 
an voltak, közülük 14 fiatalkorú (18 éven aluli), s az ügyben ötöt ítéltek 
halálra. 

Az összeesküvés valódi szervezői a régi Rongyos Gárda tagok voltak, akik azután 
beszerveztek sok fiatalt az ügybe. Az összeesküvés tervei között szerepelt a 
Radetzky laktanya elfoglalása és a Gellért hegyi szoborrobbantás, stb. 


MINDSZENTY HERCEGPRÍMÁS PERE: 

Letartóztatások: 1948 december 26., és előtte 1948 november 26. 

vád: szervezkedés, hűtlenség, valutasíbolás, 1946. VII. t.c. alapján. 
Kihallgatás: ÁVH Andrássy út 60. Péter Gábor és Décsi Gyula ÁVH ezredes. 
Tárgyalás: 1949 február 2. Markó utca. 

Bíróság: Olty Vilmos tanácselnök, Alapi Gyula államügyész. 

védőügyvéd: Kiczkó Kálmán, ÁVH besúgó. 

Ítéletek: 

Mindszenty József, életfogytiglan, 

Baranyai Jusztin, 15 év, 

Zakár András, 6 év, 

Eszterházy Pál herceg, 15 év, 

Dr. Nagy Miklós, 

Dr. Ispánky Béla, életfogyt. 

Bóka Imre 

A Hercegprímás az egyház ellenállását, tiltakozását úgy a nyilas, német, 
valamint a kommunista szovjet diktatúra ellen leírta a MEMOIR c. könyvében. 
Ugyanitt részletesen foglalkozott a letartóztatásával, az ÁVH-kihallgatásával, a 
Népbírósági ítélettel és a börtönéveiről, tapasztalatairól egészen, míg a 
Forradalmi alakulatok (Pallavicini őrnagy vezetésével, akit ezért Kádárék 1957- 
ben kivégeztek) ki nem szabadították. Letartóztatva és elítélve a Mindszenty 
üggyel kapcsolatban: 

Zakár András, a prímás titkára, Fábián János, Nagy Miklós az Actio Chatolika 
főtitkára, Ispánki Béla esperes, Lóránd Ödön az AC. titkára, aki a prímás 
megbízásából az egyházi iskolák elleni tiltakozást szervezte. Dr. Groh József 
esztergomi ügyvéd, a primácia ügyésze, Beresztóczy Miklós, aki később árulója 
lett az Egyháznak és kiközösítették, Meszlényi Zoltán s. püspök, a prímás 
helyettese, aki a börtönben halt meg, Harza Gyula hitoktatási felügyelő, szintén 
börtönben halt meg, Mátrai Gyula és Gigler Károly kanonokok Esztergomból. 
Továbbá Bóka Imre, a prímás pénztárosa, Tóth László főszerkesztő. 


PAPP ERVIN ÉS TÁRSAINAK ÜGYE (Mindszenty perhez tartozott): 
Letartóztatásokat az ÁVH hajtotta végre 1949 február 4-én. 
Kihallgatások: ÁVH Andrássy út 60. épületében. 

vád: összeesküvés, a Népköztársaság megdöntésére irányuló fegyveres 
szervezkedés. 


Tárgyalás: Markó utca, Jónás tanácselnök, Alapi ügyész. 1950 május 10-én, zárt 
tárgyalás. 

Ítéletek: 

Papp Ervin teológus, Kisgazdapárti képviselőjelölt, Fővárosi Bizottsági tag, 
kivégezték 1951 őszén. 

Romvári István, BSZKRT főtisztviselő, kivégezték 1951. őszén a Gyűjtőfogházban. 
Selem Ernő, életfogyt., a Forradalom után kivégezték. 

Czerman Lajos 12 év, a Forradalom után kivégezték. 

Kósa-Schuber Antal, életfogytiglan, 

Dr. Lengyel Alfonz, Dr. Béky Halász István, Schuber Antalné, stb. 

Az "összeesküvés" 1949. augusztus 20-án kezdődött, amikor Schuber Antal lakásán 
megalakították a "Keresztény Néppárt"-ot, Romvári és Papp Ervin jelenlétében. 
Így a vád első pontja, hogy illegális pártot akartak alapítani, a második hogy 
Mindszenty- és Grösz csoport és Tito között összeköttetést akartak kiépíteni 
(Dr. Lengyel) és végül, hogy Papp és Romvári röplapokat szerkesztettek, és egy 
kidolgozott tervezetet egy földalatti mozgalomra, robbantásokra és szabotázs- 
cselekményekre. 

Nyolc hónapos ÁVH-s kihallgatás alatt Schubernét úgy összeverték, hogy abortált, 
és utána számos operáción kellett keresztül mennie. 

A Forradalom alatt a kalocsai női fegyházból való kitörés egyik szervezője volt 
Kósa-Schuber Antalt a márianosztrai fegyházban a "Rabok költőjének" hívták. 
Élete legnagyobb élménye, hogy 1956. októberi szabadulásnál a kitörő rabok 
kívánságára elszavalta a "Rabok szabadságdala" c. költeményét. 


MAORT ÜGY (Papp Simon): 

(Lásd: Boldizsár Iván: Összeesküvés a magyar nép ellen, Szikra 1952.) 

Vád: hűtlenség, szabotázs. 

Letartóztatások ideje: 1948 szeptember 21. 

Kihallgató szervek: ÁVH. 

Tárgyalás: 1948 november 26. Tanács, 

Bíróság: Népbíróság, Markó utca. 

Ítéletek: 

Papp Simon főgeológus, műegyetemi nyilvános tanár, halál, később életfogyt. 
fegyház. 

Ábel Bódog, MAORT igazgató (nyugdíjban), 

Binder Béla, bányamérnök MAORT termelési oszt.vezető, 

Dr. Barnabás Kálmán, főgeológus, MAORT kutatási oszt.vezető. 

A lispei olajmezők a Magyar Amerikai Olajipari Rt. tulajdonában voltak. A háború 
befejezése után az amerikaiak kiküldték két megbízottjukat, hogy Papp Simon 
egyetemi tanár MAORT vezérigazgatójával egyetértésben újjászervezzék az 
olajmezőket és a környékbeli gázmezőket. Az amerikai tőke bevonulása ellen, és 
hogy az idegen kézben lévő ipari üzemek államosítása tervében törés ne álljon 
be, az ÁVH "felfedezte", hogy Lispén szabotálnak! Vádpontok között szerepelt, 
hogy nem hajtották be a kintlévőségeket(!), beruházások helyett parkolókat 
építettek, és Buick gépkocsikat vásároltak. A két amerikait Rákosiék 
kiutasították, és Papp Simont, mint főszabotálót halálra ítélték. Azonban 
megijedtek, hogy ki fogja az olajtermelést továbbvezetni, ki fogja a szükséges 
további fúrásokat tervezni, és ezért Papp Simonnak megkegyelmeztek. Ami ezután 
következett, az megint jellemző: Papp Simon majdnem hat éven keresztül 
különzárkában, külön elbánásban részesült, éveken keresztül nem volt zárkatársa. 
Az ÁVH minden technikai adatot rendelkezésére bocsájtott, és megkövetelték tőle, 
hogy rabruhában, börtönben, elítélve tovább vezesse a már államosított lispei 
olajközpontot. De Papp Simon története ezzel még nem ért véget! A nagytudású, 
nélkülözhetetlen professzor munkájára, tudására az ÁVH-nak szüksége volt. Az 
Andrássy út 6090-ban tudták, hogy az esetleges olajtermelés kieséséért valakinek 
felelnie kell, méghozzá annak, 

aki Papp letartóztatását elrendelte, még akkor is, ha az a KGB hozzájárulásával 
történt. A világhírű szakembernek megengedték, hogy feleségével havonta egyszer 
levelet válthasson. Levelek mentek-jöttek. Évek teltek. Közben Papp felesége 
súlyos beteg lett, az asszony természetesen eltitkolta betegségét, nem akart még 
nagyobb terhet és szenvedést okozni amúgyis megtört férjének. Amikor pedig az 
asszony meghalt, az ÁVH átvette a feleség szerepét, hivatásos grafológussal 
tovább íratták a leveleket. Féltek ugyanis attól, hogyha Papp megtudja felesége 
elvesztését, akkor egyszerűen abbahagyja a munkát. S ez esetleg néhány ÁvH-s fej 


gördülését jelentette volna. 


DŐRY (DEÖRY) PÁL ÉS TÁRSAINAK HŰTLENSÉGI ÜGYE: 

Letartóztatták őket: 1948. december végén. 

Kihallgatások a Katpol-on. 

vád: kémkedés, hűtlenség. 

Tárgyalás: 1949. áprilisában a Margit körúti Katonai Bíróságon. 

Ítéletek: 

Dőry Pál egyetemista (1929), kivégezték 1949. augusztus 24-én. 

Regéczy Nagy Imre főmérnök, Diósgyőr, kivégezték ugyanakkor, 

Szabó Endre orvostanhallgató, életfogyt. 

Miskey Béla, 

Böjte János, 

Dr. Placskó László, életfogyt. 

Dőry Pált az ausztriai szovjet megszálló erők tartóztatták le, a Semmeringen, 
amint az angol zónából jött át Bécsbe. Először Baden b. Wien-i KGB központban 
hallgatták ki, majd kiadták a Katpol-nak. Regéczy fiát is elfogták, a kivégzés 
előtt, amint édesapját ment meglátogatni a siralomházba (lásd: Margit körúti 
katonai fegyház) . 


RÖDIGER- PONGRÁCZ ÜGY : 

Letartóztatások: 1949 elején. 

Kihallgatások: a Katpol. Zalka Máté laktanyájában. 

Vád: kémkedés, hűtlenség. 

Tárgyalás: Katonai Bíróság, Margit körút, 1949 augusztus. 

Ítéletek: 

Rödiger Miklós, MAHART vezérigazgató, kivégezték 1950 február 14-én. 

Magasházi Ödön, WM vezérigazgató, kivégezték 1950 február 14-én. 

Vargha László, MÁV vezérigazgató, kivégezték 1950 február 14-én. 

Lux Ernő, MÁV igazgató, nyugd., kivégezték 1950 február 14-én. 

Pongrácz grófnő, Pongrácz Ili, a lánya, stb. 

A háború utáni magyar műszaki élet legkiválóbb képviselőit ültették a vádlottak 
padjára, kémkedés, adatszolgáltatás vádjával. Még a háború előtti időkből 
ismerték egymást, és a háború befejezése után mind a négyen helyükön maradva 
hozzáláttak a romokban heverő magyar ipar és közlekedés újjászervezéséhez. 
Pongrácz grófnő lakásán találkoztak, ahová a budapesti-amerikai s más nyugati 
követségek képviselői is feljártak. Ez elég ok volt a Katpol-nak arra, hogy a 
"feltételezhetőség alapján" adatokat szolgáltattak a magyar ipar termeléséről. 
Magasházi annyira népszerű a munkásság körében, hogy letartóztatása után 
Csepelről munkásküldöttség utazott Pestre, hogy szabadonbocsátását kérjék. 

A háttérben elsősorban politikai okok szerepeltek: a kommunisták így akartak 
megszabadulni a régi, népszerű technikai vezetőktől. Magasházi letartóztatása 
után a WM vezetését azonnal Bíró Ferenc "elvtárs" vette át, aki Rákosi testvére 
volt. 


PALÁSTHY ISTVÁN ÉS TÁRSAINAK HŰTLENSÉGI ÜGYE: 
Letartóztatásokat: 1949 tavaszán a Katpol. hajtotta végre, és a kihallgatások 
Katpol. Hadik laktanyában (Zalka Máté laktanya) folytak le. 

Az ügy Berkesy őrnagy vizsgálócsoportjához tartozott. 

vád: hűtlenség, kémkedés. 

Tárgyalás: 1949 novemberében a Margit körúti Katonai Bíróságon. 
Ügyész: Jávor Iván alezredes. 

Ítéletek: 

Palásthy István v. főhadnagy, kivégezték 1950 június 24-én. 
Hummer Ferenc, v. hadnagy, kivégezték 1950 június 24-én. 

Sassy Szabó László, ügyvéd, kivégezték 1950 június 24-én. 
Garamvölgyi István, v. főhadnagy, kivégezték 1950 június 24-én. 
Dr. Szedlák Tibor, életfogyt., 

Tahy Béla, halál, (kegyelemből életfogyt.) . 


BEDŐCS LÁSZLÓ ÉS TÁRSAI ÜGYE: 

Letartóztatták: 1948 december 2-án Szombathelyen. 

vád: összeesküvés, kémkedés, hűtlenség. 1938 évi XVIII. t.c. 

Kihallgatás: Szombathely, Bagolyvár és Katpol. Budapest Berkesy őrnagy Bíróság: 


1949 április 30-án, május 5-én, Radetzky ezredes elnök. 

Ítéletek: 

Bedőcs László, 8 év (fiatal korára való tekintettel). 

Czeczeli Erzsébet, 2 és fél év börtön. 

Szecsey Imre 1 és fél év börtön. 

Letartóztatásnál bevitték Bedőcs szüleit is, és jelenlétükben verték, aki akkor 
még nem volt 17 éves! Id. Bedőcs, aki súlyos rokkant volt, ezt kiáltotta: "Fiam, 
ne szólj ezeknek a csavargóknak semmit!". Az egyik Katpol-os nekiugrott az 
öregnek és fellökte. Bedőcs, akit fiának verése és a vele szemben tanúsított 
brutális viselkedés annyira megtört, hogy pár hónappal rá meghalt. Fiát azzal az 
indokkal, hogy "Veszélyes kém", nem engedték el a temetésre. 


MOJZES JÁNOS ÉS ÁCS JÁNOS ÜGYE: 

Letartóztatások: 1948 december (?) 

vád: hűtlenség, kémkedés, szervezkedés. 

Kihallgatás: Budapesti Katpol. Hadik laktanya. 

Bíróság: Margit körúti Katonai Bíróság. 

Tárgyalás: 1949 június 

Ítéletek: 

Ács János, csornoki jegyző, halál, kivégezték 1949. augusztus 31-én. 

Mojzes János, v. cső.őrm., halál, kivégezték 1949. augusztus 31-én. 

Bajusz János, cső.őrm., kivégezték 1949. augusztus 31-én. 

Vargha Zoltán, műszaki rajzoló, kivégezték 1949. augusztus 31-én. 

ifj. Varga Jenő, halál, átv. életfogyt. 

id. Varga Jenő, halál, átv. életfogyt. 

Mojzes János Nyugatról tért vissza, Ács János egy pisztolyt adott neki, és ezért 
felakasztották. Varga Jenő, akit ismert előtte (kispesti), egy éjszakára 
szállást adott: id. Varga, aki viszont nem ismerte Mojzest, csak utólag tudta 
meg fiától, hogy Mojzes Nyugatról jött vissza, feljelentés elmulasztása miatt a 
tárgyaláson elsőfokon halálra ítélték. 


DÓCZY ÜGY: 

Letartóztatások: 1949 tavaszán. 

Kihallgatások: Budapest Katonai Politikai Osztály, Bartók Béla út. 

vád: hűtlenség, kémkedés. 

Bíróság: Katonai BÍróság, Margit körút, 1949 október. 

Ítéletek: 

Dóczy László, v. főhadnagy, halál, kivégezték 1950 július 12-én a Margit 
körúton. 

v. Beéry István őrnagy, halál, kivégezték 1950. július 12-én a Margit körúton. 
Dr. Sztankoczy László, MÁV ügyész, halál, kivégezték 1950 július 12-én a Margit 
körúton. 

Rákosi Gyula, MÁV forgalmista, halál, kivégezték 1950 július 12-én. 

Bohn Alfréd, 

Lajtos Árpád, 

Zombori János, 

Krajcer Bertalan, 

Dákay István, mérnök, halálos, életfogytiglanra változtatva. 

Faludi István, szig. mérnök, halálos, életfogytiglanra változtatva. 

A Katpol. Berkesy őrnagy csoportjának munkája volt Dóczy és társainak lefogása. 
Egy Vojczek nevű, patkánylelkű kis bank altiszt, mint Thomson kapitány, az angol 
titkosszolgálat Magyarországra küldött embere környékezte meg Dóczyt, és 
kémkedésre, valamint adatok szolgáltatására kérte fel a per vádlottait. Sajnos a 
beugratás sikerült, Dóczy is és társai csak lefogásuk után tudták meg, hogy az 
állítólagos Thomson kapitány a Katpol. legsötétebb agent provocateurja. 
Vojczeket is később bezárták, a rabok felismerték, és ettől kezdve élete nem 
volt a legkellemesebb a börtönben. 


VISZNEKY TESTVÉREK KÉMKEDÉSI ÜGYE: 

Letartóztatva: 1950 február-márciusában. 

Kihallgatások a Katpol. budapesti székházában Zalka Máté laktanyában. 
vád: hűtlenség, összeesküvés, kémkedés. 

Ítéletek: 

Viszneky József (1929) postás, kivégezték 1950 december 21-én. 


Viszneky László (1927) építész technikus, kivégezték 1950 december 21.én. 
Nyikos Zoltán, kivégezték 1950 december 21-én. 

Cserháti László, 15 év. 

Viszneky Ica (László húga), 8 év. 


DÓZSA ATTILA ÉS TÁRSAI ÜGYE: 

(Hadváry ügy, Fehérváry-Zách ügy része) 

Letartóztatva: 1948. augusztus-szeptember és 1949 február. 

Dózsa Attilát letartóztatták Bécsben, 1949 február 9-én a szovjet KGB tisztjei 
Marinkai nevű volt tisztjelölt, agent provocateur besúgása alapján a bécsi Dél- 
Keleti Pályaudvaron. 

Kihallgatva 10 napig a KGB badeni főhadiszállásán. 

Kihallgatva: Katpol. Berkesy-Szörényi csoport, 1948. augusztus és 1949 május 
között. 

Átszállítva a Margit körúti fegyházba 1949 májusában. 

Tárgyalás: 1949 október 6-án, feljebbviteli 1950 áprilisában. 

Tanácselnök: Radetzky ezredes, Pánczél őrnagy ügyész. 

Ítéletek: 

Dózsa Attila (28), halál, kivégezve 1950 április 1-én, Nagypéntek napján a 
Margit körúton. 

Varga Modesztó (28), halál, kivégezve 1950 április 1-én a Margit körúton. Csúcs 
György (28), halál, kivégezve 1950 április 1-én a Margit körúton. Prettenhofer 
Jenő, győri főmérnök, 55 éves, halál, kivégezve 1950 április 1-én a Margit 
körúton. 

Szűcs József alezredes, vívómester, 55 éves, halál, kivégezve 1950. április 1-én 
a Margit körúton. 

Lengyel Endre szds. életfogyt. 

Lontai Róbert, halál életfogyt. 

Sámson József, hadnagy, halál életfogyt. 

Kérei Hugó, őrnagy, 10 év. 

Hűvösvölgyi László, szds., 10 év. 

Hefty Frigyes, 10 év. 

Sárközy Szabolcs, 3 év. 

Antal András, 3 év. 

Csáthi Dénes, 1 év. 

Szacsvay Imre, 4 év. 

Oerdoegh Ottó, 3 év. 

dr. Iványi Ferenc, 5 év. 

Lontai Róbert és Sámson József v. hadnagyok, önként vállalkozva hazatértek 1949 
január 15-én Bécsből, hogy kapcsolatokat vegyenek fel a különböző ellenállási 
csoportokkal, és új csoportokat szervezzenek. Elindulásuk előtt találkoztak egy 
Marinkai nevű állítólagos volt rep. zászlóssal, aki szintén futárszolgálatra 
jelentkezett. 

Ugyanakkor Marinkai a Katpol. agent provocateurja volt, s azzal a feladattal 
küldték ki, hogy épüljön be Dózsa Attilához, aki Bécsben az eligazításokat 
végezte. Marinkai értesítette megbízóit, hogy Lontai és Sámson indulnak haza, 
így ezeket már a határtól követték. Marinkaival megbeszélt randevúnál 
Budapesten, a MarinkaiDivatszalonnál Katpol-os tisztek elfogták Lontait és 
Sámsont. Marinkait később, 1951-ben az AVH lefogta, és mint megbízhatatlan és 
használhatatlan ügynökét bezárta. 

Dózsa hiába várta, hogy a megbeszélés értelmében hírt kapjon Lontaiéktól, míg 
egy nap újra felbukkant Marinkai február 9-én , és Dózsát arra kérte, hogy 
jöjjön vele a bécsi Déli Pályaudvarra. Arra hivatkozott, hogy igen fontos 
dolgokat sikerült kicsempésznie, és szüksége van segítségre. Dózsa mit sem 
sejtve kiment a pályaudvarra amely akkor a szovjet megszállási övezethez 
tartozott. Egyszerre KGB-s tisztek ugrottak elő, megragadták Dózsát, és hirtelen 
belökték az ott várakozó kocsiba, és elhajtottak vele. Először Baden bei Wien-ben 
ítélték el súlyos kényszermunkára, majd kiadták a magyaroknak, és azok halálra 
ítélték. 


KOVÁCH ATTILA meggyilkolása: 

szorosan az ügyhöz tartozik, annak ellenére, hogy Kováchot soha nem ítélték el 
Magyarországon. Kovách Attila egy ausztriai, Innsbruck melletti kis faluban 
lakott, s az ellenállási mozgalom egyik legtehetségesebb és legkiválóbb 


szervezője volt. A háború végeztével otthagyta a hadsereget, nem kívánt a 
Néphadseregben szolgálni. Nyugatra szökött és hamarosan bekapcsolódott az 
ellenállási mozgalomba. Többször tért haza mint futár, majd mikor neve nagyon 
ismertté vált a Katpol. előtt, átvette a hazatérő futárok eligazítását. 1948-ban 
a francia megszállási övezetbe telepedett át. Dózsa lefogása után a Katpol. 
mindent elkövetett, hogy Kováchot elfogja. Egy éjszaka, 1949. tavaszán, két 
Katpol-os ügynök betört Kovách lakásába, és el akarták rabolni feljegyzéseit. A 
dulakodás közben az egyik ügynök lelőtte Kováchot, aki a helyszínen azonnal 
meghalt. A menekülő ügynököket a franciáknak sikerült elfogni, egy katonai 
bíróság mindkettőjüket 7 évi fegyházra ítélte, de pár hónap múlva, egy titkos 
megállapodás, csere egyezmény keretében mindkettőjüket szabadon bocsájtották. 


SOMHEGYI LÁSZLÓ HŐSI HALÁLA: 

Ebben az időben járt haza és végzett futárszolgálatot Somhegyi László, volt rep. 
akadémikus, gyöngyösi lakos. A fiatal 20 éves tisztjelölt utolsó útjára december 
22-én került sor. Elindulása előtt találkozott e könyv írójával, aki akadémikus 
társa volt a Repülő Akadémián. Somhegyi elmondta, hogy fel van készülve arra, 
hogy elfogják. de nem élve, s ezzel két kis fiolát mutatott fel, amelyben 
ciánkáli volt. 

Szomorú jövendölése bekövetkezett. Alig haladt az aknazáron, Katpol-os ügynökök 
és a határőrség tagjai támadták meg. Somhegyi, mikor látta, hogy nincs 
menekülés, bevette a két fiolát, és addig tüzelt az ellene vonuló határőrök 
ellen, míg a méreg végzett vele. Bécsből való elindulása előtt a CIC Roosevelt 
téri központjában "eligazították", valószínű , hogy ő is egy oda beosztott 
amerikai kettős agent áldozata lett. Szomorú tény, hogy ebben az időben az 
akkori CIC (CIA) beosztottak között nagyon sok olyan fiatal agent dolgozott, 
akik erősen befolyásolva voltak a nácik zsidóüldözésével kapcsolatban, s 
bizonyos fokig szimpatizáltak a szovjet rendszerrel. Időbe telt, míg a felsőbb 
vezetés rájött erre a kapcsolatra, amit soha nem próbált bizonyítani, és 
aránylag rövid ideig történő beosztás után ezeket a fiatal agenteket áthelyezték 
más beosztásba. De addig nagyon sok magyar és más kelet-európai fizetett rá 
arra, hogy hitt az amerikaiak megbízhatóságában. 

Somhegyi érezte, hogy valami nincs rendben, mert amikor visszajött az 
"eligazításról", elmondta, hogy az amerikai eligazítóját jobban érdekelte a 
háborús szerepe és a zsidóság elleni viselkedése, mint a kiküldetésének célja. 


S amikor az éjszakai órákban, Karácsony éjszakáján, átlépte a magyar-osztrák 
határt, a Katpol-osok és a határőrök már várták. 


HADVÁRI PÁL EZREDES ÉS TÁRSAINAK PERE: 

Letartóztatva: 1948. augusztus 8-10. 

Kihallgatva: ÁVH, Katpol., KGB. 

vád: hűtlenség, hazaárulás, kémkedés szervezkedés. 

Bíróság: Népbíróság, Markó utca, Olty elnök. 

Ítéletek: 

Hadvári Pál ezredes, kivégezték 1948 szeptember 18-án a Gyűjtőfogházban. Lovász 
Elemér, MÁV felügyelő, kivégezték 1948. szeptember 18-án a Gyűjtőfogházban. 
Szászy Sándor főhadnagy, Hadvári s. tisztje, életfogyt. 

Gyallai Imre, 15 év fegyház. 

Csete Imre főhadnagy, 1 év (szerepe ma sem tisztázott: besúgó volt-e, vagy csak 
véletlenül került a Hadvári ügybe.) 

Hadvári Pál volt vk. őrnagy, a második világháború egyik legszebben kitüntetett 
magyar tisztje, a Tiszti Arany Vitézségi Érem és a Tiszti Lovagkereszt 
tulajdonosa. A háború alatt, mint egy megszálló hadosztály vk. főnöke 
megakadályozta, hogy német tábori csendőrök kivégezzenek a hadosztály területén 
elfogott szovjet partizánokat. 

1945 végén Hadvárit lefogták mint háborús bűnöst, és átadták a Szovjetnek 
kihallgatásra. Kihallgatása folyamán egy szovjet ezredes felismerte Hadváriban a 
megmentőjét, s minden ÁVH tiltakozás ellenére a budapesti Szovjet Katonai 
Parancsnokság utasítására Hadvárit kinevezték a Kossuth Akadémia h. 
parancsnokának. Rövid idő alatt a Katonai Akadémia legnépszerűbb tisztje lett. 
1947-ben összeköttetésbe került nyugati ellenálló szervekkel. Hadvári, aki 
tudta, hogy az idő még nem érkezett el, mégis elvállalta a magyarországi 
ellenállók megszervezésének vezetését. 


1948 nyarán egy autóbaleset következtében megtalálták kocsijában azokat az 
iratokat; amelyek egy szovjet-magyar katonai együttműködésről szóltak. 
Ugyanakkor az ÁVH kezébe kerültek azok az iratok is, amelyeket Gyallai Imre nem 
sokkal előzőleg kapott Hadvárin keresztül Lovásztól. Ezek az iratok a 
Magyarországra érkező szovjet katonai szállítmányok adatait tartalmazták. 
Gyallait előzőleg a Katpol. elfogta, aki mint futár jött Magyarországra, s 
minden jel szerint beszervezve. Azután, hogy az iratokat megkapta, néhány órával 
később Gyallait az egyik kávéházban az Oktogonon letartóztatták az összes 
iratokkal! 


Hadvári sokat tudott. Az ÁVH mindent elkövetett, hogy Hadvárit mennél 

hamarabb bíróság elé állítsák. Szovjet vezérkari tisztekkel folytatott 
tárgyalásokon kifejtették előtte, hogy Sztálin 1949-re tervezte Nyugat-Európa 
lerohanását. Erre az időre kellett az összes Kelet-Európai államoknak 
hadseregeit felszerelniük. Egy ilyen megbeszélésen Pálffy altábornagy, mint a 
Néphadsereg parancsnoka, felvetette a kérdést a szovjet tiszteknek: Ki fogja 
felszerelni a hadsereget? A szovjet válasz: Mi! Önök adják az emberanyagot, mi 
adjuk a felszerelést és gondoskodni fogunk a kiképzésről is! A legfőbb probléma 
az új tisztikar előteremtése volt, ezért kiadták az utasítást, hogy a Kossuth 
Akadémián 1947-ben 300, 1948-ban 2.000, 1949-ben 5.000 tisztet kell kiképezni. 
Ezenkívül gyorstalpaló tanfolyamokat kell szervezni, főleg régi kommunista-tagok 
számára, akikből azután pár hónapos oktatás után törzstisztet csináltak. Hogy az 
egész nyugati lerohanási terv kútba esett, az Tito 1948-ban történt kiugrásának 
volt köszönhető. 


Hadvári kivégzésével kapcsolatban Péter Gáborék elszámították magukat. Ugyanis 
Hadvárit és társait mint hivatásos katonákat nem lehetett a Népbíróság elé 
állítani, amely akkor már az ÁVH ellenőrzése alatt állott, hanem a katonai 
bíróságnak kellett volna ítélkeznie felettük. Nem tudni, hogy Péter Gábor, vagy 
maga Rákosi utasította-e Pálffy-Oesterreichert, hogy keresse fel az ÁVH 
cellájában és beszélje rá, hogy mondjon le katonai rangjáról, és mint civil 
álljon a bíróság elé. Tény, hogy Pálffy felkereste Hadvárit, akivel együtt 
szolgált valamikor a vezérkari iskolán, s egy ÁVH ezredes jelenlétében szinte 
könyörgött Hadvárinak, hogy "mások érdekében is" mondjon le rangjáról. Hadvári 
itt elkövette azt a hibát, hogy beleegyezett rangja eltörlésébe, amit ott 
mindjárt alá is írt. Hogy mi volt Pálffy érvelése mögött "a mások érdekében" nem 
tudni, de azt sem lehet tudni, hogy Pálffy mit ígért még Hadvárinak. Ha Hadvári 
megtagadta volna Pálffy kérését, akkor csak a hadbíróság ítélkezhetett volna 
felette, amely valószínűleg nem mondta volna ki a halálos ítéletet, vagy 
legrosszabb esetben elvitték volna a Szovjetunióba, ahol megint nem végezték 
volna ki. A kocka el volt vetve, a Népbírósági ítélet után az ÁVH nem sokat várt 
a 2. fokkal, félt, hogy esetleg a KGB közbeszól, az ÁVH tudta, hogy Hadvárinak 
pártfogói vannak. Nem telt el még egy hónap sem a tárgyalás után, s Hadvárit és 
Lovászt kivégezték. 


Hadvári kivégzésével megindult egy letartóztatási hullám. A Katpol-nak sikerült 
nyomára jönnie egy az MHBK"-val (Magyar Harcosok bajtársi Közössége) szoros 
összeköttetésben álló országos ellenállási szervezetnek. A szálak Bécsbe Dózsa 
Attilához, Grázba egy másik MÉKB csoporthoz és Innsbruckba Kovács Attilához 
vezettek, Ugyanezek a csoportok összeköttetést tartottak fenn Salzburgban és 
Münchenben. Hat hónappal később sikerült az egyesült AVH-KGB csoportnak Dózsa 
Attilát és Fehérváry Istvánt Bécsből elrabolnia, Kovách Attilát meggyilkolnia 
Innsbruckban. Ugyancsak sikerrel járt egy renegát árulót, Démi Gerő Sándort, 
volt Ludovikát végzett főhadnagyot az MHKB vezetésébe becsempészni. Hogy ez 
később a letartóztatásoknál és kivégzéseknél mit jelentett, azt a szomorú számok 
igazolták. 


ZÁCH SÁNDOR ÉS TÁRSAINAK ÜGYE (Hadvári és Dózsa ügy folytatása) : 
Letartóztatások: 1948 augusztus-szeptemberben Magyarországon, 1949 február 9-én 
Bécsben. 

Kihallgatások: Katpol. Zalka Máté laktanyában. Csop. főnök: Berkesy és Szörényi 
őrnagyok. 

vád: összeesküvés, szökés, feljelentési kötelezettség elmulasztása, etc. 


Tárgyalás: 1949 december 1-én Markó utcai BÍróságon. Dr. Jónás t. elnök, Dr. 
Alap ügyész. 

Ítéletek: 

Fehérváry István, 15 év kényszermunka, 

Ruttkay László, 10 év kényszermunka, 

Velkey György, 13 év kényszermunka, 

Szodfridt József, 12 év kényszermunka, 

Varga Modesztóné (sz. Varga Katalin), 8 év fegyház, 

Zách Sándor, 8 év kényszermunka, 

Éder László, Bardocz Vilmos, Maár Gyula, Szüllő Péter, Bader Ferenc, Lehel 
István, Szabó Zoltán, Domján László, Martsa Sándor, Ughy Béla, Góczy Pál, 
Sztamoray László, Józsa Imre. 

Az ügy kapcsolatban volt a Dózsa-Hadvári ügyekkel. Miután a Katpol. nem akart 
nagy pert csinálni, négy részre osztották az ügyet: 


a RA Dózsa ügy 36 vádlott 

2 Hadvári ügy 5 vádlott 

3. Zách és társai ügye 19 vádlott, 

4. Szovjetunió elleni kémkedés címén átadtak 19 vádlottat a Szovjet Katonai 


Bíróságnak. Ezeket hosszabb kényszermunkára ítélték és csak 1955-ben tértek haza 
a Szovjetunióból. Utána legtöbbjüket vagy internálták, vagy újabb vádpont 
alapján elítélték. (Ennek az ügynek a vádlottai a "Szovjetvilág Magyarországon" 
c. fejezetben szerepelnek.) Fehérváryt szovjet MWD/KGB-s tisztek fogták el 
Bécsben, miután hasztalanul próbálta kiszabadítani Dózsa Attilát, akit egy 
Marinkai nevű Katpol-os agent provocateur beugratása alapján KGB-s tisztek 
raboltak el a bécsi Déli Pályaudvarról. Dózsát és Fehérváryt először a Baden b. 
Wien-i szovjet Katonai Bíróság ítélte el, majd átadták őket a Katpol-nak, 
illetve onnan a Margit körúti Katonai Bíróságnak. 


STANDARD ÜGY : 

Letartóztatás: 1949 november 17. 

vád: kémkedés, idegen hatalmak részére adatszolgáltatás. 

Tárgyalás: 1950 február 17. Olty t. elnök, dr. Alapi ügyész. 

Kihallgató szervek: ÁVH Budapest 

Ítéletek: 

Geiger Imre, Standard vezérigazgató, kivégezték 1950 május 10-én a Kisfogházban. 
Radó Zoltán, NIM (Nehézipari Minisztérium) főosztályvezető, kivégezték 1950. 
május 10-én a Kisfogházban. 

Vogeler Róbert (USA ezredes) 15 év egy év múlva kiadták, 

Sanders Edgar (angol állampolgár) 13 év egy év múlva kiadták. 

Domokos Kelemen, 

Dr. Just István 

Dőry Edina, 

A mellékper vádlottat Kozma László, Budai Lajos, Czwerdely Andor stb. 

18 vádlott. Először tanúk a főperben, majd vádlottak a mellékperben. 

Geiger, mint a Standard vezérigazgatója, a NIM tudtával kiküldte Angliába és az 
USA anyavállalathoz a gyár havi jelentéseit. 

Az államosítási ügy "törvényesítése" szempontjából az ÁVH-nak szüksége volt egy 
olyan perre, ahol bizonyítani tudta, hogy az idegen kézben lévő vállalatok 
egyben kémközpontok, és az oda beosztottak az "ellenséges hatalmak" 
szolgálatában állanak. 

A nyilvános pereknél, az ÁVH előszeretettel osztotta fel a vádlottakat két nagy 
csoportra: 

az első perben voltak a vád fővádlottai, akiket a nyilvános tárgyaláson ítéltek 
el. Ehhez tanúknak, kulisszatologatóknak használták fel az ügy többi lefogott 
vádlottjait, akiknek a főtárgyaláson egy kérdés-feleletet kellett betanulniok és 
csak arra volt szabad válaszolniok amire kioktatták őket. Ha esetleg valamelyik 
megpróbálta átlépni ezt a "határt", azt a bíró azonnal leintette, az ÁVH 
visszavitte a pincébe, ahol azután rettenetesen kikészítették. Ilyen emberek 
hetek múlva, mint roncsok bukkantak fel és a saját tárgyalásukon mindent 
hajlandók voltak bevallani. Sokaknak a tanúoktatás folyamán ígéreteket tettek, 
hogy kisebb büntetést kapnak, vagy a tárgyalás után szabadon engedik őket, 
feltéve, ha "okosan" viselkednek. Ezeket az ígéreteket azonban soha nem 
tartották be, sőt legtöbbször súlyosabb ítéleteket kaptak, mint a főper tagjai. 
Ez fordult elő a Mindszenty, Grösz és más ügyek mellékpereinél is. 


A Standard ügyről az ÁVH kiadott egy könyvet: "Geiger, Vogeler, Sanders és 
kémtársai a Törvényszék előtt" címmel, (Állami Könyvkiadó, Budapest). 
Kinyomtatva 1950-ben. 

Részletesen foglalkozik az üggyel ugyancsak Boldizsár Iván, a "Magyar Hírek" c. 
hetilap nyájasszavú krónikása "Összeesküvés a magyar nép ellen" című könyvében. 
(Szikra, Budapest 1952. ,). 

Egy pár mondatos részlet a könyvből sokmindent megmagyaráz Boldizsár Iván 
akkori beállítottságával kapcsolatban: 

",. . Hét éve folyik az amerikai imperialisták összeesküvése népünk ellen. Az 
összeesküvés minden egyes szakaszának felszámolása növelte népünk hűségét a 
Magyar Dolgozók Pártja szeretetét és ragaszkodását Rákosi elvtárs iránt..." 
(fenti könyv 185. oldal. y) 


STANDARD ÜGYHÖZ: 


Czwerdely Andor a Standardnál volt gyártásvezető főmérnök. A letartóztatások 
idején) eljöttek érte és "felkérték", hogy jöjjön el egy tárgyalásra. Beültették 
egy Pobiedába és a tárgyalás helyett az ÁVH-n kötött ki. Az előadó közölte vele, 
hogy a Standard államosítási ügyben ő csak tanú lesz, és hivatkozott arra, hogy 
Czwerdely mint intelligens ember fel tudja mérni a helyzetet. Ezután átadták 
neki, az előre legépelt jegyzőkönyvet aláírásra. Elolvasva megjegyezte, hogy az 
abban szereplő szabotázs és kémkedés őt is érintheti, s ennek alapján őt is 
elítélhetik. Másrészt Geigerre vonatkozóan olyan terhelő adatokat is tartalmaz a 
jegyzőkönyv, amellett, hogy nem igaz, őt is kivégezhetik miatta. Ezenkívül 
technikai képtelenségekkel volt tele a jegyzőkönyv Az ügy előadójának válasza 
erre csak az volt, hogy az egész ügy kizárólag az államosítást érinti, ő valóban 
csak tanú ebben az ügyben. Geigerrel szembesítették, aki feketekávé és cigaretta 
mellett mosolyogva hallgatta a jegyzőkönyvek felolvasását. Hogy Geigernek mit 
mondhattak, mit ígérhetett az ÁVH, nem tudni. Czwerdelyvel azután kijavíttatták 
a technikai hibákat a jegyzőkönyvben, és Budai Lajossal együtt levelet írtak 
feleségüknek, hogy hozzák be a legjobb ruhájukat. Külön autóbuszon, szépen 
felöltözve, persze civil ÁVO-sokkal, jelentek meg a nyilvános tárgyaláson. Utána 
visszavitték őket az ÁVH-ra, és két hétig hozzájuk sem szóltak. Később egy másik 
előadó elé kerültek, aki hivatkozott a jegyzőkönyvben szereplő és általuk aláírt 
vádakra és a kihallgatás végén a következőket mondta. "Nézze ha magát 
kiengedjük, akkor maga mindent el fog mesélni és mi ezt a luxust nem engedhetjük 
meg. Ó, dehogy, mondta Czwerdely. Mindenesetre csináltak egy zárt tárgyalást, és 
a "tanúkat", Czwerdelyt és Budait elítélték életfogytiglanra. 


KŐVÁGÓ JÓZSEF ÉS TÁRSAI ÜGYE: 

vádpont szerint Kővágó a Sólyom féle összeesküvés politikai vezetője volt, 
azután, hogy Sólymot kivégezték, kémkedés, a demokratikus államrend elleni 
összeesküvés. 

(Kémkedés: nyugati üzletembereknek elmondta, hogy milyen hőfokúak a budapesti 
hővizek, hány gázfogyasztója van Budapestnek, stb.). 

Letartóztatások: 1950 május 24. 

Kihallgatás: ÁVH Andrássy út, kb. hat hónapig. 

Tárgyalás: 1950 november 23. Olty tanácselnök, Alapi ügyész. Markó utca, zárt 
tárgyalás. 

Ítéletek: 

Kővágó József, életfogytiglan, 

Dr. Zsedényi Béla, az Ideiglenes Nemzetgyűlés volt elnöke, egyetemi tanár 
Miskolcon, életfogytiglan, 

Almássy Pál altábornagy, életfogytiglan, 

Padányi Gulyás Béla történész, képviselő, a Kisgazda Párt Külügyi Bizottságának 
az elnöke, 15 év, 

Rubletzky Géza képviselő, író és vegyész, 15 év. 

Alapi ügyész, Kővágó és Almássy esetében halálos ítéletet kért. Az ítélet után 
Kővágóékat Vácra szállították, hozzátartozóikat csak három és fél év múlva 
értesítették! , Rubletzky képviselő a váci fegyházban tüdőgyulladásban 
meghalt, 1950-51 telén. Zsedényi 1955-ben szintén a börtönben halt meg. Kővágó 
József megírta maga társainak történetét: "You Are Alone" című könyvében (kiadó: 
Praeger, New York 1959. p). 


Kővágó József Budapest polgármestere volt 1944. december 18 és 1947. június 12. 
között. A Forradalom alatt Budapest Forradalmi Törvényhatósági Bizottsága újra 
polgármesterré választotta. 

1944. október 15. után csatlakozott Bajcsy Zsilinszky és Kiss János altábornagy 
ellenállási csoportjához, 1944. december 8-án egy nyilas statáriális bíróság 11 
vádlott közül hatot halálra ítélt és Bajcsyt, Kiss János altábornagyot, Nagy 
Jenő vezérkari ezredest, Tartsay Vilmos vk. századost kivégezték. Almássy Pál 
altábornagyot szintén halálra ítélték, de kegyelmet kapott. 


VOLT REPÜLŐSÖK ÜGYE - TÓTH LAJOS ÉS TÁRSAI: 

Háború után a volt Magyar Királyi Légierő számos tagja tovább szolgált a 
Néphadseregben, miután nagy hiány volt jó kiképzőtisztekben. 1949 végén már itt 
is előtérbe kerültek azok a fiatal tisztek, akiket részben a Szovjetunióban, 
részben idehaza képeztek ki. Mindenki tudta, hogy a régi tisztek leváltására 
hamarosan sor kerül. Tóth Lajos (Drummi) volt tiszttársai is tudták ezt, főleg 
azután, hogy a hadseregben befejezéséhez közeledett a régi tisztek eltávolítása. 
Sőt abban az időben kezdték lefogni azokat a tiszteket, akik 1945. után mint 
"ellenállók" kerültek be a hadseregbe. Itt elsősorban arra a 8 tábornokra 
gondolunk, akiket Sólyom László altábornaggyal az élen 1950-ben tartóztattak le, 
halálra ítélték és kivégezték. Tóth Lajos, aki őrnagy lett a Néphadseregben, 
repülőgépen próbált szökni. Valaki beárulta és elfogták. 1951-ben kivégezték. Az 
ügyből az ÁVH összeesküvést kovácsolt. így ítélték el: Tóth Zoltánt, Lajos 
öccsét, Szűcs Csabát, Forró Pált, Tobak Tibort, Bartos Gézát, Dinka Tibort régi 
repülősöket. Hadbíró Bodonyi Kálmán hdb. ezredes volt. 

Horváth Kálmán volt rep. alezredes, a Különleges Repülő Tanszék professzora a 
Műegyetemen, nem tartozott ebbe a csoportba. 1951-ben ugyan őt is 
letartóztatták, halálra ítélték, de másod fokon kegyelmet kapott. 

Tóth kegyelmi kérvényét Farkas Mihály honv. miniszter sajátkezűleg tépte össze. 


KARCAGI -HERNÁDI ÜGY: 

Kémkedés, összeesküvés, feljelentési kötelezettség elmulasztása. 
Letartóztatások: 1950 május 24. 

Nyomozás helye: Andrássy út (Izabella utcai pince) 1950 május 24 június 4. Utána 
átszállítva a Margit körútra 1950 július 10. 1951. január 10. Utána PV egészen 
1952 nyaráig. 

Tárgyalás helye: Margit körút, Elnök: Dr. Andó, ügyész: Dr. Gadó ezredes. 
Ítéletek: 

Karcagi Ferenc halálos ítélet, kivégezték 1951 januárban a PV-n (27 éves), 
Hernády Gyula halálos ítélet, kivégezték 1951 áprilisában (23 éves), 

Hunyady Búzás Attila, életfogytiglan, 

Beck László, 15 év, 

Palásty László, 12 év, 

Halmos Etelka, 10 év, 

Kaszaházi Éva, 8 év, 

Szabó... 7 év, 

Szabó... 5 év, 

Tóth József, 3 év, 

Balogh Ádám, 3 év. 


MISKOLC-DIÓSGYŐR VASGYÁRI ÖSSZEESKÜVÉSEK 1948-1955: 

Az ellenállás első hősi halottja Regéczy Nagy Imre főmérnök volt, aki az ózdi 
vasgyárnak volt majdnem húsz esztendeig vezető mérnöke. Regéczyt a Deőry-féle 
üggyel kapcsolatban tartóztatták le, s végezték ki 1949-ben. Előtte számos 
letartóztatás történt, s Miskolc és vidéke mondhatnánk 1946-tól kezdve a 
legnehezebb ellenőrzési feladatot jelentette az ÁVH számára. Sehol az ország 
területén annyi röpcédulázás, falrafestés, izgatás nem történt mint ezen a 
vidéken. Itt azonban az ÁVH nagyon vigyázott arra, hogy kit, miért és hogyan 
tartóztat le. A munkásság még azok is, akik kommunisták voltak, nagyon vigyáztak 
arra, hogy az ÁVH ne egykönnyen végezze az elhurcolásokat. S ha egyszer 
végigfutott a diósgyőri vagy ózdi üzemrészeken, hogy valakit elvittek, akkor az 
üzemi párttitkárok rohangáltak az üzemekben és próbálták a munkásokat 
megnyugtatni és megmagyarázni az ÁVH intézkedését. 


Az egyik összeesküvés, amely Miskolcról indult ki, majdnem a forradalom 


kitöréséig aktív maradt. Időközben voltak letartóztatások, de az egész ügyet az 
ÁVH-nak soha nem sikerült felgöngyölítenie. Igaz, hogy a sok ellenálló csoport 
között képtelenek voltak kiigazodni, s egy-egy letartóztatási csoport esetében 
külön-külön bíráskodtak. A vád mindig ugyanaz volt: szervezkedés, a Népi 
demokráciával szembeni ellenséges viselkedés. A legtöbb esetben röpcédulákat 
nyomtattak és az egész iparvidéket, főleg kommunista ünnepek alkalmából, 
teleszórták. A másik igen hatásos ellenállási módszert jelentett, hogy 
figyelték, hogy ki a "hithű" kommunista, akikről tudták, hogy párttagok vagy 
besúgók, azokról különböző hivatalos papírokon hivatalos pecsétek 
felhasználásával, leveleket írtak a felsőbb hatóságoknak. Előfordult, hogy 
ezeket a párttagokat a Központból tartóztatták le, s mire nagy nehezen rájöttek 
a hamis levélre, az illetőt alaposan "kikérdezték". Ezek után az ÁVH számára nem 
maradt más hátra, mint hamar valamilyen sikkasztási pert kovácsolni az illető 
nyakába, s ahelyett, hogy kiengedték volna, valamelyik munkatáborban 
elmélkedhetett azon, hogy érdemes-e a rendszert szolgálni. 


1949-ben az ÁVH-nak sikerült egy csoportot felgöngyölíteni s ebben az ügyben 
végezték ki Kolláth Gyulát, a miskolci református pap fiát. Egy másik ügyben 
Miskolci István életfogytiglani kapott. Miskolcit 1950. május 2-án tartóztatták 
le. Kolláth apját és húgát is letartóztatták. 


1955. elején egy másik csoportot tartóztattak le, ugyancsak szervezkedés, 
röpcédulázás vádjával. Az ügyben 26-an voltak, legtöbbjük Ózd környéki gyári 
munkás. Az ügyben aránylag enyhe ítéleteket hoztak, 1955-ben a bírók, ügyészek 
(Újvári ügyész elvtárs) nagyon vigyáztak, nehogy "túlítéljék" az ügyet. Miután 
az ügy főszereplői legnagyobb részben munkások voltak, az ÁVH hogy az ügynek 
valamilyen fasiszta-reakciós ízt adjon letartóztatott néhány volt katonatisztet 
s azokat állította a szervezkedés "vezetőinek". Így kapott: 

Németh Tibor volt vk. százados 12 évet, mint elsőrendű vádlott, 

Tarnay Gyula volt huszár tiszt 10 évet, (még a háború előtt nyugdíjba ment s 
olyan öreg volt, hogy örült az életének, nemhogy szervezkedett volna), 

Bárczay Olivér volt zászlós és tisztviselő (iparművész), 10 évet, 

Czejtlinger Géza volt tüzér százados 10 évet s a többiek is 10 év körüli 
ítéleteket. 

Úgy Miskolci Istvánnal, mint a 2. csoporttal volt kapcsolatban egy Dion István 
nevű egyén, aki mindkét ügyről tudott. Soha nem volt lefogva, sőt a 
kihallgatások alkalmával szembesítették a többiekkel, de utána mindig eltűnt. A 
tárgyalásnál ha felhozták nevét, akkor a bíró úgy tett, mintha nem hallotta 
volna a Dion nevet. Így valószínű, hogy ő volt az ÁVH beépített embere. 


1956. márciusában a miskolci fogház udvarán nagy titokban kivégeztek három 
férfit. A földszinten tartották őket nagy titokban, külön zárkában. Az egész 
földszint udvar felőli részét kiürítették az akasztás idejére. Senki sem tudta, 
hogy kik lehettek. A rabok megtudták, hogy mikor lesz az akasztás, s azon a 
reggelen, amikor vitték őket kivégezni, az egész fegyház torka szakadtából 
énekelte a himnuszt. Utólagos nyomozások arra engedtek következtetni, hogy a 
három elítélt a Kristály fivérek voltak, akik géppisztolyokkal felszerelve 
megállították a Miskolcról Diósgyőrbe tartó pénzszállító autót, amely az egész 
vasgyár heti fizetését vitte. Elfogták őket, s valószínű, hogy statáriális úton 
hoztak ellenük ítéletet és végezték ki őket ezen a napon. 


NÉMETH POSTNER ÜGY: 

Letartóztatások 1949 február. 

Kihallgatás: Katpol. Hadik utca. 

Bíróság; Margit körúti Katonai Bíróság. 

vád: kémkedés. 

Németh László volt zászlós, tisztviselő, kivégezték 1950 február 14-én a 
Postner József mérnök, kivégezték 1950 február 14-én a Margit körúton, 
Falusi István, halál (életfogytiglani börtön). 


CSEPREGI FEGYVERES ÖSSZEESKÜVÉS: 
Letartóztatások: 1950 őszén. 

Vád: kémkedés, rádióösszeköttetés Nyugattal. 
Tárgyalás: 1951 augusztus 11. 


Majoros István, rádióműszerész, kivégezték 1952 tavaszán a Fő utcában 
Nyírfás Dezső, halál/életfogyt. 
Fekete Péter plébános és még nagyon sokan. 


MHBK-s ügy. 

PÁSZTOR TAMÁS ÉS TÁRSAINAK PERE: 
Letartóztatások: 1951 február 23-án éjjel. 
vád: izgatás, összeesküvés. 

Tárgyalás: Megyei BÍróság, Markó utca. 
Ítéletek: 

Dr. Pásztor Tamás, ügyvéd 6 év kényszermunka, 
ifj. Balogh István, 

Hulda Sándor, 

Bordás Jenő. 


FEHÉR GÁRDA ZALAI ÖSSZEESKÜVÉS: 

Letartóztatások: 1950 október 20. Vád: Fegyveres összeesküvés. Kihallgatások ÁVH 
Zalaegerszeg, ÁVH Budapest. Tárgyalás: 1951 március 18. Markó, valószínűleg 
Jónás tanács. Igen terjedelmes per. Ítéletek: 

Bakonyi Mihály (1903. Keszthely), kivégezték 1952 február 4-én 

Bartal Béla tüz.százados, (1910. Nagykanizsa) kivégezték 1952 február 4-én 
Kőváry János tü. hadnagy, (1916. Keszthely) kivégezték 1952 február 4-én 

Rácz Kiss Sándor (1909. Kiskőrös) borbély, életfogytiglan, kegyelmet kapott. 


HÓDMEZŐVÁSÁRHELYI-OROSHÁZI CSOPORT: 
Blacho János rep. tiszt, kivégezték 1951. március 31. Fő utca, 
Kovács István rep. őrmester, kivégezték 1951. március 31. Fő utca. 


DK HORVÁTH FERENC ÜGY BUDAPEST-PÉCS KÉMKEDÉSI PER: 

Letartóztatások: 1950 november 24-25. 

Kihallgatás: Baján, Kecskeméten és az ÁVH Fő utcai Központjában; Andrássy út 60- 
ban: Zomobori-Rosenberg István és Spitz. I. ÁVH-s hadnagyok. 

vád: kémkedés, összeesküvés. 

Tárgyalás: 1951 május végén, Katonai Bíróság Fő utca, Andó őrnagy, Sebes ügyész. 
Másodfokon: 1951 augusztus 29. Zárt tárgyalás, kirendelt, soha nem látott védők. 


Ítéletek: 

Dr. Horváth Ferenc rendőr százados (Pécs), kivégezték 1951 szeptember 14-én a Fő 
utcában, 

özv. Sas Józsefné (szül. Jakabffy Irénke, Pécs), kivégezték 1951 szeptember 14- 
én a Fő utcában, 

Bálint Gyula egyetemi hallgató, kivégezték 1951 szeptember 14-én a Fő utcában, 
Fenyvesi Imre MÁV tisztv., halál/életfogytiglan. 

Dr. Gálffy Géza, halál/életfogytiglan 

Dr. Mohos Endre, életfogytiglan 

Keresztes Ferenc, 15 év, É 

Dr. Mezey Jenő, 15 év, 

Gérecz Attila egyetemi hallgató 15 év (A Forradalom alatti harcokban hősi halált 
halt) Bosnyák László egyetemi hallgató, 12 év 

Cservenka Jenő egyetemi hallgató 10 év 

Váncsa ... (Mária), 10 év, 

Scháfler Henrik, 13 év, 

Gargyi Lenke, 2 év, 

Dr. György Ilona, 2 év (Bálint menyasszonya) 

Összesen 28 vádlott. 

Jakabffy Gyula mint százados szolgált a Néphadseregben, 1949-ben kiszökött 
Nyugatra. Bálint Antal volt Ludovikás főhadnagy, 1949-ben szintén Nyugatra 
szökött. Mindkettőjüket kiképezték a franciák. Az ország határnál Démi Gerő 
Sándor, az MHBK-ba beépült volt Ludovikás tiszt, ÁVH-s ügynök igazította el 
őket! Közel egy esztendeig sikerült Magyarországon működniük, közben találkoztak 
Csatay Sándorral is és sok mással. 1950 novemberében elhatározták, hogy 
visszatérnek Ausztriába. Négyen indultak a határnak: Bálint Antal, Dr. Mezey, 
Jakabffy és Csatay. Az ÁVH határőrséggel tűzharcba keveredtek, Mezeyt eltalálták 
a lábán, Bálintot agyonlőtték. Jakabffy és Csatay átjutottak a határon. Csatay 


öt év múlva visszatért és nyilatkozott a rádiónak. Nagyon valószínű, hogy ő is 
be volt az ÁVH szervezetbe épülve. Jakabffy a 70-es években halt meg 
Ausztriában. 


KARD ÉS KERESZT MOZGALOM SZEGED ÉS KÖRNYÉKE: 

vád: szervezkedés, fegyveres ellenállás előkészítése. Igen szerteágazó, még sok 
vonatkozásban áttekinthetetlen. Valószínűleg összeköttetésben voltak a bajai 
összeesküvési csoportokkal, valamint más vidéki ellenállási csoportokkal. 
Letartóztatások: már 1950-ben elkezdték, és 1953-ban még fogtak le embereket, 
akiknek ezekkel a csoportokkal volt kapcsolatuk. 

Bíróság: részben a Megyei (Markó utca), részben a Katonai BÍróság a Fő utcában. 
Ítéletek: 

Halápy József tengerészkapitány, kivégezték: 1950 november 22-én a Kisfogházban. 
Nyilassy Sándor volt juttasi őrmester, kivégezték: 1950 november 22-én a 
(Halápyt és Nyilassyt 1950 július 9-én fogták le és 1950 augusztus 24-én ítélték 
el. Halápy mint tengerésztiszt sokáig Horthy Miklós kormányzó szárnysegédje 
volt. 

Molnár Dénes, középiskolai tanár, kivégezték: 1951 április 13-án, Molnárt 
Nagykőrösön fogták le, 1950 tavaszán 

Koppándy József v. alezredes, kivégezték: 1953 október 6-án a Fő utcában. 
Grammling László v. tiszt, kereskedő, kivégezték: 1953 október 6-án a Fő 
utcában. 

Uujváry József v. csendőrőrm. (Baja), kivégezték: 1953-ban a Fő utcában 

Király András v. csendőrőrm. (Nagybaracska) kivégezték a Fő utcában. (Perirat 
számuk: Budapesti Katonai BÍróság B. 002157/1953/6.sz.) Valószínűleg ők is 
tagjai voltak a Kard és Kereszt Mozgalomnak, de lehetséges, hogy a bajai ügy 
valamelyik csoportjához tartoztak és külön ítélték el őket. 


PILISCSABAI CREDO ÜGY: 

vád: szervezkedés, kémkedés 

Letartóztatások: 1950 augusztus 5-én, 16 vádlott, főleg Klotildliget, Piliscsaba 
környékéről. Legtöbbjük volt csendőrtiszt, tisztviselő, bíró. 

Ítéletek: 

Oswald Imre (párttitkár) Kerényi Károly 

id. Horváth Ferenc cső.főtörzsőrm. (agyonéheztették) 


SÜLYSÁPI PER: 

Letartóztatások: 1950 nyarán 

Tárgyalás: Megyei Bíróság Markó utca 

Vád: fegyveres összeesküvés 

Ítéletek: 

Szvitek István diák, kivégezték 1951 áprilisában a Gyűjtőben, 
Szántai István, eltűnt, nem tudni mi lett vele, 

Szvitek János, István testvére, életfogytiglan, 

Szvitek Ferencné, 8 év. 

Összesen 24 vádlott volt az ügyben. 


ANTIBOLSEVISTA GÁRDA: 

Letartóztatások: 1950 decemberében és 1951 januárjában. 

Kihallgatás: Szombathelyi ÁVH Kucsera őrnagy, Vörös főhadnagy, Alak Sándor 
alhadnagy. 1951 február 2-től a budapesti Fő utcai ÁVH Központban. 

Vád: fegyveres összeesküvés, szabotázs-cselekmények. 

Tárgyalás: Megyei Bíróság Markó utca, Jónás t. elnök, Gönczy ügyész. 1951 
április 5-én. Jónás és Gönczy mint április 4-i felajánlást hirdették meg a 
tárgyalást. 

Ítéletek: 

Gyimessy Szilárd, halál, kivégezték 1951 október 31-én a Gyűjtőben, 

Matók Leó, halál, kivégezték 1951 október 31-én a Gyűjtőben, 

Alföldy László, halál, átv. életfogytiglan, 

Kokas János életfogytiglan, 

Takács Ferenc 12 év, 

Lengyel Antal 17 év, 

Debreczeni Béla 14 év, 

Fritzam Vilmos 12 év, 


Fusz Jenő 8 év, 
Fritzam Sándor 10 év, 
Lakits László 7 év, 
Gyimesy Edit 3 év. 


ANTIBOLSEVISTA GÁRDA 2. CSOPORTJA: 

Gyimesy közvetlen vezetése alatt: Szármes Kornél, Várkonyi István, Zsábokréti 
Imre. Külön tárgyaláson ítéli el őket és mivel a fegyveres ellenállásról nem 
tudnak, ezért kisebb, 5-12 éves ítéleteket kaptak. 


ANTIBOLSEVISTA GARDA 3. CSOPORTJA: 

Matók Leó és Lengyel Antal tartottak kapcsolatot Pfitzner Rudolfon keresztül az 
úgynevezett Péterfy csoporttal, ahol 16 személyt tartóztattak le. 

Ítéletek: 

Péterfy Vilmos életfogytiglan, 

Palla Ernő 11 év, 

Harsányi Béla Esztergár Pál, Tátrai Antal, Márkus László, Barankovits László, 
Csáth József és még hat társuk, akik 5-10 év közötti ítéleteket kaptak. 


ANTIBOLSEVISTA GÁRDA 4. CSOPORTJA: 

Lengyel Antal kapcsolatot tartott fenn az úgynevezett Gyümölcsfalvy csoporttal, 
Ítéletek: 

Gyümölcsfalvy Imre, életfogytiglan (A Forradalom után a "Nemzetőr" c. újság 
kiadója, 1960-ban Münchenben, valószínűleg méreggel vagy mérges gázzal 
meggyilkolták. ) 

Muzsnay László életfogytiglan 1952-ben a börtönben meghalt. 

Szabó Lőrinc, Bokor Dénes, Schiller Ignác, Kapui Jenő, Marasztó Endre, Homoki 
István, Bodorkos Ferenc, Keve Ferenc, továbbá Musznayn keresztül Tóth Bálint, 
Gyöngyösi István írók és Mihályi Géza v. kispap. 

Nagymajtényi Istvánt minden bizonyíték hiányában 1953-ig leinternálják. 

A csoport Takács Ferencen keresztül kapcsolatban volt a farkasfai perrel, mely a 
kommunista igazságszolgáltatás legvéresebb fejezetéhez tartozik. 10 személyt 
végeznek ki és 70-et állítanak bíróság elé (lásd: Farkasfai per). Takácsot ebben 
az ügyben újra bíróság elé állítják és életfogytiglanra ítélik. 


A háború befejezése különösen mély nyomot hagyott a fiatal dunántúli diákokban. 
Az utolsó talpalatnyi föld elvesztése, a menekülésszerű, szervezetlen, de annál 
inkább véresebb német-magyar ellenállás és az a tudat, hogy az ország szovjet 
katonai megszállása a bolsevizmus magyarországi uralmát is jelenti, 
felébresztette ezekben a fiatalokban az ellenállás gondolatát. Nagyban segített 
ebben a szovjet katonaság garázdálkodása, rablások és a megbecstelenítések, 
melyek napirenden voltak. Az új kommunista vezetők félretéve minden magyar 
érdeket és becsületet, szolgai módon szolgálták ki a megszállókat. Így nagyon is 
érthető, hogy a fiatalok a 

katonai raktárakból szerzett fegyvereket az ellenállás gondolatával rejtegették 
odahaza. 1946-ben megalakítják az Antibolsevista Gárdát, először csak baráti 
csoportokra osztva, később kiterjesztik a Dunántúl nagyobb városaira is. Célja a 
szervezetnek egy független, demokratikus Magyarország megteremtése és a szovjet 
katonai megszállás lerázása. Nagy idealizmus élt bennük és azt hitték, hogy csak 
egy szikra kell ahhoz, hogy Magyarországon szabadságharc törjön ha megszállók 
ellen. Nem szabad elfelejteni, hogy ezek a fiatalok 1946-ban 16-18 évesek 
voltak, például Gyimesy kivégzésekor 1951-ben csak 22 éves volt! Hogy felhívják 
a nagy tömegek figyelmét az ellenállás gondolatára, különböző 
szabotázscselekményeket hajtottak végre. Így 1949. nyarán felgyújtották a 
szombathelyi lengyárban raktározásra kitett kazlakat, Vép községben 1950. 
április 30-án felrobbantották a Veszprém-Eplény közötti vasútszakaszt, 
megtámadtak egy hídőrséget... Mindezt életük kockáztatásával azért tették, hogy 
röpcéduláikon a konkrét ellenállásra tudjanak hivatkozni. A röpiratokat főleg a 
Dunántúlon terjesztették, így Veszprémben, eset, Nagykanizsán, Sopronban, de 
eljutottak Budapestre és az Alföld néhány varosába is. A kapcsolatot a nyugati 
vonallal Jelentsits Gézán keresztül tartotta Gyimesy, az ÁVH által legjobban 
keresett futárral, az ellenállás egyik legnagyszerűbb vezetőjével, aki végülis 
1954-ben Sopron mellett az ÁVH-sokkal vívott tűzharcban hősi halált halt. 

Hogy a csoport hogyan bukott le, nem tudjuk. 


CISZTER KISPAPOK BOKORUGRÁSI PERE (tiltott határátlépési ügy): 

21 fiatal cisztercita pap közül nyolcat letartóztattak 1950 szeptember 6-án 
Tadten (Mosontétény) községben, amikor autóbusszal akartak Bécsbe feljutni. 
Osztrák csendőrök (nem határőrök) fogták el a társaságot és adták át az 
oroszoknak, akik meg a magyaroknak adták ki őket. 

Kihallgatás: Mosonyi utca és PV 1950 október 11-től 1951 július 13-ig. 
Tárgyalás: 1951 július 13. zárt tárgyalás, Markó utca. 

Ítéletek: 

Lékai Imre (Remete) 7 év börtön, 

Kiss-Horváth Mihály 

Losonci Timót. 

Az ítélet után 1954 áprilisáig a Gyűjtőben voltak, utána egészen 1956 október 
27-ig Vácott. 


ZSOLNAI TESTVÉREK ÜGYE: 

Letartóztatták: 1950 nyarán Katpol. 

vád: kémkedés 

Bíróság: Katonai, Margit körút 

Ítéletek 

Zsolnai Mihály, építész technikus, kivégezték 1951 februárban a PV-n. 
Zsolnai Tivadar, életfogytiglani börtön. 

Mihály nyugatra szökött a pápai repülőtér összes tervével. Utána hazatért, 
elfogták és kivégezték. 


MAGYAR ELLENÁLLÁSI MOZGALOM (Szelepcsényi István és társai) 

vád: börtönben szerveződtek, szabadulás esetén fegyveres ellenállást szerveztek. 
Vezetőjük Szelepcsényi István, 1950 áprilisában tizenegy társával együtt 
szervezkedés miatt lett elítélve. Az egyik tag 1953-ban Berettyóújfalun 
szervezett csoportot. 

Szelepcsényit a Forradalomban való részvétel miatt a budapesti Katonai Bíróság 
halálra ítélte. 


KORPONAI -MARTSA ÜGY: 

A nevet az ÁVH adta az ügynek, miután a vádlottak közül néhányan levélbeli 
kapcsolatban álltak a Nyugaton élő Korponai vk. századossal és Martsa v. 
ezredessel. 

Letartóztatások: 1950. októberében. 

vád: összeesküvés, kémkedés. 

Tárgyalás: 1951-ben a Fő utcában, Andó tanácselnök, Katonai Bíróság. 
Ítéletek: 

Dr. Lenk Jánost első fokon halálra ítélték, hat hónappal később a halálos 
ítéletet a Fillér utcai Legfelsőbb Katonai Törvényszék életfogytiglanra 
változtatta. 

Az ügyben heten voltak, többek között Szentgyörgyi Dezső rep. zászlós, a II. 
világháború legeredményesebb magyar vadászrepülője. 

A háború után Szentgyörgyi a MALÉV pilótája volt, a nagy tisztogatási kampány 
idején az ÁVH őt is letartóztatta és arra akarta a többi vádlottat rávenni, hogy 
valljanak Szentgyörgyi ellen, amit nem vállaltak. Szentgyörgyinek magánvédője 
volt, a MALÉV az ÁVH legnagyobb bosszúságára egy ügyvédet fogadott, aki a 
vallomások alapján bebizonyította, hogy Szentgyögyi nem kémkedett. 
végeredményben Szentgyörgyit mégis 5 évi börtönbüntetésre ítélték. 


FEHÉR PARTIZÁNOK SZERVEZETE: 

A szervezet meg 1946-ban alakult, számtalan vidéki városban voltak ellenálló 
csoportok. Tisztázatlan, hogy ezek a csoportok mind a szervezethez tartoztak, 
vagy az ÁVH a lefogott csoportokat egyszerűen elkeresztelte Fehér Partizánok 
Szervezetének 

Letartóztatások 1951-54 között. 

vád: fegyveres összeesküvés. 

Bíróság: Katonai Bíróság Fő u. 

Ítéletek: 

Kiss Zoltán ejtőernyős szds., kivégezték 1952 végén. - 

Fiala József, volt szds, gazdálkodó, kivégezték 1954 április 4-én 


Tóth Kálmán gazda, (Cserépfalva), kivégezték 1954 április 4-én 
A különböző csoportokban 54 vádlottat ítéltek el. 


GRÖSZ JÓZSEF ÉRSEK ÉS TÁRSAI PERE: 

Letartóztatások: 1951 januárjától; az érseket május 15-én fogták le és utána 
éven keresztül kisebb-nagyobb csoportokban szerzeteseket, világi papokat 
tartóztattak le és ítéltek el. 

Kihallgatások: az ÁVH Andrássy út 60-ban; Markó utcai ÁVH részlegnél, s végül a 
Fő utcában. 

Vád: Összeesküvés, fegyveres szövetkezés. 

Tárgyalás: nyílt tárgyalás 1951 június 15-én a Markó utcában, Olty tanácselnök. 
Majd ezt követte számtalan zárt tárgyalás, amelyeken azokat ítélték el akik 
tanúnak használtak fel a főtárgyaláson, vagy azokat, akiket utána fogtak el. 
Ítéletek: 

Grösz József érsek, életfogytiglan, 

Farkas Ferenc, életfogytiglan (állítólagos főszervező), 

Bozsik Pál, prelátus, Fiedrich István v. miniszterelnök, 

Csellár István pálos szerzetes, 

Hagyó-Kovács Gyula pap érseki kormányzó, 15 év. 

Dr. Takács István fogorvos, 

Kökényesi Artúr v. alezredes, 

Balázsy Sándor MÁV főtisztviselő, 

Sztrilich Károly, az érsek titkára, kiszabadulása után autószerencsétlenség 
áldozata lett 

Dr. Csabay Péter Pál, 4 év (2. perben). 

Gyetvay Péter dr, irodaigazgató, 

Dr. Gombos Károly kanonok, jószágkormányzó (később otthagyta papi hivatását). 
Dr. Endrédi Vendel cisztercita apát. 

Payr Hugó, gyűl. képviselő, 3 1/2 év. 

A Grösz perrel kapcsolatban Rákosiék egy "Szürke Könyvet" adtak ki: Grösz József 
és társai bűnpere (Szikra 1951.). Ez a könyv csak a nyilvános tárgyalás 
eseményeivel foglalkozik. A főtárgyalás után számos mellékperben többszáz embert 
ítéltek el, részben összeesküvés, részben hitoktatás, vagy szovjetellenes 
tevékenység vádjával. 

A 2. Grösz perben Sótonyi Pált(?) halálra ítélték és kivégezték 1951 végén. 4 
gyermeke volt. 

Magáról a Grösz perről, Boldizsár Iván: "összeesküvés a magyar nép ellen" című 
könyvében (Szikra, 1952. Budapest) a következőket írja: "...az amerikaiak 
állandóan azzal biztatták és sürgették Gröszéket, amivel néhány évvel ezelőtt 
Nagy Ferencet, Mindszentyt, Rajkot: küszöbön áll a harmadik világháború 
kitörése. Mind az amerikaiak, mind a magyarországi ügynökeik háború árán akarták 
megvalósítani gyalázatos terveiket. 

Terveik kivitelezésében négy külső erőre akartak támaszkodni: az Egyesült 
Államok haderejére, a titóista jugoszláv katonaságra, a Nyugaton készenlétben 
tartott magyar emigráns fasiszta csapatokra, valamint az itthon megszervezendő 
"karhatalmi" (értsd: terror) alakulatokra. Terveikbe nemcsak a háborút, hanem a 
polgárháborút is belekalkulálták. Nem kalkulálták be a magyar népet, ezért volt 
az összeesküvés is halálra ítélve." (121. oldal.) 

Grösz érsek elleni vádakat még a Forradalom előtt elejtették és az érseket 1956 
május 12-én szabadlábra helyezték. 


A Katolikus Egyház elleni pereket részleteiben nehéz felsorolni, annyi kisebb-— 
nagyobb ügyben ítélkeztek, hogy összefüggést a vád és az elítéltek nagy számára 
való tekintettel nehéz megállapítani. 


A nagyobb pereket részleteiben tárgyaljuk: Pálosszentkúti per, Gyöngyösi per, 
Pártőrség per (szaléziánusok), Bencés kémkedési per (Vaszary) stb. 


A következőkben ismertetjük a kisebb perekben szereplő vádlottak neveit: 
A premontreiek közül Mécs Lászlót ítélték el 3 1/2 évre. 


A jezsuiták közül Vid József gondnok és Várady János kisegítő pap a Mindszenty 
ügy mellékperének vádlottal, báró Csávossy Elemér tartományfőnök, Mocsy Imre 


egyetemi tanár, Kerkai József a KALOT vezetője (a sötétzárkák és fegyelmik 
következtében először megvakult, majd még a börtönben meghalt). Vácsi Jenő, Sass 
Imre, Kerkai György, Pálos Antal, Faragó János, Vácz Jenő, Palánkai Tibor, Tüll 
Lajos jezsuita papok. 


Elítélt pálosok közvetlenül a Grósz per után: Bihar Tádé Árpád, Bojos Ákos 
Rezső, Rába Márk Lukács, Vincze Tihamér, Gyéressy Ágoston, Bolváry Pál stb. 


A bencések közül Kovách Arisztid iskolaigazgató, Solymos Szilveszter, Jámbor 
Mike, Pálfy Aurél. 

A ciszterciták közül Kukoda Miklós zirci plébános és Rácz László Pelbárt A 
ferencrendiek közül Veress Géza, Somogyvári Béla dr., Zsiga Sándor, Tarcza 
József, Krisztén Rafael, Károlyi Bernát mint a hatvani és gyöngyösi "lázadás" 
vádlottai. 

A szaléziánusok közül Ádám László, Varga Aladár, Hir Antal. 

A világi papok közül dr. Boka Imre, dr. Fábián János, dr. Mátrai Gyula prímás 
irodaigazgató, dr. Meszlényi Zoltán segédpüspök, aki a kistarcsai 
internálótáborban meghalt, dr. Geigler Károly kanonok stb. Gyárfás Győző, akit 
az iskolák államosítása ellen szóló beszédéért ítéltek el, és még sokan az 
Egyház tagjaiból. 


PÁLOSSZENTKÚTI ÜGY : 

A Grösz ügy titkos része, Vezér Ferenc pálos szerzetes ügyével kapcsolatos. 
Letartóztatták: 1951 június 28-án. 

Vád: fegyveres összeesküvés, önvédelmi csoportok szervezése rabló és részeg 
szovjet katonák ellen. 

Kihallgatás: ÁVH Kecskemét, ÁVH Budapest. 

Tárgyalás: közvetlenül a Grösz per után 1951 július. 

Bíróság: Markó utca 

Ítéletek: 

Farkas Sándor gazda, cséplőgép tulajdonos, kivégezték 1952 május 28-án a Gyűjtő 
Kisfogházában, 

Iványi Bálint gazda Kiskunfélegyháza, kivégezték 1952 május 28-án a Gyűjtő 
Kisfogházában 

Tóth István József gazdálkodó Kiskunfélegyháza, kivégezték 1952 május 28-án a 
Gyűjtő Kisfogházában, 

Petrus Gyula, jockey Kiskunfélegyháza, kivégezték 1952. május 28-án Gyűjtő 
Kisfogházban, 

Tóth János II. vagy Sánta Tóth István tűzoltó, kivégezték 1952. május a Gyűjtő 
Kisfogházban, 

Tapody János, 

ifj. Tapody János 8 év, 

Iványi Béla, 

Palotás Imre, 

Endre János életfogytiglan, 

Szabó Mihály, Polyák József, Iványi Imre, Veréb Sándor. 

Vezér Ferenc, pálosszentkúti szerzetest, mint az összeesküvés fővádlottját a 
Grösz per fővádlottai közé tették, hogy a Grösz pernek is legyen egy kis 
"gyilkosság íze". 

Vezért halálra ítélték s valószínűleg a pálosszentkúti per hat vádlottja után 
végezték ki 1952. május 28-án. 

A pálosszentkúti ügy halálos vádlottaival volt egy zárkatársuk F.Gy., aki a 
következőkben írta le a Grösz per és csatolt részeinek történetét: 

"Sajnos nincsenek előttem a Grösz perről szóló újságcikkek, hogy kellőképpen 
párhuzamba tudjam állítani a halálraítéltek nekem tett utolsó vallomásait és a 
perben elhangzott tanúvallomásokat, de talán nem is a vádlottak terhére rótt 
orosz katonáknak a tömeges legyilkolása az érdekes, hanem maga a per 
előkészítése, ahol a koronatanúkat a rádióban is elhangzott nyilvános 
tárgyalásra preparálták, majd utána egy titkos tárgyaláson halálra ítélték. 
Azonban, hogy nyoma se maradjon semminek, eltették láb alól ezeket. Ez volt a 
témája állandóan a beszélgető csoportoknak, mely a suttogásig halkult le azután, 
amikor összeverekedtek és Tapody Jánost vasra verték, hogy ordítozása betöltötte 
az egész Kisfogházat, míg be nem tömték a száját. 

A kiskunfélegyházi halálraítéltek az 1945-ben megalakult "Nemzetőrség" tagjai 


voltak és végső fokon kapcsolatba kerültek Vezér Ferenccel, a Pálosszentkúti 
Rendház és zarándokhely kivégzett vezetőjével és így magával az egész Grösz 
üggyel. A különböző szakaszokra osztott társaság halálraítélt tagjai: 

Tapody János, Iványi Béla, Palotás Ferenc, Farkas Sándor, Endre János, Szabó 
Mihály, Polyák József, Iványi Bálint, Veréb Sándor. 

Az ő figyelésükkel Petrus Gyula jockey és Tóth Illés voltak az ÁVH részről 
"titokban" megbízva. Seres István, Vizy József fülöpszállási lakos és jómagam 
nem tartoztam közéjük. Így társaim mondották el, hogy a Grösz per nyilvános 
tárgyalásán, melyet a rádió is közvetített, ketten szerepeltek, mint 
koronatanúk. 

Ezek, Petrus Gyula és Tóth Illés olyan súlyos tanúvallomásokat tettek Vezér 
Ferenc és társai ellen, hogy az ezt követő, most már titkos tárgyaláson, amikor 
nyilvános tárgyalás jegyzőkönyveit felolvasták előttük, halálra ítélték őket. A 
titkos tárgyalás legnagyobb meglepetése azonban az volt, hogy Petrus Gyulát és 
Tóth Illést is halálra ítélték. Mikor visszavitték őket a közös cellába, 
kifakadtak: "...Péter Gábor nem ezt ígérte..." 

Lassanként azután fény derült az egész per anyagára és Petrus Gyula valamint 
Tóth Illés vallomásaira, akik elkeseredésükben bevallották, hogy hetekkel a 
Grösz per főtárgyalása előtt Péter Gábor elé vezették őket, aki kilátásba 
helyezte egy gyors szabadulás reményét, abban az esetben, ha a főtárgyaláson 
"megfelelő" vallomást tesznek. Ez a két gyenge jellemű, minden aljasságra 
kapható részeges gazember, amikor már úgy érezték hogy a kötél az ő nyakukon is 
megfeszülhet, bevallották, hogy a Pestvidéki Törvényszéken géppel írt vallomást 
tettek eléjük kérdés-felelet formájában, melyet szó szerint meg kellett 
tanulniuk. Kényelmes fotelekkel berendezett parkettás szobát kaptak, ruganyos 
matracos ágyakat. Minden kérésüket teljesítették, naponta csirkét, sülteket, 
cukrászsüteményeket kaptak és legfinomabb cigarettákkal, olvasnivalókkal és 
egyebekkel kedveskedtek nekik. A főtárgyalásra ruhát szabattak rájuk és az 
elítéltek raktárából szabadon választhattak maguknak cipőt, inget, és egyéb 
ruhaneműt, amelyet számukra teljesen rendbehoztak. Hajukat megnöveszthették, 
frizurára nyírták őket, zsebükbe cigarettát és finom szivarokat nyomtak és 
civilbe öltözött ÁVH-s tisztek felügyelete mellett elvegyültek a közönség 
között, majd mikor nevükön szólították őket, mikrofonba mondták vallomásukat A 
bíró pontosan azokat a kérdéseket tette fel nekik, amelyeket korábban kérdés- 
felelet formájában megkaptak és amelyekből ÁVH-s tisztek előtt vizsgát kellett 
tenniük a főtárgyalás előtt. A tárgyaláson a közönség előtt olyan benyomást 
keltettek mintha az utcáról jöttek volna be. Senki nem tudta az igazságot. A 
főtárgyalás után gyökeresen megváltozott a helyzetük. A cifra gúnyát lehúzták 
róluk és bevágták őket egy rideg cellába, ahol elmaradtak a finom sültek, 
cigaretták, majd amikor méltatlankodni kezdtek megpofozták őket, hogy meg nem 
álltak a lábukon. Így érkeztek meg kopaszon a főtárgyalást követő titkos 
tárgyalásra, amelyen a kommunista igazságszolgáltatás nyakatekert útvesztőjében 
őket is halálra ítélték. Egyszerűen likvidálták a kényelmetlen tanúkat. A mór 
megtette kötelességét, a mór mehet, de titkukat nem vitték magukkal. A 
tárgyaláson, mely titkos volt, ott volt valamennyi vádlott a Markó utcában. Az 
elkeseredett "koronatanúk" őszinte beismerésük után, a közös cellában olyan 
tömegverekedés támadt, hogy az őröknek kellett a két felbérelt tanút a többi 
halálraítélt kezéből kivenni. 

Külön-külön cellákba helyezték őket. 


A Gyűjtő Kisfogházban megint összekerültek a halálra ítéltek az elkeseredett és 
csalódott koronatanúkkal, újra verekedés támadt a "halálos" cellában és Tapody 
Jánost vasbaverték, Tóth Illés öccse, Tóth József István, aki a mellettük lévő 
37-es ugyancsak halálos tömegcellában volt, kijelentette, hogy bátyját 
agyonveri, ha kegyelmet kapna. Azonban erre már nem kerülhetett sor, mert úgy az 
öccsét akasztófára juttató Tóth Illést, mint Tóth Józsefet, Farkas Sándorral, 
Iványi Bálinttal és Petrus Gyulával együtt 1952. május 28-án hajnalban 
felakasztották, míg a többiek halálos ítéletét 12 év, illetve életfogytiglanra 
változtatták. A perelőkészítés során a félegyháziak megfelelő ÁVH-s kezelést 
kaptak. Iványi Béla egyik szemét kiverték és eltörték kulcscsontját. Úgy kellett 
őket a tárgyalásra összefoltozni. Borzalmakat meséltek halálra ítélt társaim, 
hogy milyen kínszenvedést kellett kiállniok és milyen verésben részesültek. 


Ennyit magáról a Grösz perről kiegészítésként és annak koronatanúiról, melyhez 


hasonló megrendezett kirakatperek olyan sokszor bámulatba ejtették a 
tájékozatlan közönséget, de magát a szakértőket is. Így azután nem volt 
csodálatos, hogy a vádlottak folyékonyan vallottak és habozás nélkül vállalták a 
legszörnyűbb bűncselekményeket is, amelyeket azután magas egyházi méltóságokkal 
hoztak kapcsolatba, hogy kompromittálják őket és aláássák az Egyház tekintélyét. 
Csak így tudják a tömegek felé igazolni a kommunista felfogás helyességét, 
elidegeníteni az Egyháztól, hogy azután tényleges és hivatott vezetőiktől 
megfosztott tömegekkel kényük-kedvük szerint elbánjanak. 

Az viszont más lapra tartozik, hogy Péter Gábor mit ígért, és a hullaszállító 
kocsik hányszor gördültek ki a Gyűjtőfogház kapuján..." 


ZAVECZKY IVÁN ÉS TÁRSAI (Grösz ügy): 

Letartóztatások: 1951 február 16-án Budapesten. 

Kihallgatások: az ÁVH Központban, Fő utca. 

vád: összeesküvés a Népköztársaság megdöntésére irányuló kísérlet (1947. VII. 
t.c.) 

Tárgyalás: Markó utca Olty Vilmos tanácsa 1951 október 9-én, 9 vádlott. 
Ítéletek: 

Zaveczky Iván mérnök, kivégezték 1952 május 14-én, 

Éz dé tnek Ottó, halál/életfogytiglanra változtatva, 

Horváth Ferenc, halál/életfogytiglanra változtatva, 

Dr. Hétéi Tibor, 14 év, 

Pecho Gusztáv, 11 év, 

Kalauzon Sándor, 

Héthelyi Tibor, 

Vilcsek Emil 

Az összeesküvés vezetője Zavechky Iván tervező mérnök (Budapest, Palánta út 9.,). 
Kapcsolatot tartott fenn a Grösz-per több vezető személyével, így Dr. Friedrich 
Istvánnal, Dr. Pongrácz Alajossal, Farkas Ferenccel és másokkal. A csoport 
Esztergomban és a budapesti Orvosi Egyetemen szervezkedett és kb. 200-an voltak 
beszervezve. 

A lebukásnál szerepet játszott egy lengyel nevű grófnő és egy "X" György nevű 
egyén, aki 1952-ben cca. 45 éves lehetett. Mindig vadászruhában, vadászkalapban 
járt és Zaveczkyt ismerte. Valószínűleg ők voltak az ÁVH besúgói. 

A férfit tárgyalás után meggyilkolva találták egy budapesti parkban, 
valószínűleg az ÁVH tette el láb alól, mert a tárgyaláson a vádlottak kérték 
mindkettőjük előállítását. 

A "grófnő" is eltűnt, noha neve más Grösz-per tárgyalásnál is szerepelt. 


FARKASFAI ÖSSZEESKÜVÉS : 

Letartóztatások: 1951 végén és 1952 elején 

vád: kémkedés, összeesküvés. 

Tárgyalás: 1953 március és 1953. május, Katonai Bíróság, Fő utcai ÁVH Központban 
3 csoportban tárgyalták a 70 vádlott ügyét. 

1. Bekesné csoportja, 40 vádlott; Pallos hadbíró szds. tanácselnök. 

2. Bicsák csoport, 20 vádlott, 

3. Ebben a csoportban 10 vádlottat ítéltek el. 

Ítéletek: 

Bekes Józsefné, halál, ítéletvégrehajtás előtt a PV gyengélkedőjében 
tüdővérzésben meghalt. 

Wrangel Péter földműves, halál, kivégezték 1953 július 8 -án a Fő utcában. 
Bekes József mérnök, agyonverték a szombathelyi ÁVH-n. 

Sipos Ferenc földműves, halál, kivégezték 1953 július 8 -án a Fő utcában. 
Szabó Ernő farkasfai párttitkár, halál, a 2. fokon nem jelent meg, hivatalosan 
bejelentik, hogy váratlanul meghalt. Valószínűleg a kínzásokba halt bele. 
Sipos János, Ferenc öccse, halál, kivégezték 1953 július 8 -án 

Takács Ferenc, életfogytiglan. 

Sipos Gyula, életfogytiglan, majd halálra ítélték 

Bicsák Lajos rátóti molnár, halál, kivégezték 1953 július 8-án. 

Bicsák Elemér, Lajos fogadott fia, halál, kivégzés előtt a PV 3. emeleti 
gyengélkedőjében meghalt. 20 éves sem volt. 

Bicsák Lajosné, 10 év. 

Polgár Antal szintén a börtönben halt meg. 


Máriaújfalusiak, akik a perben szerepeltek: 
Andrásné (bábaasszony) 
Miska József, Miskáné és a fiúk (Miska álnév). 


Rátótiak: 
Horváthné, Treiber Károly édesanyja, és a két lánya Horváth Erzsébet és 


Szentgotthárdiak: 

Kovácsné, fia István, Hodács Lajos rendőr, Dömötör Sándor rendőrfőhadnagy, aki 
Szentgotthárdon lakott, de Szombathelyen teljesített szolgálatot Ő f,a 
gyengélkedőn halt meg... Továbbá Mosics Ferenc, Herczeg József és felesége. 
Takács Vince és Takács János. 


Csörötnekről: 
Molnár József, Miharcsik Imre, Cseh Vince, Sipos Lajos és sokan mások... 


A farkasfai per, a kommunista igazságszolgáltatás egyik legvéresebb és 
legtragikusabb fejezetéhez tartozik. Farkasfa kicsiny község az ország dél- 
nyugati határánál. Már a régi időkben is ismert csempészhely volt, részben a 
szomszédos Ausztria illetve Jugoszlávia felé. 

1949-ig nem építették ki a műszaki határzárat, ezt a lehetőséget sokan, főleg 
fiatalok használták ki. Ezen a vidéken próbálkoztak ugyanis Nyugatra való 
szökéssel, ami a falu lakosainak segítségével sikerült is. De ugyanezt a helyet 
használták ki a Magyarországba való belépésre azok a futárok, és azok az 
ellenállásszervezők is, akik megbízatással tértek vissza. 

A politikai helyzet elmérgesedése, de főleg Titó kiugrása után a "zöld" ÁVH-sok 
itt is sietve építették ki a műszaki zárat és akárcsak a nyugati Ausztriával 
határos részeken itt is megerősített határvadász egységek vigyáztak, hogy senki 
se ki, se be ne tudjon jönni. A nagy éberségnek azonban nem sok eredménye volt, 
mert akik ezután jöttek már fegyverrel a kezükben lépték át a határt és majdnem 
minden esetben sikerült is Nyugatra visszatérniük. Ez persze nem jelenti azt, 
hogy nem volt áldozat. Sokan emlékeznek még ma is vissza azokra a borzalmakra, 
amik a farkasfai erdőben és a műszaki határzár környékén lejátszódtak. Még ma is 
rejtély, hogy hogyan bukhattak le a farkasfaiak, mikor a nyugati szervezők közül 
egyet sem sikerült az ÁVH-nak elfognia. 

Persze az ÁVH-nak ez nem jelentett nagyobb gondot, mert 1952. elején Péter 
Gáborék elhatározták, hogy drasztikus úton felszámolják az egész farkasfai- 
rátóti ellenállást. Megszállták az egész falut, 70 embert letartóztattak, akiket 
azután teherautókkal szállítottak be a szombathelyi ÁVH-s központba. Sajnos a 70 
közül sokan voltak olyanok, akik rokoni vagy baráti kapcsolatok miatt jutottak a 
vesztőhelyre, vagy Inas Böske párttitkár jelentése alapján. (Igazi neve Mezics 
Erzsébet volt.) 

Ez a szerencsétlen némber, aki a lebukott párttitkár, Szabó Ernő utódjaként 
került a falu élére és akit az emberek nem vettek komolyan amolyan 
pletykafészeknek tartották kijátszotta az egész falut az ÁVH-nak. 

Az elsőrendű vádlott az első negyvenes csoportban Bekesné volt. Ő állt az egész 
ügy középpontjában. Csinos, jó megjelenésű, pesti származású, aki igen jó 
kapcsolatokkal rendelkezett mindenfelé. Amikor letartóztatták állapotos volt, 
gyermekét az elsőfokú tárgyalás után szülte meg halva. Férje Bekes József 
elektromérnök, a csörötneki malom és erőmű tulajdonosa volt. Ez az erőmű látta 
el a környéket elektromos árammal. Semmit, vagy igen keveset tudott a felesége 
dolgairól. Ezt persze sem a szombathelyi, sem a Fő utcai ÁVH-n nem akarták 
elhinni. Halálra kínozták, a tárgyaláson már nem tudott megjelenni. Bekesnét, 
Pallos hadbíró-százados elsőfokon csak életfogytiglanra ítélte (állítólag, mert 
ismerte). A tárgyalás után Pallost is letartóztatta az ÁVH és később 6 évre 
ítélte. Bekesnét a másodfokú bíróság kötél általi halálra ítélte, kivégzésre 
azonban nem került sor, mert a sok kínzásba, hivatalosan tüdővérzésbe, a Katonai 
Bíróság 2. emeleti gyengélkedőjén belehalt. 


A másodrendű vádlottat, Wrangel Pétert halálra ítélték és kivégezték. Családja a 
Forradalom után pénzt kapott, azzal az indoklással, hogy Wrangel Péter 
"félreértés áldozata" lett, és a visszamaradt családtagokat ilyen úton kívánták 
rehabilitálni. 


A harmadrendű vádlottat, Sipos Ferencet, halálra ítélték és kivégezték. Szabó 
Ernőt szintén halálra ítélték. Ő volt a farkasfai párttitkár. A 2. fokú 
tárgyaláson már ő sem jelent meg. Hivatalosan bejelentették, hogy "betegség" 
következtében a 3. emeleti gyengélkedőn meghalt. Ötödrendű vádlott Sipos János, 
Sipos Ferenc fia. Őt is halálra ítélték és apjával együtt kivégezték. A 
hatodrendű vádlottat, Takács Ferencet az ügyész, aki rendőregyenruhában volt, 
partizánjelvénnyel dekorálva azzal fenyegette meg, hogy csak addig tartják 
életben, amíg Takács két nagybátyját, a szökésben lévő Takács Bélát és Sipos 
Pált elfogják, és utána "együtt fognak lógni". A nagy fogást nem érték meg, de 
Takács Ferenc a Fő utcai börtönben kapott vizes mellhártyagyulladással és 
szívhártyagyulladással csak csodálatos módon élte át a börtönéveket. 


A hetedrendű vádlottat, Sipos Gyula vasutast, először nem ítélték halálra egyes 
hírek szerint utólag azonban őt is kivégezték. 

Nyolcadrendű vádlott Bicsák Lajos, rátóti molnár, akinek testvére Bicsák Endre, 
Jugoszláviába szökött. Nála tartózkodott Treiber Károly BSZKRT-alkalmazott, aki 
meg Jugoszláviából jött szervezni. Bicsákék öreg alkalmazottja egy Kocsis 
nevezetű elárult mindent. Treiber sebesülve menekült először Ausztriába, majd 
Jugoszláviába. Az öreg Kocsist használta ki az ÁVH, hogy Bicsák ellen még a 
kulák és kizsákmányoló vádat is tegye. Hadbíróság 3 évvel honorálta Kocsis 
árulását, de Bicsákot halálraítéltek és kivégezték. 


Bicsák Elemér a gyermektelen Bicsák Lajos nevelt fia, katonaidejét szolgálta A 
Treiber elleni akció idején szabadságát otthon töltötte szüleinél. Őt is 
letartóztatták és első fokon halálra ítélték. Egy volt zárkatársának elmesélte, 
hogy nagyon megkínozták, igen sokat szenvedett, mert nem volt hajlandó olyan 
vádak elismerésére, ami a hóhérai minden áron el akartak vele ismertetni. 
Kivégzésre sem került sor akárcsak Bekesné, Bekes mérnök és Szabó Ernő esetében, 
mert sérüléseibe ő is belehalt, a börtön 3. emeleti gyengélkedőjén. 20 éves 
volt! 

De volt még egy áldozata ennek az ügynek. Az egyik Sipos, akinek sikerült 
megszöknie, visszajött Jugoszláviából, hogy a kis unokaöccsét, akinek szüleit az 
ÁVH letartóztatta, átszöktesse. A határon tűzharcba keveredett a zöld ÁVH- 
sokkal, a fiatal gyereket az ávósok a drótnál agyonlőtték, neki azonban sikerült 
megszöknie. 

Magyarország egyetlen kis falujából és környékéről 70 embert fogtak le és 
ítéltek el, tíz ezek közül a bitón, vagy a "gyengélkedőn" fejezte be életét 


BOTOND HADOSZTÁLY: 

vád: hatalomátvétel, fegyveres ellenállás, polgárőrség szervezése stb. A Botond 
hadosztály tulajdonképpen egyike volt a különböző Keresztény és Katolikus 
Ellenállási Mozgalmaknak és Pártoknak. Három nagyobb csoport alakult: 


a Íge Gajári Kálmán és társai csoportja, 
2: Faddy Ottmár ferences atya csoportja, 
3. Bónis Lajos Arkangyal volt ferences pap csoportja. 


Bónis, volt katonapap, Zadravetz püspök barátja, annakidején benne volt a frank- 
hamisításban, utána kivándorolt Amerikába. Onnan visszatért pénzzel és 
nyugalomba vonult Magyarországon, míg egy nap az ÁVH letartóztatta összeesküvés 
szervezése címén. 


KECSEMÉTI ÜGY: 

Letartóztatások: 1950-ben Kecskeméten. 

vád: összeesküvés 

Kihallgatás: Kecskeméti ÁVH 

Bíróság: Markó utca, Olty tanácsa 

Ítéletek: 

Csáky Ferenc volt tiszt, halál, kivégezték 1951. május 4-én a Gyűjtőfogház Horák 
Ferenc professzor, halál, kivégezték 1951. május 4-én a Gyűjtőfogház 


HANYI TESTVÉREK ÜGYE: 

Hanyi Ferenc MÁV hídépítő technikus volt, nyugatra szökött, azután hazatért és 
beszervezte öccsét egy hírszolgálati ügybe. Még egyszer kiment s 
visszajövetelénél fogták el 1950. őszén. Katonai BÍróság ítélte halálra és 1951. 
augusztus 4-én a Fő utcában végezték ki. Öccsét, Hanyi Zoltánt szintén halálra 


ítélték, de kegyelmet kapott. 
A Forradalom után Zoltán Bécsből hazament, elfogták és 1957. januárjában halálra 
ítélték és őt is kivégezték. 


SIMONBÁNSÁGI ÜGY: 

Simon Róbert sofőr volt a hadseregnél és a feladata az volt, hogy a csehektől 
különböző tüzérségi felszereléseket, lövegeket szállítson tovább Magyarországra. 
Az adatokat azután Dr. Bánsági Gusztávnak adta tovább. Mindkettőjüket halálra 
ítélték, de kegyelmet kaptak, miután az ügyet az ÁVH tervezte és azsanolta. 


NYUGATI ÁLLAMOK BUDAPESTI KIRENDELTSÉGEINEK ÜGYEI : 

1946-tól kezdve az ÁVH egyik fő feladatának tekintette, hogy a nyugati hatalmak 
budapesti képviseleteiben beépüljön és ügynökeit, mint tisztviselőket vagy más 
személyzeti beosztásban lévőket elhelyezze. Először sikerült is, senki nem 
gondolt arra, hogy a háború befejezése után egy esztendővel a fiatal magyar 
demokráciának az egyik fő gondja az lesz, hogy ellenséges lépéseket tegyen azon 
hatalmak ellen, akiktől erkölcsi és anyagi segítséget várt el. Nem sok időbe 
telt, míg az USA, Anglia, Franciaország, Belgium, Hollandia, Izrael és dél- 
amerikai államok követségei rájöttek az ÁVH mesterkedéseire és pillanatok alatt 
elbocsájtották azokat az alkalmazottakat, akiket az ÁVH előzőleg kerülő úton 
ajánlott. Ami ezután következett az jellemző volt erre az időszakra. A 
követségek kapcsolatba kerültek olyan személyekkel, akik a régi hadseregben mint 
tisztek vagy altisztek szolgáltak, de ebben az időben munka nélkül voltak, a 
régi tisztviselői kar tagjaival, volt földbirtokosokkal, gyár- és 
üzemtulajdonosokkal, B-listázott diplomás egyénekkel, akiket a rendszer 
egyszerűen az utcára tett, s nem kellet sok idő, míg rájöttek arra, hogy ezekben 
megbízhatnak és hogy az alkalmazottjaikat ezek sorából kell toborozniok. Így 
adtak a különböző követségek munkalehetőséget a régi rendszer tisztjei és 
tisztviselői részére. Le kell szögeznünk: sem a követségek, sem az oda 
beosztottak semmilyen kém- vagy szabotázs-cselekmények elkövetésére nem 
készültek, ilyet nem hajtottak végre s utasítva voltak, hogy szigorúan be kell 
tartaniok a diplomáciai kirendeltségek szabályait. Annál is inkább, mert tudták, 
hogy nemcsak az ÁVH, hanem az összes kelet-európai kommunista államban egy közös 
kampány folyik a nyugati képviseletek kompromittálására. S a követségek nagyon 
vigyáztak arra, hogy ne keveredjenek bele "hűtlenségi" perekbe. A szovjet 
imperializmus felderítése Ausztria és Németország nyugati megszállási 
övezeteiből indult ki. Amerikaiak, angolok, franciák és a többi hatalmak sokszor 
egyedül, sokszor együttesen mint NATO hatalmak végezték ezt a munkát. Az ÁVH 
azonban ezzel nem elégedett meg, s miután minden áron bizonyítani próbálta, hogy 
a nyugati követségek konzulátusok, könyvtárak vagy kulturális kirendeltségek 
mind kémközpontok, egymás után fogták le a különböző követségek magyar 
alkalmazottait. Pár hetes ÁVH kezelés után kész volt a vádirat, melyben nemcsak 
a szegény alkalmazottat állították bíróság elé kémkedés, hűtlenség, stb. 
vádjával, hanem az illetőkkel kapcsolatban érintett nyugati diplomáciai 
képviselőket egyszerűen kiutasították az országból. Miután a nyugati hatalmak 
megelégelve Rákosiék pimaszkodásait hasonló rendszabályokat léptettek életbe, 
sőt korlátozták a követségek létszámát, mozgási területeket és végezetül 
bezárták a konzulátusokat és gazdasági szankciókat léptettek életbe, nagy volt a 
felháborodás az Akadémia utcában és a Szabad Népben. De az eredmény hamarosan 
meg is mutatkozott. A követségek elleni izgatás és provokáció egyszerre 
megszűnt. 


Az első USA követséggel kapcsolatos perhez (ez még nem ment egyenesen az USA 
követség ellen) a Roediger-féle összeesküvés volt. Utána a Katpol a francia 
követséget vette kezelésbe, itt lefogták dr. Fiáth Ádámot és dr. Fülei Szántó 
Endre egyetemi tanárt. Majd a belga követség következett, itt Kápolnás 
Miklósnét, belga állampolgárt, a követség konzulját fogták le s ítélték el 
életfogytiglani fegyházra férjével, Kápolnás Miklóssal és dr. Kisfaludy 
Bertalannal (és sokan másokkal) együtt. Az első halálos ítélet 1951-ben hangzott 
el: 


A francia Deuxiéme Bureau első hűtlenségi ügyében kivégezték: Dr. Melocco János 
orvost, 1951 február 28-án a Fő utcában 
Corlegner Károly főrevizort, 1951 február 28-án ugyanott 


A második Deuxiéme Bureau ügyben, 1953 július 6-án Andó hirdetett ítéletet a 
Fő utcában. Halálra ítélték: 

v. Verebélyi Marzsó Lóránt volt páncélos százados, vállalati gépkocsivezetőt, 
Mihályi Iván volt huszár ezredest, a Ludovika volt lovaglótanárát, 

Tószegi Freund Tamást, aki Pailelet francia kapitány mellé volt beosztva. 
Mindhármukat 1954. február 14-én végezték ki a Fő utcában. 


Volt egy harmadik Deuxiéme Bureau ügy is, Szmolenszkyné csoportja amelyről 
nincsenek megbízható adatok. A Mindszenty perrel kapcsolatban kiutasították 
Chapin követet, az USA katonai attaséját, az USA követség ügyvédje a börtönben 
halt meg. A Grösz perben dr. Pongrácz Alajost, a budapesti USA követség 
fordítóját ítélték el külön perben és végezték ki 1952-ben. 


Az angol követség elleni ÁVH-s hajszában kivégezték Kovátsné sz. Gergely 
Piroskát 1950. novemberében a Margit körúton. Kovátsné az angol követségen 
dolgozott mint szobalány, az ÁVH mindenáron be próbálta szervezni, az asszony 
vállalta ezt a szerepet. Az ÁVH rájött, Kovátsnét lefogták, ugyancsak édesapját, 
Gerely Sándor volt csendőr ezredest, aki mint segédmunkás dolgozott és 12 évet 
kapott, (mert az építkezésről "lényeges adatokat" bérházakat építettek! 
szolgáltatott). Lefogták még Kovátsné húgát, egy csendőrszázados özvegyét is, 
akit 8 évi fegyházbüntetéssel sújtottak. 


Az izraeli követség sem kerülhette el a sorsát. A követség 37 éves jogtanácsosát 
Dr. Sámson Józsefet, azzal vádolták, hogy kémkedett az USA követség részére. A 
Markó utcai tárgyaláson a Jónás-Alapi kettős bíráskodott és Sámsont 
életfogytiglanra ítélték. Dr. Walter Józsefet, aki a követség kultúr-katonai 
attaséja volt azonnali hatállyal kiutasították az országból. A zárt tárgyaláson 
a kirendelt ügyvéd megkérdezte Jónást, hogy levehetik-e Sámsonról a bilincset, 
mire Jónás azt felelte, hogy "nem, mert a vádlott veszélyes ember!". Sámsonnal 
együtt feljelentési kötelezettségének elmulasztása vádjával letartóztatták a 
feleségét is, aki akkor állapotos volt, s elfogatása után hamarosan megszülte 
gyermekét. A szülés után egy nappal elvették gyermekét az anyjától, a Gyöngyösi 
úti gyermekházba szállították és ott nevelték két és fél éven keresztül. Azután 
csak hosszú utánjárás után adták ki dr. Sámson bátyjának, aki addig tartotta 
magánál, míg Sámsonné nem szabadult a kistarcsai internáló táborból. 


Számos internálás, letartóztatás történt más államok követségei elleni 
akciókban, így a törökök, dánok, olaszok, osztrákok esetében. 

A magyar kormány 1951. novemberi nyilatkozata szerint a következő amerikai 
követségi tisztviselők játszottak "kezdeményező és irányító" szerepet a 
különböző összeesküvési-kémkedési perekben: 

Nagy Ferenc és társainak összeesküvése (soha nem volt összeesküvés! ) 
Schoenfeld követ 

Kovács alezredes, katonai misszió tagja 

Ecker-Rácz szakértő 


A Mindszenty összeesküvésben: 
Chapin követ 
Koczak követségi titkár és a követség több más beosztottja. 


A Rajk László vezetése alatt álló "provokátor és gyilkos banda összeesküvésben" : 
(Boldizsár Iván: Összeesküvés a magyar nép ellen, Szikra kiadó 1952.) 

Allan Dulles, a CIC vezetője 

N.Field, CIC vezető 

Chapin követ 

Himmler Márton 

Kovács alezredes 


Utólag a nagy rehabilitálásnál ugyan kiderült, hogy Rajk soha nem tárgyalt 
senkivel a fenti nevek közül, de még azok sem, akiket kivégeztek a fenti váddal. 
Ezek után nem szükséges további magyarázat arra, hogy a többi összeesküvésben 
szereplő nevek és vádak mennyire fedték a hivatalos ÁVH nyilatkozatokat! 


A Grösz József féle összeesküvésben: 


Ch. Petrow követségi tanácsos 
W. Sherer követségi tanácsos 


Vogeler ügyben: 

Stone ezredes 

Royne alezredes, katonai attasék 

A. Mag 

B. Smith, kereskedelmi attasék, 
iutasították ezzel az üggyel kapcsolatban: 
D. E. Griffin őrnagyot és 

J. B. Kraft ezredest. 


XumMmuup 


Különböző vádak alapján kiutasították még a következő tisztviselőket: 

P. J. Kopcsak alezredes 

J. T. Meryll alezredes 

R. E. Steussy 

Ruth R. Tryon 

Mary Eich, követségi tisztviselőket, és még számos tisztviselőt a követség már 
visszarendelt, mert tudta, hogy az ÁVH listáján szerepelnek. 

Ugyanilyen módszerrel rendelték haza az angol és francia követség számos 
tisztviselőjét is. 


MŰEGYETEMI ÖSSZEESKÜVÉS: 

Letartóztatások: 1951. januárjában. 

vád: összeesküvés, kémkedés (angol) 

Kihallgatás: Andrássy út 60. Csokonai utca 8 hétig 

Tárgyalás: 1951 október 6., Markó utca, zárt tárgyalás (2 és fél óra) 
Bíróság: Dr. Jónás tanácselnök, Dr. Gönczi ügyész, 3 ülnök, ügyvédek 10 perccel 
a tárgyalás előtt jelentek meg. 

Ítéletek: 

Bajomi Mihály, 10 év börtön, 

Kertész Ilonka, 6 év börtön, 

Zsigmond Albert, 12 év börtön, 

Kőrösmezey Miklós, 10 év börtön, 

Pályi László, 10 év börtön, 

Papp Elek, 10 év börtön, 

Gorka Pál, 10 év börtön, 

Tari László, 10 év börtön, 

Szombati Béla, 6 év börtön, 

Módra Evelyn, 11 és fél év börtön, 

Kertész István, 1 év börtön, 

Kovács Éva, internálás, 

Kőrösmezey László, internálás, 

Kende Gusztáv, internálás 

A vádlottak életkora a letartóztatáskor 16 és 19 év között volt! Az összeesküvés 
egyetlen halálos vádlottját, idősebb Bajomi Bélát, külön tárgyaláson halálra 
ítélte Jónás tanácsa és 1951 április elején a Gyűjtőfogházban kivégezték. 


Bajomi a két háború között az olasz és a magyar tengerhajózásnál teljesített 
szolgálatot, mint kapitány, a háború utolsó éveiben az óbudai Hajógyár igazgató 
volt. 1948. körül az ÁVH behívatta Bajomit, felszólította, hogy vagy kimegy 
nyugat és kapcsolatot teremt ott élő testvérével, akiről az ÁVH tudta, hogy 
valamelyik nyugati hírszerző szervvel van kapcsolatban, vagy ha nem vállalja, 
akkor letartóztatják, mint háborús bűnöst. Bajomi az elsőre vállalkozott, 
kiment, találkozott öccsével s annak mindent elmondott. Innen levelet írt 17 
éves Mihály nevű fiának, aki a Zeneakadémián tanult, s kérte, hogy barátaiból 
alakítson ki egy ellenállási csoportot A válaszlevelet, melyet Bajomi Mihály 
titkos vegyszerrel írt az apjának, elfogták a futárt a határnál az ÁVH 
agyonlőtte. A megtalált levél alapján először Mihályt, majd utána az általa 
beszervezett egyetemistákat is lefogták. 


Amikor idősebb Bajomi megtudta, hogy a fiát lefogták, annak és barátainak 
szabadonbocsátása ellenében ajánlkozott, hogy hazatér és mindent elmond. Az ÁVH 
elfogadta az ajánlatot és Bajomi önként hazatért, ahol az ÁVH lefogta. 


Megígérték neki, ha nem említi a tárgyaláson, hogy tulajdonképpen az ÁVH küldte 
ki és bírta rá kémkedésre, akkor neki sem lesz bántódása. A tárgyaláson ez a 
kérdés nem is került szóba. Bajomit Jónás első fokon halálra ítélte kémkedés és 
összeesküvés címén, s végül Bajomit kivégezték. 


Kivégzése reggelén az egyik őr, Sándorfy szakaszvezető, odament a fiatal 
Bajomihoz, aki hajlított bútorüzemben dolgozott, s a következő kérdést tette 
fel: "Na Bajomi, mit gondol, kit fingattunk ki ma reggel?". Miska, aki tudta, 
hogy édesapja ott van a halálosok között a Kisfogházban, alig 100 méterre tőle, 
s akinek nem engedték meg soha, hogy az apjával találkozzon vagy búcsút vegyen 
tőle, némán meredt az ÁVH-sra. "Az öreg faterját!" folytatta az ÁVH-s s utána 
még egy tucat trágár kifejezést használva leírta a fiúnak, hogy halt meg az 
édesapja. Azt nem említette, hogy idősebb Bajomi Béla utolsó pillanatig bátran 
viselkedett és ezekkel a szavakkal búcsúzott: "Isten nevében halok meg 
Hazámért!" 


MHBK FARKAS FERENC HŰTLENSÉGI PERE: 
Letartóztatták: 195. novemberében 

Vád: kémkedés és demokráciaellenes összeesküvés 
Kihallgatás: ÁVH Fő utca 

Tárgyalás: 1952 április 12. 

Bíróság: Budapesti Katonai Bíróság, Andó tanácsa 
Ítéletek: 

vitéz dorogi Farkas Ferenc, kivégzés 1952 november 23-án, 
Molnár Lajos, halál (életfogytiglan börtön), 
Keleti Béla, halál (életfogytiglan börtön), 
Almásy Lajos, halál (életfogytiglan börtön), 
Fuchs Károly, halál (életfogytiglan börtön), 
Rábai Ferenc, életfogytiglan börtön, 

Horváth László, életfogytiglan börtön, 

Rabek Istvánné, életfogytiglan börtön, 

Kádár Gábor, 13 év börtön, 

Kovács Attila 12 év börtön, 

Rácz Albert, 12 év börtön, 

Csizmadia Zoltán, 8 év börtön, 

Feleki József, 8 év börtön, 

Dr. Meggyesi Sándorné, 8 év börtön 

Kőkúthy Istvánné 10 év börtön, 

Meggyesi Éva 


Dorogi Farkas Ferenc, Farkas Ákos budapesti polgármester fia, Ludovikát végzett. 
Háború után a debreceni, majd a budapesti egyetemen a filozófiai szak 
hallgatója. 1951. februárjában hagyta el illegálisan az országot, hogy tanúságot 
tegyen nyugaton a szörnyű Rákosi terrorról, annak módszereiről és áldozatairól, 
s hogy megfogalmazza a Kelettől elnyomott és a Nyugattól elhagyott kis nemzetek 
ellenállásának ideológiáját. Németországban kapcsolatba került az MHBK-val, s 
abban a hitben, hogy ennek a közösségnek a kapcsolatai előmozdítják misszióját, 
1951. végén hazatért Budapestre, a terror dokumentációjához adatokat szerezni és 
a különböző ellenállási csoportokról hírt szerezni. Ávósoktól infiltrált 
arisztokrata rokonsága buktatta le, baráti köre követte a börtönbe. Példás 
bátorsággal ment a bitófa alá. 


CIC ÜGY SALZBURGI CSOPORT 1. : 

Letartóztatták.: 1951 novemberében 

Vád: kémkedés, nyugati kapcsolat, hazai összeesküvés 

Tárgyalás: Katonai Törvényszék, Fő utca, 1951 december 22-én. 

Ítéletek: 

Weissengruber János, cementlaboráns, életfogytiglan börtön Baranyai Béla, 
rádióműszerész, halál, kivégezték 1952 őszén a Fő utcában, és még három 
letartóztatás. 

Weissengruber 1951 januárjában szökött nyugatra s ott kapcsolatba került nyugati 
magyar szervekkel. Októberben hazaküldték, két hónap múlva az ÁVH letartóztatta. 
Nagyon valószínű, hogy az ÁVH a nyomot Salzburgból, Demi Gerő Sándor révén 
kapta, aki akkor az ÁVH beépített tisztje, volt Ludovikás, és az MHBK salzburgi 


eligazítója volt. 


VASZARY GÁBOR ÉS TÁRSAI: 

Letartóztatások 1951 november 20-án Burgenlandban, osztrák csendőrök által. 
Annak ellenére, hogy bizonyították, tovább akarnak szökni és nyugaton folytatni 
tanulmányaikat, a csendőrök átadták Vaszaryt és a vele együtt szökött néhány 
barátját a megszálló szovjet erőknek. Először Badenban tartották őket fogva, 
majd kiszolgáltatták őket az ÁVH-nak. 

Tárgyalás: 1952 szeptember végén a budapesti Katonai Bíróságon. 

vád: kémkedés és fegyveres összeesküvés. 

Ítéletek 

Vaszary Gábor, halál, kivégezték 1952 novemberében a PV-n. 

Jezerszky Ottó, halál, kivégezték 1952 novemberében a PV-n. 

Horváth András 315 év, 

és más bencés diákok. 

A híres magyar író unokaöccse 1950-ben Nyugatra szökött, miután nem vették fel 
az Egyetemre és segédmunkásként dolgozott, ebben pedig nem sok jövőt és 
perspektívát látott. 

Sikerült Nyugaton ösztöndíjat kapnia a Maryland Egyetemen (USA). A felvételi 
okirattal a zsebében 1951 nyarán illegálisan hazatért, hogy barátait kivigye 
magával. A szökés sikerült, de Burgenlandban az osztrák csendőrök elfogták és 
kiszolgáltatták a három fiút a NKWD-nek. 

Baden, Szombathely és a PV-n az akasztófa volt az alig 21 éves Vaszary Gábor 
életének utolsó állomásai. 


HORVÁTH TESTVÉREK ÜGYE: 

Letartóztatások: 1951 végén nincsenek pontos adatok. 

vád: kémkedés, adatszolgáltatás 

Bíróság: Katonai Törvényszék, Fő utca. 

Ítéletek; 

Horváth Kálmán, cipészmester, halál, kivégezték 1954 áprilisában. 
Halász Béla, csendőrőrmester, halál, kivégezték 1954 áprilisban a 
Gyűjtőfogházban. 

Horváth Lajos, életfogytiglan, 

Horváth. .... (másik testvér), 

Szoboszlai János, Nemes István, Halász Béláné halál/életfogytiglan. 
Horváth nyugati futár volt, akit négy golyóval a testében fogtak el a határnál. 


FÜLÖPSZÁLLÁSI ÜGY: 

vád: A pálosszentkúti per másolata, a Kecskemét környéki gyilkosságok 1945-47 
között, később szervezkedés. Két orosz katonát dulakodás közben agyonlőttek, 
miután azok feleségeiket és leányaikat megbecstelenítették. A tragédiához 
hozzátartozik, hogy Vizy László kiskorú lánya olyan súlyos fertőzést kapott az 
egyik orosz katonától, hogy abba később belehalt. 

Tárgyalás: 195. december Megyei Bíróság, Markó utca. 

Ítéletek: 

Söröss István gazdálkodó, kivégezték 1952 július 9-én. 

Kőműves Sándor, kőműves, 12 év, 

Söröss Imre István fia 8 év, 

és még mások. 

Söröss Imre a Forradalom alatt szabadult ki, utána újra valamilyen ellenállási 
mozgalomban volt benne és 1957-ben kivégezték. "Van valami fizetnivalóm az 
apámért" mondotta. 

Kőszegi László volt zászlóst, akit kémkedésért ítéltek el, ugyanezen a napon 
végezték ki. 


A bíróság takarékoskodott a hóhérok és bírák díjával és végül különböző ügyekben 
lévőket is végeztek ki ugyanazon a napon. 


A 20 ÉVESEK PERE, CSEPELI MUNKÁSIFJAK ÉS A BENCÉS DIÁKOK PERE 
Letartóztatták őket: 1951 június és október között, összesen 21 főt, köztük két 


leányt, akik még nem voltak 18 évesek. 
vád: A népköztársaság megdöntésére irányuló fegyveres szervezkedés (fegyvert 


soha nem találtak). 

Kihallgatás: az ÁVH Fő utcai központjában 

Tárgyalás: 1952 januárjában Markó utca, Jónás elnök, Alapi ügyész 

Ítéletek: 

Magasházy Ádám, tisztviselő, 20 éves, halál, kivégezték 1952 június, 
Gyűjtőfogház 1 

Sallay Ernő, tisztviselő, 20 éves, halál, kivégezték 1952 június, Gyűjtőfogház 
Merényi Aladár, műtős, 20 éves, 15 év 

Dánielffy Tibor főiskolás, 20 éves, 12 év, 

Deák József főiskolás, 20 éves, 10 év, 

Heinz János tisztviselő, 20 éves, 10 év, 

Könyves Tóth Mihály, műegyetemi hallgató, 20 éves 10 év 

Ghéczy Iván textilfestő technikus, 20 éves, 10 év, 

Sebestény Andor állatorvos hallgató, 20 éves, 10 év 

A többiek pedig 3-10 évig terjedő büntetést kaptak, közöttük a két leány is. 


Magasházi Ádám, a WM volt műszaki vezérigazgatójának, Magasházy Ödönnek volt a 
fia. Édesapját 1950 február 4-én a Margit körúti katonai fegyházban végezték ki, 
összeesküvés és kémkedés vádjával. Ádám, volt csepeli barátaiból, 
iskolatársaiból egy ellenállási csoportot létesített. Ehhez a csoporthoz 
tartozott Sallay Ernő is aki Csepelen volt tisztviselő és a helyi DISZ titkára. 
Mindketten elsőfokon életfogytiglani kaptak, letartóztatásukkor egyik sem volt 
még 20 éves! Azonban 2. fokon, miután betöltötték a 20 életévüket, 
mindkettőjüket halálra ítélték és nem sokkal utána ki is végezték őket a 
Kisfogház udvarán. 


UDB JUGOSZLÁV KÉMKEDÉSI ÜGY : 

Letartóztatások: 1952 elején 

vád: kémkedés, kémhálózat kiépítése 

Kihallgató szervek: ÁVH Szombathely, Pécs, Budapest 

Bíróság:Katonai BÍróság Főutca 

Tárgyalás: 1952 őszén. 

Ítéletek: 

Don Stefan, marburgi születésű UDB százados, 1953 január 21-én kivégezték a PV-n 
a Fő utcában, 

Latyák István, szállodai alk. Siklóson, kivégezték 1953 január 21-én a Fő 
utcában, 

Svelecz István, postai alk. (Molnár község), kivégezték 1953 január PV-n a Fő 
utcában. 


Hogy milyen összefüggés volt a három kivégzett között, nem tudni, Don Stefan 
(Don István néven szerepelt) a jugoszláv kémhálózat megszervezésére küldtek 
Magyarországra. Oroszul kiválóan, magyarul gyengén beszélt. Balaton mellett 
fogták le, óriási pénzösszeggel, melyet a "felmerült kiadások" fedezésére, 
illetve kémszervezet működésének anyagi fedezetéül kívánt felhasználni. 
Valószínűleg magyar nő jelentette fel, akivel heteken keresztül együtt élt. 
Ügyében a Katonai Főtörvényszék ítélkezett. 

Latyák István, Mohol községbeli lakos; Siklóson (Baranya m.) volt szállodai 
alkalmazott. Kémkedési ügyében a Katonai Főtörvényszék ítélkezett, először a 
Kisfogházban tartották a halálosok között, csak a kivégzésre vitték át, akárcsak 
Dont és Sveleczet. Vallomását kényszerrel csikarták ki. Ügyében megtartott 2. 
főtárgyaláson ott sem volt, az ítéletet az általa aláírt jegyzőkönyv alapján 
hajtották végre. 

Svelecz István, Molnár községi lakos, a háború alatt az SS-nél szolgált. Postai 
alkalmazott volt, vád ellene, hogy adatokat adott ki a jugoszlávoknak arról a 
Pécsig terjedő új titkos kábelvezetékről, amelynek lefektetésénél ő is 
segédkezett. Már korábban is volt a Gyűjtőfogházban, ahol mint házimunkásnak, a 
felakasztottak hulláit kellett levennie. 

Valószínűleg az ÁVH a három jugoszláv ügyet összetette és a kivégzéseket egy 
napon hajtották végre. 


MAGYAR FÖLDALATTI FRONT: 
Letartóztatások: 1952 február 18. 
Kihallgatások: Markó utcai ÁVH részleg: Ruszin Gábor ÁVH főhadnagy, Óvári Sándor 


alhadnagy, nyomozó. 

Vád: fegyveres összeesküvés, a Magyar Népköztársaság erőszakos megdöntésére 
irányuló szervezkedés, stb. 

Tárgyalás: Budapesti Megyei Bíróság, Olty Vilmos tanácselnök. 

Ítéletek: 

Floszman Győző, halál életfogytiglan (16 hónapot töltött halálos zárkán, 
utána megszökött a csolnoki rabbányából. ) 

Szentes István, v. hadnagy, 

Balogh Béla, v. főhadnagy, 

Körmendy László, v. hadnagy, 

Németh Imre, v. hadnagy, 

Dr. Malomniczky József, ügyvéd, 

Pejkó Vilmos, filmasszisztens, 

Zsiga Tiborc, egyetemi könyvtáros, 

Pálos István, szerzetes, 

Bogár József 10-15 év közötti ítéleteket kaptak. 

Az ügyet egy Boda József nevű volt internált árulta el aki mint ÁVH besúgó 
került a szervezetbe. 


A Magyar Földalatti Front 1950 tavaszán alakult, főleg volt politikai rabokból, 
internáltakból, volt tisztekből, altisztekből, értelmiségiekből. A szervezetet 
Floszman kezdeményezte és ő volt a vezetője egészen a letartóztatásáig. Célja a 
szervezetnek a magyar függetlenség helyreállítása, demokratikus, nemzeti alapon 
melyet részben politikai, részben katonai vonalon kívánt elérni. Alapvető 
törekvésük volt hogy a különböző ellenállás mozgalmakat nagyobb akcióegység 
céljából közös irányítás mellett egyesítsék. így kerültek kapcsolatba a 
Független Magyarok Ellenállási Blokkjával, (Boda József is részt vett a 
megbeszéléseken), és a két csoport egyesült is. AZ FMEB vezetői Szentes István 
hadnagy és Horváth József bodnármester volt, aki letartóztatása pillanatában 
öngyilkos lett 1952 februárjában. A keresztény magyar munkásmozgalom egyik 
kiváló tagja volt. Dr. Malomniczky az elszenvedett kínzások következtében 
Márianosztrán meghalt. 


KESZTÖLCEI ÖSSZEESKÜVÉS: 

Letartóztatták: 1952 tavaszán Kesztölce-Esztergom és Dorog vidékéről 
szervezkedés, összeesküvés 

Tárgyalás: 1952 október 1. Markó utca, Megyei Bíróság 

Ítéletek: 

Farsang András, vasesztergályos, kivégezték 1953 január 27-én a Gyűjtőfogházban, 
Dr. Erdélyi József, gyakorló orvos, kivégezték 1953 január 27-én a 
Gyűjtőfogházban, 

Dudlik András, bányász, 

Farsang Ferenc, bányász, 

Marék Sándor, bányász, 

30 vádlott volt az ügyben. 

Farsang András mint vasesztergályos dolgozott a dorogi szénbányában. Előtte 
éveket töltött mint bányász Belgiumban. Minden összegyűjtött pénzét hazahozta, s 
itt akart új életet kezdeni. Feleségét szintén lefogták, két kis árva maradt 
vissza. 


SOPRONI KÉMKEDÉSI PER: 

Letartóztatások: 1952 április 19-é, főleg Sopronban. 

Kihallgatások: Az ÁVH Fő utcai központjában 

vád: kémkedés, összeesküvés 

Tárgyalás: Katonai BÍróságon, 1953-ban (?) 

Ítéletek: 

Gazdag László, vajmester, kivégezték 1955 január 15-én (majdnem 3 évig volt 
siralomházban), 

Bánkuty Rudolf, rendőr főhadnagy, kivégezték 1955 január 15-én. 

Nádas Béláné (Jelentsics húga), életfogytiglan, 

Nádas Béla és igen sok vádlott, sok tejipari szakember. 

Az ügy kerek három évig húzódott, a kivégzéssel vártak, abban a reményben, hogy 
Jelentsics újra visszatér Nyugatról és el tudják fogni. Jelentsics Gazdag 
iskolatársa volt és egyike a legsikeresebb futároknak, akit az ÁVH éveken 


keresztül próbált elfogni. 1954 végén Sopron mellett a határnál, az ÁVH-s 
határőrökkel vívott tűzharcban agyonlőtték. Nem sokkal utána Gazdagot társával 
együtt kivégezték. 


CIC ÜGY RÁKÓCZIFALVAI ÜGY: 

Letartóztatások 1952 elején. 

Vád: kémkedés, nyugati kapcsolat, hazai összeesküvés 

Tárgyalás: Katonai Törvényszék, 1952 október, másodfok: 1953 február 
Ítéletek: 

Fazekas József, kivégezték 1953 május 6-án a Fő utcában, 

Marton György, textilmérnök, kivégezték 1953 május 6-án a Fő utcában 

Csabai István, kivégezték 1953 május 6-án a Fő utcában, 

Fazekas József 20 éves katona volt, aki nyugatra szökött. Ott beszervezték és 
hazajött. Kivégzése idején súlyos TB-s beteg volt, egyes hírek szerint az 
akasztásra már félholtan, félig agyonverve vitték ki. Ebben az ügyben 
lehetséges, hogy szerepeit egy 20 éves fiatal katona. Szíjgyártó Károly, aki 10 
évet kapott(?). 


BÜKI PÉTER ÉS TÁRSAINAK ÜGYE: 

Letartóztatások: 1952 március Vád: összeesküvés, szervezkedés 
Tárgyalás: 1952 augusztus 19., 2. fokon 1952 szeptember 9. 

Ítéletek: 

Agg Sándor, (1931. Vaspör, Zala m.) kivégezték 1952 szeptember 19-én, 
Simon Mihály, (1920. Vaspör, Zala m.) kivégezték 1952 szeptember 19-én, 
Simon Albert, (1923, Vaspör, Zala m.) kivégezték 1952 szeptember 19-én 
Büki Péter, (1980 Ozmánbük, Zala m.) kivégezték 1952 szeptember 19-én 
Agg Miklós, halál (életfogytiglan börtön), 

Csire András, halál (életfogytiglan börtön), 

Büki Péterné, 13 év börtön 

A tárgyaláson egy szovjet tiszt is jelen volt. 


BAJAI ÖSSZEESKÜVÉS: 

Letartóztattak: 1952. november 22-én árulás következtében 

vád: a Népköztársaság megdöntésére irányuló fegyveres szervezkedés 
Kihallgatás: kecskeméti ÁVH, mely közismert volt brutális-szadista őreiről. 
vallatók: Németh Győző százados, Pálházy József és Szabó László ÁVH hadnagyok. 
Tárgyalások: 1. Harcos László és társainak ügye (letartóztatva 1952. december 
15-én.) 1953. április 16-18. 

Bíróság: Katonai Bíróság, Andó tanács, ügyész: Kelemen fhdgy 

2. Kosztolányi László és társainak ügye: 1953 június 10. Markó utca Bíróság: Dr. 
Jónás elnök, Alapi ügyész. 

Ítéletek: 

Harcos László, kivégezték 1954 január 14-én a Gyűjtőfogházban (Ebben a 
csoportban 17-en voltak.) 

Kosztolányi József, volt hadnagy, kivégezték 1953 október 24-én a 
Gyűjtőfogházban. 

Száraz György, 10 év börtön, a másodfokú tárgyalás után elvitték s soha többé 
nem kerül elő, 

Gondos Sándor, halál, életfogytiglan börtön, 

Juny Tibor, 10 év börtön, 

Papp István 15 év, 

Eichardt Sándor, életfogytiglan börtön 

Kosztolányi Károly, László testvére, életfogytiglan, 

id. Kosztolányi László, volt ezredes, László apja, 

Turáni Lajos, cisztercita szerzetes, 

Barta Lénárt, cisztercita szerzetes, 

Papp Kelemen, cisztercita szerzetes, meghalt a börtönben. 

Harcos István 8 év, 

Remetei Lajos 8 év, 

Weidinger Ancsa 10 év, 

Csompó Miklós 15 év, 

Zambeli Bianca, 10 év börtön, 

Harcos Márta 10 év, 

Gacs Edit 10 év, 


Paulay Zoltán 13 év, 

összesen harmincan voltak. 

Mindkét tárgyalás zárt tárgyalás volt. A szülők évekig nem tudtak semmit arról, 
hogy mi történt a letartóztatott gyermekeikkel. A legtöbbjük 17-20 év között 
volt, diákok, egyetemi hallgatók és valamikori kis cserkészek. A tárgyaláson a 
kirendelt védőügyvédekkel egy szót sem válthattak. 

Kosztolányit egy Virág nevű ügyvéd "védte", aki jobban tette volna, ha egy szót 
sem szól a tárgyaláson. Jónás az egész tárgyalást 3 óra alatt elintézte. Az 
ítéletek megvoltak, felolvasta a jegyzőkönyveket, néhány kérdést tett fel, a 
védők elmondták, hogy milyen bűnöket követtek el az imperialisták, s a 
tárgyalásnak vége volt. Harcossal ugyanazon a napon végezték ki: 

Magyar Mihályt, 

Bélavári Bélát és 

Szorád Mihályt, 

akik határőrök voltak, akiket egy Lázár Mária szervezett be, akinek a bátyja 
Ausztriában élt. A vád ellenük valószínűleg az volt, hogy segítettek a határon 
való szökésnél. 

A háború után az ifjúságot igyekeztek materialista-ateista szellemben nevelni, s 
kivenni a régi keresztény magyar nevelés befolyása alól. Minden mozgalmat, 
köztük a cserkészetet is beszüntettek. Az ellenállási mozgalmak feladatuknak 
tekintették a fiatalság újjászervezését. A cél volt, megtartani a fiatalságot 
keresztényi és magyar szellemben. Egy eljövendő változás esetére kinevelni egy 
politikailag felkészült elitet. Így alakította meg Kosztolányi a 
Keresztényszocialista Magyar Munkásmozgalmat. 


A szervezet rendes összejöveteleket tartott, ahol előadások és viták keretében 
képezték a fiatalokat. Újságjuk a "Küzdelem" titokban járt kézről-kézre 
korlátozott számban, hogy könnyebben lehessen kontroll alatt tartani. Néha 
röpcédulákat nyomtattak és terjesztették. 1952. végén kb. 200 fiatal, 
értelmiségiek, munkásfiatalok parasztfiatalok tartoztak a mozgalomba. A központ 
Baján volt, de csoportok működtek Budapesten, Sopronban, Pécsett és Szegeden is. 


PÁRTŐRSÉG PERE: 

Letartóztatások: 1952. október 24-én 

Kihallgatások: ÁVH Központban Tárgyalás: 1953. május 29-én a Fő utcában 
Ítéletek: 

Farkas Ferenc ÁVH hadnagy, kivégezték 1953. június 10-én, Sándor István szalézi 
szerzetes, kivégezték 1953. június 10-én, Zana Albert szalézi szerzetes, 
kivégezték 1953. június 10-én, Ádám László szalézi tartományfőnök, 
életfogytiglan börtön Szitkey József nyomdavezető pap, 15 év, Varga Aladár 
gondnok, 8 év Dánielfy Tibor kispap, 5 év 

A Pártőrség ÁVH-s tagjai közül sokan szalézi növendékek voltak. Félárvák, árvák, 
akiket a szaléziánusok neveltek. 1949-ben az ÁVH elvette a rendházat és a 
gyerekeket ÁVH-s janicsárokká akarták nevelni. Katonai szolgálatuk alatt is ezek 
a volt szalézi növendékek kapcsolatokat tartottak fenn Sándor Istvánnal, aki 
külön brosúrákat un. "partizánhírek"-et nyomtatott és volt növendékei pedig 
terjesztették az ÁVH tagjai között. 

Sztálin halála után az ÁVH és a bíróságok igyekeztek minden rendszerellenes 
hűtlenségi ügyet mennél előbb lezárni, nehogy az ügyek elhúzódjanak és valaki 
megmeneküljön a büntetés elől. Elsőfokon halálra ítéltekkel aláírattak egy 
papírt, hogy beleegyeznek abba, hogy a 2. fokú bíróság 8 napon belül tárgyalja 
az ügyüket. Persze a szerencsétleneknek nem mondták meg, hogy miért ez a nagy 
sietség, sőt azzal biztatták őket, ha ebbe beleegyeznek, akkor több reményük van 
arra, hogy az ítéletet megváltoztatják, vagy kegyelmet kapnak. 


PIARISTÁK PERE: 

Letartóztatások: 1952 szeptember végén 

vád: mindenkit az ifjúság lelki gondozása címén tartóztattak le és az államrend 
megdöntésére irányuló szervezkedés címén emeltek vádat. 

Tárgyalás: 1952 december 11. 

Bíróság. Budapest Megyei BÍróság, Markó utca, Jónás tanácsa, 

Ítéletek: 

Bulányi György, piarista szerzetes tanár (40 éves) a debreceni diákokkal 
foglalkozott, életfogytiglan börtön 


Dr Juhász Miklós, piarista tanár a Piarista hittudományi főiskolán Budapesten, 
12 évi börtön 

Lakos Endre, hittanár, Szegeden foglalkozott a diákokkal 10 évi börtön 

Dr. Ikvay László, nógrádszécsényi káplán, 10 év börtön 

Dr. Sigmond Ernő, hittanár, Budapesten tanított cca 50 éves 8 évi börtön 
Boross-Braun István, balaton-szabadságtelepi lelkigyakorlatos lelkész. 7 évi 
börtön 

Jolsvay Hedvig, a Kath. Dolgozó Leányok Szövetségnek titkárnője 7 év börtön, 
Vadas Sára, szerzetesnő, 6 év börtön, 

Sötér Tibor, szerzetes pap Budapesten, 6 év börtön, 

Dr. Török Jenő, piarista szerzetes pap, később tartóztatták le, 12 év börtön 
Dr. Eglis István, világi pap. 

A kihallgatásokat a Fő utcai börtönben végezték. 

Lénárd Ödön piarista tanárt először 1948-ban a Mindszenty perben ítélték el, 
1961-ben visszavitték és újra elítélték. Majdnem 30 évig megszakítás nélkül 
börtönben van hitoktatásért! 

Tabódy István, szerzetes, volt huszárszázados, több ízben volt letartóztatva, 
1961-ben újra 12 évre ítélték. 


BENCÉS TANÁROK KÉMKEDÉSI PERE: 

Letartóztattak: 1953 nyarán 

vád: kémkedés 

Tárgyalás: 1954 tavaszán 

Bíróság: Budapesti Katonai BÍróság, Fő utca 

Ítéletek: 

Pázmány Géza, 15 év börtön, 

Csizmadia Ernő, 12 év börtön, 

Kovács Arisztid, 10 év börtön. 

A bécsi Pázmáneum növendéke, Pázmány Géza, 1953. nyarán a honvágytól űzve 
hazatért, illegálisan. Mintha misem történt volna naivan, vagy nem tudva, sorra 
látogatta volt tanárait és barátait. Végül sokak tanácsára, hogy próbáljon 
visszamenni, mert ha nem, az ÁVH elfogja illegális határátlépésért, 
visszaindult. A határnál elfogták. Az ÁVH Pázmányból nyugati ügynököt csinált, 
az esetből egy újabb papi összeesküvést. Az első áldozatok Pázmány volt tanárai, 
köztük Kovács Asztrid, a budapesti bencés gimnázium volt igazgatója. Talán Nagy 
Imre első kormányának volt köszönhető, hogy az ÁVH nem csinált belőle egy újabb 
kirakatpert és hogy az ítéletek enyhébbek voltak. 


Különben az ÁVH több hullámban tartóztatott le bencés papokat Pannonhalmáról, 
így Jámbor Mike bencés főideológust, Győrből szintén néhány tanárt az ottani 
bencés gimnáziumból. A vád ellenük az volt, hogy a Rómából legálisan küldött 
pénzt a hatóság félrevezetésével vallásoktatásra fordították. A pénzküldés 
főirányítója Békés Gellért bencés atya volt Rómából. 


EGER-KISKUNLACHÁZI SZERVEZKEDÉS: 

Letartóztattak: 1952 június végén 

vád: fegyveres szervezkedés, röpcédulázás, szabotázs-cselekmények előkészítése, 
fegyverek gyűjtése és ellenálló csoportok szervezése. 

Kihallgatás: az egri ÁVH-n és a budapesti ÁVH központban 

Tárgyalás: 1952 december 24. 

Bíróság: Budapesti Megyei Bíróság Olty Vilmos tanácselnök, Dr. Egri népügyész 
(1947. VII. t.c. 1. alapján) 

Ítéletek: 

Szabó Miklós, 22 éves, kivégezték 1953 május 6-án a Gyűjtőfogházban, 

Pék Károly, életfogytiglan börtön, 

Ráth Gedeon, életfogytiglan börtön, 

Tompa András, életfogytiglan börtön, 

Szabó Ferenc, 15 év börtön, 

Szabó László, 15 év börtön, 

Becze András, 15 év börtön, 

Krizsik Dénes, 15 év börtön, 

Cserjés Vilmos hadnagy, 15 év börtön, 

Szilágyi József, 15 év börtön, 

Szántai László, 15 év börtön, 


Ráth József repülő hadnagy, 15 év börtön, 

Hickman Tibor, 15 év börtön, 

Márton Imre, 12 év börtön, 

Vörös Julianna, 3 év börtön, 

Mermező István, 5 év börtön. 

A tárgyaláson a vádlottak, hogy egymást mentsék, magukra vállalták a vád 
legsúlyosabb pontjait, így elsősorban a fegyverek gyűjtését s a szervezkedés 
irányítását. A vádlottak legnagyobb része fiatal, politikailag kommunista 
ellenes és erősen vallásos volt. A szervezkedést 1948-ban kezdték el, s mint a 
legtöbb szervezet sejt-szervezésben voltak, így az ÁVH-nak mindég csak egy-egy 
csoportot sikerült lefognia, a lefogottak közül legfeljebb egy tudott más 
csoportokról. 

Szabó Miklós 1931-ben született. Édesapja Dr. Szabó István, először katonaorvos, 
majd községi orvos volt Kiskunlacházán. Négy fia közül három áldozta életét a 
hazáért. Szabó István mint honvéd őrnagy hősi halált halt a keleti fronton, 
Szabó József mint százados ugyancsak hősi halált halt a dunántúli harcokban, 
egyik testvérét, Szabó György alezredest, 6 évi börtönre ítélték háborús bűntett 
(7) miatt, és végül a legfiatalabb testvér, Miklós is életét áldozta fel a 
kommunizmus elleni harcban. 

Erről a csoportról ír Csárdás József a "Sentenced for life" című könyvében. 
Szabó Miklóssal együtt végezték ki Ferenczy Pál volt adótisztet (Szeged, Dohány 
u. 5). Az ügyet Pálos Ferenc rep. hadnagy árulta be, aki a Repülősök Perében is 
mint ÁVH-s besúgó szerepelt. 


DODONKA ÜGY: 

Letartóztattok.: 1952 őszén 

Vád: kémkedés, fegyveres ellenállás 

Tárgyalás: másodfokon 1953 június 22 

Bíróság: Katonai BÍróság, Fő utca 

Ítéletek: 

Dodonka István, párttitkár, kivégezték 1953 őszén a Fő utcában 

Dodonka Tibor repülő hadnagy (szül. 1930 Győrben) kivégezték 1953 

Dodonka István nagykovácsi kommunista párttitkár volt, régi pártember, akit 
leváltottak, mert többször kritizálta a pártot. Kapcsolatba került egy nyugati 
ellenállási csoporttal az ÁVH gyanút fogott, mire nyugatra menekült 1949-ben 
visszatért és felvette a kapcsolatot unokaöccsével, Tiborral aki Szolnokon volt 
repülő hadnagy. Tibor kiadott minden katonai adatot a repülőtérről, 
felszerelésről, kiképzésről repülőgép típusokról, fegyverkezésről, tűzerőről 
stb. Istvánt közben kétszer is lefogták, de sikerült neki kibeszélnie magát, 
illetve megszöknie. Hihetetlenül vakmerő volt, többször kiment Ausztriába és 
visszajött újabb adatokért. Nem tudni hogy kit kaptak el előbb, de mind a 
kettőjüket nagyon megkínozták, a párttitkárt és a Néphadsereg tisztjét. A 
siralomházban találkoztak, de nem engedték meg, hogy elbúcsúzzanak egymástól. 
Igen bátran haltak meg. 


BÉCS-BUDAPESTI ÜGY (Czajlik-Koltai ügy) 

Letartóztattak 1952. őszén 

vád: kémkedés 

Tárgyalás: Katonai BÍróság, Fő utca, összesen 24 vádlott volt. 

Ítéletek: 

Czajlik Lajos (vagy Alajos), vámszaki ezredes (36 éves), kivégezték 1953 
szeptember 9-én a Fő utcában, 

Koltai László (vagy Imre), kivégezték 1953 szeptember 9-én a Fő utcában, 
Németh Lajos, földműves, kivégezték 1953 szeptember 9-én a Fő utcában, 
Talabér Ferenc, életfogytiglan börtön, 

Kardos József, életfogytiglan börtön, 

Czajlik Józsefné, 15 év börtön, 

Perly Lajos, 15 év börtön. 

Koltait valószínűleg Bécsből rabolták el. 


JOBBÁGYI CSOKOLÁDÉGYÁR, FEGYVER- ÉS LŐSZERGYÁR SZABOTÁZS PERE: 
Letartóztattak: 1952 decemberében Vád: szabotázs 

Tárgyalás: 1953 március 10. 

ítéletek: 


Papp Gyula, főmérnök, technológiai vezető, kivégezték 1953 novemberében 
Sztarkovics Sándor (valamikor zsebtolvaj "Tarhonya") minisztériumi diszpécser 

A jobbágyi "Csokoládégyár" mint 7405.sz titkos fegyver- és lőszergyár működött. 
Itt volt Papp Gyula főmérnök. 1952-ben a hadsereg azzal vádolta a gyárat, hogy a 
szállított légvédelmi ágyúlövedékek beragadnak az ágyúkba. Sztarkovics, aki a 
minisztériumban diszpécser volt, azzal vádolta meg Pappot, hogy rossz anyagai 
húzzák a lövedékhüvelyeket. Papp avval védekezett, hogy 25 éve dolgozik ebben a 
szakmában, csak abból az anyagból tud dolgozni, amilyet neki kiutalnak. Ha nem 
csinálja ebből az anyagból, akkor meg azért vonják felelősségre. 

Ebben az ügyben szerepelt még egy Vida nevű személy, nem tudni mi lett vele. 


DR ZUDAR ENDRE ÉS TÁRSAINAK ÜGYE (orvosok pere): 

Letartóztattak: 1953 nyarán 

vád: antikommunista propaganda, röpcédula szórás, kirakatokra írtak flórsavval, 
hamis feljelentéseket csináltak besúgók, párttagok ellen (cca. 600-at!) 
Kihallgatás: Andrássy út 60. 

Tárgyalás: 1953 december 11-12. 

Bíróság: Dr. Jónás, ügyész: Dr. Garai 

Ítéletek 

Dr. Zudar Endre, 14 év börtön, 

Dr. Pálfy János, 10 év börtön, 

Dr. Jeney László, 10 év börtön, 

Dr. Bársony Béla, 10 év börtön, 

Dr. Luka László, 7 év börtön, 

Zudar Endréné, 7 év börtön. 


MAGYAR ELLENÁLLÁSI MOZGALOM (Szelepcsényi István és társai): 

vád: Börtönben szerveződtek, hogy szabadulás esetén fegyveres ellenállást 
szervezzenek. Vezetőjüket Szelepcsényi Istvánt 1950-ben (április) tizenegy 
társával szervezkedés miatt ítélték el. Egyik tag, 1953-ban Berettyóújfalun 
szervezett csoportot. Szelepcsényit a Forradalomban való részvétel miatt a 
budapesti Katonai Bíróság 

halálra ítélte. 


KELENFÖLDI KÉMKEDÉSI ÜGY: 

Letartóztattak: 1953 június 

vád: kémkedés 

Kihallgatás: Katonai ÁVH, Fő utca 

Tárgyalás: 1952 november 14. 

Bíróság: Katonai Bíróság, Fő utca. 

Ítéletek: 

Karpinszky Szaniszló, halál, kivégezték 1953 október 14-én 
Kallálos József, diák, halál (életfogytiglan börtön) 
Ficzura József, hadnagy, elhárító tiszt 6 év börtön. 


Karpinszky Szaniszló pesterzsébeti diák, bevonult és beosztották a kelenföldi 
laktanyába. Írnok lett, közelébe került katonai papíroknak. Egy éjszaka benn 
maradt 

az irodában, és titokban lefényképezte az összes fontos katonái terveket. Közben 
az 

elhárító tiszt véletlenül bement a laktanyába és ott találta az irodában 
Karpinszkyt, 

amint fényképezett. Dulakodás közben Karpinszky leütötte az elhárító tisztet és 
elmenekült. Jugoszláviából azonban visszatért. Ficzura József, Karpinszky 
barátja, 

Nagykanizsán volt elhárító tiszt, a tárgyaláson Karpinszky ellen vallott és 
ezért kapott 

csak 6 évet. 


KOVÁCH TIBOR ÉS TÁRSAINAK ÜGYE: 
Letartóztattak: 1953 június 18-án 

Kihallgatás: ÁVH központ, Fő utca 

Tárgyalás: 1954. június 18., zárt tárgyalás 
Bíróság: Katonai BÍróság, Fő utca, Andó tanács 


Ítéletek: 

Kovách Tibor, kivégezték 1954 nyarán a Fő utcában, 

Szalay Lóránt, 12 év börtön, 

Kovács Gyula, Tibor édesapja, 10 év börtön, 

Horváth Géza, 10 év börtön. 

Az ügyben szerepelt még két volt tiszt is, akiket a tárgyalás után szabadlábra 
helyeztek. 

Kovách Tibor, 1943-as avatású gyalogos hadnagy, 1948-ban kiment nyugatra, itt 
találkozott Kovách Attilával. 1949-ben ment először haza. Utána rendszeresen 
járt nyugat és otthon között. 1951-ben rádiót hozott és állandó kapcsolatot 
tartott fenn Sopronbánfalváról. Letartóztatásakor megtalálták nála a rádiót s a 
code-ot is. Állítólag valaki beépült nyugaton és így jöttek rá, hogy idehaza van 
s rádióval dolgozik. Valószínűleg itt is Démi Gerő Sándor volt az áruló. 


KERESZTES EZREDES KÉMKEDÉSI ÜGYE: 

Letartóztatok: 1953 elején 

vád: kémkedés 

Kihallgatás: Fő utcai ÁVH Központ 

Ítéletek: 

Keresztes Vince nyug. ezredes (Rákospalota), kivégezték 1953. augusztus 17-én a 
PV-n. 

Kalotai Géza MÁV intéző (Kelenföldi pu.), kivégezték 1953. augusztus 17 , a PV- 
n. 

Kalotai elvette Keresztes lányát. Semmilyen más adat nem áll rendelkezésre, hogy 
kik voltak még az ügyben és kinek a részére kémkedtek. 


FORBÁTH LÁSZLÓ ÉS TÁRSAINAK ÜGYE: 

Letartóztattak: 1953. szeptember 3-án éjfélkor 

vád: szervezkedés 

Kihallgatás: ÁVH Fő utca, 7 hónapig 

Tárgyalás: 1954. március 19, Fő utca, második fokon: 1954. július. 

Ítéletek: 

Forbáth László (sz. 1920-ban), halál, kivégezték 1954. június 30. 
(napfogyatkozás volt), 

Czigány Imre, életfogytiglan börtön (kegyelmet kapott), 

Csóka Jenő, életfogytiglan börtön. 

Az ügyben sokan voltak letartóztatva. 

Az ügy a Mindszenty üggyel volt kapcsolatos, vagyis annak folytatása. 
Mindszentyt 1948-ban, Gröszt 1950-ben, őket, mint utolsó hullámot 1953-ban 
fogták le. Sem szabotázs, sem gyilkosság nem szerepelt az ügyben. 

Forbáth László, debreceni születésű műszaki tisztviselő Debrecenben élt. 
Érdekessége az ügynek, hogy vele volt a "Vigyorgóban" (a halottaskamra 
börtönelnevezése) egy másik férfi, akit szintén akkor végeztek ki (nem tudni ki 
volt és miért) és egy cca. 14-15 éves fiatal, igen gyenge fizikumú lány, aki 
állítólag a szüleivel való szökés közben vesztette életét. Tény, hogy hárman 
voltak a halottaskamrában. 


DEBRECENI ÜGY: 

Egyike az ellenállás legérdekesebb ügyeinek, számos részlet még ismeretlen. 
Pálovics Pál és egy másik futár átjöttek nyugatról a drótkerítésen és 
Debrecenben kellett volna találkozniuk. Előbb a társat, majd Pálovicsot is 
lefogta az ÁVH. 1954-ben Pálovicsot halálra ítélték, de kegyelmet kapott. 1955- 
ben az ÁVH egy jelentős futárt fogott el, aki a Szabad Európának dolgozott. Az 
illető vallomást tett néhány ügyről, többek között arról is, hogy az ÁVH egyik 
legveszedelmesebb kémelhárító tisztjét, aki megjárta Nyugatot, sőt kapcsolatba 
került elhárító csoportokkal, Debrecenben lelőtték. Az utasítást az ÁVH-tiszt 
kivégzésére Pálovics és társa hozta. Pálovicsot az ÁVH Csolnokról újra bevitte 
és csak hónapok múlva került vissza. Közben a futárt és a kivégzést végrehajtó 
személyt elfogták és kivégezték. A "gyilkost" előzőleg sokáig keresték, 
falragaszokon hirdették és óriási pénzjutalmat tűztek ki az elfogásáért. A két 
illetőt elfogták s valamikor 1955 tavaszán kivégezték. Hogy az ügy így 
végződött, abban a Szabad Európa szervezők a hibásak, nem lett volna szabad 
olyan futárt küldeni, akinek tudomása volt erről és még sok más ügyről. A 
kivégzést állítólag egy Tahy-Tichy-Turi(?) nevű debreceni rendőrtiszt hajtotta 


végre. 


MOZGÓPOSTÁSOK PERE: 

Letartóztatás ideje: 1954. végén. 

Vád: kémkedés, adatszolgáltatás 

Bíróság: Fő utcai Katonai Bíróság 

Tárgyalás: 1955. januárjában 

Ítéletek 

Désaknai Lóránt (Győr) postatisztviselő, halál kivégezték 1955 október 21-én a 
Gyűjtőfogházban. 

Jakab Ferenc, mozgópostás, halál. kivégezték 1955. október 21-én a 
Gyűjtőfogházban. 

Mester Ferenc, elsőfokon halál, másodfokon életfogytiglan. 

Désaknai Gizella, (Lóránt húga), és mások. 

Tudomásunk szerint a Mozgópostások ügye volt az utolsó hűtlenségi ügy a 
Forradalom előtt, ahol halálos ítéleteket hoztak és azokat végrehajtották. 1955 
ben és 1956-ban már ritkán hoztak halálos ítéleteket a Nagy Imre kurzus miatt. 
Désaknai és Jakab mint Mozgópostások dolgoztak a Budapest-Hegyeshalom vonalon. A 
Münchenbe irányított postazsákok pecsétjét feltörték, és a postazsákokba a Radio 
Free Europe számára titkos küldeményeket tettek, majd a zsákokat szabályszerűen 
újra lepecsételték és a határon átadták az osztrák posta képviselőinek. A 
zsákfeltörések mindig a mozgó vonaton történtek, a pecsétviaszt sajnos kidobták 
a postakocsi ablakán, ez is áruló nyom lehetett. Ugyanígy törték fel a 
Münchenből és Bécsből Budapestre irányított postazsákokat, kivették a külföldről 
jövő titkos küldeményeket és a postazsákokat újra lezárták. 

Ugyanezen a napon végezték ki a magyar kémelhárítás legügyesebb ügynöknőjét, 
Endrődy Barnabásnét (szül. Kerbold Ilona, 1912.), akit a kommunisták halálra 
kerestek sok földalatti sejtjük felgöngyölítése miatt. 

Férje Endrődy Barnabás csendőralezredes, volt főispán, volt a baloldali 
elhárítás vezetője. Mindketten bujkáltak a háború után , s csak 1954-ben 
fedezték fel őket. Endrődyt is kivégezték. 


SULYÁNSZKY JENŐ ÉS TÁRSAINAK ÜGYE 

(volt hadapródiskolások pere): 

Letartóztattak: 1955 december 13-án. 

vád: a Népköztársaság megdöntésére irányuló fegyveres szervezkedés. 
Kihallgatás: Fő utca, 5 hónapig 

Tárgyalás: 1956 május 11-12-13., Markó utca, nyílt tárgyalás 
Bíróság: Dr. Jónás tanácsa 

Ítéletek: 

Sulyánszky Jenő, 17 év, majd 12 év börtön, 

Aba Imre, 

Balázs Dezső, 

Bánáthy Imre, 

Bodányi Andor, 

Juhász György, 

Sipos Ferenc, 

Spiro Sándor, 

Zsótér András, 

volt hadapródiskolások: 

Csaszkóczy Emil, 

Csaszkóczy László, 

Hegedűs Gyula, 

Magoss János, 

Mikófalvy Ferenc, 

Peterdy Loránd, 

Rimai Albert, 

Sziváni Ákos, 

2. csoport: 

Rédey Tamás, 

Fister Károly, 

Mező Bertalan, 

Szilárd Zoltán, hadapródiskolás 1956 nyarán nyugatra szökött. 
1954 végén lebukott egy ellenálló csoport, akikkel Sulyánszkyék kapcsolatban 


voltak. Így szerzett az ÁVH tudomást róluk. Sikerült két tagot beszervezniük 
árulásra. Rajtuk keresztül, mindketten vezető szervezői beosztásban voltak, az 
ÁVH-nak 1955-56-ban sikerült mindent megszereznie. 

Ebben az ügyben fogták le és külön ítélték el Désaknai Györgyöt a nagyváradi 
tüzér hadapródiskola kiképző altisztjét. 2. fokú tárgyalására a Forradalom 
kitörése miatt nem került sor. Testvérét, Désaknai Lorántot a Mozgópostások 
ügyében kivégezték. 

Pár hónappal a Forradalom előtt tartották meg a nyílt tárgyalást, ami "új 
irányelvek" megvalósítására volt jellemző. A bíróságok a XX. Pártkongresszus 
értelmében önkritikát gyakoroltak és függetleníteni próbálták magukat az ÁVH 
befolyástól, így történt, hogy Jónás tanácselnök kitiltatott minden ÁVH-st a 
teremből. Az a Jónás, aki előtte feltétel nélkül ítélt halálra százakat az ÁVH 
utasítására. Jellemző a radikális változásra, amit az egyik ÁVH-s tiszt mondott 
az egyik vádlottnak az ítélethirdetés után: "Szerencséjük van maguknak, ha ez a 
tárgyalás egy évvel ezelőtt történt volna, akkor Sulyánszkyt és legalább négy 
társát felakasztottuk volna!". A bíróság az ítélet kihirdetésénél enyhítő 
körülménynek vette, hogy a szervezkedés a sztálini időkre esett! 


BORBÉLY LÁSZLÓ: 

Letartóztatták 1950. április 1-én hűtlenség vádjával. Mint újságíró, cikkeket 
írt a magyarországi állapotokról s ezeket a cikkeket akarta nyugatra kijuttatni, 
Pados Pál szintén újságíró, segítségével. Pados azonban ÁVH besúgó volt, s a 
cikkeket az 

ÁVH-nak továbbította. A Jónás-Alapi együttes Borbélyt halálra ítélte, de második 
fokon kegyelmet kapott. Két börtöntársa: Lovass Árpád 4, Barics Pál 2 és fél évi 
fegyházat kaptak. 


ISAAK ISTVÁN 

Hűtlenség vádjával 1950. november 3-án letartóztatva. 1951 február 8-án a Fő 
utcai Katonai Törvényszék 15 év börtön büntetésre ítélte. (Ügyvédet akkor látott 
először és utoljára, tanúk, tárgyi bizonyíték nem létezett). Ügyész: 
"Kevesebbért is felhúzhattuk volna, ha akarjuk, jobban járt így, mintha kiadtuk 
volna a nyomozó hatóságnak". ÁVH-s tiszt a kihallgatáson: "Ha megdöglik, 
megdöglik, senki nem kéri számon tőlünk mit csináltunk veled!" Volt az ÁVH Conti 
utcai börtönében is. 


MARTINEZ PÉTER: 
Nyugatról jött haza, elfogták és a budapesti Megyei BÍróság Jónás tanácsa 
halálra ítélte. 1950 őszén kegyelmet kapott. Kémkedési ügy, bűntársa nem volt. 


KUCSERA IMRE: 
Jugoszláviának kémkedett. 1950-ben halálra ítélték, de második fokon kegyelmet 
kapott s a Forradalom előtt szabadult. Nem volt bűntársa. 

Börtönvilág Magyarországon 
Így kezdődött 


1947. nyarán, az Ausztria felé eső határsávon a Néphadsereg műszaki alakulatai 
egy különleges műszaki határzár építését kezdték el. Szovjet tisztek vezetésével 
taposóaknákat telepítettek, magaslábú őrtornyokat emeltek és a többszörös 
drótakadályok között farkaskutyás járőrök mindenkit igazoltattak aki a határsáv 
közelében tartózkodott. Az emberek gyanakodva figyeltek, senki nem értette, hogy 
miért van szükség egy ilyen akadályra s s főleg Ausztria felé, amikor meg a 
hitleri időkben volt semmiféle határzár. A határsáv közelében élők évtizedeken 
keresztül szabadon közlekedtek a két ország között, sokaknak rokonai, másoknak 
egy darabka szántóföldje került át Ausztriába a trianoni békeszerződés 
következtében, vagy a néhány csempész aki abban az időben tűzkövet, cigarettát, 
vagy szalámitokét csempészett át Ausztriából, vagy Ausztriába, azokkal még a 
határőrök sem törődtek komolyan. 

A Honvédelmi Minisztériumban ebben az időben a Kisgazdapárt maid később a 
Parasztpárt megbízottja székelt. Talán ez volt az egyedüli tény, ami eloszlatta 
az emberek gyanakvását; azt persze nem tudta senki, hogy a hivatalos helyen ülő 
bábok mögött ott vannak az igazi irányítók. Ezek utasításaikat nem Barthától 
vagy Veress Pétertől, az akkori honvédelmi minisztertől, hanem közvetlenül a 
Pártközpontból kapták. Ilyen volt Pálfy-Österreicher altábornagy a határőrség 
parancsnoka is, aki a kapott utasításnak megfelelően nemcsak a műszaki zár 
felépítéséért, hanem megfelelő megbízható határőrség megszervezéséért is felelős 
volt. Természetesen a kommunista káderek és politikai tisztek vezetése alatt. 
1948 végén az új határőrség katonái már nemcsak igazoltattak, hanem vadásztak is 
mindenkire, aki az új határsáv közelében tartózkodott. Ausztria után Jugoszlávia 
következett, azután, hogy Tito megelégelte a szovjet jugoszláviai 
garázdálkodását és otthagyta a kommunista országok Moszkva vezette táborát. 
pálfyék egy ugyanilyen határzár kiépítését kezdték meg a magyar-jugoszláv 
határon is. A csehek, románok, szintén sietve építették ki a megerősített 
határsávukat Magyarország felé, már csak azért is, mert tudták, hogy az 
anyaország népe sem felejteni nem belenyugodni nem fog az idegenbe szakadt 
magyarság sorsa felett. 


A Szovjetunió, híven az örök bizalmatlanság politikájához, ugyancsak kiépítette 
a határsávját, mintha érezte volna, hogy elkövetkezhet egyszer az az idő, amikor 
ez a kis ország el nem képzelhető kellemetlenségeket fog okozni a kommunista 
impériumnak. 


1949 elején, ha valaki valami el nem képzelt műbolygóról lenézett volna 
Magyarországra azt láthatta volna, hogy az ország körül van kerítve magas 
falakkal, drótakadályokkal, őrtornyokkal, akárcsak egy börtön. Bekövetkezett az, 
hogy a felszabadulás" után pár esztendőre Magyarország népe börtönben volt! A 
Párt sietve szolgált magyarázattal: mindez azért kellett, hogy megakadályozzák 
idegen, fasiszta imperialista ügynökök beszivárgását és a nép ellenségeinek 
szökését. Arról persze nem beszélt senki, hogy miért lőttek agyon olyan ártatlan 
embereket is, akik kiábrándulva a Rákosi-féle szocializmusból, mindenüket hagyva 
igyekeztek elmenekülni az országból. Így jött létre a nagy börtön, amely tágas 
volt és az ország egyik szélétől a másikig terjedt. Az emberek nem viseltek 
ugyan rabruhát, nem éltek cellában, nem viseltek bilincseket, sőt őrök sem 
kísérték minden lépésüket és aránylag szabadon mozoghattak a nagy börtön 
területén. De a VASFÜGGÖNY, amely körülvette az országot szimbolizálta a 
rendszert, azt a börtönrendszert, amelyet a kommunista párt Rákosi vezetésével 
honosított meg Magyarországon. A proletárdiktatúra, szocialista társadalom, 


szocialista egyenlőség, szabadság elcsépelt szólamai mögött ott volt a valóság, 
a drótkerítésekkel, robbanóaknákkal börtönbe kényszerített ország. 


A nagy börtönben új rendszert valósítottak meg. Mindenki megkapta a maga 
beosztását, munkahelyét, feladatát, életlehetőségét. A Párt mindenről 
gondoskodott, a Párt mindenkinek meghatározta a maga szerepét az új 
társadalomban, szabályozta az életet, kinyilatkoztatta, hogy mi a jó és mi nem, 
valamint éberen gondoskodott arról is, hogy a tágas börtön lakói dolgozzanak, 
tapsoljanak, örüljenek. Felügyelettel és ellenőrzéssel a Párt kipróbált szervét 
az Államvédelmi Hatóságot bízták meg, és jaj volt annak, aki nem dolgozott, aki 
kételkedett vagy ellenkezett a Párt elhatározásaival szemben. 


A többmilliárdos költséggel megépített határsáv őrzésére negyvenezer válogatott 
katonából megszervezték a határőrséget. Szép és jólszabott khaki egyenruhájukon 
büszkén viselték a zöld ávósok vállapját és a tányérsapkájukon tündöklött a 
vörös-csillag. Farkaskutyás járőrök, befelé irányított géppisztolyaikkal úgy 
álltak köröskörül az ország határán mint az áldozatra váró sakálok. S az 
áldozatok egyre jöttek, százak és ezrek próbálkoztak, hogy kitörjenek a 
börtönből és keresztülhatoljanak a gyilkos aknamezőkön. Volt aki robbanóakna 
szilánkjaitól, volt aki ezeknek a testvérgyilkosoknak a géppisztolytüzében 
fejezte be életét. De voltak szerencsések is, akik keresztüljutottak, bár sokan 
közülük szétroncsolt lábakkal, leszakított kezekkel, örökké vádlóan hurcolják 
nyomorék testüket. 


A nagy és tágas börtön területén belül voltak a kisebb börtönök, 
internálótáborok, munkatáborok. Ezeket elkülönítve, szigorú felügyelet alatt 
tartották. Ezek voltak hivatva a büntetés és megfélemlítés eszközeinek sok 
évtizedes keleti tapasztalatok alapján bevált fizikai és lélektani 
alkalmazásával az emberekből az egyénből az akaratot és egyéniséget kiirtani. A 
lealjasítás, a csúszó-mászó, akarat nélküli páriákká való formálás volt a 
végcél, főleg azoknál akik valami isteni csoda folytán mégis túlélték ezeket az 
"átnevelő" táborokat. 


Ami ezekben a börtönökben és táborokban lejátszódott azokról keveset írtak a 
nagyvilágban megjelent lapok, a politikai tárgyalásokon nem kerültek szóba: azok 
a milliók, akik kommunista börtönökben embertelen körülmények között szenvedtek, 
nem érdekelték a világ sajtóját, a rádió és televíziók riportereit. Zavarta 
volna a kiegyezés szellemét, veszélyeztethette volna a világ békéjét, a 
leszerelési és fegyverkezés csökkentésére irányuló tárgyalásokat. Azokért, akik 
a múltban vagy jelenben Isten és a Haza nevében indultak utolsó útjukra, nem 
kondultak meg Nyugaton a szabadság harangjai, azokért nem apelláltak a 
parlamentben, azokért nem indított mozgalmat a világsajtó és nem hirdettek 
gazdasági elzárást. A keleteurópai-börtönök világa a bebörtönzött milliók sorsa 
szomorú emlékként csak azok maradt meg, akik azt végigélték és végigszenvedték. 


Ez lett a vége: demokrácia és szocializmus helyett proletárdiktatúra. 


A háború befejezése után Magyarországon senki nem gondolt arra, hogy az új 
politikai rend ellen bármilyen formában fellépjen. A vesztett háború és a 
velejáró megszállás elég ok volt arra, hogy mindenki tudomásul vegye, 1945 május 
8-ával új korszak kezdődött a nemzet történelmében. A szó, hogy demokrácia 
mindenkit megigézett hittünk egy új szabad társadalom és igazságosság 
kialakulásában. Valami mágikus hit élt mindenkiben, hogy a győztes nyugati 
hatalmak Atlanti kartájában, valamint az újonnan alapított Egyesült Nemzetek 
alapokmányában lefektetett szabadságjogokat maradéktalanul végrehajtják. Nem 
kellett azonban sokáig várni míg mindenki előtt világossá vált, hogy az új 
demokrácia a proletárdiktatúra legsötétebb formája felé halad, s a kommunista 
párt, a megszálló szovjet hadseregre támaszkodva rövid időn belül átveszi a 
korlátlan uralmat. 


A demokrácia első évei kétségtelenül a nagy várakozások reményében indultak el. 
Az első szabad választásokon a polgári vonalat képező Kisgazdapárt óriási 
többséggel vonult be a parlamentbe, s ha először értelmetlenül, de végül is 


tudomásul vettük, hogy az újjáépítés érdekében szükség van koalícióra, szükség 


van a Kommunista Párt részvételére az új kormányban. Ha visszagondolunk, milyen 
naivan értelmeztük a dolgokat, hogy mennyire hiszékenyen mentünk el amellett a 
propagandaszólam mellett, hogy a kommunisták valóban szocializmust akarnak 
megvalósítani! Földet osztottak és Rákosi a Forint atyjának neveztette magát. A 
párt templomot javított, jótékony célra nagy összegeket fordított, a hadifoglyok 
hazahozatala ügyében egyedüli közbenjáró szerepében tetszelgett. A kisemberek 
védelmezőjeként, a szegények szószólójaként lépett fel, s nem vettük észre, hogy 
mindez csak arra szolgált, hogy hidat verjen a magyar lélekhez. Mert a pártnak a 
lelkek kellettek, alázatos, engedelmes lelkek, akik a nagy döntéseket minden 
kritika nélkül szolgaian végrehajtják. A minden erővel és a tömegmédia minden 
elképzelhető módszerével felszerelt tagtoborzások azonban nem vezettek a várt 
eredményre. Az ifjúság, amelynek alkalma lett volna az érvényesülésre, 
kételkedve fogadta a pártagitátorok mézesmadzagként csalogató hívását és annak 
ellenére, hogy a forradalmiság és cselekvés szellemében új hazát akart, nem volt 
hajlandó energiáját a kommunisták szolgálatába állítani. Ez a nemzedék tudatában 
a dachaui, auschwitzi és mauthauseni dolgoknak, kritikusan bírálta az új rend 
módszereit, mivel az aljasságok megtorlása legalább annyira antihumánus volt, 
mint a korábbi akciók. 


Az ország népében megrendült a sokat hangoztatott humanizmusba vetett hit, 
Megszűnt a törvények tisztelete és a tekintélyek elismerése. Azokat a 
törvényeket, amelyekre eddig tanították, meg kellett tagadnia, hisz szemtanúként 
látott sárga csillaggal megalázott embereket a halálba menni, a humanizmus 
jegyében látott keretlegényeket lámpavasra akasztani, látott nyilvános 
helyjegyes akasztásokat, látott cigarettával megégetett melleket, emberi testbe 
tört üvegdarabokat, dinnye nagyságúra vert heréket, meggyötört és egy életre 
nemtelenné kínzott nőket. S mindezt a humanizmus jegyében. S hogy ez a fiatalság 
mégis megmaradt humanistának, az az epizód is bizonyítja, hogy a szabadságharc 
alatt a börtönökből kitörő rabok egyetlen fegyőrt sem bántottak, noha voltak 
olyanok is közöttük, akikhez iskolába járhattak volna a gázkamrák mesterei. 


Az értelmiség szerepe már nem volt ennyire karakterisztikus. A régi rend hívei, 
a régi középosztály tagjai közül sokan elébe siettek az eseményeknek, s 
megalkuvásból, vagy gyávaságból sietve kérték felvételüket a Kommunista Pártba. 
Csak akkor döbbentek meg, amikor kifacsart citromként, kihasználva, a párt 
félrehajította őket. Nem lehet eltagadni azt a szomorú tényt sem, hogy az 
államvédelmi osztályt rendőrséget, a Katpol. osztályt és a belügyminisztériumot, 
e valóban klasszikus "elnyomó szerveket" nem csupán a moszkvai káderek 
teremtették a semmiből, értelmiségünk is szép számmal működött közre. Ugyanakkor 
kialakult a magyar értelmiségnek egy új típusa, amely menteni akarta, ami csak 
menthető volt, tisztában volt azzal, hogy Magyarország bolsevizálódása 
matematikai pontossággal fog bekövetkezni, ennek legfeljebb a késleltetéséről 
lehet csak szó. Abban az időben már közkézen forgott a "Bakonyi betyár 
balladája", mert a magyar élet legnagyobb kérdése volt: Ki a betyár ki a szent? 
Kinek van igaza annak aki megalkuvással keres életlehetőséget maga és nemzete 
számára? Milliók helyesen a kiállás mellett döntöttek, a végső eredmény: 
százezres áldozatok ellenére is gyümölcshozó volt. 


A sztálini diktatúra, az erőszakos nemzet és családellenes politika megbukott, s 
magával rántotta az akkori vezetőséget. A munkásság és a parasztság sorsa nem 
sokban változott; anyagi lehetőségeinek, munkaidejének és körülményeinek 
jobbrafordulása elmaradt, helyette nap mint nap és szinte minden órában azt 
kellett hallania, hogy nevében kormányoznak, hogy a hatalmat ők gyakorolják és 
hogy az élete felszabadult, munkája pedig szebb és könnyebb lett. 


A munkaversenyek mesterségesen felizgatott légkörében soha fizikai munkát nem 
végzett propagandisták egy elkövetkező szebb munkásélet biztatásával zsigerelték 
ki a munkásság erejét. Mikor a Munka Törvénykönyvben lefektetettek gyakorlattá 
váltak, a munkások már káromkodni sem tudtak a fizetés napján. A borkimérések, 
italboltok füllesztő, bűzös légkörében az alkohol adta őszinteség végre szabad 
folyást engedett, s mire kiömlött belőle minden keserűsége, az állami italbolt 
már visszavette keresetének legnagyobb részét. 


Az osztálynélküli társadalmat végülis nem a párt ideológusai, hanem a közös 


elnyomottság, közös gond, közös jövőtlenség alakította ki és békítette össze az 
embereket, vagy hozta közelebb egymáshoz. A munka, amelyről Révai József 
sugalmazásai alapján annyit írtak az akkori hivatalos tollforgatók, nem 
válhatott az ember központi problémájává. A kollektív szirénás ébresztők, a 
kollektív konyha, a szórakozás kollektív lehetősége, a kollektív munkásszállások 
felszínre hozták az emberekből az állati ösztönöket. 

Könyvtárakba, tanulásba, sportba menekült volna mindenki, de a túlórázások, 
felajánlások, önkéntes munkavállalások kitörölték az emberekből a szép és nemes 
utáni vágyódás érzetét. 


Egyház a szabadságért: Szabadságot az Egyháznak! 


Írni kell az Egyházakról is, elsősorban a katolikus egyházról, s annak 
vezetőjéről a Mindszenty bíborosról. 


A magyarországi protestáns egyházak, elsősorban a református egyház, ellentétben 
a sokat emlegetett "nemzeti" egyház tradíciójával elsők között alkudott meg a 
Rákosi-féle Egyházügyi Hivatallal. Eltekintve egy-két kiváló református paptól, 
a börtönökben a legnagyobb ritkaság volt az olyan református pap, akit azért 
zártak be, mert bármilyen formában is tiltakozott a rendszer hivatalos ateista 
politikája ellen. 


Ezzel szemben a katolikus egyházról alkotott kommunista elképzeléseket (reakció 
fellegvára, szovjetellenes kémközpont, a feudálkapitalizmus uszályhordozója, a 
szocializmus ellensége stb.) a párt minden vonalon próbálta a tömegek 
gondolkodásába elültetni. Mindszenty hercegprímás mögé felsorakoztatott 
katolikus és más vallású tömegek politikai katolicizmusáról felületes lenne 
röviden beszélni. A materializálódás folyamatával egyidőben az emberekben 
nagyobb igénnyel lépett fel a lélek az osztályharcban a szeretetvágy megnőtt, s 
a szabadságvágy mesterséges kikapcsolásával az emberek a lélek szabadságával 
kárpótolták magukat. 


A hercegprímás mögé felsorakozott tábor az ÁVH bosszúságára egyáltalán nem volt 
szervezet, sokkal inkább valami szellemi egység. Sokan csatlakoztak ide olyanok 
is, akik lényeges dolgokban ugyan nem értettek egyet a prímás közéleti 
szereplésével, azonban az emberfaló rendszerben az ő személyében találták meg az 
EMBER-t. Akik féltek, felnéztek rá, a félelmet nem ismerőre; akik a rendszer 
szekerét tolták, tisztelték benne nemcsak az egyházférfiút, hanem a szókimondó 
írástudót; azok a parasztok és proletárasszonyok, akik vallási nézeteikhez hűek 
maradtak, tisztelték benne a régi vallási hagyományok ápolóját, az egyetlen 
menekvést jelentőt, a vallás főpapját. 

Mindszenty hercegprímás személye bizonyos fronttudatot tartott ébren az 
emberekben. A magyar katolicizmus nagy tragédiája, hogy ezekben az időkben nem 
tudta a tömegek kezébe adni azt az ideológiát, amely szilárd támasz lehetett 
volna a brosúrák, a propaganda és az egyre erősödő kommunista valósággal 
szemben. 


1948-ban az ÁVH elérkezettnek látta az időt, hogy döntő rohamra induljon a 
katolikus egyház ellen. 


A hercegprímás letartóztatásával nemcsak azt érték el, hogy kikapcsolták azt az 
egyéniséget, aki a tömegek számára a szabadság és emberiesség szimbóluma volt, 
hanem megbontották az egyház egységét is. Ha a klérus vállalta volna ezután a 
bolsevizmus elleni nyílt harcot, ma erkölcsi és politikai igénnyel 
rendelkezhetne egy jövőbeni politika klerikális befolyására. Ezzel szemben a 
"horvát-richárdok" béke-papi mozgalma, a parlament vörösszőnyeges lépcsőin 
parolázó püspökök sokat eljátszottak ebből az igényből. 


Mindezeket szükséges volt megemlíteni, hogy kapcsolatot megtaláljuk az 1945-48 
év Magyarországának első botladozó, de előrelátó és a tömegek által támogatott 
demokratikus rend és 1949 elejének kommunista vezetése alatt álló 
Népköztársasága között. A történelmi dominójáték egyes kis lapjainak 
összevetéséből világossá válik, hogy mik voltak azok az események és okok, 
amelyek végül is egy általános és a nemzet minden rétegét érintő ellenállásba 


összpontosultak. 


Megalkuvás helyett ellenállás 


A magyarországi ellenállást nem lehet összehasonlítani a háborús francia, 
holland, szovjet partizán, vagy akár a vietnami háborúban kialakult ellenállási 
mozgalmakkal. Itt nem egy idegen katonai megszállás elleni mozgalomról volt 
hanem egy politikai diktatúra elleni harcról, amely idegen hatalom fegyveres 
erőinek segítségével jutott hatalomra. 


A magyar ellenállás célja az volt, hogy tevőlegesen vagy passzívan szembeszáll a 
bolsevizmussal. A bolsevizmus a magyar nép számára nem a szociális és emberi 
életforma megvalósítását, hanem egy idegen ideológia, egy idegen hatalom 
érdekeinek kiszolgálását jelentette. Nem ámítottuk magunkat azzal, hogy belülről 
meg lehet dönteni a népidemokráciát; az a harc amit a földalatti csoportok 
Magyarországon el akartak érni, az egy emberibb és szabadabb élet megvalósítását 
akarta szolgálni. Soha nemzedék még ennyire nem tudatosította és tett tanúságot 
arról, hogy Magyarország az otthona még akkor is, ha nyomorban és vörös zászlók 
alatt kell élnie. 


Nem hittünk és nem vártunk arra, hogy majd a "nyugatiak" fognak érdekünkben 
áldozatot hozni. Arra persze nem mertünk gondolni, hogy még azzal az erkölcsi 
segítséggel sem számolhatunk a "szabad világ" részéről, amit a közös történelmi 
múlt, a humanisztikus örökség, a keresztényi hit s nem utolsó sorban az emberi 
jogok alapján elvárhattunk volna! Szabadságért harcoltunk és magunk terveinek 
megvalósításáért! Nem a történelem kerekének visszafordításéért s főleg nem, a 
majd minden vádiratban szereplő feudális-kapitalista világ visszaállításáért. 


Az ellenállási csoportok, de az egyének is világosan látták, hogy Magyarországot 
s annak sajátos nemzeti útját nem külföldi szervezetek, idegen államok, nem FRE 
vagy a BBC vagy akár a Voice of America szerkesztői, de még csak a CIC vagy a 
Dux-i Bureau vezetői sem írhatják elő; nem ezek képviselik az országot. 
Kétségtelen, hogy ezek segítségére szükség volt az ellenállás megszervezésénél, 
de nem valószínű, hogy bárki is aki ezekkel a szervezetekkel kapcsolatban volt, 
látni kívánná őket a szabad Magyarországon. A segítségért, amiről akkor azt 
hittük, hogy segítség, súlyos véráldozattal fizettünk. A felületesen kiképzett, 
rosszul és hiányosan ellátott futárok hazaküldése az öngyilkosságba való 
hajszolással volt egyenlő. A hazafiasságra való hivatkozás, az áldozatvállalás 
és kötelezettség mögött olcsó anyagi érdekek húzódtak meg és a szerencsétlenek, 
akik valóban meggyőződésből s nem anyagi érdekből vállalták a szolgálatot, nem 
tudták, hogy a vállveregető és elismerést nem kímélő ügynökök zsebében már ott 
lapult az ő vérdíjuk. Hányan döbbentek rá hónapokkal később, már az ÁVH 
pincéiben, vagy a halálos zárkáiban, hogy kezdettől fogva játékszerei voltak a 
nagy hatalmak piszkos földalatti munkájának. 


A nemzeti ellenállást kétségen kívül a Kommunista Párt helytelen, az egyén és a 
nemzet érdekeit sértő politikájával indította el. Ha csak egy töredékéig 
ismerték volna s figyelembe vették volna a magyar nép lelki beállítottságát, 
igényeit és szokásait, ha több megértést és türelmet tanúsítottak volna a 
különböző politikai és gazdasági intézkedéseiknél s ha főleg nem ilyen 
eszeveszetten tiporták volna el a legelemibb szabadságjogokat, akkor talán az 
ország élete és hozzáállása a változásokhoz más fordulatot vett volna. De 
Rákosiék nem értettek a nemzet nyelvén s nem is kívántak a nemzet érdekeinek 
szolgálatába állni. Amit magukkal hoztak keletről, az a sztálini terrorrendszer 
volt, erre építették fel minden tervüket, avval a meggyőződéssel, hogy ami jó 
volt a Szovjetunióban, annak jónak kell lenni Magyarországon is. A 
terrorrendszer, amit alkalmaztak, egy darabig bevált, a szédületes tervek 
végrehajtása azonban már a kezdet elején megbukott. A kommunista párt vezetői 
nem éltek illúziókban. Amennyire kiszámított, előre tervezett programmal 
készültek a hatalom átvételére, ugyanúgy tudatában voltak annak is, hogy a 
tervek megvalósítása a nép széles nemtetszésébe és ellenállásába fog ütközni. Az 
ÁVÓ felállítása s kimondottan kommunista irányítás alá helyezése elsősorban az 


ellenállás megtorlását és kikapcsolását szolgálta. Ugyanakkor szükségesnek 
látták, hogy az akkor még velük együtt menetelő polgári pártokkal közösen olyan 
törvényeket hozzanak, amelyek jogi alapot is biztosítanak az ellenállásban 
résztvevők törvényes elítélésére. 

A törvények előkészítését Riess Istvánra", erre a betegesen szadista 
szociáldemokrata igazságügyminiszterre bízták, akt hamarosan előterjesztette a 
Népköztársaság megdöntésére irányuló, azóta is hírhedtté vált 1947. évi VII 
Törvénycikket. 


:Riess István, a háború utáni idők egyik leghírhedtebb politikusa. A budapesti 
gettó világának és munkaszolgálatos éveinek keserű emlékét nem tudta 
elfelejteni. Bosszúját igyekezett főleg azokon kitölteni, akik háborús vagy 
népellenes ügyben voltak elítélve. 

Börtönökben tett többszöri látogatása alkalmával a Kisfogházban egyszer 
megszemlélte a halálraítélteket. Előfordult, hogy egyes halálraítélttől 
csodálkozva kérdezte meg:"Mi van? Magát még nem akasztották fel? Nem tudom, mire 
várnak magával?" Annak ellenére, hogy utolsó pillanatig híven szolgálta 
Rákosiékat, Péter Gábor utasítására az ÁVH pincéjében (Andrássy út 60-ban) 
először agyonéheztették a meglehetősen haspárti minisztert, majd agyonverték! 


Az akkori parlament minden különösebb vita nélkül fogadta el és iktatta 
törvénybe. Annak ellenére, hogy a Kisgazdapárt, a Szociáldemokrata Párt és a 
polgári pártok képviselői tudták hogy a törvénycikk mögött Rákosiék állnak, 
mégis hozzájárultak a törvény megalkotásához, s ezzel mintegy a saját maguk 
ítéletéhez is. Iróniája a sorsnak, hogy a legtöbbjüket a későbbiek folyamán 
éppen a fenti törvénycikk különböző paragrafusai alapján fogták le és ítélték 
el. 


Az 1947. évi törvénycikk magában foglalta a Népköztársaság megdöntésére irányuló 
államellenes tevékenység összes elképzelhető formáját. Ennek és a múltból 
kiásott más törvényeknek, rendeleteknek alapján az ÁVH megkezdte az emberek 
tömeges letartóztatását. A vád általában mindig ugyanaz volt: a kommunista 
államhatalom megdöntésére irányuló tevékenység! Lehetett az egy gyerekes 
szervezkedés, titkos politikai pártok alapítása, röpcédulák szórása, vagy a 
külvárosok falaira kommunista ellenes jelszavak festése, fegyveres csoportok 
szervezése, kémkedés adatszolgáltatás idegen hatalmak részére, szabotázs, mind 
ebbe a csoportba tartozott. De államellenes tevékenységnek minősült, ha valaki 
menekülni próbált az országból, ha fegyvert, vagy lőszert találtak nála, ha 
megtagadta, hogy földjét "önkéntesen" felajánlja, ha titokban Isten szeretetére 
tanította a fiatalságot. Bűnös volt a fiatalság, amely emberséget és szabadságot 
követelt, az egyház, amely a vallás szabad oktatásáért és gyakorlásáért emelte 
fel szavát, bűnös volt a kulák aki ragaszkodott őseitől örökölt földjéhez, a 
munkás, aki tiltakozott a norma és a versenyrendszer embertelen bevezetése 
ellen, az értelmiségi, aki nem volt hajlandó maradéktalanul elfogadni a 
kommunizmus ideológiáját. S végül tízezreket ítéltek el, mert a háború előtti 
rendszer képviselői, alkalmazottai, tisztjei és tisztviselői voltak. Így nem 
kétséges, hogy a börtönök már a hatalomátvétel előtt megteltek, s a politikai 
pereket futószalagon gyártották, s az ÁVH az alárendelt más biztonsági 
szervekkel együtt külön állam lett az államban. Tíz esztendő leforgása alatt 
1945 és 1956. között több mint 700.000 ember volt letartóztatva, internálva, és 
börtönbüntetésre ítélve. Ha figyelembe vesszük a közbűntényes elítéltek számát, 
ami ezalatt az idő alatt 300-400.000 lehetett, akkor Magyarország minden tizedik 
állampolgára börtönben ült. Ehhez hasonló statisztika legfeljebb a 
Szovjetunióban lehetséges! 


Évente átlagban 150.000 ember volt börtönben. Ez a szám a legalacsonyabb Voit 
1946-1947-es években, illetve 1955. és 1956-ban; legmagasabb volt 1950. és 1954 
között. 1952-ben több mint 200.000 ember volt rács és drótsövény mögött. Ennek a 
hatalmas embertömegnek a fogvatartására Magyarország korábbi történetében 
elképzelhetetlen számú börtönt, internálótábort és munkatábort létesítettek 
Ugyanez vonatkozik a letartóztató, kihallgató és a bírói intézményekre is. 
Egyedül az Államvédelmi Hatóság létszáma, beleértve a hozzátartozó különböző 
egységeket, meghaladta a 80.000 főt. Ha a rendőrséget is hozzávesszük, akkor a 
hazai közbiztonsági és államvédelmi szervek létszáma a 120.000 főn felül volt. 


Hol volt ehhez a Horthy éra 40-50.000 főnyi rendőri és csendőri karhatalma! 


A politikai okokból letartóztatott kerek 700.000 fő számának bizonyításául 
szolgáljon néhány adat: 1948. márciusáig a Népbíróságok kerek 80.000 esetet 
kezeltek, (Korom Mihály, igazságügyminiszter a moszkvai jogászkonferencián tett 
nyilatkozata szerint) melyek csak háborús és népellenes ügyek voltak. Hol volt 
akkor még azok száma, akiket más politikai okból, elsősorban rendszerellenes 
tevékenység címén fogtak le, de soha a Népbíróság elé nem kerültek?! 1950. 
szeptember havában a Markó utcai börtön rabregisztrálási száma 30.000-en felül 
volt, ami azt bizonyítja, hogy csak ebben a börtönben 1950-ben körülbelül 45.000 
letartóztatottat szállítottak be. De bizonyságul szolgáljon az az egyszerű tény 
is, hogy az összes börtönök, munkatáborok, internálótáborok befogadóképessége az 
ötvenes évek elején meghaladta a 200.000 főt. Márpedig az ÁVH nem azért építette 
a táborokat, hogy azok üresen álljanak! Csodálatos évei voltak ezek a 
szocializmus építésének, amikor az ország lakosságának 2 9-a rács mögött volt, 
Ennek a szédületes börtönvilágnak a fenntartására az állam többet fordított, 
mint a szociális kiadásokra. Az Államvédelmi Hatóság, a Börtönügyi szervek, az 
Igazságügyi Minisztérium és a hozzátartozó intézmények évente több milliárd 
forintjába került az ország lakosságának. Ne felejtsük el, több mint 200.000 
alkalmazott, családtagjaikat is beleszámítva, több mint félmillió élt ingyen az 
államháztartásból, s hozzá még nem is rosszul, hiszen köztudomású, hogy az 
ország legjobban megfizetett alkalmazottai az ÁVH tagjai voltak! Az a gyér 
haszon, amit százezrek rabmunkával értek el, összehasonlíthatatlanul kevés volt 
ahhoz a veszteséghez képest, amit az ország gazdasági életében az őrületes 
letartóztatásokkal okoztak. Ez különösképpen vonatkozott a műszaki értelmiség és 
a szakképzett és begyakorolt munkásrétegek bezárására. Ugyanez a kiesés 
mutatkozott a mezőgazdaság esetében is, amikor a szakképzett és földet művelő 
gazdaembereket kulákság vádjával bebörtönözték. De még az ingyenes rabmunkát sem 
használták ki szakszerűen. A szervezetlen, kapkodó intézkedések egymást érték, 
az üzemeket évente helyezték át más-más börtönökbe, újakat állítottak fel minden 
előzetes technikai előkészítés nélkül, vagy már bejáratott üzemeket szüntettek 
meg. De így bántak a rabmunkásokkal is. Ha egy üzem hosszú veszteség és 
selejttermelés után végre kezdett rendesen termelni, akkor az ott begyakorlott 
munkásokat áthelyezték a bányákba, vagy máshová, s máshonnan újakat hoztak. 
Üzemvezetőknek, művezetőknek sokszor olyanokat neveztek ki, akik előzőleg még 
csak hírből sem hallották hasonló üzem nevét. Ott próbálták elsajátítani az 
üzemi termelés legelemibb szabályait. S miután nemcsak a börtönöknél, hanem az 
ország minden gazdasági és műszaki szektoránál hasonló volt a helyzet, akkor nem 
a szakképzettség, hanem a pártkönyv volt a mérvadó nem lehet csodálkozni, hogy a 
túlfeszített ötéves tervek már az első év végén bukásra voltak ítélve. Mert 
nincs az az államháztartás, amely a szakszerűtlen vezetés mellett még olyan 
ballaszttal is meg tudott volna birkózni, mint a vízfejjé nőtt ÁVH-s és 
igazságügyi szervek voltak. 


A nagy iskola 


A súlyos gazdasági következményeken felül egy másik fontos és le nem tagadható 
eredményt is jelentett a tömeges letartóztatás és bebörtönzés. Mindazok akik 
egyszer végigjárták az ÁVH pincéit, akik csak pár hónapot töltöttek el a 
börtönökben vagy internálótáborokban, azok számára a "szocialista világnézet" 
egyszer s mindenkorra megszűnt. Ezeknek az embereknek, de közvetve legközelebbi 
hozzátartozóiknak is mindazok a jelszavak, amelyeket a párt sulykolva-agymosva 
próbált a tömegek agytekervényeibe beleültetni, falra hányt borsó maradt. A nagy 
felismerés a börtönökben indult meg. 1950-ben amikor Rákosiék hatalmuk és 
népszerűségük tetőpontján a szocializmus megvalósításának meséjével majdnem 
milliókat tévesztettek meg, a börtönök lakói saját sorsukon keresztül tudták, 
hogy történelmünk legnagyobb zsarnokával és népbolondítójával állnak szemben. 
Akármilyen hihetetlenül is hangzik, de a börtönök lettek a nemzet nagy átnevelő 
iskolái. Itt tanultuk meg, hogy egy minden irgalom és emberség nélküli 
diktatúrával állunk szemben, itt tanultuk meg, hogy a Janus-arcú rendszer igazi 
arcát a börtönökben és a kihallgató pincékben mutatja meg. Megtanultuk, hogy 
minden korábbi balga tévhit és reménykedés, amely egyesekben valami bizalom és 


optimizmusfélét váltott ki a párt jelszavainak olvasásakor, vagy a színes 
plakátok és felajánlások hatására, mind-mind csak félrevezetés, becsapásul 
szolgált egy maroknyi kis csoport hatalmi őrjöngéséhez. Mindazok, akik 
kiszolgálva büntetésüket kikerültek újból az életbe, magukkal vitték a 
börtöniskola tanításait. Így terjedt a valóság felismerése, így vált mindig 
szélesebb tömegek előtt a napnál is világosabbá, hogy mi játszódik le a 
kulisszák mögött, hogy a rendszer és annak vezetői idegen érdeket kiszolgáló 
hazaárulók. Megindult a titkos suttogás propagandája, hírek terjedtek az ország 
minden részében. 


Ugyanakkor az elítéltek hozzátartozói között is elterjedt egy bámulatos 
hírszolgálat, amely értesüléseket szerzett a börtönökben lejátszódó 
eseményekről. Így 1954-ben az első beszélőn megdöbbenve hallottuk, hogy 
hozzátartozóink nemcsak a velünk történt eseményekről, hanem arról is 
értesültek, hogy más helyeken, más börtönökben mik játszódtak le. Ezek az 
asszonyok, édesanyák, testvérek és barátok nem csináltak titkot a maguk 
titkaiból, mindenhol ahol csak tehették, terjesztették a börtönben lejátszódó 
eseményeket, valamint a rabok ellenállásáról szerzett híreket. Bátorságuk, meg 
nem alkuvásuk, kitartásuk és összetartásuk maradjon örök példa és elismerés az 
utókornak. Csak büszkén és hálás szívvel gondolhatunk vissza fáradhatatlan és 
önfeláldozó magatartásukra! 


De volt egy harmadik, igen fontos tanulsága és eredménye a börtönvilágnak. 
Történelmünk folyamán számtalanszor bebizonyosodott, hogy nem vagyunk 
konspiratív természetűek. A magyar, ahogy mondják, inkább odaüt, mintsem hogy 
titokban szervezkedjen, összeesküdjön és így érje el célját. Sokszáz tragikus 
példa bizonyítja, hogy nincs érzékünk a konspiráláshoz, nincs a vérünkben a 
titkos esküvési pirula. A szervezkedések, amelyek legnagyobb része végül is az 
ÁVH pincéiben ért véget, azon buktak meg, hogy senki sem tudta a szervezkedés 
elemi szabályait: a titkos sejtszerű szervezkedés módszerét, a hírközlés és 
hírátvevés technikáját, a sok tárgyalás, összejövetel, megbeszélés helyett az 
aktív, gyors és kitervezett akciók végrehajtását. Sajnos közrejátszott az is, 
hogy könnyelműen vettük a társak kiválasztását, sok esetben személyi barátság, 
vagy rokonszenv alapján belevontunk olyanokat is, akikről mindenki tudta, hogy 
gyengék, félénkek, gyávák, arról nem is beszélve, hogy a gyanú is fennállt, 
miszerint kapcsolatban lehetnek az ÁVÓ-val! 


Nem mértük fel a következményeket! Nem számoltunk a várható bukással járó 
következményekkel ebben az élet-halálra menő küzdelemben. De főleg nem tudtuk az 
ellenség módszereit, nem ismertük valójában az egész országra kiterjedő spicli- 
hálózat rendszerét, hogy minden kis hivatalban, faluban, magánéletünk minden 
területén ott vannak a beépített Júdások, akik fenyegetésre ígérgetésre még 
saját szülőanyjukat is képesek elárulni. 


Nem ismertük a kihallgatások, a bírói eljárás módszereit, sokszor amit 
hallottunk nem akartuk elhinni, később amikor odakerültünk, megtanultuk, hogy 
ezek a suttogó hírek a valósághoz képest csak holmi kis mesék voltak. Nem 
tudtuk, hogy mi a terror, hogy mi a félelem! 


1950 elején a nagy kirakatperek után az ÁVH meg volt győződve arról, hogy a 
kiépített és simán működő terrorszervezete teljesen kézben tartja az ország 
politikai, gazdasági és társadalmi ellenőrzését. Beépített emberei nyíltan, vagy 
fedőnév alatt mindenütt ott voltak, ahol a legkisebb döntést, vagy az ország 
sorsát érintő végső elhatározást hozták. 


Az egész ország népe némán robotolt, vagy éljenzett ahogy diktálták a munkásság, 
parasztsága "felajánlások" szellemében őrölte fel testi erejét, az értelmiség, 
amely behódolt, véresre tapsolta kezét Rákosi egyik-másik szellemtelen 
megjegyzésén. 


Az értelmiség másik része viszont görnyedt háttal robotolt az íróasztala, vagy 
éppen a rajztáblája fölött, de nem engedett sem csábításnak, sem kényszernek de 
az éjszakai órákban remegve várta, hogy mikor kopogtatnak ajtaján az ÁVH 
emberei. 


Egyetlen hely, ahol az ÁVH tudománya felmondta a szolgálatot, azok a börtönök és 
internálótáborok voltak. Itt egy idő után megszűnt a terrortól való félelem. 
Ennek lélektani magyarázata, hogy mindazok, akik egyszer végigmentek a 
kihallgatási módszereken, majd heteket töltöttek a vizes földalatti pincékben, 
félig az éhhalál küszöbén, mindazok, akik végigélték a tárgyalásnak nevezett 
cirkuszi bohóckodást, az internálótáborok és börtönök tömegveréseit és középkori 
fenyítéseit tapasztalták, azoknak az ÁVH terrorja már nem jelentett semmit! 
Bármennyire is hihetetlenül hangzik, de hozzászoktunk a terrorhoz, tudtuk, hogy 
minden lépésünknél minden mozdulatunknál ott kísér bennünket, ebben élünk. A 
verések, kínzások akármilyen pokoliak is voltak, hozzátartoztak az életünkhöz és 
az ÁVH-hoz. Nem tudtuk és nem is lehetett a kettőt egymástól külön választani. 
Tudták ezt az Andrássy út 60-ban is. Péter Gáborék a legkiválóbb hóhéraikat 
küldték a börtönök élére, de diába volt a túlfeszített munkatempó, a tervszerű 
éheztetés, verések, vasalások, a rabok szellemi ellenállását nem tudták 
megtörni, nem tudták az embereket lelkileg nyomorékká tenni! De a terror 
megszokásán kívül megtanultuk az ÁVH módszereit, a piszkos trükköket, a verések 
és ígérgetések egymást váltó alkalmazásait, megtanultuk, hogy először magunk 
között kell rendet teremteni, a gyengéket, vagy megalkuvókat ki kell közösíteni, 
s egymás között a vezetést olyanok részére átjátszani, akikben mindenki 
megbízott. Így tanultunk meg hallgatni és a fogakat összeszorítani. Bármilyen 
módszerrel is próbálkoztak a börtön vezetői, a politikai tisztek, a verések, 
fenyegetések éppúgy nem használtak, mint az üres ígérgetések. Hiába 
próbálkoztak, hogy közülünk besúgókat szervezzenek, eltekintve egy-két ritka 
esettől a rabok hamarosan rájöttek, hogy ki az áruló közöttük. Ha valaki mégis 
bedűlt és vállalkozott "hangulatjelentés"-re hamarosan rá kellett döbbennie, 
hogy a kis ígérgetésekért túlságosan nagy árat kell fizetnie. Akiről egyszer 
kiderült, hogy "vamzer", azaz besúgó, annak az élete a börtöntartózkodás alatt 
pokol maradt. 


S végül, s talán a legnagyobb élménye a börtönök világának a rabok egymáshoz 
való viszonyának a bajtársi szellem kialakulásának élménye. A közös sors, 
ugyanaz a rabruha összekovácsolta az embereket, a börtön falai között megszűntek 
a társadalmi rangok és előítéletek, a vallási különbségek, testvéribb viszony 
soha nem uralkodott magyar és magyar között, mint a börtönökben. De azokkal sem 
tettünk kivételt, akik nem voltak magyarok, pld. a jugoszláv rabtársainkkal, 
vagy akik nem voltak keresztények. 


Egyetlen íratlan, de annál keményebb szabály uralkodott: nincs személyi kivétel, 
mindenki ugyanazt a rabruhát viseli! A kölcsönös baráti szeretet, az egymásba 
vetett bizalom meghozta az eredményt: a valamikor különböző múltú és származású 
egyének összekovácsolódásából egy olyan belső egység és erő született, ami a 
legnehezebb időkben is megállta a próbát. Ez a három tényező; a kommunista 
valóság felismerése, a terrortól való immunitás és az ÁVH módszereinek megtanulj 
az ezáltal kialakult rabközösségi érzést eredményezte, hogy az ÁVH terrorja 
csődöt mondott. De ezek a tényezők még egy döntő változást is eredményeztek, 
mégpedig azt, hogy a terror céltalanságát felismerő és a rabok összetartását, 
ellenállt tisztelő őrség sem volt hajlandó többet vak-engedelmesen követni 
elöljáróik utasításait. Erre sem Péter Gábor, sem a szovjet tanácsadói nem 
gondoltak! 


Őrség 


Régi mondás, hogy a tolvajokból és börtöntöltelékekből lesznek a legjobb 
rabtartók. Ők ismerik a rabélet minden fortélyát. Az ÁVH ezt a régi szabályt nem 
tartotta be, őröknek olyan katonákat alkalmazott, akikről feltételezte, hogy 
sorozatos agymosásokon keresztül akarat nélküli, vak engedelmes kiszolgálói 
lesznek a rendszernek. Kezdetben úgy látszott, hogy számításuk bevált. 1950 és 
1953 között nem tudtak olyan parancsot adni, amire ezek a katonák ne 
vállalkoztak volna; azután lassan valami átalakuláson mentek keresztül. Rájöttek 
ugyanis arra, hogy az őrizetükre bízott rabok nem fasiszták, nem népnyúzók, 
kapitalisták, mint ahogy azt a párt szemináriumain oly gyakran hallották. 


Rájöttek arra, hogy egy olyan rendszer kiszolgálói lettek, amely nem a nemzet és 
a magyar nép érdekeit, hanem egy idegen hatalom érdekeit és ideológiáját 
szolgálja. Az őrizetükre bízott foglyok nem mind grófok, bárók, parasztnyúzónak 
kikiáltott kulákok, hanem éppolyan faluról származó egyszerű emberek, mint ők 
maguk. Megdöbbenve tapasztalták, hogy az u. n. "imperialista ügynökök", a 
"hazaárulók", legnagyobb része diák, egyetemista, vagy munkásfiatal! De 
rádöbbentek arra is, hogy tisztjeik, akiknek legnagyobb része érzésileg nem volt 
magyar, őket az egyszerű katonákat, a nép fiait használták fel a piszkos 
lealjasító munka elvégzésére. A "verőlegény", "keretlegény" szerepe nem volt 
idegen előttük, éppen elég kivégzésen vették részt ahhoz, hogy tudják mi várhat 
rájuk egy esetleges fordulat, politikai változás esetén. Ehhez a felismeréshez 
még hozzájárulhat az is, hogy megismerték a katonai és népbírósági ítélkezések 
történetét. A rabokkal folytatott beszélgetésből számukra világossá vált, hogy a 
bírósági tárgyalásokon nemcsak egy u.n. bűntény elítéléséről van szó, hanem 
bosszúról is, amelyet mindenkivel szemben alkalmaztak, aki háborús vagy 
népellenes ügyben szerepelt. A beszélgetések hatására valami titkos, ki nem 
mondott együttérzés alakult ki rab és őr között. Még azok az őrök is, akik 
hírhedtek voltak brutális magatartásukról, az 1950-53-as váci- recski- és 
gyűjtőfogházi időkből, nagy változásokon mentek keresztül, lassanként inkább a 
rabok, mint a parancsnokaik oldalán álltak. Persze nyílt parancsmegtagadásról, 
vagy engedelmesség megszegéséről nem volt szó, annyira ők is okosak és 
elővigyázatosak voltak. De ugyanazt a parancsot sokféleképpen lehet 
végrehajtani, s nem vitás, hogy 1955-56-os években már nagyon vigyázva kezelték 
a felsőbb utasításokat. Mennél többet tudtak meg a rabok elítélésének 
körülményeiről, annál jobban érezték, hogy becsapták őket. Ígérgetésekkel és 
hazugságokkal egy kijárat nélküli zsákutcába csalták őket. 

Egy rabtársunkat, volt csendőrőrmestert azért ítéltek életfogytiglani börtönre, 
mert egy kihallgatás alkalmával egy pofont adott, ráadásul a későbbi 
államelnöknek, Rónainak. G.M. mikor elmesélte az őröknek a történetét, azzal 
fejezte be az előadását: 


Én életfogytiglant kaptam azért, mert egy rabnak lehúztam egy pofont, na 
őrmester úr, s ezzel az egyik hallgató ÁVH-s őrmester felé fordult mit gondol 
magát hányszor fogják karóba húzni azokért a pofonokért, rúgásokért amiket maga 
a raboknak adott?! Az őrmester elsápadt, s szinte dadogva kérdezte: "Mit gondol 
G. felakasztanának érte?" Attól a naptól kezdve alig lehetett az őrmester szavát 
hallani. Egy rabtársunkat az egyik őr azzal piszkálta, hogy földnyúzó kulák, 
mire az csak annyit válaszolt, hogy a tizedes úr anyja is jobban tette volna 
hogy ne egy ÁVH-t hozzon a világra. A tizedes kék-vörös lett a dühtől, azonnali 
kihallgatással fenyegetőzött. Bajtársunkat ez nem izgatta és tovább mondta:" A 
maga apja éppen olyan földet túró paraszt volt, mint az én apám, én ugyanúgy 
jöttem a világra mint maga de én legalább nem árultam el a földet művelő emberek 
örökségét, az én anyám ma sem szégyelli hogy engem a világra hozott, de vajon a 
tizedes úr, hogy megy haza a falujába?" És ne felejtse el a tizedes úr, a maga 
bandája elvehet, elkobozhat mindent, bennünket felakaszthatnak, csak egyet nem 
tudnak csinálni: apáink földjét nem tudják eltalicskázni! Pár nap múlva 
behívatta az osztályvezetői irodába B-t, s mikor látta, hogy senki nincs a 
közeiben, kihúzta az íróasztal fiókját, egy kis csomagot bontott ki, s 
odatartotta B elé:"Egye gyorsan meg, tegnap hoztam faluról!" Kisietett ajtó elé, 
nehogy valaki bejöjjön, s meglássa, hogy B. egy nagy darab hazai kenyeret és egy 
jószagú kolbászt gyömöszöl a szájába. A tizedes elvtárstól sem kellett többé 
senkinek se félnie. 


Az őrség összetétele igen vegyes volt. Legtöbbjük egyszerű faluról származó 
parasztfiatal, akiknek nagyrészét megzavarta a fess, amerikai stílusú egyenruha 
és tányérsapka. "Könnyű Katát táncba vinni". Mindent megkaptak, amiről csak 
valaha is álmodtak. Bekerültek a városba, aránylag magas fizetést kaptak, 
megtanulták, mert hisz erre oktatták őket, hogy 

"kiválogatottak" (übermenschek), akiktől mindenki fél, mert ők a hatalom 
képviselői! Agymosásokon keresztül el is hitték, hogy ők a Párt katonái, az ő 
kezükben van az ország sorsa, tőlük függ a jövő. Beképzeltek, gőgösek lettek. A 
nap 24 óráján keresztül látták a félelmet, ami körülvette őket; a szirénázó 
autóik elől menekülő tömeget, érezték felsőbbrendűségüket a többi egyenruhás 
alakulatok felett. Ezek után vak engedelmes katonái lettek a pártnak. Szomorú 


tényként kell megemlíteni, hogy ezek a faluról toborzott parasztgyerekek sokkal 
rosszabbak voltak, mint a városi, vagy külvárosi ÁVH-s társaik. Ez az utóbbi 
képezte az ÁVH-s őrség másik, de jóval kisebb részét. Ezek inkább "vagány"-ok 
voltak, a külvárosi suhancok tipikus képviselői. Viselkedésük megoszlott a 
tűrhető és a komisz között. Vagy vertek, ütöttek és szadisták voltak a 
végtelenségig, vagy egyszerűen nem sokat törődtek az egész börtön-rabvilággal. 
Ezeket nem tudták olyan könnyen meggyőzni a kommunista tanok 
csalhatatlanságáról, annak ellenére, hogy a legtöbbjük a külvárosok 
munkásrétegéből származott. Tudomásunk szerint értelmiségi az őrség körében nem 
volt. Ha volt is, nagyon kellett lepleznie. 


A tisztek csoportját két részre lehet osztani: az első részben voltak a 
"bedavajozott" és alacsony rendfokozatot viselő, főleg paraszt- és 
munkásszármazású fiatal tisztek, kevés felelősséggel, de annál inkább a piszkos 
munkák elvégzésére. A másik részét képezte a tiszteknek a "beavatottak" 
csoportja, vagyis azok, akik közel kerültek a legfelsőbb vezetés "bűvköréhez", s 
az innét kisugárzó hatalom aktív résztvevői voltak. Ezek közül kerültek ki a 
börtönparancsnokok, a politikai tisztek, a börtön-felügyelők és a "különböző 
kivizsgálásokkal" megbízott tisztek. Ezek legnagyobb része a régi ÁVH-s 
törzsgárdából került ki, főleg olyanok voltak, akik előzőleg különböző nyomozói 
feladatokat láttak el. Állandóan kapcsolatban voltak a letartóztató szervvel és 
a letartóztatottal. Minden igyekezetükkel azon voltak, hogy a börtönben a rabok 
soha ne érezzenek emberséget, vagy megértést. Szenvedélyesen kutattak újabb és 
újabb "bűntények" után, és igyekeztek az őrséget is erre kényszeríteni. Mennél 
jobban követelték a legénységtől, hogy kegyetlenül bánjon az féltekkel, annál 
inkább bíztak abban, hogy minden őr és rabkapcsolat lehetetlenné válik. Csak 
éppen azzal nem számoltak, hogy ez a végnélküli embervadászat az ő bukásukat 
fogja jelenteni. Péter Gábor bukásánál főleg ezek a tisztek kerültek elsősorban 
az elbocsájtottak listájára. Igaz az is, hogy a Forradalom leverése után 
elsősorban ezeket a tiszteket vették vissza. 


A tisztek és a legénység viszonya minden "elvtársi" megszólítás ellenére nagyon 
különböző volt. A tisztek hamarosan beleélték magukat a "tisztikar" elkülönített 
nagyvilági életébe, szigorúan átvéve szovjet kollégáik módszerét, amely a 
különböző beosztások és rangok szerint osztályozta a testület tagjainak 
magánéletét. Eltekintve a szokásos közös ünneplésektől, a közös étkezés 
lehetőségétől a tisztikar szigorúan elkülönítette magát a legénység életétől. 
Ugyanez vonatkozik a beosztásokra is. 


1950-52 volt az ÁVH történelmének aranynapjai. A nagy törés Péter Gábor és 
társainak bukásával kezdődött, s utána ezt többé megállítani már nem lehetett. 
Mindörökre meglazult nemcsak a vezetőség, az egész rendszer, hanem az ÁVH belső 
felépítése és fegyelme is. Lélektani hatása nem tűnt el nyomtalanul a különböző 
börtönök személyzeténél sem. Hamarosan kiderült, hogy a jövőben nemcsak azért 
kell félni, hogy valaki túlteljesíti a rabokkal szemben megkövetelt módszereket, 
hanem attól is, hogy ezért még a börtönbe is kerülhet. Amikor a volt 
börtönparancsnokok és magasrangú ÁVH-s tisztek mint rabok tűntek fel a 
börtönben, minden őrben felrémlett a gondolat, hogy vajon egy napon én is ide 
kerülhetek főleg azért mert "ezeknek" a parancsait vak-engedelmesen 
végrehajtottam?! A rabok igyekeztek ennek a meghasonlottságnak a lélektani 
pillanatait kihasználni, nem volt olyan alkalom, hogy ne figyelmeztették volna 
őreiket, hogy jó lesz vigyázni a jövőben, nehogy ők is volt gazdáik sorsára 
jussanak embertelen viselkedésük miatt. 


De volt Péter Gáborék bukásának egy másik oldala is. A börtönben nem volt 
antiszemitizmus. Az a kevés zsidó származású rab, aki politikai okból volt 
bezárva, most nem a lebukott ÁVH tisztekről van szó, egyenrangú rabtárs volt, 
minden megkülönböztetés nélkül. Mindenki előtt köztudott volt, hogy a Kommunista 
Párt és az ÁVH legfelsőbb vezetését főleg zsidó származású egyének irányítják, 
ennek ellenére soha senkinek a börtönben zsidó származása miatt bántódása nem 
esett. S ha ritkán előfordult, hogy egyesek megfeledkezve a közös sorsról és a 
rabruha viseléséről, zsidóztak, nagyon hamar más munkahelyen, vagy más börtönben 
találták magukat. Azok a rabok, akik társaik felett bizonyos befolyással, vagy 
munkahelyi viszonyból kifolyólag nagyobb lehetőséggel bírtak, nagyon vigyáztak, 


hogy semmiféle faji, vallási, vagy bármilyen ideológiai megkülönböztetés ne 
alakulhasson ki rab és rab között. Nem vitás, hogy sokszor szegeztük a kérdést 
zsidó származású rabtársainknak, miként lehetséges, hogy Auschwitz és a többi 
kényszermunkatáborok borzalmai után akadnak olyanok, akik most fordított 
szerepben, de ugyanolyan kegyetlenül és embertelenül bánnak a rabokkal, mint 
annak idején az SS rabtartók. Hogyan lehetséges, hogy azok az emberek, akik 
csontra lesoványodva, de túlélték a koncentrációs táborokat, azok ma fényes 
egyenruhában, csizmában, éppen olyan szenvtelen arccal nézik végig mások 
kivégzéseit, bántalmazzák az amúgyis csontbőrre lesoványodott rabokat, ugyanúgy, 
mint pár esztendővel előtte német őreik tették? 1953-ig az őrség előtt szóba 
hozni, hogy valaki zsidó, súlyos következményeket vont volna maga után. Péter 
Gáborék bukása után azonban egyszerre és hirtelen ez megváltozott. Először az 
őrség kezdte és itt-ott lehetett hallani egy-egy zsidóellenes kijelentést, 
később ez mind hangosabb és durvább formában nyert kifejezést - 1955 nyarán már 
az is előfordult, hogy egyes őrök a többiek hangos tetszésnyilvánítása közepette 
olyan zsidóellenes kijelentéseket tettek, hogy azt még 1944 idején is 
fejcsóválva hallgatták volna az emberek. Szomorúbb fordulatot vettek az 
események, amikor az őrség egyes tagjai vadászni kezdtek zsidó származású 
rabtársainkra gondolván, hogy ezzel valami népszerű reakciót váltanak ki a többi 
rabból. Igazság kedvéért és bizonyságul a rabtársak között uralkodó páratlan 
összetartásra, sokszor a raboknak kellett figyelmeztetni az őröket, hogy hagyják 
abba ezeket az ízléstelen akciókat. Nagyon jellemző példa erre az a félig-meddig 
nevetséges történet, ami 1956. elején játszódott le a váci börtönben. D. Marci 
Miskolcon volt helyettes rabbi, és miután sokat beszélt, az elvtársak csak 
berakták a rács mögé. Marci kedves, szerény és végtelenül tehetségtelen ember 
volt minden technikai vívmánnyal szemben. Bármilyen munkagép mellé állítani 
öngyilkosság lett volna. Végülis bekerült a gombválogatóba, ahol négy különböző 
hitvallás papjai igyekeztek a millió selejtből valami használhatót kiválogatni. 
Szombaton is munka volt, s ez kicsit sok volt Marcinak, mert déli tizenkét 
órakor hirtelen letette a kezében lévő gombokat, felállt, s Keletre fordulva el 
kezdett hangosan, héberül imádkozni. A hatás leírhatatlan volt. A rabok először 
azt hitték, hogy Marci megbolondult ("bedilizett"), az őrök azonban nem vették 
ilyen egyszerűen a dolgot, megragadták Marcit, s hangosan zsidózás közepette 
elhurcolták az üzemből. Hogy nem lett végülis fegyelmi a dologból, azt csak 
azoknak a raboknak köszönhette, akik az őrök után siettek, s figyelmeztették 
őket, ha Marcinak valami bántódása esik, akkor ők is bajba kerülhetnek. Marcit 
ezután elengedték, s ezután minden szombaton délben ugyanabban az időben kezdett 
el imádkozni. 


Az utolsó években az őrök viselkedése teljesen megváltozott. Eltekintve egyes 
hangoskodóktól, akiket még fűtött a régi ávéhás szellem, az őrök legnagyobb 
része sietve igyekezett alkalmazkodni az új idők megváltozott szelleméhez. 1956 
nyarán, a felülvizsgálatok idején, s főleg a kinti események hatására már ritkán 
lehetett durva szót hallani, vagy goromba magatartást tapasztalni. Sokan, főleg 
a valamikor szadisták, sietve szereltek le, vagy kértek más beosztást, sokan, 
akik maradtak, őszinte megbánással kértek bocsánatot azoktól a raboktól, akiket 
az 50-es évek elején kíméletlenül bántalmaztak. S mikor 1956. októberében a 
börtönök kapui megnyíltak, az őrök legnagyobb része ott áll némán a kivonuló 
rabok között. Sokan civilruhával, pénzzel segítettek, sokan a házukat ajánlották 
fel, a sok évi közös együttlét összehozott rabot és őrt egy közös gondolatra: 
Soha többé! 


A börtönök hiénái: a politikai tisztek 


A politikai tisztek a börtönparancsnokokkal jóformán egyenrangú vezetői voltak a 
börtönöknek. Az "operatívok", ahogy nevezték őket, válogatott és kétségtelenül 
értelmesebb és képzettebb tisztjei voltak az ÁVH-nak. Feladatuk a rabok 
viselkednek, hangulatának, gondolkodásmódjának és politikai beállítottságának és 
az ebből következő magatartásuknak ellenőrzése volt. Az ő hatáskörükbe 
tartozott, hogy rabokból besúgókat szervezzenek, és ezeken keresztül szerezzenek 
be adatokat, valamint hogy elítélt rabokról olyan újabb adatokat tudjanak meg, 
ami újabb tárgyalás és súlyosabb ítélet meghozatalát eredményezhetné. 


Beleszólásuk volt a rabélet minden területére, így a munkabeosztásokra, 
fegyelmikre, áthelyezésekre is. Jelentéseiket közvetlenül az ÁVH-Központba 
küldték, sokszor a vezető börtönparancsnok megkerülésével. Miután tudott dolog 
volt, hogy egyedüli feladatuk, hogy a rabok életében ott ártsanak ahol csak 
lehet, nem volt olyan politikai tiszt, aki közutálatnak ne örvendett volna. De 
nemcsak a rabok, még az őrség is félt tőlük. Minden őr tudta, hogy a politikai 
tiszt nemcsak a rabok viselkedéséről kíván tudomást szerezni, hanem az őrség 
magatartásáról is. Ugyanúgy tudták, hogy a besúgók, "vamzerek" nemcsak a 
rabokról számolnak be, hanem az őrök és rabok viszonyáról is, valamint az 
őröknek a rabokkal szemben tanúsított magatartásáról. Hála az "egészséges 
bizalmatlanság" elvének senki nem bízott senkiben, hiábavaló volt válogatott, 
megbízható őrség, a politikai tisztek hivatalból nem bízhattak meg az 
őrszemélyzetben. A "láthatatlan ellenség" szelleme ott élt közöttük, s ebből a 
kettős elvtársi és bizalmatlansági viszonyból legtöbbször a rabok profitáltak. A 
legtöbb őr, ha végre is hajtotta mindazokat az intézkedéseket, amelyekre 
utasították, beleértve a fegyelmiket és a veréseket, egy dologban mégis titkos 
szövetséget tartottak fenn a rabokkal: a besúgók elleni együttműködésben. A 
bőrüket ők is féltették, nagyon jól tudták, hogy milyen könnyű lebukni és nem 
kívántak odakerülni, ahol előzőleg, mint őrök szolgáltak. Így került az őrség és 
rab egy közös egységbe az operatívok ellen, ez a magyarázata annak, hogy az őrök 
és rabok közös munkájának végső fokon az lett az eredménye, hogy a politikai 
tisztek nagytitokban beszervezett besúgóiról szinte napok alatt kiderült, hogy 
kicsodák. Persze az őrök sem tudták, hogy ki kicsoda, ők sem bízhattak meg 
minden rabban, így ők is csak olyan rabbal tartottak fenn bizalmasabb 
kapcsolatot, akiről biztosan tudták, hogy megbízható. Ezek a rabok adták le a 
hírt az őröknek, s ezek útján figyelmeztették az őrök a rabokat. Hogy a rabok 
között egy ilyen belső egység és összetartás kialakult, abban nagy szerepet 
játszottak azok a rabtársak, kik valamilyen vezető beosztásban voltak. Ilyenek 
voltak sok esetben az írnokok és a házimunkások, de főleg a bányákban, 
üzemekben, munkatáborokban vezetőszerepet betöltő rabvezetők. Ezek nemcsak a 
munkahelyi beosztásért a munkabérek kiszámításáért, a munkanapló vezetéséért és 
a gyártás előkészítéséért voltak felelősek, hanem felelősséggel tartoztak 
rabtársaik felé is a közösségi szellem fenntartásáért, a bajtársi viselkedésért, 
a besúgók vagy volt ÁVH-sok akármilyen úton való eltávolításáért. Ők voltak, 
akikkel az őrök és munkavezetők bizalmasan tárgyaltak. Még a legnagyobb terror 
idején, 

1950-53 között is voltak őrök, munkavezetők, akik híreket adtak le, vagy 
titokban újságot csempésztek be, akik biztatták a rabokat, hogy ne törjenek meg, 
ne adják fel a reményt. Egy-egy ilyen biztatás sokszor hihetetlen erkölcsi erőt 
adott mindenkinek. Ezek az emberek nagy kockázatot vállaltak, hisz az operatívok 
minden erőfeszítése arra irányult, hogy egy ilyen kapcsolatot leleplezzenek. 
Mindazok az őrök és munkavezetők, akik titokban a rabok segítségére voltak, akik 
híreket hoztak és vittek, leveleket csempésztek ki a rabok hozzátartozóinak, 
újságot juttattak be, 5-10 évig terjedő börtönbüntetéssel számolhattak, ha 
elkapják őket. Remélhetőleg egyszer lehetőség nyílik arra is, hogy ezeknek az 
embereknek a nevét is le lehet írni, akik minden fenyegetés és kockázat ellenére 
is, emberek és magyarok tudtak maradni! 


Miután a besúgó hálózat, a rabok, őrök, munkavezetők kapcsolatának leleplezése 
eredménytelen maradt, a politikai tisztek más eszközökhöz folyamodtak. Az 1950 
és 1951-es években egyszerre szaporodott a rabok között az olyan ÁVH-s tisztek 
száma, akik sikkasztásért, lopásért, vagy más okok miatt kerültek börtönbe. 
Sokan közülük az egymás közötti hatalmi harc és intrika eredményeképpen lettek 
rabokká. 


A börtönök politikai tisztjei kapva-kaptak a lehetőségen és sietve helyezték el 
volt kollégáikat a különböző rabüzemek élére. Megkülönböztetésképpen fehér 
keményített sapkát, minden nap tiszta és vasalt rabruhát kaptak. Külön voltak 
kényelmesen elszállásolva és ugyanazt a kosztot kapták mint az őrök. A 
megkülönböztetett bánásmódért a rabhajcsár feladatát kellett vállalniok, s 
hasonlóak voltak a koncentrációs táborok Kápó- és Jupo-ihoz. Kihallgatásra a 
politikai tiszthez akkor mentek fel amikor akartak, s az őrök előtt sem volt 
kétséges, hogy egy-egy ilyen kihallgatás alkalmával róluk is szó esik. 
Megnyugtató volt látni, hogy nemcsak a rabok, hanem az ÁVH-s őrök is tartottak 


ezektől az ÁVH-s brigádvezetőktől, akik közül kétségtelen a leghírhedtebb Vándor 
Ferenc, Aczél György, Major Béla volt, hogy csak néhányat említsünk. Dicsőségük 
azonban nem tartott sokáig, mert Péter Gáborék bukása után őket is elővették, 
sokan közülük eltűntek, de sokakat az első felülvizsgálatok alkalmával, 1954 
elején szabadlábra helyeztek. Miután az ÁVH kötelékébe nyíltan nem mehettek 
vissza, zsíros párttitkári állásokat kaptak, vagy különböző üzemek, TSZ-ek élére 
kerültek. Egyeseket más név alatt a rendőrség kötelékébe soroltak be, újra csak 
a régi rendfokozatukkal. 


Tárgyalástól Szabadulásig" 


: A börtönök mindennapi életével, de főleg az elítéltek napi foglalkoztatásával, 
szokásaival, érzéseivel és gondolkozásával, a napok, hetek, nyarak és telek 
változó múlásával nehéz e könyv terjedelmén belül részletesen foglalkozni. Nem 
is kívánok, hisz erről számtalan más könyv már korábban írt. A bánásmód pedig 
különböző volt az egyes börtönökben, különböző parancsnokok alatt, arról nem is 
beszélve, hogy mennyire más volt az Igazságügy vezetése alatti börtönökben a 
helyzet. 


A letartóztatás, kihallgatás és a bírósági tárgyalás lezajlása után az elítéltet 
elszállították valamelyik fegyintézetbe, vagy munkatáborba, attól függően, hogy 
miért ítélték el s hogy milyen súlyos volt az ítélete. A politikai elítélteket 
először a Gyűjtőfogházba onnan Vácra vagy valamelyik szénbányába vitték, míg a 
közbűntényeseket Szegedre, más vidéki börtönbe vagy nyílt munkatáborba, 
kőbányába és külső építkezésekhez. A kisebb ítéletű politikai foglyokat szintén 
nyílt munkatáborokba szállították s ezek legtöbbször együtt voltak a 
közbűntényes elítéltekkel. Az ítélet után mindenkit beöltöztettek rabruhába, 
elvették összes polgári holmiját és pár nappal később már be volt osztva 
valamilyen munkahelyre. Ezzel elkezdődött rabélete amiben változást legfeljebb 
csak az okozott, hogy sokszor érthetetlen okokból áthelyezték más fegyintézetbe 
vagy más munkatáborba. Ez valószínűleg hivatalos politika lehetett, mert ez az 
állandó mozgatás mindenkivel előfordult, aki pár évet töltött börtönben. 
Valószínűleg biztonsági okokból csinálták, nehogy valamelyik helyen 
kialakulhasson egy szorosabb belső rabegység. Ha tudták volna, hogy még az 
állandó ide-oda szállítással sem tudták ezt kiküszöbölni, akkor talán a nagyobb 
munkateljesítmény érdekében kevesebbet utazgattatták volna a rabokat. 


Munkaidő a zárt börtönökben reggel fél nyolckor kezdődött s egy fél óra 
ebédmegszakítással egészen délután öt óráig tartott. Utána fél óra állt 
rendelkezésre a gépek letisztítására, az üzem rendbehozatalára. Naponta tehát 
kilenc és fél órát dolgoztattak, sok esetben három túlóra beiktatásával. 
Szombaton déli egy óráig volt a hivatalos munkaidő, utána két órán keresztül 
tartott a karbantartás és üzemápolás, a gépek rendbehozatala. Rendszerint a 
túlórák beszámításával a heti munkaidő 55-60 óra között mozgott, ami ha 
figyelembe vesszük a napi 700-800 kalóriás étkeztetést nem volt kis 
teljesítmény. Bányákban, nyílt munkahelyeken is, a munkaidő meghaladta az ötven 
órát, itt általában három munkacsoportban dolgoztak a rabok, szombaton általában 
csak a bányakarbantartók és a szerelők. A munkanormák különbözőek voltak. Minden 
üzemben volt egy ÁVH-s normamegállapító, a rabmunka normáinak megállapításáért 
volt felelős. Egyes beosztásokban képtelenség volt még a 80 9-ot is elérni, sok 
üzemben a legtöbb munkanorma emberfeletti teljesítményt követelt. S, hogy mégis 
igen sok rab megfelelt a 100 követelménynek, abban nagy szerepet játszottak a 
rabírnokok, előmunkások akik a munkalapokat vezették s akik felelősek voltak a 
munkateljesítmény megállapításáért. Egy-két óra, vagy egy-két teljesítmény 
elírása nem okozott nagy nehézséget s ha valaki mégis megpróbált utánajárni s 
kideríteni, hogy hol és hogyan történt a "csalás", nagy nehézségekbe ütközött. 
Az az üzemrész ugyanis, ahol a kivizsgálás történt lassan leállt, a rabok 
továbbra is látható szorgalommal dolgoztak csak a termelés maradt el. Eredmény 
rövidesen az lett, hogy ezt a munkavezetőt felsőbb helyről felelősségre vonták, 
hogy mi történik az üzemrészben, miért nem megy jobban a munka s ami talán 
legjobban fájt, az ilyen munkavezetőktől megvonták a prémiumot. Egy ilyen eset 
elég volt a kíváncsiskodó munkavezető számára, hogy többet ne dugja az orrát a 


rabírnokok könyvelésébe. De volt egy másik ok is, hogy senki nem akart 
beleszólni a rabok vezette könyvelésbe. Köztudomású volt, hogy mindenki, 
munkavezető, őr egyaránt annyit lopott, amennyit csak tudott. Elsősorban gombot, 
logarlécet amit a rabüzemekben gyártottak, ezenkívül mindent ami csak mozdítható 
volt, sokszor olyant is amit se használni, se értékesíteni nem lehetett. (Egyike 
a legklasszikusabb lopásoknak az volt, amikor az éjjeli őrség ellopta a kis 
őrkályhát, amiben még égett a tűz. Vizes zsákokkal takarták be s úgy dobták fel 
egy kihaladó teherautóra.) Miután ezekről a lopásokról a rabírnokok, 
rabművezetők igen is sokat tudtak, az őrök, üzemi beosztottak jobbnak tartották 
nem beleszólni a rabírnokok munkájába. Bányákban különösképpen nem volt 
ajánlatos az őröknek beleszólni a munkába, mert könnyen megeshetett és megesett, 
hogy hol itt szakadt le egy bányafa, vagy ott szaladt el egy bányacsille s 
érdekes módon, mindig az olyan őr felé, aki még a bányákban is basáskodni 
próbált. Az ÁVH börtön uralmának megszűntével a munkaviszonyok megváltoztak s ha 
a normákon nem is sokat változtattak, de az üzemekben a hang és munkakörülmények 
jobbak lettek. Egyes üzemek élére szakképzettebb vezetőt állítottak, aki 
hamarosan felismerte, hogy a tervteljesítmény eléréséhez a rabokkal való 
emberségesebb bánásmód, a munkaviszonyok megjavítása és a kedvezmények megadása 
szükséges. 


A rabmunkát megfizették, ha ugyan ezt fizetésnek lehetett nevezni. Természetesen 
a legalacsonyabb béreket és fizetéseket vették figyelembe. Egy átlagos fizetés, 
100 9-os teljesítmény mellett kb. 500-600 forint között volt, amiből a 
börtönvezetőség a következő levonásokat végezte: 35 3 rabtartás, 20 9 
élelmezés(!), lakás, fűtés, etc. 4 9 katonai adó, 2 9 gyermektelenségi adó. 
Ezenkívül mindig találtak valami okot levonásra. (Ha újrafestették a börtönt, 
azt a rabok keresetéből vonták le, ha pl. Csolnokon mozigépet vettek s valami 
szovjet filmet mutattak be, azt szintén a rabok fizették meg, ha április 4-én az 
őrség ünnepelt annak is a rabok fizették meg az árát, s így tovább). Hivatalosan 
kb. 60 9-ot vontak le, de végül örülhetett a rab, ha 100 Ft-ja maradt 
"spejzolásra" (kívülről való étkezés pótlására). Bányákban és a rabmérnöki 
irodában jobban fizették a rabokat, ezek a vállalatok ugyanis nem tartoztak a 
KOMI igazgatása alá, s így a rendes állami vállalatok bérelszámolását vették 
figyelembe. 1955 elején engedték meg először, hogy a rabok fizetésük egy részét 
átutalhatták hozzátartozóiknak. 


Börtönellátás: a börtönökben az ellátást három szóval lehetett jellemezni: 
rossz, kevés s kalóriamentes volt. Hogy kevés és rossz volt az nem azon múlt, 
hogy egy részét ellopták, hanem azon, hogy az ÁVH nem megtartani, hanem 
megszabadulni akart a politikai foglyoktól. Mindent elkövetett, hogy minimális 
étkeztetéssel, kétszeres munkaidővel és a kedvezmények megvonásával az életidőt 
megrövidítsék. Hasonló módszerekkel dolgoztak a Szovjetunió munkatáboraiban is, 
méghozzá nagy sikerrel. 


Az étkezés részleteivel hogy mit és mennyit adtak nem érdemes foglalkozni, a 
napi 20-25 dekás kenyérfejadagon kívül a többi kevés, rossz és gyenge volt. 
Mindenki éhezett! Az ávéhás börtönökben, internálótáborokban 1950-1954 között az 
átlagos kalóriaérték nem haladta meg a 700-800 kalóriát! Ugyanakkor a munkaidő 
átlag napi kilenc óra volt! Az emberek lesoványodtak, legyengültek, voltak 
olyanok, akik 40-50 kilót veszítettek, a bőr, mint valami kötény lógott rajtuk. 
Az éhségérzet szünet nélküli jelenléte a börtönélet egyik legmarcangolóbb, 
legpokolibb jelensége. Verést, kínzást jobban el lehet viselni, télen a hideget, 
nyáron a zárkák fullasztó hőségét, de az éhségérzetet mindennél nehezebben. 
Életünk és gondolkodásunk nagy részét az éhségérzet kötötte le, beszélgetésünk 
nagy része is az étel körül forgott. A visszaemlékezés, hogy milyen volt a 
rántottcsirke, milyen volt a mákostészta, a reggeli kalács szinte megzavarta az 
embereket, őreink nagyon jól tudták ezt, s szinte ördögi módon tervezték ki, 
hogy mit s hogyan adnak. Az éveken keresztüli vízben főtt savanyúkáposzta 
kiosztása végül is oda vezetett, hogy az emberek kénytelenek voltak még ezt a 
moslékot is megtagadni (lásd: Káposztacsata). Vagy a romlott s 
kibírhatatlanságig büdös bulgár káposzta, vagy exportra szánt de megromlott és 
élvezhetetlen malacpörkölt megetetése politikai rabokkal ennek az ördögi 
elképzelésnek volt az eredménye. Visszagondolva, szinte lehetetlennek tűnik, 
hogy emberi gyomor képes volt ezeket a nem embernek való ételeket megemészteni. 


Az egyedüli húsételt, amit adtak de abból is csak morzsákat, lóhús volt. A 
tésztának elnevezett massza inkább nézett egy dagasztás alatt álló 
kenyértésztának, mint "tésztának". 3-4 éven keresztül tejnek, tejterméknek, 
gyümölcsnek, édességnek még a hírét sem hallottuk! De talán nem is kellett volna 
ha egyszer jól lakhattunk volna babfőzelékkel, vagy lencselevessel, ha egyszer 
annyi kenyeret adtak volna, hogy érezhettük volna a jóllakás érzését. Nem, erre 
vigyáztak, s hosszú évek teltek el így, s csak az Isten a megmondhatója, hogy 
hogyan éltük túl ezt a vegetálásnak sem nevezhető koplalást. 


1954 végefelé ez is kezdett megváltozni. Sok változás ugyan nem történt a 
választékban, de legalább abbahagyták a végnélküli savanyúkáposzta etetést és a 
büdös romlott ételek kiosztását. A Forradalom előtti időkben, különösként 
bányákban az étkezés feljavult, igaz, hogy ebben az időben már nem lehetett a 
foglyokat büdös, romlott káposztával bányamunkára kényszeríteni. 


Kedvezményekről: minden börtönben ismét kedvezmények vannak, sőt a nyugati 
államokban az elítéltnek törvénybiztosította joga, hogy bizonyos időszakonként 
levelet írhat, levelet, csomagot és tisztálkodási eszközöket, könyvet kaphat, 
írószert tarthat, s végül időszakonként látogatót fogadhat. 


Magyarországon a raboknak ezeket a jogait, kedvezményeit 1949-től kezdve (a váci 
börtön átvétele utáni időtől) elvették, s csak 1953. decemberében engedélyezték 
újra. Több mint három éven keresztül a rabok hozzátartozóikról, a hozzátartozók 
pedig szeretteikről semmit sem tudtak. Sem beszélő, sem levélírás, sem pedig 
csomagok beadása nem létezett! Hogy erre az esztelen és barbár intézkedésre 
miért volt szükség, nem tudni, egyszerű magyarázata talán az, hogy mérhetetlen 
gyűlöletükben mindjobban és jobban büntetni, kínozni akartak, s nem gondoltak 
arra, hogy ezzel az intézkedéssel nemcsak az elítélteket büntették, hanem sok 
százezer hozzátartozót is, akik éveken keresztül próbáltak valamilyen úton hírt 
szerezni eltűnt szeretteikről. 

Magától érthető, hogy miután mindenhol elutasító választ kaptak, s méghozzá elég 
goromba modorban, a gyűlölet a rendszer és katonái ellen csak fokozódott. 
Jellemző még erre az elkülönítésre, hogy még olyan esetekben sem értesítették a 
rabokat, ha valakinek a legközelebbi hozzátartozója meghalt, vagy ami szintén 
előfordult, hogy a feleség időközben benyújtotta a válást, a bíróság el is 
választotta, s a szerencsétlen rab csak három év múlva tudta meg, hogy felesége 
elhagyta. Volt olyan eset, hogy valakit 1950 elején tartóztattak le, s vittek be 
az ÁVH-ra. Felesége ebben az időben állapotos volt; négy év után tudta meg, hogy 
felesége egy kisfiúnak adott életet, de azt is, hogy az ő letartóztatása után az 
állapotos asszonyt az ÁVH lakásukból kitette és hosszú időn keresztül a 
szomszédok tartották el és adtak fedelet a szerencsétlen fiatalasszonynak. 


Mennyi tragédiának és le nem írható szomorú történetnek voltunk a tanúi, mikor 
Nagy Imre befolyására, végre kapcsolatot teremthettünk hozzátartozóinkkal. Az 
első beszélőn 1954 tavaszán a beszélőrács két oldalán az emberek hisztérikusan 
sírtak, akkor tudtak meg olyan részleteket, amelyek az elmúlt 3-4 év leforgása 
alatt történtek. 


Napi életünkben az a szó, hogy "kedvezmény" nemigen szerepelt. Időnként ugyan 
megengedték, hogy bizonyos üzemrészlegekben naponta egy, vagy két cigarettát 
elszívhassanak a rabok. Különben ez a játék a cigarettával inkább büntetésnek 
mint kedvezménynek számított, mert aki dohányos az tudja, mit jelent egyszer 
elvenni, másszor pedig megengedni a dohányzást. 1950-52 között cigarettázni a 
legtöbb ÁVH börtönben csak a munkahelyen, vagy kijelölt helyen és időben 
lehetett, tehát a zárkán való dohányzás hosszú ideig tilos volt. Némelykor 
megengedték a zárkán való dohányzást, majd egy vagy két hónap után újból 
megszüntették. Könyveket évekig nem láttunk!!!  Papírt, ceruzát a börtöncellában 
tartani egyike volt a legsúlyosabb kihágásoknak. Az írnokok és a házimunkások 
juthattak csak hozzá, a rabok túlnyomó része évekig nem fogott ceruzát a kezébe, 
s írt le akár egy szót is. Amikor végre 1953-ban 

megengedték, hogy minden zárka kaphatott egy könyvet, akkor a választék 
legnagyobb része Lenin vagy Sztálin összes műveire korlátozódott. Az a pár 
irodalmi mű, ami elkerülte a cenzorok figyelmét (valószínűleg nem ismerték a 
könyvet, vagy annak íróját) az kézről-kézre járt. Hetekre előre le volt foglalva 


a különböző zárkák számára, s a "könyvtárosnak" kinevezett rabtársunk nehéz 
helyzetben volt, hogy mindenkinek valami "olvasható" könyvet tudjon adni. 1954 
nyarán kezdett ez megváltozni, főleg Vácott, ahol egy emberséges 
börtönparancsnok, Kormányos János vette át a börtön vezetését. Ezután már 
rendszeresen adtak könyvet azoknak, akik dolgoztak, a napi 1 óra séta bevezetése 
is intézményes lett, Így visszaállították azokat a kedvezményeket, amelyeket az 
ÁVH 1949-től megszüntetett. 


Orvosi kezelés: 1950-153 között orvosi kezelés, gyógyszerek kiosztása 
gyakorlatilag nem volt. A kórházban csak a halálos betegeket, a TBC-seket és a 
prominens elítélteket tartották. Minden börtönben volt egy ÁVH-s egészségügy 
beosztott, de ez édeskeveset tudott, vagy akart tenni a betegek érdekében. 
Gyógyszer nem állott a rendelkezésre, s aki beteg lett, s valamilyen házi 
kúrával a raborvos nem tudott segíteni rajta az legtöbbször meghalt. Az ÁVH-s 
orvosok, a "Mengelék", ahogy az elítéltek ezeket a lelkiismeretlen, az orvosi 
hivatást megszégyenítő kuruzslókat hívták, sokszor inkább ártottak, mint 
segítettek a beteg rabokon. 


Szerkesztő: Nagy sértés Josef Mengelére nézve ez az összehasonlítás. 


A Gyűjtőfogház ÁVH-s egészségügyi beosztottjai között volt többek-között egy 
ÁVH-s törzsőrmesternő (1950-1953), aki a jólhangzó "Hóledérke" becenevet kapta. 
Múltjáról különböző anekdoták keringtek, legtöbbjük a bordélyházbeli múltjával 
volt kapcsolatos. Orvosi dolgokhoz nem sokat értett, ellenben nem volt az a 
huszár őrmester, aki úgy tudott volna káromkodni, mint ez a némber. Kurucz Feri 
agyonverésénél megpróbálta megállítani őrjöngésében Bánkútit, talán itt döbben 
rá arra, hogy nem normális emberekkel van körülvéve, s nem igaz ügyet szolgál. 


Ettől az időtől kezdve megváltozott és ha bőszájúságáról lemondani nem is 
tudott, de a rabokkal, különösen az öreg-beteg elítéltekkel emberségesen bánt. 
A váci kórházban, ahol dr. Ádám ÁvH-s alezredes volt a vezető, gyűjtötték össze 
az összes ÁVH-s börtönökből a súlyosan fertőzött TBC-s betegeket. A késői 
beszállítás, a minimális orvosi beavatkozás azt eredményezte, hogy majd naponta 
haltak meg az elítéltek. Ebben a börtönben, főleg Kormányos börtönparancsnok 
utasítására 1954-től kezdve rendszeresen lehetett jelentkezni orvosi 
felülvizsgálatra. Az ide beosztott altisztek közül egyesek már végeztek 
tanfolyamot, s igyekeztek emberségesen intézni a betegek sorsát. 

A bányákban, mint mindenhol, ahol elítélteket tartottak főleg raborvosok 
intézték az orvosi teendőket, s ezek nagyon kevés kivétellel mind a hivatásuk 
magaslatán álló, kiváló orvosok és nagyon jó rabbajtársak voltak. Külön meg kell 
említeni Dr. Hoyos János nevét, aki igen sok rabnak mentette meg az életét és 
állt ki mindig a beteg rabok érdekében. 


Fenyítések és büntetések szorosan hozzátartoztak mindennapi életünkhöz. 1949-ig 
míg a börtönök az Igazságügy kezelésében voltak, a büntetési módszer kb. ugyanaz 
volt, mint a háború előtti időkben. Egy rab, ha valamilyen szabálytalanságot 
követett el, megvonták tőle az összes kedvezményeket, így a levélírást, 
csomagküldést stb., súlyosabb esetekben a látogatási kedvezményt is. Őrökkel 
szembeni fegyelmezetlenséget sötétzárkával és az ellátás bizonyos részének 
megvonásával büntették. Legsúlyosabb fegyelmezetlenségéért, pld. az őrök 
megtámadásáért vagy szökésért újabb büntetés kiszabása mellett a láncviselés 
büntetését szabták ki. Ha valakit szökésért elfogtak, annak a két lábára egy-egy 
vaskarikát, s a karika közé egy súlyos láncot kovácsoltak. A fenyítés 
nagyságától függően ezt a 8-16 kg-os láncot elítéltnek éjjel-nappal, sokszor 
heteken át kellett viselnie. Az ilyen fenyített többször magánzárkán volt és 
büntetését heti egy-két alkalommal sötétzárkával súlyosbították. A sötétzárka 
egy cellanagyságú, ablak nélküli helyiség volt, minden szellőztetés nélkül. A 
zárka összes berendezése egy a szükséglet elvégzésére szolgáló edény, a "kibli" 
volt. A sötétzárkabüntetés terjedelme egy naptól hat napig terjedt, vagy 
megszakításokkal sokszor hónapokon keresztül. Nem volt egy elviselhetetlen 
fenyítés, legfeljebb a levegőtlenség, illetve a kibli büdös szaga s zárkában élő 
bogarak, egerek, patkányok jelenléte volt kellemetlen. 


1945-1948 között a testi fenyítés alkalmazása, verések vagy pofonozások a 


börtönökben meg voltak tiltva. Természetesen előfordult, hogy egy-egy őr megvert 
valakit, de a régi őrszemélyzet igyekezett elkerülni minden erőszakoskodást, 
főleg a politikai foglyokkal szemben. Azután, hogy az ÁVH átvette a börtönöket 
az örök viselkedése százszázalékosan megváltozott. Most már nemcsak hogy nem 
volt megtiltva a testi fenyítés alkalmazása, hanem ez még jó pontnak is 
számított az előléptetéseknél. "A nép ellenségeivel szemben tanúsított 
kíméletlen magatartás csak erősíti az osztálytudatot" hirdette egy nagy tábla az 
őrség szálláshelyén. De nemcsak a mindennapi veréseket, pofozásokat, hanem még a 
középkori megszégyenítő kínzásokat is. A leghírhedtebb volt ezek közül a 
vasalás, amiről külön írunk a Váci Börtön c. fejezetben is. A legkisebb 
fegyelmezetlenségért mint például valaki nem köszönt egy őrnek, vagy aki zárkán 
vagy munkaidő alatt beszélt másik rabtársával két órát szabtak ki, négy órát 
adtak, aki feleselt egy őrrel vagy "szántszándékkal" nem teljesítette a normát 
és így "szabotált", hat órával büntették aki szökést kísérelt meg, vagy 
szembehelyezkedett egy őrrel, stb. Négy-hat órás büntetés után nem volt senki, 
aki képes lett volna lábra állni, de ez volt az eset a legtöbb kétórás büntetés 
letöltése után is. A láb, és kézfejek duplájára dagadtak, szinte feketék voltak 
az ott összeszorult vértől. A kar, de főleg a combok annyira kihúzódtak, hogy 
mindennemű mozgási funkcióra képtelenek voltak. Az elítéltek egy ilyen büntetés 
letöltése után a hasukon csúszva a könyökükkel vonszolták magukat előre. Milyen 
alvilági látvány volt, amikor tizenöt-húsz szerencsétlen rab az őrök hangos 
röhögése közepette, sírva, hörögve még mindig a fájdalomtól csúszva-mászva 
vonaglottak a zárkáik felé! Sok esetben hosszú hetekig, hónapokig egyes ujjak, 
lábfejek érzéketlenek maradtak. Szomorúbb kihatása maradt a vasalásnak azok 
számára, akiket hat órával büntettek, ezek legnagyobb része ma is nyomorék! De 
nemcsak testi hanem szellemi kihatása is volt a vasalásnak. Voltak olyanok akik 
egy ilyen büntetés után szinte megnémultak, voltak olyanok, akiknél félő volt, 
hogy megzavarodtak. A leírhatatlan félelem egy újabb büntetés kitöltésétől 
sokaknál különös reakciót váltott ki. Volt aki sírógörcsöt kapott amikor 
megtudta, hogy az egyik őr újabb feljelentést tett ellene, volt aki órákon 
keresztül imádkozott, hogy az Isten adjon neki erőt, hogy ki tudja bírni a két 
órát. Különösen az idősebbeknek volt nehéz elviselni, akiknél az amúgyis 
leromlott fizikum mellett a szervezeti ellenállás képtelen volt megbirkózni a 
szokatlan testhelyzetbe kényszerítés ellen. 


A vasalásokat általában az esti órákban végezték. A zárás után szedték össze 
azokat az elítélteket, akiket különböző időre akartak bevasalni. A vasalás 
főmestere Mihalicska alhadnagy volt, akit később saját őrtársai is bevasaltak 
Karácsony szökése után. Nem telt el egy félóra azután, hogy a vasalásokat 
végrehajtották s az egész börtön zengett a szerencsétlenek fájdalomkiáltásaitól. 
Az őrség azonban ezzel nem elégedett meg, különböző "trükköket" próbáltak ki a 
szerencsétlen fenyítetteken. Egyik ilyen trükk volt az "ejtés", amikor is az 
egyik őr a fenyített összeláncolt lábát fogta meg, a másik meg a hóna alatt 
ragadta meg, felemelték vagy egy méterre és 1le-"ejtették". A másik trükk a 
"feszítés" volt, amikor ráültek az összeláncolt rab hátára s a fejét és hátát 
közel kényszerítették a térdéhez, miáltal a comb és lábizmokat még jobban 
kifeszítették". Egy-egy ilyen "trükk" után a szerencsétlen rab elvesztette az 
eszméletét, mire hoztak egy vödör hideg vizet és ráöntötték. Ha ez sem használt 
akkor addig öntözték míg valahogy magához tért. Szadizmusukra jellemző, hogy pl. 
a papokat arra kényszerítették, hogy imádkozzanak s kérjék az Istent, hogy 
szabadítsa meg őket ebből a helyzetből. Egy alkalommal néhány kispapot vasaltak 
be. Az egyik őr amikor megtudta hogy kispapok, azonnal hívta társait [utána 
közösen követelték hogy hangosan imádkozzanak. Az egyik kispap az ima végén 
hangosan hozzátette: "S bocsáss meg Istenünk azoknak akik nem tudják, hogy mit 
cselekszenek." A hatás döbbenetes volt. Az őrök megdermedtek, csak néztek 
egymásra mintha nem akartak volna hinni a fülüknek. Szinte percek teltek el, 
senki nem szólt egy szót sem. Végre az egyik őr odament a kispaphoz, 
meglazította a láncát s halkan, de úgy, hogy mindenki hallhassa ennyit mondott: 
Ha az őrparancsnok kérdezi ki engedte meg a láncát, mondja meg, hogy én tettem. 
Maga nem az ellenségem! S azzal elballagott a másik börtönszárny irányába. A 
többiek némán kullogtak utána. 


Nem tudni kinek az intézkedésére, de 1953. őszétől kezdve a vasalást 
beszüntették. 


Az ÁVH börtöneiben, kihallgató intézményeinél az őröknek, tiszteknek megvolt az 
a joguk, hogy az elítéltet bármikor, bármilyen alap nélkül is, testi fenyítésben 
részesíthették. Ha egy őr megvert valakit, arról senkinek számadással nem 
tartozott, jelentenie nem kellett, s ha felsőbb helyen meg is tudták, ezért 
senkit felelősségre nem vontak. A zárka-osztályon teljesítő őrök a nap bármelyik 
órájában bemehettek a cellákba s azt csinálhatta az elítéltekkel amit akartak. 
Az 50-es évek elején a zárkaverés szinte vasárnapi unaloműző szórakozásnak 
számított. Időnként kinyitottak egy zárkát, főleg ha olyan valaki volt a 
zárkában aki a régi időkben tábornok, pap, arisztokrata volt, s különböző trágár 
megjegyzések után lekevertek egy-két pofont vagy szembeállítottak két elítéltet 
egymással és megparancsolták, hogy verjék egymást. Ha megtagadták, ami 
legtöbbször előfordult, akkor nekiestek a két szerencsétlennek és 
parancsmegtagadás címén félholtra verték őket. Mint írtuk, az ÁVH börtöneiben 
minden beszélgetés szigorúan tiltva volt, üzemekben, zárkákban egyaránt. Az 
üzemekben természetesen nem lehetett elkerülni, hogy az üzemi termelés érdekében 
a rabok ne beszéljenek egymással. Ilyenkor engedélyt kellett kérni az ott levő 
őrtől, aki nagy fejbólintással adott erre engedélyt. A zárkán bármennyire tudtuk 
is hogy fegyelmivel számolhatunk, nem tudtunk meglenni, hogy halkan, szinte 
suttogva ne beszélgessünk. Egyszerűen képtelenség, hogy embereket évekre 
süketnémaságra ítéljenek. Kint a cellák előtt az őrök nemezpapucsban 
közlekedtek, hogy ne lehessen hallani a lépteiket. Zárkáról-zárkára osonva 
hallgatóztak, hogy melyik zárkából hallatszik ki valami suttogó beszéd. Ha 
valahol hangokat hallottak, kinyitották a zárkát s ezután rendszerint a 
következő párbeszéd hangzott el: "Őr: ki beszélt és mit? Egyik rab: Én beszéltem 
felügyelő úr s azt mondtam, hogy ... itt valami kitalált mondat következett. Őr: 
Tudja, hogy nem szabad beszélni s ezzel egy lépést tett a vigyázzban álló rab 
felé. Rab: Igenis tudom felügyelő úr" Ezután egy vagy több pofon csattant s a 
rab utána még hálás lehetett, hogy az egész ügy így végződött s másnap nem 
állítottak ki ellene egy 2-3 órás kurtavas büntetést, amivel rendszerint a 
beszédtilalom megszegőit büntették. 


Nem alkuszunk: a munkamegtagadások története 


Írnunk kell a börtönsztrájkokról is, hisz legjobb tudomásunk szerint 
Magyarországon Rákosiék hatalomátvétele után sehol nem került nyilvános 
munkamegtagadásra a sor. Kivéve a börtönökben, ahol mindenki tudatában volt 
annak hogy súlyos fegyelmi büntetéssel számolhat, ha megtagadja a munka 
felvételét. Az első munkamegtagadásra 1954 decemberében a csolnoki bányában 
került a sor. Az egész rabtelep sztrájkba lépett, mert két őr súlyosan 
bántalmazott egy rabot, aki éppen akkor jött fel a munkából. A parancsnok 
Palavetz főhadnagy minden kérése és fenyegetése eredménytelennek bizonyult, a 
rabok követelték, hogy a két őrt helyezzék el a bányából. Pár órával később 
Budapestről ÁVH-s egységek szállták meg a bányát és egy ÁVH-s ezredes 
vezetésével egy bizottság kezdte meg az ügy kivizsgálását Természetesen nem a 
két őr brutális viselkedésének az okát, hanem azt a tényt, hogy miként 
kerülhetett munkamegtagadásra a sor. Miután az ezredes fenyegetése is sikertelen 
maradt, azzal a régi trükkel próbálkozott, hogy ígéretet tett az őrök 
áthelyezésére, ha a rabok, akiknek munkára kell menniök, felsorakoznak és 
lemennek a bányába. Annak ellenére, hogy mindenki tudta, hogy az ÁVH-s ezredes 
úgysem tartja be a szavát, mindenki ismerte már az ilyen ÁVH-s ígérgetéseket, a 
rabok úgy döntöttek, hogy megszüntetik a sztrájkot és felveszik a munkát. Az 
ÁVH-s ezredes természetesen nem hazudtolta meg magát; senkit nem váltottak le, 
ellenben mindazokat, akikről feltételezték, hogy a sztrájk szervezésében 
résztvettek, kiemelték a táborból és a márianosztrai büntető intézetbe 
szállították. 


A második sztrájkot 1956 nyarán érték meg a vezetők a váci fegyházban. Egy 
Budavári nevű ÁVH-s főtörzsőrmester volt megbízva a levelek cenzúrázásával és 
különböző kedvezmények intézésével. Budavári nem tartozott azon ÁVH-s altisztek 
közé, aki megtagadta volna régi mivoltát, mivel ott ártott és kellemetlenkedett 
a raboknak, ahol csak tehette. A leveleket sok esetben elkobozta, állítólag 


"hamis" és "meg nem engedett" szöveg ürügyén, csomagokat tüntetett el "meg nem 
engedett" tartalma miatt. Leveleket csak napokkal később osztott ki, 
látogatókkal szemben durván viselkedett és így tovább. Mindenki torkig volt 
Budavári mesterkedéseivel. Egyik reggel felsorakoztatták a rabokat munkára és 
kihirdették, hogy újra nincs levélosztás. Erre minden előzetes szervezkedés 
nélkül a felsorakozott rabok elhatározták, hogy nem mennek addig dolgozni, míg a 
leveleket ki nem osztják és Budavárit el nem helyezik. Pillanatok alatt óriási 
lett a felfordulás, az őrök azt sem tudták hogy mitévők legyenek. A rabok pedig 
mind hangosabban kezdtek ordítani és követelődzni. Végre mindenkit 
visszatereltek a zárkákba és Gáspár szds. börtönparancsnok egy idő múlva 
zárkáról zárkára járva mindenkit személyesen szólított fel, hogy a munkát vegye 
fel. Körülbelül 130-an kitartottak az első követelés mellett, s átterelték a 
fegyház külön elkerített fellegvárába a "Sztálin várba". A magánzárkaosztály 
egyik végét 1950 első hónapjaiban egy kb. 12 méter magas és kb. 12 méter vastag 
fallal elkerítették, úgyhogy oda sehonnan nem lehetett belátni. Ebben az 
elkülönített részben tartotta az ÁVH azokat a foglyokat, akiket teljesen el 
akart zárni a külvilágtól. 

Itt tartották fogva a Rajk per, a tábornokok perének vádlottait, a Mindszenty, a 
Grösz per nevesebb vádlottait, de ide volt bezárva maga Kádár János is. Az 55-ös 
évek elején ez a rész üresen állt, mivel a fenti foglyok legnagyobb része vagy 
halott volt már, vagy az amnesztiák révén szabadlábra került. Gáspár ide záratta 
be a sztrájkolókat, akiket külön őrség kezelésére bízott (Pelz és társai). 


Naponta szólítottak fel mindenkit, hogy térjen vissza önként a munkahelyére, 
ugyanis a gombüzem termelése leállt; Gáspár ügyes diplomatának bizonyult, nem 
fenyegetőzött, hanem lépésről-lépésre engedett, fenntartva azt a látszatot, hogy 
a zendülőkkel nem egyezkedik. Végül is mindenki visszakerült az üzembe, 
Budavárit leváltották, más beosztásba került és utána nem volt baj a levelek 
kiadásával. Érdekessége még ennek az ügynek, hogy a sztrájk kitörése egybeesett 
az első minisztériumi bizottság kiszállásával, amely a politikai ügyek 
felülvizsgálatával volt megbízva. Sokakban felmerült az a félő gondolat, hogy a 
felülvizsgálat eredményét nagyban befolyásolhatja a sztrájkolás. Sokan akik tíz 
esztendeje ültek, s talán soha életükben nem érezték még ilyen közel a 
szabadulás lehetőségét, legszívesebben mentek volna vissza dolgozni, de 
ugyanakkor kötelezte őket a bajtársi becsület, hogy kitartsanak a többiekkel. 
utólag kiderült, hogy a bizottság olyan szigorú utasításokkal érkezett a 
börtönbe, hogy a sztrájkolás tényét figyelembe se vették. 


1945-56: Irodalom és művészet a rács mögött" 

t Az elmúlt 25 esztendő alatt számtalan verseskötet jelent meg, amely a volt 
rabtársak verseit, elbeszéléseit tartalmazza. Ebben a kötetben csak néhány 
rabtársunk ismert versét közöljük, tudomásunk van ellenben arról, hogy a 
közeljövőben börtönökben írt versekből egy külön verseskötet fog megjelenni. 


Írnunk kell az 1945-56 közötti börtönélet egyik legszebb és legértékesebb 
élményéről, arról az irodalmi és kulturális életről ami ez alatt az évek alatt a 
börtönökben lejátszódott. Tudomásunk van arról, hogy úgy a német koncentrációs 
táborokban, mint a szovjet börtönökben és munkatáborokban is volt irodalmi 
tevékenység. Sőt ezeken a helyeken maguk a rabtartók is szorgalmaztak ilyen 
irányú tevékenységet, tagadhatatlanul propaganda irányzattal. A Rákosi éra 
emberei azonban nem sokat törődtek egy olyan propagandával, amely a külvilág 
számára egy emberséges és a törvényeket figyelembe vevő börtönrendszert 
demonstrál. A cél épp az ellenkezője volt, lealjasítani és megsemmisíteni. Ebből 
következik, hogy igyekeztek nemcsak testileg, hanem szellemileg is mindenkit 
odáig süllyeszteni, amikor az emberi agy megszűnik szellemileg működni. Hogy ez 
nem sikerült, hogy a rendszer tulajdonképpen itt vesztette el a csatáját az 
bizonyítja azt, hogy minden ördögi elképzelésük és tervezgetésük ellenére olyan 
szellemi és irodalmi élet alakult ki a zárkák mélyén, a munkahelyek porlepte 
sarkaiban, amire kevés példa van a történelemben! Versek, verseskötetek 
születtek, később megírt regények részére itt alakult ki a történet körvonala, 
mások zenei darabokat komponáltak, s azokról a százakról ne beszélünk, akik 
különböző nyelveket vagy más tudományos ismereteket tanultak rab és 
zárkatársaiktól. Mert szakelőadókban, tudósokban nem volt hiány! Ne felejtsük 
el, hogy a kommunizmus elsősorban az intelligencia, a régi középosztály és a 


tanult réteg ellen üzent hadat, a börtönökben ezrével voltak professzorok, írók, 
művészek, egyetemi tanárok, az egyetemet végzett vagy egyetemre járók 
tízezreiről nem is beszélve. 1952-ben a Gyűjtőfogházban a politikai elítéltek 95 
9ának legalább érettségije volt s körülbelül 35 9-a végzett magasfokú iskolát. 


Amikor irodalomról és kulturális életről beszélünk, akkor ezt a lehetőség 
határain belül kell értenünk. Ott ahol könyv, papír, ceruza nem létezett, ott 
nem volt könnyű verseket írni vagy zenét komponálni. De mindig akadtak olyan 
rabtársak, akik beosztásukból kifolyólag segíteni tudtak egy darab papírral vagy 
egy darab ceruzabéllel, ami nem volt nagyobb két-három centiméternél, s el 
lehetett dugni szájba, amikor az őrök átkutatták a rabokat. Egy ilyen kis 
ceruzabél abban az időben kincsnek számított, s szinte mint egy ereklyére, 
vigyázott rá mindenki. A verseket a legtöbb esetben WC papírra írták s az ilyen 
megírt papírt azután az üzemekben rejtették el. 1954 végén egy csoport író, 
élükön Kecskési-Tollas Tiborral, Gérecz Attilával, K. Kamillóval, Gy. Attilával 
és Cs. Zoltánnal a váci börtönben elhatározták, hogy ezeket a WC papírokra írt 
verseket egy könyvszerű füzetbe átírják. Így született meg a "Füveskert" című 
gyűjtemény, amely 1956 tavaszán már a hatodik kötetet érte meg. Sikerült ezeket 
a könyveket azután kicsempészni, sajnos a hat kötetből négy, egy rabtársunk 
emberi gyengesége folytán elveszett."" 


"e A Füveskert öt kötetét a szerző csempésztette ki az őrség néhány tagjával 
Budapesten élő édesanyjához, aki egészen 1956 augusztusáig vigyázott a 
könyvekre. Ekkor egy amnesztiával szabadult bajtársunk vette át, de a Forradalom 
kitörésekor félelemből azt elégette. 


De nemcsak a Gyűjtőben és Vácott, hanem Kalocsán, a bányákban és Márianosztrán 
is alakultak kisebb írói csoportok, főleg ott, ahol egy-két ismert nevű író, 
vagy irodalommal foglalkozó egyén ezt kezdeményezte. Ilyen volt H. László, 
Kováts László, Határ Győző, Faludy György, Lékai Ányos és S. Koósa Antal, aki 
Márianosztrán volt egy ilyen kis irodalmi kör vezetője. j 

De nem mindenhol volt lehetséges még egy kis ceruzabél megszerzése sem. Az ÁVH 
letartóztató intézeteiben, így a Fő utcában, vagy magában a 60-ban is írtak az 
emberek verseket. Sőt zenét is komponáltak! Valaki fejben verset írt s a 
zárkatársai azt megtanulták tőle! Valaki zeneműveket komponált fejben s ezt a 
többiek, főleg olyanok akiknek kitűnő hallásuk volt, megtanulták. T. Zs. verseit 
(Később Váradi Péter nevet használta) fejben írta a Margit körúton és a Fő 
utcában. Cs. Zoli ugyancsak! Huszonöt év után is vannak olyan rabtársak, akik az 
ott megtanult versekre még ma is emlékeznek és elküldték, hogy ebben a könyvben 
megjelenhessen. Vagy Ottó Ferenc zeneszerző, aki Vácott papír és ceruza nélkül 
operát komponált, és később a Forradalom után ezt meg is írta. Mellesleg 1949- 
ben már börtönben ült, (a Katpol. egyik legsötétebb azsanolása következtében) 
amikor Londonban bemutatták "Júlia, szép lány" c. operáját. Bajomi Miska, akinek 
édesapját kivégezték, 18 éves volt, amikor szonetteket komponált és verseket 
zenésített meg. Fejben! 


De nemcsak az irodalmi élet, hanem a bölcseleti, fizikai és természeti, valamint 
a széptudományok ápolása is nagyon népszerű volt. Számtalan tudományos ágban az 
ország egyik-másik leghíresebb képviselője volt bezárva, ezek után minden lehető 
helyen és alkalommal előadásokat tartottak és tanítottak. A gombüzem ujjnyi 
vastag porral belepett fényező-polírozó részlegében ebédidő alatt, vagy a 
bányabarakkokban vagy magában a bányában is maguk köré gyűjtötték azokat, akik 
tanulni akartak, és akiket érdekeltek különböző ismertető előadások. Másik 
hasonló népszerű foglalkozás volt idegen nyelvek tanulása. Mindig akadt egy 
zárkában olyan, aki beszélt valami idegen nyelvet, szinte áldásnak számított, 
ahogy napjainkban visszaemlékezünk, hogy nyelvtanulással tudtuk agyonütni a 
zárkaélet unalmas heteit, hónapjait! 

Természetesen az őrség nem nézte jó szemmel, s főleg 1950-54 között mindent 
elkövetett, hogy minden ilyen akciót gyökerében elfojtson. Az egymás közti 
beszélgetés megtiltása, minden olvasási lehetőség megvonása is ezt szolgálta. 
Mégis, mennél erősebb volt a terror, annál erősebbé vált a rabok szellemi 
ellenállása is. Mindig voltak korrupt, vagy befolyásolható őrök akik mint 
korábban is írtuk, kivételeztek egy-két rabbal személyi okból, szimpátiából vagy 


félelemből. Ezek akaratlanul, sokszor tudtukon kívül is rengeteget segítettek 
olyan időkben is, amikor ezért súlyos börtönbüntetéssel számolhattak. Mert egy 
"Füveskert" kötetének kicsempészése a börtönből legalább tíz évet jelentett 
volna! 


1955 után itt is lényeges enyhülés következett be, s ha szellemi vagy kulturális 
szabadságról és lehetőségről nem is beszélhetünk, vitathatatlan, hogy nagy 
változást jelentett a korábbi évekhez képest. A Forradalom kitörése előtti 
időkben sokan csatlakoztak a volt börtön-írók közül a Petőfi mozgalomhoz s a 
Szabadságharc ideje alatt is sokan harcoltak a szabadságharcosok oldalán. Az 
egyik legtehetségesebb fiatal író, Gérecz Attila ekkor vesztette életét. 


Isten a zárkában 


Az első kétségbeesett imafoszlány akkor röppent fel ajkunkról, amikor először 
csapódott ránk a 6090-ban vagy a Katpolon a zárka ajtaja. Akkor még nem tudtuk, de 
valahogy éreztük, hogy súlyos megpróbáltatások előtt állunk s az első imánk 
inkább kérdés és töprengés volt: Uram, hová jutottam? Uram, mi lesz velem? 


A bírósági tárgyalás előtt már tudtuk, hogy hol vagyunk és mi várhat ránk. Az 
imánk már kiengesztelés volt, tudtuk, hogy viselnünk kell a keresztet, bármilyen 
súlyos és fáradságos is lesz. Amikor szembenéztünk halálbíráinkkal akkor 
éreztük, hogy kegyelmet csak az Úrtól várhatunk! 


S mikor évtizedek büntetésével ránk csapódtak a börtönök nehéz zárkaajtói, akkor 
tisztán, lélekben megerősödve nyújtottuk ki kezünket az Ég felé. Imánkban 
átszellemülve és fennhangon mondtunk köszönetet, hogy életben maradtunk s 
kértünk békességet és kegyelmet azok számára akik Istent éltetve haltak 
mártírhalált. 


Isten ott volt velünk a zárkában, ott volt a nehéz időkben, ott volt a 
megpróbáltatásoknál. Mindent könnyebb volt elviselni, az éhséget, a hideget, a 
verést, a kínzást, tudván, hogy erőért van kihez fordulni. Nem kellett valakinek 
papnak, vagy vallásosnak lenni ahhoz, hogy rádöbbenjen az isteni lét igazságára. 
Láttunk meggyőződéses ateistákat térden állva megtérni, láttunk volt kommunista 
funkcionáriusokat, akik a börtön poklában ismerték fel az Istent! Nem csináltunk 
új vallást a hitünkből, nem lettünk farizeusokká, nem hókusz-pókuszkodtunk s nem 
hallelujáztunk magunkban, egyedül szépült meg a hit, s csak a csillogó szemünk 
és mosolygó arcaink mutatták, hogy megtaláltuk a szenvedésben, 
megpróbáltatásban, amit a jólétben és kényelemben elvesztettünk. 


Közel kétezer esztendős történelem megismétlését láttuk a magunk sorsába ahogy 
az első hitvalló keresztények szenvedték el a nérói üldözést, úgy éltük mi is 
keresztény rabok az ateista keresztényellenes rendszer minden üldözését Valami 
felmagasztaló volt abban, hogy nemcsak politikai meggyőződésünkért, hanem 
Istenbe vetett hitünkért is vállaljuk a mártírság sorsát. 


Keresztényi hitünk ápolására szép számmal álltak papok rendelkezésre, a 
kommunisták törvényben biztosított "szabad vallásgyakorlás"-ának gyakorlati 
kivételezése gondoskodott arról, hogy megfelelő számú pap legyen rács és lakat 
mögött Elsősorban a katolikus egyház kiváló papjait kell megemlíteni, akik a 
börtönélet minden területén szilárdan, jellemesen és igen bajtársiasan 
viselkedtek. De szép számmal voltak még jehovisták, adventisták, nazarénusok, 
sőt néha egy-egy protestáns pap is. A keresztényi szellem, az egyházak közötti 
megértés soha ilyen mértékben nem működött együtt, mint a börtönökben. Ezek a 
megkülönböztetések, hogy valaki református vagy katolikus, vagy másvallású 
megszűnt, az emberek a papban az Isten szolgáját s nem az egyház képviselőjét 
látták. 


A börtönökben minden vallásos tevékenység meg volt tiltva. 1947-ben a volt 
börtönkápolnákat átépítették s 1948-tól eltörölték a halálraítéltnek azt a 
jogát, hogy a siralomházban utoljára meggyónhasson és áldozhasson. De minden 


tilalom ellenére tartottunk misét és istentiszteletet. A váci börtön egyik 
üzemrészében egy szerzetes bajtársunk csíkos rabruhában WC papírról olvasta a 
Missale Romanum emlékezetből leírt szövegét. A kenyeret melyet térdelő 
rabtársainak nyújtott, titokban becsempészett lisztből külön sütötték 
rabtársaink a börtön péküzemében. Bort a jószándékú őrök hoztak. Ez a 
becsempészett liszt és bor azonban olyan kevés volt, hogy áldozáskor szinte csak 
érintették az ajkukkal. 


De nemcsak az üzemek relatív "szabad" környezetében tudtunk misét tartani. Grösz 
kalocsai érseket megkülönböztetett szigorral őrizték a váci börtön különlegesen 
izolált magánzárka osztályán (az u.n. Sztálin-várban). Ostyát és bort sikerült a 
déli ebédosztás közben becsempészni számára, jóllehet az ÁVH egy különleges 
osztagot vezényelt ki ennek az épületrésznek biztosítására. A Margit körúti 
katonai börtönben Kerkai Jenő jezsuita atya mondott misét a zárka tizennégy 
halálos elítéltjéért. Itt is a bort, a kenyeret az őrök csempészték be, s volt 
őr, aki a zárkaajtó előtt állva, együtt imádkozott a rabokkal. 


Az ország valamennyi börtönében szokás volt, de főleg a nagyobb zárt 
intézményekben, hogy az esti zárás után a rabok közösen imádkozták el a 
rabimádságot : 


"Mindenható Urunk, ki sújtasz és felemelsz embert és népeket, hallgasd meg 
könyörgésünket. 

Te egyetlen, akivel a börtön síri falai között őrizetlenül és zavartalanul 
beszélhetünk, hajolj le hozzánk szenvedőkhöz és enyhítsd gyötrelmeinket. 
Csordultig a keserű pohár, mit bűneinkért inni adtál. 

Oh, Urunk vedd el tőlünk ezt a keserű poharat és bocsásd meg bűneinket, mert 
gyarló emberek vagyunk. 

Adj kegyelmet, hogy erősek legyünk az áldozatra, ha bűntelenek vagyunk, vagy 
erősek a bűnhődésre, ha bűnösnek találsz. Szűnjék meg a gyűlölet és váljék 
valóra a Te igazságot szent igéje, a szeretet. 

Teremtő Urunk, fordítsd a Te jóságos tekintetedet a méltatlanul szenvedő 
hozzátartozóink felé, enyhítsd szenvedéseit szerető szüleinknek, hűséges 
hitvesünknek, testvérünknek s árván maradt gyermekeinknek. A Te szereteted fénye 
melegítse árván maradt otthonunkat és szárítsa fel a könnyeket. Ámen." 


LETARTÓZTATÓ ÉS KIHALLGATÓ SZERVEK, BÖRTÖNÖK, 
MUNKATÁBOROK 


Egyes szervekkel, börtönökkel, munkatáborokkal külön is foglalkozunk, a többi 
intézménynél csak a befogadóképességet és az esetleges érdekesebb eseményeket 
említjük meg. 


Államvédelmi Hatóság ÁVH 

Székhelye a Népköztársaság útja (Andrássy út) 60. sz. alatt volt. (Ez volt 
valamikor a Nyilaskeresztes Párt székháza). Ide tartozott még a Csengeri utcai, 
Vörösmarty utcai és Csokonai utcai háztömbök, valamint a volt Rényi szálló is. A 
két emelet mélységben kiépített cellasorokban 800 rabot tudtak elhelyezni, főleg 
magánzárkán (lásd ÁVH). 


Államvédelmi Központ: a régi Pestvidéki Fogház, Budapest II. Fő utca 62-64, 
Gyorskocsi utca 1-3 sz. Az átépített és kibővített cellákban, melyek eredetileg 
kb. 700 rab befogadására készültek, 1952-ben több mint 2000 rabot zsúfoltak 
össze. (Lást PV.) 


Jászai Mari-téri ÁVH-s Nyomozó Központ: aránylag kevesebb cellával rendelkezett, 
kb. 200 főt tudtak itt elhelyezni. 


Markó utcai ÁVH kirendeltség: a kihallgatásra itt tartott rabokat a fogház II. 
és III. emeletén helyezték el. Sokszor több száz rab volt itt is ÁVH-s 
kezelésben. 


Mosonyi utcai börtön: a volt régi toloncház. 1950 óta ÁVH kezelésben, főleg 
szigorúan titokban tartott ügyek vádlottait, legtöbb esetben volt kommunistákat, 
Pártkádereket, ÁVH-s tiszteket tartottak itt fogva. A rabok létszáma itt is 
állandóan 400 fő körül mozgott. 


ÁVH Belgrád rakparti Intézete (KEOK): külföldieket Ellenőrző Országos Központ, 
szintén ÁVH kezelésben. 


A hűvösvölgyi, zugligeti, svábhegyi titkos ÁVH kihallgató villák. 


Vidéki ÁVH-s központok a következő helyeken voltak: Győr, Mosonmagyaróvár, 
Sopron, Szombathely (különösen hírhedt volt), Pécs, Kecskemét, Miskolc (ez 
utóbbi kettő szintén a legrosszabb nevű ÁVH-s kihallgatóhely volt), Debrecen, 
Miskolc, Veszprém, de ÁVH-s kirendeltségek voltak minden nagyobb városban és 
községben is. 

A Forradalom alatt derült ki, hogy 1955 idején az ÁVH tagjait rendőrségi 
egyenruhába öltöztette át, de ezek továbbra is az ÁVH vezetése alatt maradtak. A 
vidéki ÁVH szervek székhelyein is több ezer rab befogadására épültek cellák. 


ÁVH KEZELÉSBEN LÉVŐ BÖRTÖNÖK 


1 Államvédelmi Börtön, Budapest X. Kozma utcai Gyűjtőfogház (lásd külön). 
2. Állambiztonsági Börtön, Vác, a régi váci fegyház (lásd külön). 
3: Conti utcai Államvédelmi börtön, a régi Kémelhárító Börtön (lásd külön). 


AZ IGAZSÁGÜGYI MINISZTÉRIUM KEZELÉSÉBEN 
A Márianosztrai Börtön (lásd külön), 
Kalocsai Női Börtön (lásd külön). 


Veszprémi börtön: befogadóképessége 200-250 fő. "Az ország egyik legszörnyűbb 
kínzóhelye. Sziklába vájt öt emelet mélységű pincékben sötét, penészes 
helyiségekben, rohadt szalmán feküdtek a rabok, ahol különböző 
börtönbetegségeket és légzési zavarokat kaptak. Ide zsúfolták be, részben az 
elszállításra váró, részben a büntetésüket töltő rabokat. Ekkor építették a 
Vegyipari Egyetemet és kellett az olcsó munkaerő, a rabmunka. A legtöbb rab az 
uzsai kőbányából került átszállításra: adventisták, nazarénusok, pünkösdisták, 
jehovisták és baptisták. Kényszermunkára ítélték őket, mert tagjai voltak 
ezeknek a felekezeteknek és nem voltak hajlandók szakítani vallási 
meggyőződésükkel. A bányákban végeztek kényszermunkát a legszörnyűbb körülmények 
között. Rengeteg sérülés, zúzódás, nyílt-törésű sérülés történt a munkaidő 
alatt, de az egészségüggyel keveset törődtek. 


Szegedi Csillagbörtön: a valamikori hírhedt börtönben, főleg közbűntényeseket és 
kisebb politikai elítélteket tartottak. 


Sátoraljaújhelyi börtön: ugyanaz, mint a szegedi Csillagbörtön. 
Sopronkőhidai fegyház: 1950-ig szovjet kezelésben volt, itt végezték ki a Conti 
utcai, vagy a Baden b. Wien-i Szovjet Katonai Bíróság által halálraítélt magyar 


és más délkelet-európai mártírokat. 


Budapest, Markó utcai börtön: (külön fejezetben foglalkozunk vele). 


INTERNÁLÓTÁBOROK 


Kistarcsa: a háború befejezésétől kezdve a legnagyobb befogadóképességű tábor, 
ahol 1945 óta becslések szerint 25 000 - 30.000 embert tartottak minden bírói 
ítélet nélkül. 


A tábor első parancsnoka Ruscsák József alezredes, aki valamikor a Köztemetőben 
volt sírásó és az ostrom után a Kommunista Pártban tűnt fel, ahol az elvtársak 
Ezredessé léptették elő és megbízták a kistarcsai tábor vezetésével. Ruscsáknak 


Dreifusz (háromlábú) volt a gúnyneve, mert egy lába hiányzott és két mankóval 
járt. Sokat lopott és ezért leváltották. Utóda, Taródi rendőr alezredes lett, 
volt szabólegény. A táborban az élet 1948 után mindig rosszabb és rosszabb lett. 
Aki kívülről nem tudott magának megfelelő élelmiszerről gondoskodni az 
gyakorlatilag éhen halhatott. A barakkokat télen nem fűtötték, a szobákban 
befagyott a víz. A rabokat egész nap bezárva tartották. De még ez sem volt elég 
az ÁVH-nak, 1950 áprilisában egy szabályos katonai gyakorlat keretében, melynél 
könnyű tankokat, tüzérséget és aknavetőket is felvonultattak, a késő éjszakai 
órákban megszállták a tábort. Reggel még a parancsnok sem léphetett be a tábor 
területére. Ezután minden ablakot ráccsal láttak el, bemeszelték és 
megtiltották, hogy kinyissák. Ami ez után következett az a megszokott ÁVH-s 
gyakorlat volt: új büntetéseket vezettek be, sétán csak földreszegezett 
tekintettel, hátrakulcsolt kézzel volt szabad járni, minden kapcsolatot a 
külvilággal megszakítottak, se látogató, sem beszélő többé nem volt, százakat 
ismeretlen helyre hurcoltak el és a sírva könyörgő hozzátartozókat durván 
elutasították. A tábort később áthelyezték Recskre. 


Recski ÁVH kényszermunkatábor: egyike volt a leghírhedtebb ÁVH-s intézményeknek. 
A legszörnyűbb körülmények között végeztettek embertelen munkát. Az itt dolgozók 
legnagyobb része semmilyen bírói- ügyészi kihallgatáson nem vett részt. Az 
élelmezés itt is minimális volt, a barakkokban itt sem volt fűtés. A ruházat és 
lábbeli a kihordott katonai bakancsokból és ruhákból állott. A téli munka 
folyamán sokan súlyos fagyási sérüléseket szenvedtek, a rabok verése és kínzása 
itt is minden elképzelést felülmúlt. 


MUNKATÁBOROK 


A Belügyminisztérium vezetése alatt, karöltve különböző minisztériumokkal 
(könnyűipari, külkereskedelmi stb.) 1950-ben állították fel az ún. Kömi 
vállalatokat (a név valószínűleg Közérdekű Munkák Igazgatósága), melyek a 
börtönökben, munkatáborokban foglalkoztattak rabokat. Ide tartozott a gombüzem, 
szalagüzem, hajlított bútorüzem, szabóműhely, a mérnöki irodák, de ide tartoztak 
a szénbányákon, kőbányákban dolgoztatott rabok is, továbbá a különböző 
építkezéseknél foglalkoztatott elítéltek. 


Szénbányák: Várpalota-Cseri akna: 900-1100 rab dolgozott itt. Ez egy tőzegbánya, 
amelyet a németek bezártak 1943-ban, az oroszok 1946-ban kinyitották. 1954-ben 
először 600-700 rab kezdte el a munkát. Két bánya volt: Csermező és hómező. A 
tábor kb. 5 km-re volt a bányától és a raboknak drótkerítés között kellett 
odagyalogolniuk. A nyolc órás nehéz bányamunka után, főleg téli időben keserves 
volt még 5 km-t is gyalog megtenni. 


Oroszlány: XVIII-as aknában 1000 rab dolgozott. 

Csolnoki: 9-es, 12-es és 14-es aknában 800-900 rabmunkás dolgozott. A tábor egy 
magas síkságon volt felépítve, amit a rabok gúnyosan "Szabadsághegy"-nek- 
neveztek. 


Tatabánya: XIV-es akna, 400 méter mélységben, légsújtásos szénbánya. Több mint 
ezer politikai rab dolgozott ezen a bányatelepen. A munkamódszerek, az ellátás 
itt is az volt, mint a többi szénbányákban. Három műszak, melegváltás ahogy a 
rabok nevezték. A lapátnyél nem hűlt ki a 24 óra alatt, mert minden nyolc órában 
szigorú váltás volt. (6 munkanap, vasárnap rendszerint a villanyszerelők, 
karbantartó dolgoztak. ). 

Hozzávetőlegesen tízezer rab dolgozott a következő bányákban: Pécs, Komló Dorog, 
Ajka, Borsodnánás, Kisterenye, Nagybátony, Szuhakálló. 1955-től kezdve az 
oroszok hozzájárulásával rabokat dolgoztattak a pécsi (patacsi-kővágószöllősi) 
uránbányában is. 

Állami Gazdaságok: a hartai és a többi állami gazdaságban, főleg kisítéletű 
politikai foglyokat dolgoztattak. Sok helyen vegyesen voltak közbűntényesekkel 
is. Körülbelül 12-14 ezer rab dolgozott ezekben a gazdaságokban. 


KÖMI kezelésében lévő kőbányák, építkezések, munkatelepek, állami gazdaságok: 


Recsk, Dunaalmás, Nyergesújfalu, Diósjenő, Romhány és a Mátra, Bükk hegységekben 
lévő kőbányákban többezer rab dolgozott. 


Építkezéseknél: a Miskolci Egyetemi Város, a Budai Vár építkezése, a Veszprémi 
Egyetem, Kazincbarcika, Dunaújváros (Sztálinváros), Megyeren, Alagon, 
Tiszalökön, Inotán, Pécsett, Tökölön, Beremenden, az alagi munkatelepen, az 
Andor utcai Épületelemgyárban hozzávetőlegesen 8-10.000 rab dolgozott. 


H.M. kötelékébe tartozó Katonapolitikai Osztály: Budapesti Központ: Zalka Máté 
laktanya a Bartók Béla úton. A Katpolt 1950-ben beolvasztották az ÁvH-ba. (lásd: 
külön Katpol.y) 


Mártírok útjai Katonai Börtön: (Margit körúton) Katpol. kezelésében 1951. január 
1-vel megszüntették (lásd: külön). 


Vidéki Katpolos központok 1950-ig: Szombathely, Sopron, Szeged, Pécs, Miskolc, 
Debrecen, Győr és minden nagyobb katonai parancsnokság állomáshelyén. 


Rendőrség: A Deák téri Főkapitányságon kívül Budapesten 22, vidéken 34 
kapitányság létesült, mindegyik kapitányságon börtönök voltak különböző 
befogadóképességgel. Ezeken a helyeken csak elvétve tartottak hosszabb ideig 
politikaiakat, főleg közbűntényes rabok voltak itt bezárva. 


Szovjetunió hadseregének magyarországi börtönei: A KGB központ a Benczúr n lévő 
emeletes villában volt elhelyezve (a volt Vilma királynő úton) 1949-ig 

Conti utcai Börtön szovjet kezelésben volt, itt hajtották végre a halálos 
ítéleteket. Külön kihelyezett részlege volt a KGB-nek az Andrássy út 60-ban, 
szigorúan elkülönítve, hatalmas vasajtóval. Csak külön engedéllyel léphettek be 
az ÁVH-sok is 1945-46-os években szovjet elhárítók birtokolták a Szondi utcai 
szálló épületét is. 


ÁLLAMVÉDELMI HATÓSÁG 


Az ÁVH alapításával kapcsolatban különböző feltételezések, elképzelések 
ismeretesek. Az egyik feltevés szerint az ÁVH alapítása nem sokkal a doni 
áttörés után kezdődött, mikor is a "Felszabadító Bizottság" Ellenőrző 
osztályaként, különböző ellenőrzési és nyilvántartási feladattal bízták meg. 


A második feltételezés szerint 1944 elején alakult meg, amikor a szovjet 
csapatok elérték a Kárpátokat, az új csoport még szigorúan a NKWD/KGB 
ellenőrzése és vezetése alatt volt, tagjai szovjet egyenruhában jártak. Egy 
másik feltevés szerint a debreceni kormány alakulása előtt jelentették be 
megalakulását és kezdettől fogva Péter Gábor volt a főnöke. A legvalószínűbb, 
hogy az ÁVH felállítását már akkor tervbe vették, amikor Magyarország belépett a 
háborúba és a szovjetnek kellett egy magyar ügyekkel foglalkozó és főleg 
magyarokból álló szervezet. Az első beosztottak a moszkvai kolónia tagjaiból, 
átállt hadifoglyokból és volt munkaszolgálatosokból toborozódott. Mindaddig amíg 
ez a részleg a KGB vezetése alatt állott nem jelentett problémát, de a háború 
előrehaladtával Moszkvának kellett döntenie, hogy a háború utáni időkben ki lesz 
az új magyar KGB főnöke. Olyan embert akartak az ÁVH élére állítani, akiben 
megbíztak, akiről tudták, hogy utasításaikat követni fogja, de aki ugyanakkor 
nem volt moszkovita. Nem véletlenül gondolkodtak így a Kremlben, miután Rákosi 
és társainak sikerében úgyis kételkedtek. Nem hitték el ugyanis, hogy ez a 
magyarságtól származásilag idegen, gnóm kinézésű ember, az 1919-es kommün rossz 
emlékével a háta mögött képes lesz híveket toborozni a Kommunista Pártnak. Mint 
ismeretes Sztálin ellene volt annak, hogy Rákosi legyen a magyarországi 
helytartó, csak amikor Nagy Imre és a spanyol szabadságharcban kitűnt Révész 
Géza szovjet ezredes apelláltak Rákosi érdekében, egyezett bele Szálin Rákosi 
főtitkári kinevezésébe. 


Különböző hadifogolytáborokban kutattak olyan hadifoglyok között, tisztek, 
katonák között akik a hadifogságban átálltak, s mint antifasiszták, a szovjet 


propaganda terjesztői és a németellenes háború hirdetői voltak. 


Ugyanúgy vizsgálat alávettek mindenkit, aki átállt, elsősorban a volt 
munkaszolgálatosokat, akik a doni áttörésnél, vagy utána álltak át és harcoltak 
a szovjet hadsereg oldalán. A moszkvai tervcsinálók ezek között kerestek 
valakit, aki alkalmas tett volna az általuk elképzelt ÁVH-s főnök szerepére. A 
fronthelyzet gyors változása bonban megakadályozta a lassú kiválasztás és 
kiképzés tervét, s Rákosi főtitkári kinevezésével egyidőben döntötték el az új 
ÁVH főnök szerepet is. A debreceni kormány alakulásánál Péter Gábor mint 
vezérőrnagy és mint az ÁVH főnöke lépett először a nyilvánosság elé. Péter Gábor 
és Rákosi csak hírből ismerték egymást. Hogy Rákosi választása hogy esett 
Péterre nem tudjuk, valószínűleg Babits professzor ajánlására, aki mint az 
illegális párt tagja, igen sokra értékelte ennek alamuszi kinézésű embernek a 
szervezői képességét. 


A háború még tartott, a Dunántúlon véres elhárító harcokban őrlődtek fel a 
magyar hadsereg utolsó alakulatai, amikor az akkor még párszáz főt számláló 
Államvédelmi Osztály birtokba vette a Nyilaskeresztes Párt Andrássy út 60. 
alatti volt székházát. A zajos bevonulás helyett úgy szállták meg az épületet, 
mint a tolvajok, csendben, minden feltűnés nélkül. Az akkori belügyminisztert 
még csak nem is értesítették. A koalíciós kormány polgári tagjai pedig csak 
hónapokkal később értesültek az ÁVH épület szerzéséről. Buda eleste után a 
délbudai és a PV-n tartott internáltakkal kezdték el az épület rendbehozatalát, 
s a szovjet tanácsadók tervei alapján elkezdték az épület átépítését. Nem 
kívülről, ahhoz napjainkig sem nyúltak, hanem a pincesorokat építették át, amely 
hamarosan tömegszállása lett az oda behurcolt foglyok százainak. Nem telt el sok 
idő, s az országban, Budapesten rémes történetek kezdtek szétterjedni a "60-ban" 
történő eseményekről, hogy éjszakánként lepedőben szállítják el a holtravert 
embereket, s hogy a zárkákból a rabok nem adják ki az éhhalált halt rabtársukat, 
hogy másnap egy csajkával többet kaphassanak. Mondták azt is, hogy az erőszakkal 
kicsikart vallomások után halálbírák ítélkeznek az ÁVH utasításai alapján ezrek 
és tízezrek felett. 


Ami a legérdekesebb, hogy az emberek először kételkedve hallgatták ezeket a 
híreket, a nagy tömegek előtt ismeretlen volt az u.n. Államvédelmi Osztály. 
Vonatkozott ez főleg a vidékre, ahol a városi és vidéki rendőrség szerepében és 
feladatkörében sem ismerte ki magát senki. Az akkori ÁVO emberei még nem jártak 
egyenruhában, s szervezeti beosztásuk sem volt ismert. Hivatalosan a mindenkori 
Belügyminiszter alá tartoztak. De Rajk maga tudta a legjobban, hogy mint 
kommunista belügyminiszternek édes-kevés beleszólása van az ÁVO mindennapi 
elhatározásaiba. Sajnos nemcsak a tömegek, hanem az akkori idők vezető 
politikusai is keveset törődtek Rákosi azon mondásával, hogy az ÁVO szigorúan 
kommunista vezetés alatt marad és ahol a vezetőként beosztottak kizárólag 
kommunisták lehetnek. A hivatalos változás az ÁVO életében a hatalomátvétellel 
következett be, amikor a szociáldemokrata párt felszámolásával az ország 
vezetése teljesen Rákosiék kezébe került. 1949-ben az Államvédelmi Osztály 
átalakult Államvédelmi Hatósággá, mely ezentúl sem a belügyminiszternek, sem a 
Minisztertanácsnak, (amely először "hivatalos" formában gyakorolta volna az 
ellenőrzést az ÁVH felett, de valójában ez soha nem következett be) hanem 
közvetlenül a párt főtitkárának volt alárendelve. Ez a kivételes hatalom 
gyakorlatban több volt, mint amelyet Rákosiék először elképzeltek, ennek a 
hatalomnak a megfékezése az 1950-es években már problémát okozott a párt 
vezetőinek. 


Így lett az Államvédelmi Hatóság állam az államban, szervezetében, felépítésében 
és módszereiben tökéletes mása a német SS-nek, vagy a szovjet KGB-nek. Sőt, 
módszereiben felülmúlta a nagy példamutató szervezet módszereit, e könyv 
írójának személyes tapasztalatai szerint még a szovjet elvtársak is sokallták a 
magyar kollégák eljárásait. A Baden b. Wien-i KGB főhadiszálláson a szovjet 
tisztek számtalan esetben azzal fenyegettek, hogy amennyiben nem vallok, akkor 
majd átadnak a magyar elvtársaknak, s azok még azt is kiszedik belőlem, hogy 
"anyám miért nem szült egy tucat gyereket". 


Az új szervezetnek egyetlen célja és feladata az uralmon lévő Kommunista 


rendszer uralmának biztosítása és fenntartása volt. Ezért módszereinek széles 
skáláját oldalakon keresztül lehetne leírni. Céljuk elérésére felhasználtak 
mindent. Ígérgetésen becsapáson, fenyegetéseken keresztül egészen az 
agyonverésig, kivégzésig. Törvény felett álltak, miután a törvény maga az ÁVH 
volt. 


Megrészegedve a határtalan hatalomtól, gigantikus apparátussá nőtték ki magukat, 
messze túllépve az "államvédelmi szervezet" hatáskörét. A valamikor civilruhás, 
sunyi megjelenésű ügynökök helyét fényes, aranygombú egyenruhás hadsereg vette 
át, megszállva a szó szoros értelmében az országot. Nemcsak puszta megjelenésük, 
szirénázó autóik, hanem beépített ügynökeik, besúgóhálózatuk ezernyi tagjának 
alattomos munkája eredményezte, hogy az országban a félelem és ugyanakkor az 
utálat célpontjává váltak. 


De nemcsak a külső és az ún. országos vonalon tartották kézben az ellenőrzést, 
válogatott tisztjeiket elhelyezték az ország minden elképzelhető 
adminisztrációs, gazdasági vagy társadalmi szervezeténél. Ezek voltak beépítve a 
minisztériumokba, mint személyi előadók szerepeltek a különböző vállalatoknál, 
ott voltak a békepapok soraiban, ott voltak civilben, egyenruhában, ahol 
személyek, emberi sorsok felett kellett dönteni. Évek múltával ezek a 
kiválogatottak csoportjai, mert akiket ilyen beosztásba helyeztek, ahol a 
legfelsőbb ÁVH vezetés különös bizalmát élvezték, olyan hatalomra tettek szert, 
hogy terhessé és veszélyessé váltak a Párt vezetőinek. 


A MAGYAR BERIA 


Péter Gábor kommunista karrierje jellegzetesen kommunista fellángolás és 
undorító bukás. A kilencszázas évek elején született (1911). A polgári iskola 
elvégzése után, 14 éves korában a szabó mesterséget választotta. Hamarosan 
kapcsolatba került a földalatti kommunista párttal és a harmincas évek végén egy 
kis nyomdagéppel felszerelve röpcédulákat nyomott. A háború utolsó éveiben a 
budapesti Egyetemi Klinika vezetője, Babits Antal professzor bujtatta, akinek 
kommunista beállítottsága ismert volt abban az időben. 

A közvélemény először 1945 végén hallotta Péter Gábor nevét, akit vezérőrnagyi 
rangban neveztek ki az Államvédelmi Osztály élére. Nyilvánosság előtt ritkán 
szerepelt, s így aránylag kevesen ismerték ezt a kis alacsony, vézna, kis 
bajuszos embert, aki kevés iskolázottsága ellenére jó szervező és aránylag 
intelligens volt. Szadista természetét mi sem bizonyítja jobban, minthogy a 
legkisebb megindultság nélkül nézte, ha előtte embereket kínoztak, vagy vertek, 
s szemrebbenés nélkül írta alá a halálos ítéletét azoknak, akiket a párt érdekei 
szempontjából erre kívánatosnak tartott. 


Céljai elérésére az emberélet, vagy ártatlanság nem jelentett semmit. Mind 
hivatali, mind magánéletében egy szűk, zárt csoportot alakított ki maga körül. 
Az Andrássy út 6090-ban ezt a zárt kört a "belső kör"-nek nevezték, s tagjai 
különböző rendfokozatokban uralták az ÁVH működését. Sokszor egy őrnagy, ha 
Péter Gábor "belső kör"-éhez tartozott fontosabb beosztásban volt, mint egy 
ezredes, aki a külső kört alkotta, A "belső kör" legismertebb emberei közé 
Farkas László ezredes, s nem utolsósorban Szűcs Ernő ezredes tartozott, aki 
később kegyvesztett lett s Péter Gábor utasítására letartóztatták és a "60" 
pincéjében agyonverték. Szűcs öccse sem kerülte el sorsát, hazahívták Londonból, 
ahol a Népszabadság tudósítója volt, s hamarosan ugyanaz a sors érte mint 
bátyját, őt is agyonverték. Péter magánélete is erősen emlékeztet Djilasz: "Az 
új osztály" c. könyvének jellegzetes típusához, a luxust és a kényelmet habzsoló 
pártvezetők típusához. A Rózsadomb legszebb helyén nem is egy, de három villa 
állt Péter Gábor és szűk baráti rendelkezésére. Felesége, az ugyancsak zsidó 
származású Simon Jolán, aki Rákosi Mátyás személyi titkárnője is volt egyben, 
megosztotta az élet örömeit a kommunistává vedlett Gobbi Hildával. Ide tartozott 
még Babits Antal orvosprofesszor és felesége, Eszterházy Ilona, Boldizsár Iván, 
valamint Bálint ÁVH orvos ezredes és felesége. A titoktartás, a szigorú 
ellenőrzés és őrségek ellenére, hamarosan széltében-hosszában beszéltek 
Budapesten a rózsadombi villákban lejátszódó orgiákról. Ebben Péter Gábor nem 
maradt le a többi vezető pártfunkcionáriusoktól. 


1951-ben altábornaggyá léptették elő, és Rákosi nem győzte dicsérni kiváló 
pribékjét. Amilyen mereven ívelt dicsőséges pályafutása felfelé, olyan hirtelen 
és meredeken történt a bukása. 1952 novemberében Péter Gábort feleségével és 
"belső kör"-ével egyetemben letartóztatták, de az ország népét csak 1953 
tavaszán Sztálin halála után értesítették a letartóztatásukról. A Katonai 
Törvényszék később életfogytiglanra ítélte. A Forradalom alatt nem történt 
bántódása, s Kádár 1959 tavaszán amnesztiával elengedte büntetését. 


ÁLLAM AZ ÁLLAMBAN 


Alig telt el két esztendő, hogy az ÁVO megszállta az Andrássy út 60-at, az 
épület az első átalakítások után is szűknek bizonyult. Hamarosan az épülettömb 
összes háza is az ÁVH birtokába került, sőt, a Vörösmarty utca másik oldalán 
lévő házakból is néhány. Egy ott dolgozó kőműves előadása szerint, aki később 
börtönbe került, 1948-tól kezdődőleg egészen 53 végéig a 6090-ban szakadatlanul 
folytak a különböző átépítési munkák. Új pincesorokat építettek a meglevők alá, 
a különböző volt épületeket minden emeleten folyosókkal kötötték össze, az 
irodák, kihallgató szobák százait építették. Az őrség részére kaszárnyaszerű 
hálószobákat, előadótermeket, mozit, éttermeket terveztek. Ha elképzeljük, hogy 
ebben a mamut épületrendszerben 1952 közepén rabokat, kihallgatókat, 
személyzetet és az őrséget összeadva legalább tízezer ember élt, mozgott és volt 
elhelyezve, akkor fogalmat alkothatunk arról a gigászi és költséget nem kímélő 
munkáról, ami ott végbement. De az ÁVH terjeszkedése itt még nem állt meg, 
először a börtönök és az internálótáborok, majd a hírhedtté vált Államvédelmi 
Központ felállítása a Fő utcában koronázta be az ÁVH térfoglalását. Ugyanez 
vonatkozik vidéki szintre is. A nagyobb vidéki ÁVH-s központok mellett minden 
kisebb faluban, községben volt ÁVH kirendeltség, ha másképp nem, rendőr 
egyenruhába öltöztetve. 1952-ben az Államvédelmi Hatóság hatalmának csúcspontján 
az ÁVH állománya meghaladta a nyolcvanezer főt, beleértve a sorozott ávósok 
létszámát is. 


De Péter Gáborék nemcsak a belső karhatalmat és ellenőrzést gyakorolták hanem 
1949-től kezdve a határok ellenőrzését is átvették. A valamikori határvadász 
zászlóaljak vezetését kivonták a honvédelmi minisztérium hatásköréből és mint 
zöld ávósokat átszervezve, új egyenruhába öltöztetve, az ÁVH parancsnoksága alá 
helyezték. 


Újjáépítették a határzárat, új őrtornyokat emeltek, új aknazárakat telepítettek, 
új rendszabályokat léptettek életbe a határmenti lakosság viselkedése és mozgási 
szabadságának ellenőrzésére. 


Aránylag rövid ideig tartott az ÁVH tündöklése. Ha összehasonlítjuk a régi 
rendőrség és csendőrség egy évszázados működésével, akkor ez a gyenge évtized az 
ám történetében nagyon is tiszavirág életű volt. Bukásának csíráját már 1951 óta 
magában hordta, amikor az országban már széltében-hosszában az ÁVH pincék, 
jajgatószobák rémtörténeteiről beszéltek. Tudták ezt a pártközpontban is, csak 
nem tudták, hogyan szabaduljanak meg ettől a magukra szabadított szörnytől, 1952 
őszén Sztálin kisegítette a budapesti elvtársakat. Új nagyszabású cionista 
orvosi perrel kapcsolatban igen sok zsidószármazású párttisztviselőt 
tartóztattak le a Szovjetunióban, főleg Leningrádban. Rákosiék is elhatározták 
egy hasonló cionista összeesküvés felgöngyölítését, s annak ellenére, hogy a 
Központi Bizottság tagjainak nagy része szintén zsidószármazású volt, nem 
habozott Pétert feláldozni, s mint a magyarországi cionista összeesküvés 
fővádlottját letartóztatni. Sztálin váratlan halála azonban meghiúsította egy 
ilyen per megszervezését. 


Péter Gábor és belső körének bukása nem maradt hatástalanul az ÁVH szervezetére. 
Az új főnökök már sokkal óvatosabban jártak el a hatalom gyakorlásában, főleg 
azután, hogy Nagy Imre híres beszédében nyilvánosan is megbélyegezte a 
törvénytelenségeket. Persze hiba lenne azt gondolni, hogy az ÁVH új vezetői 
egyszerűen lemondtak volna a régi eszközök alkalmazásáról, a verések, kínzások 
még sokáig tartottak, a bírósági ítéletek előkészítését továbbra is ugyanúgy 


intézték mint azelőtt. A halálra ítéltek száma 1953-ban nem csökkent, legfeljebb 
arra vigyáztak, hogy a módszereikről minél kevesebb hír lásson napvilágot. 
Mindenhol, ahol az ÁVH érdekei, vagy szolgálati viszonya érintkezett a 
tömegekkel, ott elkerültek minden feltűnést, vagy atrocitást. Így törölték el a 
börtönökben a nyilvános veréseket, inkvizícióra emlékeztető fegyelmezéseket, és 
visszaállították három év után a beszélőket és a látogatásokat. Mindezeken a 
külső jeleken kívül azonban az ÁVH felépítése nem változott. 


változott ellenben, s erről írtunk a börtönök ÁVH-s legénységével kapcsolatban, 
az ÁVH szelleme, elsősorban a katonáké, akik majdnem azt írhatnánk megtagadták, 
hogy szótlan vak engedelmességű katonái legyenek a testületnek. Mind több és 
több egységnél került az engedelmesség megtagadására a sor, a sorozott ÁVH-s 
katonák pedig minden alkalmat felhasználtak, hogy valamilyen úton-módon 
megszabaduljanak a zöld parolitól. Mennél erősebben hangzott fel a munkásság, 
fiatalság és az írók szabadságkövetelése, annál inkább érezték az Andrássy út 
6090-ban, hogy a vég közeledik. Hosszú lenne leírni az éveken keresztül történő 
változást, de tény, hogy 1956 tavaszán, egy kis megszállott részlegtől 
eltekintve, a hajdani hatalmas ÁVH-ból már csak egy összezsugorodott, erőtlen, 
megbízhatatlan kis szervezet maradt. 


A Forradalom kitörésekor Gerő még egyszer harcba hívta a Párt hű katonáit. A 
korszerű technika fegyvereivel felszerelt ÁVH-s egységek azonban mindenhol 
alulmaradtak a szervezetlen, rosszul felfegyverzett szabadságharcosokkal 
szemben. De utoljára gondoskodtak arról, hogy nevüket örökre és felejthetetlenül 
beírják ennek az időszaknak a történetébe a mosonmagyaróvári, budapesti, 
miskolci tömegvérengzésekkel. Ártatlan gyermekek, asszonyok százait mészárolták 
le, és nincs emberi értelem, ami ezt az esztelen öldöklést meg tudná magyarázni. 


A Forradalom alatt, mint a patkányok menekültek, még csak gondolatban sem 
készültek fel ellenállásra. Sokan "megbánva régi bűneiket" nyilvánosan 
vezekeltek vagy átálltak a forradalmi erők oldalára. 


1956 november 4-e után előbújtak és a bosszúvágy dühétől fűtötten láttak újra a 
régi munkának, nem tanultak a múltból. 


ÁVÉHÁS NYOMOZÓK, POLITIKAI TISZTEK, BÖRTÖNŐRÖK 


Hiba volna a megbocsátás szellemében a szőnyeg alá söpörni és örökre elfelejteni 
azok nevét, akik lelkén annyi keserűség, nyomor, megkínzott testek és kioltott 
életek száradnak. 


Amikor "népellenesség" vádjával sokkal kisebb, és sokkal enyhébb esetek után 
százakat végeztek ki, vajon azok az ÁVH-s nyomozók, börtönőrök, politikai 
tisztek, akik közül sokan messze felülmúltak minden elképzelhető szadizmust, 
azokat mik és milyen bíróság vonja egyszer felelősségre? 


Nem a bosszúálló Istent kívánjuk húsz esztendő távlatából igazságtételre hívni, 
erre még akkor sem fanyalodtunk, mikor hátunkon csattant az őrök gumibotja. 
Egyetlen célunk, hogy ezzel a névsorral emlékeztessünk mindenkit, akik 
napjainkban is a diktatúra szolgálatában megfeledkezve a legelemibb emberi 
érzésekről kegyetlenül és embertelenül bánnak rabokkal, letartóztatottakkal, 
vagy azok hozzátartozóival, hogy minden gazság egyszer kitudódik, nem lehet 
büntetlenül eltűnni az élet színpadáról! 


Államvédelmi Hatóság: 

Péter Gábor altábornagy, az ÁVH mindenható főnöke 1945-53 között 

1955-ben elítélték életfogytiglanra. 

Décsi Gyula ezredes, Péter Gábor helyettese és riválisa, rövid ideig igazságügyi 
miniszter, a Rajk és Mindszenty ügyek egyik vezetője. Lefogták Péter Gáborral 
egyidőben. 

Szűcs Ernő ezredes, Péter Gábor barátja, majd ellensége, az ÁVH pincéiben a 
nyomozók az öccsével együtt agyonverte. 


Farkas László ezredes, a Rajk ügyben játszott főszerepet. 

Farkas Vladimir ezredes, (28 éves volt) Farkas Mihály honvédelmi miniszter fia, 
a Kádár-Zöld ügy előadója. Kihallgatás közben Kádárnak leszaggatta a körmeit, és 
a szájába vizelt. Szintén lefogták, elítélték. 

Mátrai Tamás ezredes, a Külügybe került csoportvezetőnek. 

Berei Andor ezredes, előzőleg a KGB-ben szolgált, nem mertek hozzá nyúlni. 
Prinz Gyula alezredes, ÁVH börtönügyi előadója volt. Letartóztatták és elítélték 
lopásért. 

Pesti János ezredes, szintén börtönügyi előadó, ugyancsak börtönbe került. 
Temesvári alezredes, börtönparancsnok a Markó fogházban. 

Keresztes Sándor alezredes, börtönparancsnok Márianosztrán. 

Rusztin Gábor ÁVH főhadnagy, a Markó utcai ÁVH részleg vezetője. 

Óvári Sándor alhadnagy, nyomozó a Markó utcai ÁVH részlegnél. 

Ruscsák József, rendőr ezredes, kistarcsai internálótáborok pk. később lebukott. 
Taródi ... rendőr alezredes, a kistarcsai tábor parancsnoka. 

Sármány József, Katpol. százados, lebukott. Állítólag Pálffy-Oesterreicher 
testvére volt. 

Szamosváry Mihály börtönügyi őrnagy, lebukott, 

Sverteczky Ferenc ÁVH százados, politikai nyomozó, 

Buchert József ÁVH főhadnagy, nyomozó. ÁVH alezredes, előadó 

Bárdos.. ÁVH ezredes, előadó 

Kucsera László ÁVH őrnagy, szombathelyi ÁVH. 

VÖTÖT. 1.2... ÁVH főhadnagy, szombathelyi ÁVH. 

Ajak Sándor alhadnagy, szombathelyi ÁVH. 

Frigyik László nyomozó miskolci ÁVH. 

Dr. Székely Gyula nyomozó, miskolci ÁVH. 

GÁCA raiszvd ks őrnagy, miskolci ÁVH, a Forradalom alatt kivégezték. 

Gátiné főhadnagy, miskolci ÁVH, a Forradalom alatt kivégezték. 

Németh Dezső, ÁVH százados, kecskeméti ÁVH. 

Pálházy József főhadnagy, kecskeméti ÁVH. 

Szabó József hadnagy, kecskeméti ÁVH. 

Károlyi Mátyás őrnagy nyomozó, csop. vezető, Andrássy út 60. 

Rajkai. . . . . . őrnagy nyomozó, csop. vezető, Andrássy út 60. 

Vékásy...... őrnagy nyomozó, csop. vezető, Andrásy út 60. 

Vajda István százados, nyomozó Andrássy út 60. 

Szamosi Tibor őrnagy, Andrássy út 60. 

Faludi Ervin százados, Andrássy út 60. 

Marosi Sándor főhadnagy, Andrássy út 60. 

Zombor-Rosenberg István főhadnagy, nyomozó Andrássy út 60. 

Gerő Tamás főhadnagy, nyomozó Andrássy út 60. 


Szokolai...... hadnagy, nyomozó Andrássy út 60. 

Vámos . . . . . . Százados, nyomozó Andrássy út 60. 

HavaSi...... főhadnagy, nyomozó Andrássy út 60. 

DE. PAL sees ia ÁVH alezredes, ügyvéd volt, később öngyilkos lett. 


Kele-Klein György őrnagy, nyomozó debreceni ÁVH. 

Szöllősi Béla főhadnagy, nyomozó debreceni ÁVH. 

Salamon Károly főhadnagy a KEOK-nál. 

Vándor Kálmán ÁVH őrnagy, ÁVH párttitkár, lebukott. 

Majoros Béla ÁVH őrnagy, lebukott. 

Szirtes Zoltán ÁVH alezredes. Az ÁVH gazdasági főnöke. Lebukott. 

Sólyom István őrnagy, lebukott ÁVH-s tiszt. 

Dr. Bálint ezredes az ÁVH főorvosa. 

Dr. Meyer alezredes, alias Mengele, a börtönök hírhedt orvosa. 

Dr. Ádám alezredes, a "Koreai hős" a váci börtön orvosa. 

Dr. Lengyel alezredes a Markó orvosa (a másik Mengele) vizsgálatok alkalmával 
megkérdezte a letartóztatottat, hogy bántalmazták-e, ha azt felelte, hogy igen, 
akkor Lengyel azt válaszolta, hogy megérdemelte, ha azt felelte, hogy nem, akkor 
Lengyel elhúzta a száját, s csak azt mormogta: kár! 

Dr. Szabó Ervin őrnagy, 1954-ben került a Gyűjtőbe, s kétségtelen a "mengelék" 
után az egyetlen emberséges ÁVH-s orvos volt. 

Bánkúti János ÁVH őrnagy, a Gyűjtő parancsnoka 1950-53-ig. Róla több szó esik, 
betegesen szadista, aki felelős a Gyűjtőben történt események (Kurucz Feri 
agyonverése, Káposztacsata, tömegverések). Péter bukása után őt is 
letartóztatták, a börtönben levelet küldött a többi raboknak melyben bocsánatot 


kért, s mindenért Péter Gábort okolta. 

Haller őrnagy (Apu) a kalocsai női börtön parancsnoka. Rendesen bánt a rabokkal, 
a Forradalom után menesztették. 

Kovács István ÁVH százados, politikai tiszt, Mindszenty őrzője, (volt birkózó). 
Állítólag a Forradalom alatt kivégezték. 

Bodó százados, politikai tiszt, Gyűjtőfogház. 

Csillag százados, politikai tiszt, Gyűjtőfogház. Rácz alhadnagy, politikai 
tiszt, Gyűjtőfogház. 

Lehota János alezredes a váci, a Gyűjtő és végül a Fő utcai ÁVH Központ 
parancsnoka. Róla is több helyen szó van, egyike a legsötétebb és legszadistább 
ÁVH tiszteknek. 

Posta hadnagy, politikai tiszt Vácott. 

Szigeti alhadnagy, politikai tiszt Vácott. 

Kiss Károly hadnagy, politikai tiszt Vácott. 

Egy kivétel: 

Kormányos József alezredes, régi párttag, a váci börtön élére akkor került 
amikor emberségesebb bánásmód kezdett megvalósulni a börtönökben Nagy Imre 
miniszterelnöksége idején. Talán az egyedüli börtönparancsnok volt, aki alatt 
semmilyen atrocitás nem fordult elő. Ezért az emberséges bánásmódért később az 
ÁVH leváltatta. Utóda Gáspár Márton ÁVH százados lett, aki már nem mutatott 
ennyi megértést, de ő is tűrhetően bánt az elítéltekkel. 1956. október 27-én 
mikor látta, hogy a rabok kitörnek, nem engedett lőni. A helyén maradt s annak 
ellenére, hogy nem szerették, senki sem bántotta. A Forradalom után újra ő vette 
át a váci fegyház vezetését. 

Bozsik József alezredes, a Gyűjtőfogház parancsnoka volt. 

Nagy János ezredes a Gyűjtőfogház parancsnoka volt, később lebukott. 

Dr. Tóth János ÁVH őrnagy a Gyűjtőfogház parancsnoka volt 1954-56 között. 
Kabarcz. .... ÁVH százados, a Csolnoki bánya parancsnoka, később lebukott. 

Lázár Imre ÁVH százados, a Tatabányai börtön parancsnoka, később lebukott. 

Dr. Jávos Iván, a Margit körúti fegyház parancsnoka, később lebukott. 

Palovetz ÁVH főhadnagy, a Csolnoki bánya parancsnoka, később lebukott. 


Katonapolitikai Osztály: 

Földi vezérőrnagy, parancsnok, kivégezték. 

Szörényi alezredes (KGB százados) operatív vezető, disszidált, állítólag az USA- 
ban él. 

Pálfy-Österreicher altábornagy, kivégezték. 

Berkesy András őrnagy, nyomozó osztályvezető, 1950-ben lefogták 

Virágh őrnagy, nyomozó csoportvezető. 

Kopácsi hadnagy, nyomozó (volt bokszoló). 

Zala főhadnagy, politikai tiszt a Margit körúton. 


Börtönőrök: 

ÁVH-s beosztottak, akik különösképpen emlékezetesek maradnak durva és embertelen 
bánásmódjukért: 

Mihalicska József alhadnagy, őrparancsnok, a kivégzések irányítója a 
Kisfogházban. 


Berkes József, törzsőrmester Ceglédről 

Pintér József őrmester, 

Sándorfy őrmester, 

Pelz őrmester, 

Balla szakaszvezető ("Köcsög"), 

Palócs őrmester, 

Keresztes őrmester Márianosztráról, 

Spitzer őrmester a Markó utcából, 

Sipőcz őrmester a Margit körútról, 

Tulkán Mátyás főtörzsőrmester Fő utca VI. emelet, 
Mocsáry Lajos főtörzsőrmester Vácról, magánzárka oszt., 
Őze őrmester Gyűjtőfogház Mérnöki Iroda, 

Farkas alhadnagy őrparancsnok, Vác, 

Bakos alhadnagy őrparancsnok, Vác, 

Kolos János őrmester, Márianosztra fegyelmi osztály, 
Csikmérő János hadnagy, Márianosztra (állítólag agyonvert egy rabot a 
jászberényi börtönben), 


Szabó József főhadnagy, őrparancsnok Márianosztrán, hogy csak az ismertebb őrök 
közül néhányat említsünk. 


Az 1945-56 közötti idők leghírhedtebb tanácselnökei és ügyészei: 

Tanácselnökök: 

Dr. Major Ákos hadbíró százados 1944-ig. Azután átállt és a NOT tanácsvezető 
bírója lett. Később, mint a Legfelsőbb Törvényszék elnöke nemcsak 1956 előtt, 
hanem a Szabadságharc leverése után is százak kivégzéséhez járult hozzá. 

Dr. Bojta Béla, államtitkár a NOT I.sz. tanácsának elnöke. Elsősorban háborús és 
népellenes ügyekben ítélkezett. 

Dr. Tutsek, volt hadbíró, később a Népbíróságok leghírhedtebb bírója, aki a 
legtöbb halálos ítéletet hozta. 

Jankó Péter, szintén háborús ügyekben ítélkezett. Később a Feljebbviteli Bíróság 
elnöke. Öngyilkos lett, amikor a holttestet megtalálták, egy gázcső volt a 
szájába dugva. 

Oolty Vilmos, először háborús ügyekben bíráskodott, később ó lett az ellenállási 
ügyek vészbírája. A Mindszenty ügyben és a Magyar Közösség Tagjai elleni ügyben 
ő volt a bíró. Öngyilkos lett, vagy egyesek szerint úgy tették el láb alól. 

Dr. Jónás, a leghírhedtebb tanácselnökök egyike, aki főleg háborús és 
ellenállási ügyekben ítélkezett. Pontosan végrehajtotta az ÁVH utasításait. A 
Forradalom előtt a miskolci bíróság vezetője és ő hozta az utolsó halálos 
ítéletet 1956 februárban. A Forradalom ideje alatt kiugrott a miskolci ügyészség 
ablakán és szörnyethalt. 

Dr. Lázár tanácselnök, Miskolcon volt a Népbíróság vezetője. 

Dr. László, a Markó utcai Bíróságon volt vezető bíró, ő ítélte halálra Balázs 
Aurélt is. 

A Katonai Bíróságon: 

Radeczky ezredes, a Margit körúti, majd később a PV-n volt katonai bíró és igen 
sok halálos ítéletet hozott. 

Bereczky szintén katonai bíró volt 

Dr. Andó Vilmos, a leghírhedtebb katonai bíró, aki úgy Rákosiék alatt, mint 
Forradalom eltiprása után többszáz halálos ítéletet hozott. Jelenleg mint 
vezérőrnagy a Honvédelmi Minisztérium jogügyi osztályának vezetője. 


Ügyészek: I 

Alpár a Markóban volt népügyész, majdnem minden perben halálos ítéletet kért; 
Dr. Gonczy, Dr. Gyarmati, Bodonyi Márton, Sárkány, Egyri, Cseh Jenő, 
népfőügyészhelyettes, a budapesti Népbíróságon voltak ügyészek. 

Alapi Gyula, főügyész, a Mindszenty-per, a Magyar Közösség, a Fehérváry-per 
hírhedt ügyésze. 

Dr. Soós volt hadbíró és az enyedi ref. pap veje, 

Dr. Szalai volt cserkésztiszt, 

Dr. Zudar szintén népügyészek voltak háborús és népellenes ügyekben. 


A Katonai Ügyészségen Dr. Gadó ezredes, Pánczél őrnagy, Jávor Iván alezredes, 
Sebess őrnagy elsősorban katonai és hűtlenségi ügyekben szerepeltek mint 
ügyészek. 

Természetesen voltak más tanácselnökök és ügyészek is, akik úgy Budapesten, mint 
vidéki bíróságokon hoztak ítéleteket. De a fent említettek voltak azok, akiknek 
hírneve a legrosszabb volt a börtönök világában. 


BŐRTÖNÖK ÉS MUNKATÁBOROK MAGYARORSZÁGON 


A márianosztrai börtön 


Az épület eredetét a XIII-XIV. századra vezetik vissza. A hegyekkel körülvett 
völgyben fekvő kolostort, a templommal együtt, pálos szerzetesek építették. Itt 
élte le, teljes magányban, élete utolsó éveit a leprában megbetegedett neves 
királyunk, Nagy Lajos. Ezt a történelmi jelentőségű kolostort alakították át 
börtönné a 2. világháború után s ennek használják ma is. Az ún. "Nagy 
Osztályon", a társas zárkák első emeletén még ma is megtalálható a 
gyógyíthatatlan betegségben szenvedő király cellája, melyből valamikor ajtó 
nyílott a kolostorral egybeépített templom első erkélyére. Ezt az ajtót azután 


befalazták, a királyi cellát pedig raktárnak használták fel. Ennyit hagytak meg 
a magyar történelem egykori nevezetességéből a Rákosi-féle helytartók. 


A valamikori kolostorépületet, 1950-ig női fegyintézetként használták, utána az 
elítélteket először Sátoraljaújhelyre, majd a kalocsai zárda női börtönné való 
átalakítása után Kalocsára szállították. A visszamaradt börtönt nem hagyták 
sokáig üresen, újraépítették, most már férfi elítéltek számára szolgált. Az új 
intézet különleges feladatot kapott: Márianosztra lett a börtönök 
büntetőintézete. Ide szállítottak mindenkit, aki valamelyik börtönben vagy 
munkatáborban bármilyen fegyelmi vétséget követett el; szökést, szökési 
kísérletet, lázítást, munkamegtagadást, sztrájkra, éhségsztrájkra való 
szervezkedést stb. Ugyancsak itt tartották azokat a súlyos politikai 
elítélteket, főleg háborús bűnösöket, híresebb politikusokat, katonákat és 
egyházi személyiségeket, akiket az ÁVH nem kívánt a saját ellenőrzése alatt álló 
börtönökben tartani. 


A börtönben 2400 rabot zsúfoltak össze, noha az összbefogadó képessége 880 fő 
volt! Ez gyakorlatban azt jelentette, hogy minden zárkában, amely 2 vagy 3 főre 
volt méretezve, ennek háromszorosát vagy négyszeresét helyezték el. A magánzárka 
osztály (MZ) harmadik emeletén például egy négyszemélyes zárkába 10-12 rabot 
préseltek be. így csak néhány rabnak jutott ágy, a többiek a földre helyezett 
szalmazsákokon töltötték el az éjszakát. A zsúfoltságra jellemző, hogy a 
fegyelmi zárkába, így a sötétzárkába is 3-5 rabot tettek, miután a fegyelmivel 
büntetett rabok száma meghaladta a rendelkezésre álló fegyelmi zárkákat. 


TOLLAS TIBOR 
A KOLOSTOR HELYÉN 


Száz év előtt fent nyílott még a hárs, 
Zenélt a kút az udvar közepén. 

Virágot gyomlált egy fehér barát 

S rózsák füzérét morzsolta a fény. 


Száz év előtt még így rótták szelíd 
Alázattal, mit átmentett a csend 
Holt századoknak élő jegyeit 

És sűrűn telt a sárga pergament. 


Ma kín sajog, fénytelen pince lett 
Penészes fekhelyed, húsodba vág 
A kurta-vas... de szétroncsolt kezed 


Teleírja a börtönöd falát. 
Földig lerombolt kápolnánk alatt, 
Ma Európát őrzik e falak. 


Váci börtön, 1953 


A fegyelmi büntetéseket az 5090-es évek elején kíméletlenül végrehajtották. A 
fegyelmi osztály a börtön közepén volt elhelyezve, kőpadlós zárkákkal, rossz 
ablakokkal s télen mondhatnánk semmiféle fűtéssel. Erre az osztályra hoztak 
minden szökést végrehajtott vagy szökést megkísérelt rabolt. Ezeknek bokájára 
egy kb. 8-16 kilogrammos vasláncot kovácsoltak s ezt kellett viselniük 4-6 héten 
keresztül. Nem volt elítélt, akinek a bokáját a vas ne törte volna fel. Hetek 
kellettek ahhoz, hogy a bőr és a feltört hús behegedjen. Itt szigorúan 
ragaszkodtak a napi séta elvégzéséhez, nem azért mintha egyszerre 
törvénytisztelőkké váltak volna, hanem mert tudták, hogy a járás ezzel a súlyos 
lánccal újabb kínszenvedést jelent. A leggyakrabban használt fegyelmi büntetés a 
sötétzárka volt, kemény fekhellyel, és kosztelvonással egybekötve. Egy 
sötétzárka büntetés azt is jelentette, hogy az illető csak minden második napon 
kapott enni, akkor is csak féladagot. Akit negyven nap sötétzárkára ítéltek, az 
legtöbbször a börtönkórházban kötött ki. 


A börtön parancsnoka, Keresztes Sándor ÁVH alezredes volt, aki miután a 
márianosztrai börtön az Igazságügy Minisztérium ellenőrzése alatt állott, 
kénytelen volt a börtönőrök szürke egyenruháját viselni. Féktelen, goromba ember 
volt, hasonlóan a többi ÁVH-s börtönparancsnokhoz. Az őrség viselkedése, főleg 
1950-1954 között nem sokban különbözött az ÁVH Fő utcai őrségétől. A rabok 
megverése, önkényes fenyítések napirenden voltak. Kolos János osztályvezető, 
Csikmérő és Novák őrmesterek szadizmusára még ma is sokan visszaemlékeznek. De a 
többiek is, Fülöp törm., Pintér, Szalay tizedesek, Borzák osztályvezető, Bors 
törm. vagy Durca őrmester politikai megbízott, Nagy I. politikai tiszt sem 
sokban maradt el az előbb felsoroltaktól. 


Munkalehetőség alig volt. A szokásos börtönüzemeken kívül (konyha, mosoda, 
javítóüzem, asztalosműhely) a rabok egy részét különböző hulladékanyagok 
feldolgozásával foglalkoztatták. Így darabokra kellett szedni használt ócska 
bakancsokat és csizmákat s a használható kérget, más egyéb bőrdarabokat 
kiválogatni, amit aztán elvittek s állítólag újra felhasználtak. Óh, csodálatos 
szocialista gazdálkodás, ahol mindenre gondolnak és mindent újra felhasználnak! 
Ugyancsak hulladék feldolgozás keretében minden elképzelhető rongy, szövet, 
kender anyagból köteleket és zsinórokat fontak, természetesen ezt is 
munkaversenyben. 


Az ellátás igen kevés és rossz volt. Reggelire csak egy csajka híg kávét, kb. 30 
dkg. kenyeret, ebédre és vacsorára fél csajka rántott vagy káposztalevest adtak, 
amiben néhány darab krumpli vagy borsó volt. Egy héten egyszer lóhúst és egyszer 
valami tésztamasszát adtak ebédre. Mint más börtönben, itt is az éhségtől 
szenvedtek a legtöbbet a rabok s nagyon sokan voltak, akik eredeti súlyuk felére 
fogytak le. 


1955 elejétől kezdve a bánásmód itt is enyhült, ha talán nem is annyira, mint 
más börtönökben. 1956 júniusában, újra Nagy Imre volt a miniszterelnök, 
váratlanul bizottságok jelentek meg s rövid kihallgatások után sok elítéltet 
szabadlábra helyeztek. A visszamaradt rabok közül a súlyosabb elítélteket 
bányába, főleg az oroszlányi szénbányába, míg a kisebb ítéletűeket a Szob 
környéki kőbányába szállították. 


Az intézmény a Forradalom után újra büntető börtön lett. Sokáig tartottak itt 
letartóztatva minden bírósági ítélet nélkül olyanokat, akik a Forradalomban 
aktívan résztvettek. 


A CONTI UTCAI FEGYHÁZ 


A Budapest VIII. kerületében lévő fegyházról aránylag keveset tudunk. Mindazok, 
akik a háború előtt vagy alatt itt voltak bezárva, már vagy nem élnek, vagy ha a 
rabtartókhoz tartoztak, Isten tudja, milyen beosztásban szolgálják ma a pártot. 
Mindazok, akiket a szovjet vagy ÁVH tartott itt fogva, azok is keveset tudnak 
erről a titokzatos börtönről. Legtöbbjüket lefüggönyözött kocsikban szállították 
ide, nem tudták, hogy hová, milyen börtönbe viszik. Magában a börtönben is úgy 
helyezték el őket, hogy soha nem tudták, hol vannak. 


A börtönt az 1900-as évek elején építették a budapesti helyőrség részére a két 
háború között átépítették, modernizálták, de még így is az ország 
legegészségtelenebb, leghírhedtebb fegyintézete volt. 1938-tól a katonai 
törvényszék és az államellenes ügyekkel foglalkozó bíróság elítéltjeit tartották 
itt fogva. 1940-től kémkedési-hazaárulási perek vádlottjai is ide kerültek. 
Ugyancsak itt kapott helyet a VkF. 2. osztálya, mely kémelhárítással 
foglalkozott, valamint a csendőrség különleges nyomozó osztálya. A magán- és 
közös zárkák körülbelül 200 fogoly befogadására épültek. A levegőtlen, 
egészségtelen dohos cellákban az elítéltek könnyen kaptak fertőzést, 
tüdőgyulladást. 


Budapest eleste után a szovjet katonai bíróság és az elhárítók székeltek sokáig 


az épületben. A kihallgatásokat, nyomozásokat itt végezték, itt hozták az 
ítéleteket legtöbb esetben magyar állampolgárok felett. Közben lefoglalták a 
Vilma-királynő úti (Benczúr utcai) luxusvillát és átalakították a KGB kihallgató 
épületévé. A Conti utcai börtönt is átalakították, az épület tetején is 
építettek cellákat, ahol rács képezte a tetőt. A büntetésből idehelyezett 
foglyok hihetetlen szenvedéseken mentek keresztül, főleg tél idején, amikor eső, 
hó átesett a rácsokon. Ezekben a cellákban töltöttek heteket Botfalvay György és 
Berentés Tamás volt repülőhadnagyok, akiket összeesküvés vádjával tartóztattak 
le, ítéltek el, és végeztek ki 1946-ban. A cellákat állítólag 1949-ben, amikor 
átadták az ÁVH-nak, befedték eltüntették. Utána rövidebb ideig tartottak itt 
olyan letartóztatottakat, akiknek hollétéről nem akarták, hogy a világ tudomást 
szerezzen. Itt volt fogságban Mindszenty bíboros, külföldi diplomaták, valamint 
Tildy Zoltán, Szakasits Árpád, Marosán György s maga Kádár János is. 


NŐI BÖRTÖN KALOCSÁN 


1950-ben a kalocsai érsekséghez tartozó közel kétszázéves zárdát és iskolát 
"államosították" és a zárda épületét női fegyházzá alakították át. A zárda 
apácáit, akik tanítottak és a helybeli kórházban ápolói munkát végeztek, 
kényszerítették az apácaruha levételére és Kalocsa elhagyására. 


A női elítéltek 1950-ig Budapesten és különböző vidéki börtönökben voltak 
elhelyezve. 1950-1952 között összpontosították őket Márianosztrán és 
Sátoraljaújhelyen. 1952-re elkészült az átalakított zárdaépület Kalocsán s ettől 
kezdve a női elítéltek legnagyobb részét itt tartották fogva. 


A börtönben nemcsak politikai, hanem közbűntényes elítéltek is voltak, főleg 
visszaeső, súlyosabb ítélettel rendelkező nők is. A viszony a politikai és a 
közbűntényes elítéltek között igen jó volt, amit nem lehetett elmondani a férfi 
elítéltek esetében. A rabélet és a bánásmód sokkal jobb és emberségesebb volt 
Kalocsán, mint az előző börtönökben. Itt például minden nőnek volt külön ágya, 
nem úgy, mint a Fő utcai börtönben, ahol a zárkában 18 ágyon 44 nőnek kellett a 
helyet megosztania. 


Az élelmezés is kielégítő volt, az őrség is rendesen viselkedett. A börtön 
parancsnoka Haller őrnagy, vagy ahogy a rabok hívták, "apu" rendesen bánt az 
elítéltekkel. Nem csoda, hogy a Forradalom után menesztették. A kalocsai 
börtönben minden elítélt dolgozhatott, ami nagyon megkönnyítette a helyzet 
elviselését. A varrógépekkel felszerelt üzemben a nők szalagon dolgoztak és 
varrták a börtönvilág rabjainak ruháját és fehérneműjét. Sokat kellett varrniuk! 
A munkaidő hivatalosan heti 45 óra volt, de mint más börtönüzemeknél (KÖMI) a 
tervteljesítés végrehajtása érdekében igen gyakran túlóráztak. A termelés 
százszázalékos teljesítése alapján engedélyezték a kívülről való vásárlást, 
rabnyelven spejzolást, ami egyes élelmiszerek, tisztasági eszközök és cigaretta 
vásárlását jelentette. Ez kedvezménynek számított s csak az részesült benne, aki 
legalább 80 9-os teljesítményt tudott felmutatni. 


A letartóztatás után, vagy a börtönben szült gyermeknél a közbűntényért elítélt 
anyák benntarthatták újszülöttjeiket a börtönben, míg a politikai foglyoktól a 
szülés után pár nappal elvették a csecsemőt és a Gyöngyös utcai kórházban 
nevelték, míg az anya ki nem szabadult. S. Józsefné, aki a börtönben szült, fiát 
csak három év múlva, szabaduláskor láthatta viszont. A gyerekes anyák 
rendszeresen kaptak tejet s az orvosi ellátás is jó volt. 

1954 elejétől újra bevezették a beszélőt és a kétszeri csomagbeadást. Ettől az 
időtől kezdve a női elítéltek már könyveket is vásárolhattak, kultúrelőadásokat 
tarthattak, de csak azok számára, akik 100 9-on felül termeltek. 


A női rabok között igen jó bajtársias viszony uralkodott és a börtönszellem is 
igen kiváló volt. 


A Forradalom alatt lejátszódó eseményeket és a női foglyok szabadulásának 
történetét megírtuk a Börtönvilág Magyarországon c. könyvben. 


900... 


Sokan kérdezték szabadulásunk után és az elmúlt esztendők folyamán, hogyan 
viselkedtek a nők a börtönben, hogyan viselték el a kihallgatások, a pincék 
szadista őreinek bánásmódját, hogyan viselkedtek a tárgyalás alatt és végül, 
hogyan élték át a hosszú börtönesztendőket. Erről a témáról külön könyvet 
lehetne írni: remélhetőleg egy napon majd valaki a régi női elítéltek közül 
megírja a női börtönvilág történetét. Mi csak röviden, egyes női bajtársaink 
leírásait, hozzászólásait kívánjuk itt ismertetni. 


Elöljáróban meg kell jegyezni, hogy az általános bánásmódot illetőleg volt egy 
bizonyos különbség a női és férfi letartóztatottak között. Kihallgattok 
alkalmával nem verték őket annyira, nem éheztették őket és eltekintve néhány 
megszállott szadistától, az őrség nagyobbik része le nem tagadható 
sajnálkozással, szimpátiával kezelte a női elítélteket. Persze nekik is végig 
kellett menniük mindazokon a szenvedéseken, megaláztatásokon, a mesterségesen 
felszított feszültségeken, az állandó félelmen és rettegésen, a vallatások, 
kihallgatások meg nem szűnő fenyegető légkörén, mint a férfiaknak. Nehezen 
viselték el azonban a heteken hónapok penészszagú pincékben letöltendő 
büntetésüket. Elvágva a külvilágtól, teljes bizonytalanságban, kiszolgáltatva az 
ÁVH-s őrség kénye-kedvének, durva megjegyzéseinek, nem látva napfényt, de még 
csak nappali világosságot sem heteken keresztül, próbára tette a legtöbb nő 
idegrendszerét. P.E., akit 1950-ben tartóztattak le, megjárta a "60"7-at (a rabok 
csak így hívták az ÁVH székhelyét, a régi Andrássy út 60 számú épületét, ma 
Népköztársaság útja 60.) és a Fő utcai börtönt, így emlékezett vissza:"...Hogy 
hová vittek, még ma sem tudom (letartóztatásáról ír itt). Valószínűleg a "60"- 
ban lehettünk, mert annyi épületen és helységen vezettek keresztül, hogy az 
épületszárny csak a "60"-ban lehetett. Az átvételt az ÁVH-s őrök intézték. Két 
szoba volt, az egyikben a férfi letartóztatottak álltak a fal felé fordulva, míg 
a nők egy kisebb szobában, ami egy dróthálóval volt elválasztva az őrség 
szobájától; a fal mellett felállított priccsen ülhettünk. Itt láttam először 
csíkos ruhába öltöztetett rabokat, akikről később megtudtuk, hogy újabb 
kihallgatásra hozták be őket. Egy ÁVH-s nő és egy ÁVH-s férfi jelenlétében 
végigkutatott bennünket, de úgy, hogy sokszor félelemtől és a szégyentől majdnem 
felkiáltottam. Erről nem akarok írni, mert még ma is undorodva gondolok vissza, 
ennek a bestiának tapogató kezére. Közben az ott bámuló őrrel trágár, le nem 
írható beszélgetést folytatott, ami után nem volt kétséges számomra, hogy melyik 
utcában kezdte a pályafutását. Később egy másik nő kísért le a pincébe, először 
egy vagy két emeletet mentünk liften, majd egy vaskapun mentünk keresztül, utána 
lépcsőkön megint lefelé... Végre megálltunk. Először egy őr, miután átvett, 
kinyitott egy zárkaajtót s oda belökött. Nedves fal, egy betonba süllyesztett 
vaságy, minden párna és pokróc nélkül (később kaptam éjjelre egy pokrócot), 
ablaktalan helység, ahol világosságot csupán az ajtó felett egy üregben 
elhelyezett lámpa szolgáltatott. Később megtanultam, hogy ennek éjjel-nappal 
égnie kell... Kihallgatásomról írva: a kihallgatások módszerei közé tartozott, 
hogy büdös k...-nak tituláltak, minden szemétfélének elmondtak, vagy hangot 
változtattak és arról próbáltak meggyőzni, hogy azonnal szabadlábra helyeznek, 
ha bevallom és aláírom, hogy bűntársam angol kém volt... Amikor az első pofont 
kaptam, azt hittem, nem élem túl. Addig soha senki nem bántott, így az ütés 
kétszeresen volt megalázó. Ketten hallgattak ki, egy férfi és egy nő. A nő volt 
a rosszabbik, egy alkalommal hozzámugrott, belemarkolt a hajamba, s annál fogva 
rántott le a székről. Később már nem volt ritka jelenség, hogy meglöktek, 
belémrúgtak, pofon vágtak. Mindezt el lehetett viselni, de az igazi pokol a 
pincében várt rám. Később, amikor összekerültem más női elítéltekkel s elmondtuk 
egymásnak a magunk "pincetörténeteit", mind ugyanazt állította. Az első héten 
alig ettem valamit s nem hiszem, hogy lett volna a női letartóztatottak között, 
aki képes lett volna enni. Éjszaka nem hagytak minket aludni s ez volt a 
legrosszabb. Sokszor egy kihallgatás után félholtan rogytam a priccsre s alig 
pár percre rá ott termett egy őr és felrázott. Mintha erre várt volna. 
Emlékszem, hogy heteken át alig tudtam aludni valamit, sokszor már nem tudtam, 
hogy mi történik velem és körülöttem, minden közömbös lett, már sírni sem 
tudtam, csak egyet kívántam: meghalni... Hetek teltek el s még mindig ugyanabban 
a ruhában voltam, elképzelhetetlenül piszkosan. A tisztálkodás annyiból állott, 


hogy valamikor a nap egyik szakában, feltételezem reggel, kivezettek a 
folyosóra, ahol a mosakodó bádogedény felett néhány vízcsap volt. Itt 
megmoshattam a kezem s arcom, de arra képtelen voltam, hogy a bámészkodó őr 
előtt levessem ruhámat. Büdös voltam a szó szoros értelmében, hajam zsírosan, 
kócosan lógott az arcomba, fehérneműt egy hét vagy tíz nap után kaptam először, 
azt is egy emberségesebb nő jóvoltából. Közben menstruációs időm is elérkezett, 
hiába könyörögtem bestiának valami kötszerért, válasza valami undorító trágárság 
volt. Végre az orvosi vizit alkalmával az ÁVH-s orvos elrendelte, hogy 
megfürödhessek és kötszert kaphassak. Úgy látszik, hogy ő is már túl büdösnek 
talált" (P.E. 1980-ban az USA-ban rákban meghalt) . 


A volt Katonapolitikai Osztályhoz tartozó Hadik laktanya pincéiben sem volt jobb 
a helyzet. Egyik női bajtársunk V. Mária mesélte, hogy a mosdást és WC—zést az 
őrök jelenlétében kellett elvégezniük, természetesen trágár megjegyzések és 
röhögések közepette. Ez sok nőnél olyan nehézséget, komplexust váltott ki, hogy 
voltak olyanok, akik héttől tíz napig képtelenek voltak bármilyen szükséglet 
elvégzésére. 


A tárgyaláson igen bátran viselkedtek, s nem tudunk olyan esetről, hogy egy női 
vádlott megtört volna, vagy társai ellen vallott volna. Ellenben tudunk olyan 
esetről, amikor a női vádlottak, egyedül a női vádlottak, a tárgyalás elején 
felálltak s a tanácselnök és az ügyész legnagyobb megrökönyödésére 
bejelentették, hogy a vádiratot csak azért írták alá, mert az ÁVH-n erre őket 
fizikailag kényszerítették. 


Ítélethozatal után a nőket közös zárkában tartották, s a zárkában bajtársias 
viszony, segítőkészség s a nehézségek ellenére jó hangulat uralkodott. A nők 
több lelki erővel, bizakodással néztek a jövő elé, jobban hittek abban, hogy 
egyszer minden meg fog változni, kedélyesebbek is voltak s ahol csak lehetett 
ezt sugározták is kifelé. Egy kellemes visszaemlékezés a Gyűjtőfogházi életből: 
"1952-1953-ban igen nehéz napokat éltünk át. Ebben az időben a Gyűjtőfogház 
kisfogházában, mely a halálra ítéltek részére volt fenntartva, tartottak női 
elítélteket is. Többek között itt volt bezárva Kéthly Anna, Nagy Imre későbbi 
államminisztere. Napi foglalkozásuk az volt, hogy a Gombüzemből átszállított 
gombokat kellett kartonra felvarrni. A gombokat faládákban szállították át az 
üzemből a Kisfogházba, s az őrök minden alkalommal átkutatták a ládákat. Ennek 
ellenére ügyesen elrejtett levelek jöttek-mentek és még mi általában a külvilág 
eseményeiről próbáltuk értesíteni a nőket, már amennyit mi akkor tudtunk a világ 
eseményeiről, addig a nők édes csacsogással afelől érdeklődtek, hogy mit 
csinálunk, ha szabadulunk, vagy hogy van-e közöttünk olyan nőtlen, aki 
szabadulásunk után "sittes" házasságot akar kötni... Szinte más világban éltek. 
Egy másik alkalommal, 1952 Karácsonyán történt, hogy amikor a felvarrt 
kartonokat visszahozták a Kisfogházból, az egyik őr odajött hozzánk és halkan, 
hogy senki ne hallja, odasúgta: "Azt az alsó ládát nézzék meg különösen, hátha 
találnak benne valamit" s ezzel elkullogott. A ládában a kartonok között egy kis 
csomagot találtunk, abban küldték a nők a maguk karácsonyi ajándékát: kis 
szövetdarabokból varrt szívek, rajtuk ráhímezve nevek és jókívánságok, sárga 
ismerős papírba csomagolt szaloncukor! Úgy látszik, kaphattak cukrot és tejet, 
ezekből csinálhattak valami szaloncukor-szerű masszát s utána ezt pakolták be, 
miután más papír nem volt, WC-papírba. Hosszú esztendőkön keresztül ez volt az 
első karácsonyunk, amikor "ajándékot" is kaptunk. A forradalom után igen sokan 
nyugatra menekültek s ahogy a börtönben összetartottak, úgy kint is. 


A könyv adataihoz s e fejezet anyagához információkkal hozzásegítettek. 
ki Gée 

SOSEM HALOTTAK ÉNEKE 

oldott hajjal két halott, szegény. 

Lágyan simulunk mi a porhoz. 

Véres fejünk süt a hold helyén, 


A balta zúg, a sas rikoltoz, 
De szánk gödréből zúg a remény, 


Mély kürtjén a haldoklóhoz... 


oldott hajjal hevertünk este, 

A fénynek csak kósza fodra ért, 
Hűs dalt a forrás hangja csengve, 
Síkos part kövén csak lopva mért. 
S már közeinek tűnt mind a messze: 
Csillagok hajoltak ajkamért. 


Égő csípővel nyiladoztak, 

Epedő szirmuk hullt a fáknak. 

Míg fejünk körül kiragyogtak, 
Gyöngyház kelyhét nézd a virágnak. 
Forró párnánkban ringadozz csak, 
Mi tavaszt hozunk a világnak. 


Így szálltunk a hegy homlokára 
Hol balta zúg és sas rikoltoz, 
Hol sorsunkért a kínhalálra, 

Az emberek szíve hordoz. 

Hol szétmállt testünk zöld sarára 
Fátylat örök szél könnye fodroz, 


S mint ezüst tavon bíbor gályák, 
Hol a bányák lámpái lengtek, 

Mi felvertük az est homályát, 
Tajtékos, boldog dalunk csengett. 
Dalunk felverte mind a bányát, 
Szomjaz és szépül, aki szenved. 


Szeressetek minket tavasszal, 

Ha sziromhajtó szél kiáltoz. 

Véres tetemünk, sorsunk? azzal 
Lettünk hasonlók a virághoz, 

Hogy megtörtek kínzó vasakkal, 

Híven száll dalunk, zeng s imát hoz. 


oldott hajjal ért a végzet. 
Lecsaptak, vittek a halálba. 

Azóta a forrás kékebb, 

S a vándor nyomunk megtalálja. 

Talán az Isten kőbe vésett, 

ott fürj fészkén ring s ég a mályva. 


Két szerelemre oldott gyermek, 

Szólt a halál: ej, de rossz fogás van, 
S mint akit balga tette kerget, 
Sápadtnak tűnt a ragyogásban. 

Hát szálljatok ti egybetettek, 

S villámmá váltunk, mint az áram. 


Mondjátok azt, hogy újra hiszek, 
Szeretni vágyom mind, aki ölt. 
Tegyétek össze kezeitek, 
Fiatalodni így fog a föld. 

Nászt muzsikálnak sebes vizek, 

S körülöttünk minden csupa zöld. 


A balta zúg a sas rikolthat. 
Virága hull a körtefának. 

Kik szerettek, sosem halottak, 
Kötöm csokrát a legendának... 
Látod kedves, így kidalollak; 
Mi tavaszt hozunk a világnak. 


Recsk, 1952. 


PESTVIDÉKI FOGHÁZ (P.V.) 1951. január 1-vel ÁLLAMVÉDELMI 
KÖZPONT 


Budapest II. kerületének Fő utca 60-62 sz. alatti épületét a két háború között 
építették és a mai napig az ország legmodernebb és leghigiénikusabb 
fegyintézete. Az épület Fő utcai négyemeletes részében voltak a Pestvidéki 
Törvényszék helyiségei, míg a Gyorskocsi utcai részben volt elhelyezve az 
ötemeletes börtönépület. 1944 októberéig csak közbűntényes rabokat tartottak a 
börtönben és a törvényszéken politikai ügyekkel nem foglalkoztak. A nyilas 
hatalom átvételével a Gestapo rendezkedett be az épület egy részébe és itt 
tartották fogva egy darabig Bajcsy Zsilinszky Endrét is. Buda körülzárása előtt 
elszállították a foglyokat Sopronkőhidára. 


Buda eleste után a vidéki rendőrség foglalta el, s a közbűntényesek mellett, 
akik az első három emeleten voltak elhelyezve, háborús és népellenes vádlottakat 
is tartottak ebben a börtönben. 1949 év nyarán, miután a Markó utcai fogházban 
túlzsúfoltság miatt több foglyot már nem tudtak elhelyezni, a negyedik emeletet 
a hűtlenség és szervezkedés vádjával letartóztatottak részére tartották fenn. 


Az ötödik emeleten voltak a női foglyok, közbűntényesek és politikaiak vegyesen. 
Az őrséget az Igazságügyminisztérium hatáskörébe tartozó Börtönügyi Hatóság 
szürkeruhás őrei látták el, s a bánásmód egészen 1950 közepéig emberséges és 
tűrhető volt. 


A Váci Fegyház átvétele után az ÁVH újabb börtön után nézett, már csak azért is, 
mert a közben beolvasztott Katpolos ügyek elintézése is az ÁVH hatáskörébe ment 
át. Ugyanakkor a Margit körúti katonai fegyházat feloszlatták, mely részben 
kicsinek bizonyult a hűtlenség és kémkedés vádjával letartóztatott rabok 
tartására, részben pedig a szomszédban lévő Ganz Villamossági Gyár 
terjeszkedésének állt útjában. 


1950 decemberében az ÁVH átvette a PV.-t. Az összes nem politikai elítéltet 
elszállították munkatáborokba és Szegedre, a börtön egy részét a Katonai 
Ügyészség vette át, míg a másik részét az ÁVH mint Államvédelmi Központot 
tartotta fenn magának. 


1951. január 4-én megkezdték a Margit körútról az ottani rabok átszállítását a 
Fő utcába. Két hónap múlva a zárkákat úgy feltöltötték, hogy a 8-12 fős 
zárkákban 25-35 rab szorongott. 


Az őrséget a Rákosi őrzászlóalj katonáival, illetve ÁVH-s őrséggel cserélték 
fel, a régi börtönőröket majdnem kivétel nélkül leváltották. A bánásmód nem 
különbözött a korábbi Margit körúti, vagy a Vácon alkalmazott bánásmódtól. Az 
őrség büntetlenül azt csinálta és csinálhatta a rabokkal, amit akart és a 
végnélküli verések, fenyítések napirenden voltak. 


1951-53 között a Katonai Bíróság és az ÁVH befolyása alatt álló Megyei Bíróság 
futószalagon gyártotta a halálos ítéleteket. Soha nem látott őrjöngéssel ítéltek 
el mindenkit, akikhez csak a legkisebb gyanú árnyéka is tapadt. Majdnem naponta 
voltak kivégzések, nemcsak a halálosoknak fenntartott osztályról, hanem 
máshonnan hoztak elítélteket, akiket azután itt végeztek ki. 


1954 nyarán, főleg Péter Gáborék bukása és sok ÁVH tiszt letartóztatása után ez 
az őrjöngés kissé engedett, de téves az a közhit, hogy Nagy Imre első 
miniszterelnöksége alatt a Katonai BÍróság ítélethozatalában valami változás 
állt volna be. 1953-ban, sőt még 1954-ben is ugyanúgy gyártották a kémkedési 
pereket és hozták a halálos ítéleteket, mint azelőtt. Legfeljebb az őrök 
szadista viselkedésében és a bánásmódban történt enyhülés. Nem mintha erre 


felülről intézkedés történt volna, az őrök főleg Nagy Imre beszéde után maguktól 
rájöttek arra, hogy valami nincs rendjén, és eltekintve egy-két betegesen 
szadista őrtől a legnagyobb részük lényeges változáson ment keresztül. 


A börtön parancsnokául az ÁVH nem tudott volna kiválóbb embert találni mint 
Lehota ezredest, azt a Lehotát, aki Vácott, mint az első ÁVH-s börtönparancsnok 
olyan szadizmust és terrort honosított meg, melyhez hasonlót a többi ÁVH 
börtönvezető közül is csak kevesen tudtak megvalósítani. Amikor 1954-ben a 
Kádár-Kállai és a Rajk per vádlottjait azzal szállították be a Fő utcába, hogy 
onnan szabadon engedjék őket, ugyanaz a Lehota fogadta őket, most legfeljebb 
mosolyogva, mint annak idején Vácott. Ez a minden emberi érzéstől mentes 
szadista nem ismert irgalmat, kegyelmet azokkal szemben, akiket "rábíztak". 


1955-ben eltűnt, leváltották! A Forradalom leverése után sokak szerint elsőnek 
jelentkezett, hogy szolgálatait újra, most már új gazdájának Kádárnak ajánlja 
fel. Kádár jól ismerte Lehotát 1951-52-ből, amikor a váci magánzárka osztályon 
utasítására alaposan elverték a valamikori belügyminisztert. Amikor 1954 őszén 
megkapta elbocsátó levelét, ez a szörnyeteg előtte még aláíratott vele egy olyan 
nyilatkozatot, hogy Kádárt csak egy napra tartóztatták le és hozták be az ÁVH-s 
Központba. 


Ítélethozatalban csak 1955-ben történt lényeges változás. Ekkor már olyan bírók 
is, akik eddig szemrebbenés nélkül elfogadták az ÁVH által meghatározott 
ítéleteket, ezután már megnézték, hogy kire mondják ki a halálos ítéletet. Sőt, 
1956 elején már az is előfordult, mint a Hadapród iskolások perében hogy a bíró 
felszólította a zárt tárgyalásra beülő ÁVH-s nyomozókat, tiszteket, hogy hagyják 
el a tanácstermet. 


1956 nyarán, amikor minisztertanácsi döntésre a politikai ügyeket elkezdték 
felülvizsgálni a PV.-ről is igen sok előzetes letartóztatottat engedtek el. 
Sokakat aránylag gyorsan és kisebb ítélettel a megüresedett börtönökbe 
szállítottak. A Forradalom kitörése idején a börtön létszáma erősen lecsökkent, 
s mivel közel volt a harcokhoz, innen szabadították ki először a rabokat. 


A Forradalom leverése után a Katonai Bíróság és az ÁVH Rendőrség újra megszállta 
az épületet, itt tárgyalták később Nagy Imre és társainak ügyét, és itt is 
végezték ki őket. 


A PV. HATODIK EMELETÉN 


(Cs.Z.) Mint anya a megszületett gyermekét, úgy néztük mi is először a katonai 
börtön ablakából a rácsokkal darabokra szelt felkelő napot. Valóságos levegő 
zúdult be a cellába, s valamelyik rab elődünktől véres takaró és szalmazsák 
pihentető alvást ígért. Vizet szürcsölhettünk tetszés szerint a WC kagylójából, 
a belökött moslék, kanál helyett kézzel megkavargatva is jóllakással 
kecsegtetett. Az udvaron meredő kémény, a zárkák sokaságából felszüremlő zaj, a 
villamosok csörömpölése, egy gyár benyomását keltette. Akkor még nem tudtuk, 
hogy valóban gyár is volt ez a megrettentő háztömb ott Budán a Fő utcában. 
Csakhogy futószalagjainak végén bitófa, vagy az értelmüket vesztettek szomorú 
háza állt, s csak a legszerencsésebbeknek a másik börtön. 


De előbb még meg kellett aszalnunk magunkat a Halál Szárítóján, azaz a börtön 
féltő gonddal őrzött hűtlen osztályán, Az Ötödik Emeleten! Néhány szabadabb 
lélegzetvétel után, a rabruhák batyujával már nevünktől megfosztva, egyszerű 
számként lépdeltünk felfelé a végtelennek tűnő lépcsőkön. Az Andrássy úti 
kihallgatás és sikolyok háza után itt nem volt őr, aki ne árasztott volna el 
szitkokkal, vagy elmulasztott volna csizmájával belénk rúgni. Mindezek után 
véres-kopaszra nyírtak, sok esetben huszonnégy órai takaró alatt gubbasztás 
után, fegyvertusával megagyusztálva, meztelenre vetkőztetve, megnyílt a közös 
börtöncella ajtaja. 


A mennyezetig érő, szürketakarós ágyak tövében, szürke ruhában, szürke arcú 


emberek ültek. Mikor mély üregű szemükbe néztem, inkább az új áldozat iránti 
szánalom borúját láttam benne, mintsem az érdeklődés fényét. Fényt?... az nem 
volt ebben a kriptában, a zsebkendőnyi ablakot beárnyékolta a szemközti fal, és 
a mennyezeten lévő berácsozott lámpa fénye az emberi párát alig hatotta át. 
Mindez talán olyan lett volna, mint a világ bármelyik országának börtöne az 
elmúlt századokban volt, ha a szörnyű éhség nem keltette volna fel sokakban a 
bennünk szendergő állatot, ha vállszélességnyi hely lett volna az éjszakai 
nyugvásra, s ülepnyi terület a nappali ülésre. 


Nem tudom, vajon az adatok száraz halmaza, vagy lobogó szavak jellemeznék-e 
jobban ezt a tengődést. De ki tudná megérteni az aggodalmat, a morzsányival 
nagyobb kenyérért, a csöppnyivel több leveskéért, ha soha nem jutott még eszébe 
napi életének kalória értékét nyilvántartani. Ki indulhatna meg a levegőért 
sóvárgók sorsán, ha soha nem volt gondja a ráeső köbméter mennyiségre, és ha nem 
volt szüksége takarékoskodni a lélegzetvétellel. 


A kommunisták nem akartak mártírokat adni az eljövendő Magyarországnak. Az 
éheztetés, kínzás arra szolgált, hogy a vérbíróság elé kerülők némán hajtsák meg 
fejüket és akaratuk utolsó fellobbanása ne gyújtson forradalmi tüzet. 


Rekkenő nyári hőségben hatvanan voltunk olyan zárkába bezsúfolva, amely 
legfeljebb húsznak nyújthatott volna lakást. Ha hetenként egyszer 
elvánszorogtunk szükségleteinket kielégíteni többször nem volt szükség rá a 
földön fekvő, ülő és élő csontvázak halmaza felett kellett átküzdeni magunkat, 
minthogy a katonai regula nem engedte meg, hogy napközben ágyainkra üljünk. A 
kiszámítottan egyenletlenül megosztott kenyér és élelemadag nemcsak arra 
szolgált, hogy a vegetatív élet legalacsonyabb fokán tartson minket, hanem, hogy 
irigységet, ellenségeskedést szítson egymás között. A táplálkozás annyira 
elégtelen volt, hogy fiatal, félévvel ezelőtt életerős emberek maradtak örökre 
fekve a reggeli ébresztő szavára, végelgyengüléstől. A csontra simult, vagy 
helyenként ruhaként lelógó bőrnél rosszabbak voltak a víztől felpüffedt, 
viaszként alakítható lábszárak. Orvosi kezelésről Mayer orvos ezredes úr, a mi 
híres Mengelénk gondoskodott, a halálra ítéltnek nem kell gyógyszer, a többi 
pedig pusztuljon el elve alapján. A zárkaélet egyhangúságát a vasárnapi 
húszperces séta szakította meg, a gondosan a szemétdombra hajigált kenyerek 
megrendezett kísértésével, a mi részünkről ájulásokkal, és testgyakorlás végén 
porban fetrengéssel. Az őrség számára szórakozást a meztelen vesszőfutások, a 
nevezetes "szalmarázások" szolgáltatták. Ez esetben a zsúfolt, pállott zárkákban 
minden berendezést alkatrészeire kellett bontanunk, a törekes szalmát a kihányva 
méretek szerint osztályoznunk. A rend visszaállítását rendszerint e gyakorlat 
megismétlése követte, naponta többször. A fordítva fölvett téli rabruhánkban 
hátunkra vett rabfelszereléssel, a körbe-körbe tett séták a szalmadombok között 
a kirándulásaink voltak. 


A személyzet, amely e pokolnál asszisztált, katonai börtönőrökből, tényleges 
szolgálatukat teljesítő gyalogos katonákból, társaikat eláruló rabokból állt. 
Gyakran gondoltunk vissza az államvédelmi katonaság celláira, mert a katonai 
börtön a dachauk Dachauja, felülmúlta még a szadista ávósok elképzeléseit is. A 
Rákosi őrzászlóalj még pirospozsgás, paraszt legényeiből pribékké vedlett 
sorkatonák, a kéjnőkből fegyőrnek előlépett némberek, a hajdani háborús 
altisztekből és új káderekből toborzott parancsnokok, mindezek mindent 
elkövettek, hogy növeljék szenvedéseinket. Vargha, Tóth, Szalma nevű altisztek 
mindenkin túltettek gonoszságban. Míg a titkosrendőrség nagyvonalú volt, sem 
emberélet, sem engedmény nem sokat nyomott a latban, a katonai fegyőrök a 
kicsinyes gonoszságban tobzódtak. 


A kemence melegét őrző kenyérnél csak a halálról beszéltünk többet az Ötödik 
Emeleten. Materiális életünk csupán az étkezés idejére korlátozódott. Amikor 
megcsörrent a folyosórács előtt a kondér, megelevenedett a zárka. Előkerültek a 
szalmazsák mélyére rejtett fadarabokból, cérnákból eszkábált mérlegek, a kenyér 
hajszálnyi pontos szétosztására, a patkóból fáradtságos munkával és 
vastürelemmel fent kések, csattogtak a csajkák és felragyogtak a fénytelen 
szemek. Az éhség fizikailag fájt, az egyre zsugorodó izmok, a kiszáradó bőr 
feszülése, a mind nehezebben dobbanó szív, az élve elszáradás sajátos érzését 


keltették. Ennél rosszabb az a tudat volt, hogy holnap, hetek múlva, esztendők 
teltével nem morzsálhatunk nagyobb kenyeret, kanalazhatunk több, ételnek 
nevezett párolgó vizet. Így egyre gyengülőn, lassan már egykedvűen hallgattuk a 
Margitszigetről beszüremlő jazzt, együtt az akasztófa alatt állók utolsó 
hörgésével. Már-már azt tartottuk, hogy ahhoz a világhoz, melytől légmentesen 
elzártak, amely nem tud rólunk, s amelyről mi sem tudunk semmit, ehhez a 
világhoz semmi közünk sincs már. Nem gyűlöltünk már senkit, éjszakánként a 
csillagokat néztük az ágyról s hittünk abban, hogy az igazi élet a végtelen és a 
megtisztult véges találkozásából születik. 

Kezdtük irigyelni azokat, akiket halálra ítéltek. 


Egy másik rabtársunk a következőket mondotta el: 

A zárkában, amelyben 18-an voltunk, valamikor négy rabot helyeztek el. Az 
ablakokat csak annyira volt szabad kinyitnunk, hogy egy kis levegő tudjon a 
zárkába beszivárogni. Meleg napokon úgy ültünk az ablak közelében mint a partra 
vetett halak, kapkodtunk a levegőért, szinte egymástól szívtuk el a kintről 
beszüremlett friss levegőt. Kint az őrök hangtalan papucsban mindenre figyeltek, 
sokszor még suttogni sem mertünk egymással. De mit is beszélhettünk volna? 
Ügyéről az ember nem beszélt, soha nem tudtuk, hogy akit közénk bedobnak, nem 
egy beépített áruló-e. Agyunk az éhségtől különben sem dolgozott, gondolataink 
inkább arra a pillanatra koncentrálódtak, hogy mikor nyitják ki a kis ablakot és 
a csajkánkba mikor löttyintik bele az esti levesadagunkat. 


Soha nem tudtam elképzelni, hogy az éhség ilyen kínzó, fájdalmas érzést tud 
kiváltani az emberből. Akkor még nem tudtam, hogy őreink tudatosan kínoztak az 
éheztetéssel, és csak később amikor kikerültem ebből a pokolból és munkatáborba 
kerültem értettem meg, hogy sokan emberi gyengeségből, az éheztetésből eredő 
akarat-összeroppanásból hajlandók voltak mindent elismerni és az eléjük tett 
jegyzőkönyveket elolvasás nélkül aláírni, mikor azzal biztatták őket, hogyha 
aláírják akkor más bánásmódban részesülnek és feljavított étkezésben lesz 
részük. Oh, ezek a szerencsétlenek akkor még nem tudták, hogy ezzel a tettükkel 
a saját halálos ítéletüket is aláírták, mert a jobb koszt csupán a tárgyalásra 
való felhizlalást jelentette. Még a zárkában voltam, amikor egyik társunk a szó 
legszorosabb értelmében éhenhalt. Horváth Ferenc, volt csendőr főtörzsőrmester 
arról volt híres, hogy 2.06 méter magasságával a csendőrség legmagasabb katonája 
volt. 1950 augusztusában fogták le a piliscsabai Credo összeesküvési ügyben. 
Amikor bekerült közénk, már megjárta az Andrássy út 60-at. Ez a hatalmas ember 
úgy nézett ki, mint a saját árnyéka. Háta meggörnyedt, kezei ügyetlenül lógtak a 
teste mellett. Amikor Szalma és a többi pribék megtudta, hogy az öreg katona 
valamikor csendőr volt, akkor elhatározták, hogy nem adnak neki enni. "Itt fogsz 
megdögleni rohadt zsandár" ismételgette Szalma, és fenyegetése be is 
következett. 1951. karácsony elején, azután, hogy tizennégy napig csupán 
kenyerének egy részét adták be, az öreg csendőr éhenhalt. Sokan próbálták saját 
részüket átadni annak ellenére, hogy az őrök ezt megtiltották és vigyáztak, hogy 
senki ne juttathasson valami élelmiszert Horváthnak. De erre nem is volt 
szükség, mert az öreg csendőr visszautasított minden feléje nyújtott 
élelmiszert. Nagyon jól tudta, hogy aki adja, annak is kevés az amit kap. Amikor 
észrevettük, hogy meghalt és kikopogtunk, akkor az őrök ránkrohantak és 
elkezdtek agyba-főbe verni, mintha mi lettünk volna felelősek Horváth bajtársunk 
haláláért. 


K.L. a következőkben emlékezik vissza Fő utcai ÁVH Központ ötödik emeletén 
történt eseményekre: 

Egy 10 méter hosszú, 3 méter széles cellában 60 fogoly. Köztük 29 halálraítélt. 
Egy 5 méter hosszú és 3 méter széles cellában 27 fogoly, köztük 18 halálraítélt. 
A cellákban emeletes ágyak vannak. Három ágy egymás felett. Egy ágyban hárman 
fekszenek. De boldog ember az, aki ágyra kerül. A foglyok nagy része az ágyak 
között alszik. Ketten az asztal tetején, a többi éjjel csak ülni tud az ágyak 
szélén. 


A táplálék mennyisége és minősége a náci haláltáborok színvonalán mozog. Egyik 
nap 25 dkg kenyér, másik nap 33 dkg. Háromszori adagolásban, naponta kb. 1 liter 
leveses ételt adnak. Van aki egy éve már itt van, van, aki csak néhány hónapja. 
Aki régebben van itt, alig támolyog. Az öregebbeket úgy kell az újonnan 


érkezetteknek a szükségletre támogatni, vagy ölben vinni. 

Mindnyájan csíkos rabruhában vannak. Fejük kopaszra van nyírva. Akit idehoztok, 
jóllehet még kihallgatáson sem volt, az ügyész elé sem került és bíró előtt sem 
állt még, máris beöltöztetik és kopaszra nyírják. Nevüket nem szabad egymásnak 
megmondani. Tóth Péter törzsőrmester közli velük: "Jegyezd meg, te rohadt 
fasiszta, hogy ezentúl nem vagy ember, hanem csak egy szám!" Nevünknek 
kezdőbetűjét és egy háromjegyű számot kapunk.. Hogy ezt el ne felejtsük, néhány 
rúgással teszi Tóth Péter emlékezetessé a névtelenítő ceremóniát. 


Ezután, ha kihallgatásra hívják őket, csak a kezdőbetűn és számon keresik őket a 
cellában. A pokrócot a fejre kell borítani és az őrök így vezetik a 
kihallgatószobába, hogy semmit és senkit ne láthassanak. 

A rabélet itt azonban nem egyforma és egyhangú. Az őrség naponta többször 
gondoskodik a szórakoztatásról. Turkán főtörzsőrmester beszól a cellába: 
"Ercsibe almáért!" Erre villámgyorsan pokrócba kell rakni az összes rabholmit. A 
batyu vállra kerül és megindul a szomorú menet a szűk helyen körbe-körbe, órákon 
át, esetleg egész éjjel. Turkán közben megkérdezi: "Megérkeztek?" Ha azt 
válaszolják, hogy megérkeztek, Turkán további parancsot ad: "Térjenek vissza 
Budapestre!". Ha azt válaszolják, hogy még nem érkeztek meg, akkor Turkán 
biztatja őket: "Siessenek, mert még vissza is kell menniök!" És folytatódik 
kimerült állapotban a körséta. Aki összeesik, azt Turkán csizmájával 
felrugdalja. 


Varga Mátyás törzsőrmester inkább a "kairói menetet" szereti. Ki kell fordítani 
a rabruhát, fordítva felvenni. A pokrócot a fejre borítani, mint az arabok a 
burnuszt. Így kellett Kairóba menni. Közben gúnyosan biztatja őket: "Siessenek, 
mert Kairó nagyon messze van!" 

Tóth Bálint őrmester nem szereti a tömegjeleneteket, ő egyet-kettőt kiszemel a 
foglyok közül, rendszerint halálraítéltet. Parancsot ad, hogy a börtönfolyosón 
feküdjenek hasra. Letesz a földre egy kis papírdarabot. Ezt kell hasoncsúszva 
körbefújni a folyosón. Aki kidől, azt kézzel, lábbal megveri, mert "megtagadja a 
parancsot". 


MARKÓ UTCAI BÖRTÖN 


Budapest legrégibb börtönépülete, egybeépítve a Budapesti Ügyészség és Bíróság 
épületével. Az 1800-as évek végén épült négyemeletes épület egy egész háztömböt 
foglal el. A börtönrész kapuja a Markó utcára nyílik, innen kapta a börtön a 
nevét. A két háború között a rendőrségi kihallgatások után itt tartották 
vizsgálati fogságban a letartóztatottakat, itt ítélték el őket, s innen 
szállították el azután a kőbányai Gyűjtőfogházba vagy más vidéki intézetekbe. 
Eltekintve egy-két esettől, a Markó utcában csak közbűntényeseket ítéltek el, 
politikai perek csak a háború utolsó esztendeiben fordultak elő. 


1945 után a Markó utcai börtön lett a népidemokratikus igazságszolgáltatás 
központja. 

Itt tárgyalták elsősorban, és a hozott halálos ítéleteket is itt hajtották végre 
háborús és népellenes ügyekben. Itt végezték ki többek között Szálasit, 
kormányának tagjait, Imrédi Bélát stb. Már 1946-ban a börtönt annyira 
feltöltötték, hogy a kb. 700 főre épült börtönben 1800-2000 rab szorongott. Egy 
cellában, ami 6-7 főre volt méretezve 30-35 rabot tartottak. Rosszabbodott a 
helyzet 1948 őszén, amikor az ÁVH a Rajk üggyel kapcsolatban kisajátította a 
börtön harmadik emeletét. Ekkor már egy cellában 45-60 ember volt összezsúfolva, 
se leülni, se lefeküdni nem lehetett. A bűz, a piszok olyan katasztrofális volt, 
hogy egy éjszaka elegendő volt arra, hogy valaki valamilyen fertőző betegséget 
kapjon. A koszt kevés és rossz volt, egyedül a naponta beadott kenyér minősége 
volt jobb, mint a többi börtönben. Tetű, poloska hemzsegett a zárkákban, irtása 
egyszerűen lehetetlen volt, mert közben nem tudták a rabokat máshová elhelyezni. 
A börtönőrség a kirendelt ÁVH részleg kivételével emberségesen viselkedett, a 
legtöbbjük régi börtönőr volt. 


A T-alakú börtön négy emeletét egy körbefutó folyosó, az ún. "treppni" kötötte 


össze. Minden emelet között drótháló volt kifeszítve, nehogy valaki leugorva 
öngyilkosságot tudjon elkövetni. Az ajtók a szabványos börtönajtók voltak, 
zárakkal biztonsági zárakkal az un. kutyákkal, egy kb. 30 X 30 cm-es kis 
ablakkal az étel adására. Az ablakocska felett egy kis kerek kémlelőnyílás a 
"cirkli" volt, melyen keresztül az őrök ellenőrizték a zárkák lakóit. A 
földszinten voltak az irodák itt voltak elhelyezve a házi tisztogatási munkákat 
végző rabok zárkái, és itt volt elhelyezve Rusztin ÁVH őrnagy vezetésével egy 
ÁVH-s nyomozó kirendeltség is. 


Az első emeleten legnagyobb részben a közbűntényesek zárkái voltak. Jellemző 
volt az akkori időkre, hogy míg a politikaiaknál éheztek, addig a 
közbűntényeseknél halomra állt az étel. Részben kívülről kapták, részben a 
munkára kijáró "haverok" hozták be munka után. A második emeleten a politikaiak 
voltak, itt is még a börtönőrök látták el a szolgálatot, de ÁVH-s felügyelet 
mellett. A harmadik emelet az ÁVH külön osztálya volt, itt tartották azokat a 
rabokat, akiket az Andrássy út 60-ban már kihallgattak s vagy további 
kihallgatásra vagy tárgyalásra vártak. Ugyanis a Központ pincéi úgy tele voltak 
letartóztatottakkal, hogy ott már nem volt több hely, ezért vették át a börtön 
emeletét saját rabjaik részére. A harmadik emeleten voltak az ún. "kényes ügyek 
vádlottai, mint például a Rajk per, a Mindszenty per vádlottjai, s nem utolsó 
sorban Kádár és társainak csoportja. Ezen az emeleten az őrség civilruhás ÁVH-s 
nyomozók látták el, s rajtuk kívül az emeletre senkinek nem volt szabad belépni. 
Még a kosztot is ők adták be a zárkákba, és a tisztogató eszközöket is ők 
cserélték. Míg a börtönőrök szürkés-piszkos lötyögő egyenruhában a derékszíjon 
lógó, sokszor üres pisztolytáskával látták el a szolgálatot, addig a harmadik 
emelet őrei civilben, feltűrt ingujjal, s a derékszíjba bedugott pisztollyal 
vigyáztak a rájuk bízott őrizetesekre. Valahányszor erről az emeletről rabokat 
vittek el, vagy újakat hoztak, az egész börtön rabjainak, őreinek el kellett 
tűnnie. A folyosókon tisztogató rabokat bezárták a celláikba, a börtönőröknek be 
kellett menni az irodájukba. Senkinek nem volt szabad látnia, hogy kit hoznak, 
vagy kit visznek a harmadik emeletről. Nagy volt a bizalom a két 
börtönszemélyzet között. A negyedik emelten voltak elhelyezve a nők, 
politikaiak, közbűntényesek vegyesen. Itt is a rendes börtönőrök látták el az 
őrzést. 


A Forradalom előtti időkben az ÁVH kiürítette a Markó utcai részlegét, és az 
egész börtön újra az Igazságügy vezetése alá került. A Forradalom leverése után, 
de főleg 1957 elején ebbe a börtönbe szállították a Forradalomban résztvett 
szabadságharcosokat, és a legtöbb halálos ítéletet újra itt hozták. 


MARKÓ UTCAI ÁVH NYOMOZÓ KIRENDELTSÉG: 


A Markó utcai börtön földszintjén elhelyezett ÁVH nyomozó részleg, egyike volt 
az ÁVH leghírhedtebb, és legembertelenebb csoportjainak. Az első időkben 
kizárólag háborús és népellenes ügyekben letartóztatott egyének ügyeivel 
foglalkoztak. Később, 1951 után már összeesküvések és hűtlenségi perek vádlottai 
is megjárták ezeket a szobákat. A részleg vezetője RUSZTIN Gábor ÁVH őrnagy 
volt, egyik helyettese Óvári Sándor nyomozó. Ezek a legnagyobb részt lelki 
nyomorékok a középkor legvéresebb kínzásait rendkívüli leleményességgel 
párosították a modern technika vívmányaival. 


Itt működött a "Szép Magda" is. Ennek az ÁVH-s nyomozónőnek az a különleges 
módszere volt, hogy egy csábító pongyolában odaállt a hátrakötözött kezű 
tehetett fogoly elé, aztán kéjelegve széttárta a pongyoláját, megmutatta, hogy 
remek alakig más ruhadarab nincs. Aztán a férfinyomozók védelme alatt egy 
asztalhoz állította a szerencsétlent, saját kezűleg gombolta fel a nadrágját, 
vette ki a nemiszervét, s egy üvegcsövet tolt bele, amit azután a szadizmus 
gyönyörétől vonagló arccal egy gumibottal tört szét benne. A férfinyomozók a női 
foglyokat kezelték, gumibotok benyomásával roncsolták szét a kezükbe került 
asszonyok és lányok belső szerveit (B.L. ). 


Egy másik rabtársunk F.Gy. a következőkre emlékszik vissza: "Méltó társa volt 
Rusztinnak Óvári Sándor nyomozó. A Dzserzsinszky Akadémiáról "tapasztalatcsere" 


nyomán szerzett élenjáró kínzási módszerekkel csikart ki beismerő vallomásokat. 
Egy társamat gúzsba kötözték, térde alatt botot húztak keresztül, melynek két 
kiálló végét két összetolt íróasztalra fektették, majd ide-oda pörgették melyhez 
gumibot ütésekkel adtak lendületet. A kínzások alatt a szerencsétlennek fejére 
gumi gázálarcot húztak, hogy a fájdalmas jajkiáltásokat ne lehessen hallani. 
Több társamat hasrafektették és térdben meghajlított felfelé néző talpaikat 
dagadtra verték. Egy Németh József nevű óbudai cellatársamat annyira megverték, 
hogy a végén csak dadogni tudott. Kovács István somogycsurgói hadirokkant 
négykézláb, kúszva jött be a zárkába, mert járni már nem tudott. Bennünket a 
külvilágtól és a többi rabtól teljesen elzártak, hogy ne lássák a kínzások 
nyomait rajtunk. Nem volt egy darab szappanunk, nem volt ivóbögrénk, váltó 
fehérneműnk, ruhában, véresen, koszosan fetrengtünk a bűzös szalmazsákon. A 
koszt, amit kaptunk a mosléknál is rosszabb volt. Reggel kihallgatásra elvitt 
cellatársaim, akik este megkínzottan visszajöttek, az ebédet és a vacsorát 
összeöntve egy csajkában kapták. Egyiken-másikon a véres ing cafatokban lógott. 
Nehéz izzadságszag és hörgés töltötte be állandóan a zárkát. 


Kint hangzatos plakátok hirdették: "Miénk az ország, magunknak építjük!" Úgy 
látszik Rusztin és társainak más elképzelései voltak az országépítést illetően." 


"HOLNAP" 
(Váradi Péter álnéven írta fejben a Fő utcában.) 


Merre bolyongok ha megrohad a fészkem 
és eljön az ősz? 

Hol kapok lángot és szent parazsat 

ha rámtör a fagy? 

Lesz-e majd friss dal a zúzlepte fákon, 
ha megjön a tél? 

Lesz-e majd odvam, ad helyet az ég, 
vagy zörgő avarba lever majd a jég? 
Fel tud-e törni zenitre a szárnyam 
vagy megfojt a köd? 

Nőnek az árnyak, az ég deret önt, 
Hűvösödnek az éjek, s nincs válasz csak csönd! 


T.ZS. 


GYŰJTŐFOGHÁZ, ÁLLAMVÉDELMI BÖRTÖN 


A negyvenes évek végén így kezdődött egy börtönnóta: 


Markó még megjárja 

PV-nek nincs párja, 

Sorsod még ott tűrhető, 

De aztán meglátod 

s a szádat eltátod, 

"Vigyázz indul a Gyűjtő!" 

Ott aztán moroghatsz, 

Poloskát fogdoshatsz 

Míg le nem telik a knasz! (büntetés) 


Ez a kis dal, amelyet széltében-hosszában fújt akkor minden letartóztatott, igen 
jellemzően mutat rá a különböző börtönök viszonyaira. Tény, hogy a Gyűjtő 
sohasem volt népszerű, míg a Markót mindenki átmeneti helynek tekintette, ahol a 
fegyelem majdnem a nulla volt és a kintről való étkeztetés a vizsgálat ideje 
alatt meg volt engedve. Addig a PV, ebben az időben a közbűntényesek paradicsoma 
volt. Most 1945 es 1948 közötti időkről írunk. Később jött az ÁVH és mindenhol 
minden gyökeresen megváltozott! 


Budapest X. kerületében a Kozma utcában építettek fel Magyarország legnagyobb 
fegyintézetét. A két csillag alakú börtön három szárnyában összesen 3.000 


rabot tudtak elhelyezni, valamint a hozzátartozó Kisfogházban további 400-t. 
Valójában sokkal több rabot tartottak itt, miután a kétszemélyes zárkában 
legtöbbször 4-6 rab is szorongott. 


1950 tavaszán, miután az ÁVH átvette a Váci Fegyházat, a Gyűjtőből a régi 
politikai foglyokat Vácra szállították, a kevesebb időre elítélteket pedig 
Szegedre, Veszprémbe, Sátoraljaújhelyre és néhány újonnan felállított 
munkatáborba. Ebben az időben a Kisfogházban csak a halálraítéltek, az első 
emeleti zárkákban pedig az elítéltekből felállított mérnöki iroda működött. 
1951-ben az ÁVH átépítette a rabokkal a kórházat, ahol főleg prominens 
elítélteket helyeztek el: Mindszenty hercegprímást, Grösz érseket, Kéthly 
képviselőnőt stb. 

1953-ban felépült a "Kisszálló", a mérnöki iroda, ahol körülbelül 300 rab volt 
elhelyezve. 


A Gyűjtőfogház nevében viselte a rendeltetését. A háború előtt és közvetlenül a 
háború utáni időkben ideszállították az első fokon elítélt rabokat. Innen azután 
ítéletüknek megfelelően továbbszállították őket valamelyik fegyintézetbe. 
Általában a hosszabb ítélettel rendelkezőket itt nem tartottak, csak a fogházhoz 
tartozó, de külön részt képviselő Kisfogházban. Itt voltak 1949 februárjáig az 
1920-1945-ös idők politikusai, írói, művészei és természetesen a régi honvédség 
tagjai, akiket háborús és népellenes váddal hosszabb börtönbüntetésre ítéltek. 
1948 őszétől kezdve ugyancsak ideszállították azokat, akiket a Népköztársaság 
megdöntésére irányuló bűncselekményért ítéltek el. A Kisfogház szomorú 
történetéhez tartozik az, hogy 1945-től kezdődőleg itt tartották a legtöbb 
halálra ítéltet és itt történt a legtöbb kivégzés. A T-alakú épület hosszanti 
szárnyában elhelyezett cellák egy részében voltak a halálosok elhelyezve, míg a 
velük szemközti zárkákat alakították át siralomházzá. A fogház osztályvezetője 
egy Mihalicska nevű őrmester volt, aki embertelen magatartásával beírta nevét 
sokszáz fogoly emlékezetébe. Ez a Mihalicska, aki a háború éveiben egy 
szélsőjobboldali lap rikkancsa volt, Borgár törzsőrmester ítéletvégrehajtó után 
valószínűleg a legtöbb kivégzésen vett részt. "Kiváló" érdemei elismeréseképpen 
az ÁVH átvette és egészen alhadnagyi rangig vitte fel. A Forradalom alatt 
eltűnt, állítólag Angyalföldön felismerték és agyonverték. 


1951. május 5-én az ÁVH megszállta a Gyűjtőfogházat, az őrség néhány szadista 
tagját beöltöztette ávéhás egyenruhába, a többieket más fegyintézetekhez 
vezényelték át Az új parancsnok Bánkúti Antal ÁVH-s százados lett, aki Péter 
Gábor belső köréhez tartozott. A valamikori ózdi vaskovács felszedett valami 
"kultúrát", de ennél sokkal többet azokból a tudományokból, amit a KGB-s előadók 
a Dzserzsinszky Akadémián, Moszkvában a fejébe vertek. Megtanulta, hogy mindenki 
fasiszta, aki a kommunizmus ellen van, s miután a fasiszta nem ember, így nem is 
kell kímélni. Igyekezett is ehhez a tanításhoz tartania magát. Két és fél évig 
tartott az uralma amit csak elvtársának Lehota ezredesnek váci terrorjával lehet 
összehasonlítani. Azután őt is elkapta a kommunizmus egymást verő gépszíja s 
hosszú éveken keresztül elmélkedett rács mögött, hogy érdemes volt-e az ózdi 
vasgyár kazánműhelyét az ÁVH őrnagyi egyenruhával felcserélni. 


Az átvétellel a börtönben minden megváltozott. A régi börtönőri bánásmódot az 
ÁVH pincék szokásos brutalitása váltotta fel, a verések, bevasalások napirenden 
voltak. Bánkúti és politikai tisztjei, Kovács százados, Tüske főhadnagy és 
társaik előljártak "jó példával" beosztottjaik előtt. 


A különböző üzemekben a normákat, munkaidőt felemelték, így a hajlított 
bútorüzemben a napi szék-termelést 50 9-kal növelték. A börtön létszáma hetek 
alatt 2000 fölé emelkedett, s főleg a bal csillag zárkáiban az átlaglétszám 4 fő 
volt. 3 Ettől a naptól kezdve minden kapcsolat a külvilággal megszűnt, a börtönt 
a szó legszorosabb értelmében légmentesen elzárták a külvilágtól. Minden törvény 
által biztosított kedvezményt eltöröltek, így sem levélírás, sem beszélő, 
valamint az évente kétszeri csomagbeadás is megszűnt. Több mint három évig szülő 
nem tudott gyermekéről, feleség férjéről, s ugyanúgy senki nem tudott semmit a 
kint élő hozzátartozóiról. 


A név megszólítást eltörölték, mindenki egy szám lett, amit a csíkos rabruha 


mellrészén kellett viselni. Mindenkit kopaszra nyírtak s a zárkából elkoboztak 
minden személyi dolgot, mint tűt, ceruzát, könyvet vagy bármilyen saját 
fehérneműt. Sok helyütt elvették a fogkefét, fogkrémet is, mondván, hogy arra 
úgy sem lesz már szükségünk! A börtön területén mindennemű érintkezést, 
beszélgetést rab és rab között megtiltottak. Az őrök előtt csak fejet hajtva, 
kalapot levéve volt szabad megállni, ha valaki egy őrt megpillantott, akkor 
azonnal le kellett vennie a sapkáját, befordulni a falhoz s addig várni, míg az 
őr elhaladt mögötte. Ami ma is érthetetlen, de megtiltották azt is, hogy az 
ember nyíltan szembenézzen az őrrel. Talán rossz volt a lelkiismeretük? 


A koszt elképzelhetetlenül siralmas és kevés volt. Az új intézkedések meg is 
tették a hatásukat, pár hónap múlva a rabok nagy része úgy legyöngült, 
lesoványodott, hogy nagyon emlékeztettek a bergen-belseni rabtáborok csontra 
soványodott rabjaira. 


Bánkúti úgy látszik tökéletes munkát végzett, a Központban meg is lehettek vele 
elégedve, mert előléptették őrnaggyá. Alig varrta fel az új aranycsillagos 
vállpántjait, amikor valami olyan történt, ami nemcsak hogy megzavarta eddigi 
parancsnoklását, hanem felsőbb utasításra le kellett vennie az új őrnagyi 
csillagot s visszavarrni a régi századosi vállapokat. Ezt a változást egy 
rabtársunk Karácsony Szilárd okozta, ki egy szép nyári napon megunta Bánkúti 
uralkodását, s egy alkalmas pillanatban egy ÁVH-s teherautó alá kapaszkodva 
kikocsizott a börtön kapuján és örökre búcsút mondott a börtönvilágnak. 
(Karácsony Szilárd szökését lásd a Szökések c. fejezetnél.) 

Bánkúti számára a szökés egyszerűen elképzelhetetlen volt. A Gyűjtőfogház abban 
az időben Magyarország legjobban megerősített börtöne volt, ahol nemcsak magas 
falak, drótakadályok, őrtornyok, hanem az a tudat, hogy minden őr pisztolyt vagy 
géppisztolyt visel, amit jogában van bármikor használni, szinte lehetetlenné 
tette magát a szökés gondolatát is. Az elképzelhetetlen mégis bekövetkezett. 
Felfedezték, hogy egy rab hiányzik. Bánkúti őrjöngése nem ismert határt. Egy 
rabtársunk Sz.J., aki végig élte ezt az őrjöngést, így emlékezik vissza a 
történtekre: 


"1952 június első napjaiban történt, amikor egy 5 tonnás ÁVH-s teherautó állt a 
lakatosműhely elé, hogy a pótkeréktartót újra hegesszük. Karácsony Szilárdot 
kaptam segítségül, aki segédfűtő volt a kazánházban. A munka befejezése után 
visszamentem a lakatos műhelybe, az autó Mihalicska alhadnaggyal, aki 
kocsikísérő volt, elhagyta a börtön területét. Déli tizenkettő tájban, épp 
ebédosztás előtt, valaki átjött a kazánházból s kissé idegesen közölte hogy nem 
találják Karácsony Szilárdot. Nem kellett sokat törnünk a fejünket, míg 
rájöttünk, hogy Szilárd az ÁVH-s teherautón kiszökött a börtönből, méghozzá 
bebújhatott az első ülés mögötti részbe, pontosan Mihalicska mögé. Úgy 
csináltunk, mintha nem tudnánk semmit, utóvégre nem a mi kötelességünk, hogy egy 
másik rabot szemmel tartsunk. Délután három óra tájban azután az őrségnek is 
feltűnt, hogy Karácsony hiányzik, Erre azonnal lezárták az egész börtönt s 
bennünket, akik Karácsonnyal együtt dolgoztunk, így a lakatos műhely és a 
kazánház beosztottjait vagy két tucat őr kíséretében felkísértek a bal 
csillagközépbe. 


Az épület közepén ott állt Bánkúti, feltűrt ingujjban, szétvetett lábakkal, e 
csomó más ÁVH-s tiszt és vagy 30 őr kíséretében. Először a két fűtőt, Darvas 
Pistát és Kohlman Karcsit, akinek a bátyját kivégezték vették elő, s elkezdték 
verni őket hogy nemcsak hogy tudomásuk volt a szökésről, hanem abban segítettek 
is. Hiába tagadtak, a 30 őr ütötte-verte őket, ahol csak lehetett. Darvasnak, 
aki mint fiatal hadnagy a háború végén egy súlyos sebesülés következtében 
elvesztette az állkapcsát főleg az arcát verték s rúgták, miután tudták, hogy ez 
a testrésze kétszer olyan fájdalmas. Nem tudni, mi lett a vége a verésnek, ha az 
addig szenvtelen arccal néző Benedek ÁVH-s orvosőrnagy alias Mengele nem 
figyelmezteti Bánkútit, hogy egyelőre jó lesz abbahagyni, mert ha tovább 
folytatják akkor mindkettő belehalhat a sérüléseikbe. Benedek nem akart jó fiú 
lenni, nem is volt a természete, de a következményekre gondolt, és nem akart 
semmilyen Bánkúti féle magánakcióba keveredni. Ekkor már Darvas és Kohlman 
eszméletlenül feküdtek, mindkét test egy vér volt s valóban úgy látszott, hogy 
Benedek figyelmeztetése már későn jött. Utána Bánkúti bennünket vett elő, akik a 


lakatos műhelyben dolgoztunk, és főleg engem kezdtek verni, miután Karácsony 
velem együtt dolgozott a teherautón. Hiába mondtam, hogy fogalmam sem volt, hogy 
Karácsony mit tervezett, hogy megszökött-e vagy sem, nem használt. Ütöttek-verte 
gumibottal, kézzel, szíjjal, amivel csak tudtak. Egy ÁVH-s tiszt, akit az ÁVH 
központból küldtek ki, hosszú hegyesorrú cipőjével a szememet kezdte rugdosni s 
nem tudom mi lett volna a szemem vége, ha nálam meg az egészségügyi 
főtörzsőrmesternő, alias "Hóledérke" nem jön a segítségemre. Mikor látta, hogy 
már nem mozgok, akkor leállította a verőlegényeket s abbahagyatta a verést. 
Persze az ÁVH ezzel még nem zárta le az ügyet, még aznap éjjel mindnyájunkat 
beszállítottak az Andrássy út 60-ba, ahol tovább folytatták a kihallgatásokat. 
Amikor az őrök s a kihallgató ÁVH-sok meglátták az összevert fejemet, feldagadt 
arcomat, s félig kifordult szememet, még ezeknek, a verésekhez, kínzásokhoz 
hozzászokott legényeknek is sok volt, ahogy kinéztem. "Na az anyja istenit, 
mondta az egyik, magát mester alaposan kikészítették." A kihallgatómnak is 
elment a kedve, hogy belém rúgjon vagy megüssön, ami különben hozzátartozott 
volna a kihallgatás módszeréhez, s így a jegyzőkönyv sem tartalmazott semmilyen 
súlyosbító körülményt. Vagy tíz napig tették fel mindennap ugyanazt a kérdést, s 
mikor látták, hogy az egész kihallgatás reménytelen, visszavittek bennünket a 
Gyűjtőbe." 


De a szökéssel és a műhelyek rab dolgozóinak megverésével még nem ért véget 
Bánkúti őrjöngése. Parancsot adott az őrségnek, hogy a fegyház összes elítéltjét 
példamutatás céljából verjék végig. Ami ezután következett azt egy másik 
rabtársunk így írta le: 


"Gombüzemben dolgoztam s jóval a munkaidő befejezése előtt azt láttuk, hogy 
minden őrtoronyban megkettőzik az őrséget, és az üzemben is géppisztolyos őrök 
jelennek meg. Láthatólag mindenki idegesen viselkedett. Szökésre nem gondoltunk, 
inkább arra, hogy valami nagy kutya jön megszemlélni bennünket, mert ilyenkor 
szoktak nagy felhajtást csinálni. Sok időnk nem volt a töprengésre, mert 
egyszerre Szították a gépeket, bennünket sietve tereltek fel az osztályokra, 
ahol szintén nagy volt az izgalom. Az egyik főházi odakerült mellém, s az 
izgalomtól remegve odasúgta- "Nagy a balhé, valaki megszökött!" Amint 
ránkcsapódott a zárka ajtaja, összenéztünk s szinte éreztem, hogy mindannyiunk 
gondolata egy, bármi is történjék velünk, csak az illetőnek sikerüljön a szökés. 
(Csak másnap tudtuk meg, hogy Karácsony Szilárd lépett le.) Nem telt el egy 
félóra, amikor a folyosókról az ablakokon keresztül ordítozást, kiabálást 
hallottunk, s nemsokára hörgő, artikulátlan hangokat. Valakit verhettek, mert 
időnként hallani lehetett amint fel-felordít: "Ne, ne bántsanak, nem tudok 
semmit," majd újra üvöltés, s ez ment sokáig. Azután egyszerre csend lett. Nem 
sokkal később újra kezdődött, most már mások üvöltöttek, másokat verhettek. A 
zárkánkban némán, szinte visszafojtva a lélegzetünket, ültünk s vártunk. Nem 
emlékszem, hogy egy félóra vagy órák telhettek el, amikor a felettünk lévő 
emeleten egyszerre csak nyitni kezdték a zárkákat, s valamelyik őr beordított, 
"kifelé rohadtak!" Majd ütések, verések csattanásait hallottuk, valakik 
ordítoztak, valaki kétségbeesetten üvöltött, s a körbefutó folyosó deszkáin, 
treppni-ken, rohanó emberek zaját hallottuk. Pár perc múlva lentről a 
földszintről jött fel ugyanaz a kétségbeesett kiabálás. Az egész osztály szinte 
remegett a kiabáló, rohanó emberek zajától. Ez a zaj mindjobban közeledett a mi 
zárkánkhoz is. Nem tagadom, végigfutott rajtam az a gondolat, hogy most nyírnak 
ki, most végeznek ki bennünket. A koreai háború idején sokszor gondoltunk erre a 
lehetőségre, sőt merem állítani, sokan el voltunk szánva arra, hogy bármilyen 
formában jelentkezne is a háború ezek előbb szemrebbenés nélkül kinyírnak 
bennünket. Egyszerre kivágódott a zárkaajtó, az ajtóban ott állt magából 
kikelve, a zubbonyát félig letépve az egyik őr, akit palócos tájszólásáért csak 
"palócnak" hívtunk. Mielőtt bármit is mondhattunk volna, beugrott a zárkába, a 
kezében lévő gumibottal el kezdett verni maga körül s habzó szájjal ordított, 
hogy kifelé. Szinte egymást lökve ugrottunk ki, a zárkaajtó két oldalán ott állt 
két másik pribék, s a következő pillanatban értek az ütések jobbról-balról. 
Rohantunk ahogy csak bírtunk, neki a lépcsőnek s szinte tízesével vettük a 
lépcső fokokat. Amikor leértünk a földszintre ott várt Bánkúti és egész őrsége. 


Tömegverés 


A folyosó teljes hosszában, két sorban úgy álltak fel, hogy a köztük elrohanó 
rabokat mindkét oldalról ütni tudják. Az egyik gumibotot, a másik a derékszíját, 
a harmadik valami fahasábot lóbált, s Bánkúti eszeveszett ordítozása és 
biztatása közben ütötték-verték a két sor között elrohanó rabokat. Fiatal lábaim 
soha úgy nem vittek előre mint akkor, de így is, hol innen, hol onnan csattant 
valami a hátamon, a fejemen. Előttem szegény K. bácsi próbált rohanni, de 70-en 
felül már nem igen bírja az ember, főleg ha éveken keresztül alig adnak neki 





enni. Feje, háta, csupa vér volt, a rohanásban megbotlott, s a következő 
pillanatban előre esett. Mintha erre vártak volna, Berkes, ez az emberbőrbe bújt 
vadállat neki esett, csizmájával akkorát rúgott bele, hogy a kis öreg szinte 
csúszott előre a fényesre tisztított betonon. Megtorpantunk, hogy felemeljük, de 
Berkes és valamelyik másik akkorát ütött ránk, hogy mi is térdre estünk. 
Felugrottunk, sok időt nem hagytak, rohannunk kellett tovább, végig az ordítozó, 
ütő ávósok között. A sor végén újra fel kellett rohannunk a lépcsőn, vissza a 
zárkánkba, ahol a "palóc" várt, még egyszer vágott rajtunk, majd ránkcsapta az 
ajtót. Kívül még sokáig zengett az épület, rohanó rabok fájdalmas kiáltása 
összekeveredett az őrök megzavarodott üvöltözésével. Bent a zárkában 
összenéztünk, még lihegtünk a rohanástól, a rabingünkön öltött a vér, nem volt 
rajtunk egy tenyérnyi hely sem, ami ne lett volna kék-vörös. Csak álltunk és 
néztük egymást. Végre B. Laci szólalt meg: "Ezt is meg kellett érni! Ezt se 
könyvekből, se mások elbeszéléséből soha nem hittem volna el." Laci újságíró 
volt. 


A tömegveréssel még nem ért véget a megtorlás. Éjszaka folyamán megrohanták a 
zárkákat, a véresre vert rabokat kizavarták a folyosóra s a zárkát kutatás címén 
felforgatták. A szalmazsákokat kiürítették a padlóra, mindent egy csomóban 
hánytak, majd mindenkit visszazavartak, s hogy nehezebb legyen rendet csinálni, 
leoltották a lámpát. Másnap reggel rendesen ébresztettek 6 órakor, s mintha 
misem történt volna, zavartak le mindenkit munkára. 


Ennek a tömegverésnek hatására valami végbe ment az emberekben, rabokban, 
őrökben egyaránt. Mi rabok rájöttünk, hogy nem éltünk illúziókban, amikor 
feltételeztük rabtartóinkról, hogy szemrebbenés nélkül kiirtanának bennünket, ha 
arra kerülne a sor. Mindegy, hogy ezren vagy tízezren vagyunk. Ez valahogy 
keményebbé tett mindenkit. (Akkor még nem is sejtettük, hogy ez még csak a 
kezdet, s alig két hét múlva hasonló tömegverésben lesz részünk a "káposzta- 
csata" alkalmával, ) De történt változás az őröknél is. Akármilyen elvadított is 
volt néhány, sokakban valami felébredhetett amikor a szerencsétlen, véresre vert 
öregeket kellett látniok, amint félig eszméletlenül vonszolják fel magukat a 
lépcsőn. Voltak, akik ettől kezdve megváltoztak, voltak, akik eltűntek örökre, 
mert leszereltek, ezeknek elég volt egyszer s mindenkorra az aranygombos, 
tányérsapkás világból. A tömegverés után valami vigaszban is volt részünk, 
amikor megtudtuk, hogy a szökés miatt Bánkútit lefokozták századossá, s 
Mihalicskát, ezt a szenvtelen szadistát felsőbb parancsra bevasalták, s ott 
üvöltött két órán keresztül a készültség ajtaja előtt. Azt a Mihalicskát, aki 
mestere volt a behúzásoknak s aki büszkén hirdette, hogy felfedezte a csavar 
behúzás módszerét, ami jobban megfeszíti a láncot s így jobban belevág az 
emberek láb és kézhúsába. 


Sztálin halálával a börtönökben nem történt sok változás, így a Gyűjtőben sem. 
Senki nem tudta hogy ki lesz az új főnök Moszkvában, s ki lesz Budapesten. 
Rákosi helyzete, legalábbis a börtönből ítélve, megingathatatlan volt. Egy 
tavaszi napon valaki azt a hírt terjesztette, hogy Rákosi lemondott s Nagy Imre 
lett az új miniszterelnök. Ebben az időben, jóformán senki nem tudott közelebbit 
Nagy Imre személyéről. Évek óta elzárva a külvilágtól nem tudtuk, hogy mi megy 
végbe a kulisszák mögött a hatalomért folyó harcban. Látszatra semmi sem 
változott s nekünk raboknak Nagy Imre vagy Rákosi ugyanazt a Moszkvából 
visszatért kommunista pártfunkcionáriust jelentette. 


Véleményünk azonban gyorsan és gyökeresen megváltozott azon a forró nyári 
vasárnapon, amikor a délutáni órákban egyszerre valami beszéd foszlányát hozta 
felénk a szél. Ez volt az első eset, hogy mindnyájan hálásak voltunk a börtön 
előtt felállított s állandóan bömbölő hangszóróknak. Nem tudtuk, hogy ki beszél, 
de valaki igazságtalanságról, törvényellenességről beszélt, s valaki bírálni 
merte a Párt Központi Bizottságának döntéseit. A börtönben a légy zöngését is 
meg lehetett hallani, az akkor oda bezárt ezerötszáz rab, az ablak alatt állva 
igyekezett minden hangfoszlányt elkapni. A falba beépített fűtőcsövek szinte 
átmelegedtek, úgy mentek a üzenetek zárkáról-zárkára, osztályról-osztályra, s 
egyik csillagból a másikba. Valaki a végén a himnuszt kezdte énekelni. 


Kint az őrök is némán hallgatták az új miniszterelnök, Nagy Imre beszédét. Ők 


sem tudták, hogy mi történik körülöttük, azt azonban sejtették és érezték, hogy 
a régi világnak vége. Hogy milyen lesz az új, azt nem tudták, de a következő nap 
feszültségéből mindenki tudhatta, hogy ők is kiértékelték Nagy Imre beszédét. 


Még hosszú hónapok teltek el, mire az első leheletnyi változás végig suhant 
börtönök életén. Még 1953. augusztus 20-án e könyv íróját a politikai tisztek 
éjszaka véresre verték, miután nem volt hajlandó bármi terhelőt vallani az egyik 
beosztott üzemi munkavezető ellen. Ebben az időben még bevasaltak, s az őrök is 
lekevertek egy-két pofont. Lassan azonban érezhetően kezdett minden megváltozni. 
Megszüntették a vasalást, s az őrök hangneme is megváltozott. 1953 december 
közepén az új börtönparancsnok Dr. Tóth János összehívatta a rabokat, s 
kihirdette, hogy mindenki egy lapon értesítheti legközelebbi hozzátartozóját, 
hogy életben van. Ez volt az a pillanat amikor éreztük, hogy ebből a pokolból is 
van kifelé vezető út. Ekkor tért vissza mindenkibe a remény, hogy kell és fog is 
valami változás történni! 


Ez a változás el is következett, de addig hosszú évek teltek el. 


1954 tavaszán az egész gomb- és szalagüzemet áthelyezték Vácra. A letartóztatott 
Bánkúti helyén az új parancsnok, Vác hírhedt parancsnoka Lehota ÁVH-s alezredes 
lett, akit azonban hamarosan leváltottak. Tóth János alezredes került a helyéreA 
aki szintén az ÁVH tagja volt. Kovách százados politikai tiszt helyét egy másik 
ÁVH-s tiszt Csillag százados vette át, megtartva fullajtárnak Rácz alhadnagyot 
és Bodó századost. 


1954-56 között a Gyűjtő létszáma 1500-2000 fő között mozgott, a legtöbb rab, 
főleg a bal-csillagban volt elhelyezve. A jobb-csillagot főleg a kitelepítés 
folyamán összeszedett és elkobzott személyi, és vagyontárgyak raktározására 
használták fel. Onnan titokban, vagy engedéllyel az őrök hordták szét a 
vagyontárgyakat. Mi rabok számtalanszor szemtanúi voltunk, amikor az éjjeli 
órákban egy-egy teherautóra az ÁVH-s őrség rohammunkával dobálta fel a 
kiválogatott bútorokat, amelyeket azután a kapunál álló barátaik segítségével 
kicsempésztek a börtönből. 


1956 tavaszán itt is elkezdődtek a felülvizsgálatok, aminek eredményeképpen 
többszáz rabot engedtek el. 


A Forradalom kitörése itt is váratlanul érte a rabokat. Egy hét telt el, mire 
külső segítséggel és belső kitöréssel az összes politikai rab visszanyerte 
szabadságát. 


KÁPOSZTACSATA 1952 


Kevés olyan történet van, ami jobban tudná jellemezni a börtönökben uralkodó 
állapotokat, mint a híres Gyűjtőfogházbeli "káposzta csata". Ez a kifejezés 
fogalom lett az akkori börtönvilágban, tudtak róla éppen úgy a különböző 
internálótáborokban, börtönökben, mint a Legfelsőbb BÍróságon is. A rendszer 
ritkán bizonyította drasztikusabban gyűlöletét és elszántságát a foglyokkal 
szemben, mint az 1952. július 16-i tömegverés alkalmával. Egy elítélt, aki a 
történteket saját maga élte át írja le ezt a néhány órát: 


"Forró nap volt, szinte szédültünk a gombüzem poros, fülledt levegőjében 
Homlokunkról folyt a veríték. Nem volt megállás, a norma hajtott, termelni- 
termelni kellett. Hátunk mögött brigádvezető pribékek, az ajtókban ÁVH-s őrök 
figyelték minden mozdulatunkat.... Egy kis félreérthető fejbillentés elég ok 
volt arra, hogy az illető estére már a rácson üljön, kurtavasban. Nem tudni, kik 
voltak rosszabbak, az őrök vagy a brigádvezetők, ezek a fehérsapkás 
vasaltnadrágos ÁVH-s tisztek, akik sikkasztásért, lopásért, gyilkosságért 
kerültek börtönbe, vagy alul maradtak a hatalomért szakadatlanul folyó harcban. 


Reggel fél nyolc óta dolgoztunk, vágtuk a csontot, fúrtuk a gombokat és a 
fényezőben köpték a vért az oda beosztott rabok; a por és a fényezőkorongok 


láthatatlan foszlányai szinte rétegekben rakódtak a tüdőre. 


Mindenki számolta a perceket, csak már a déli 12 óra itt lenne, a félórás 
ebédszünettel. Végre megszólaltak a csengők, kezünkben a csajkával egymást lökve 
rohantunk a kijárat felé. 


Az udvaron a brigádvezetők felsorakoztattak mindenkit ebédosztásra, kettős 
sorban némán álltunk, fejet lehajtva, kezünket hátul összekulcsolva. 300 
politikai fogoly, a kommunista rendszer első számú ellenségei. Hivatalosan egy 
fél óra ebédszünet volt; nem sok, ha figyelembe vesszük, hogy ebből a fél órából 
pár percet kellett várni, amíg az ebédet meghozták, ugyanannyi időt, míg a 
rabszakácsok kiosztották az ételt, s ha ezekhez a percekhez még hozzáadjuk, hogy 
Vándor főbrigádvezető néhány perccel hamarabb szüntette be az ebédidőt, hogy 
csengetésre mindenki újra a munkahelyén legyen, akkor könnyen kiszámítható, hogy 
mennyi idő maradt a forró étel elfogyasztására. 

Végre megérkeztek az ételhordók. Ahogy vitték a kondérokat, előre tudtuk, hogy a 
menü ezen a napon sem változott: vízbefőtt savanyúkáposzta. Hónapokon keresztül 
háromszor egy héten kaptunk ebédre savanyúkáposztát, vacsorára 
"bulgárkáposztát", ami annyiban különbözött a déli káposztától, hogy azt 
megerjedt büdös paradicsomlében főzték meg. Ahogy kiosztották, az őrök az 
orrukat befogva húzódtak el a kondéroktól. 


Próbáltunk valamit enni, mert tudtuk, hogy enni kell, mégis pár kanál után 
öntöttük ki, tüntettük el a káposztát. Inkább ettük a csontfőzőből becsempészett 
csontzsírt, amit Sámson Jóska és Rabi Feri csontfőzők hoztak. Ez is rettenetes 
büdös volt, de legalább volt kalóriaértéke. A brigádvezetők az őrökkel röhögve 
néztek bennünket. Ők nem ettek velünk, ők külön konyháról kapták az éttermi 
ételt. A hajcsároknak ez volt a fizetésük. Ahogy szokásos volt, Vándor pár 
perccel fél előtt berendelt mindenkit az üzembe. A fejek újra lehajoltak a 
gépekre, a hátak meggörbültek, a motorok 

felvisítottak, újra termeltünk! 


Az egyik őr akit csak "Csipogó"-nak hívtunk, mert olyan sipítozó hangon beszélt, 
végigjárta az üzemet, benézett a WC-be, és látta, hogy a káposzta itt is, ott is 
ki van öntve. Szabotázs, futott át rajta, a rabok szabotálják az étel 
elfogyasztását, ezt jelenteni kell! 


Azonnal hívta a többi őrt, Vándort és társait. Igen ez szabotázs, állapítottak 
most már közösen és azonnal mentek jelenteni az esetet Bánkútinak, a 
Gyűjtőfogház parancsnokának. Nem telt el pár perc, mikor Bánkúti megjelent az 
üzemben a politikai tisztek és őrparancsnokok kíséretében. Végigszáguldtak a 
termeken, benéztek a WC-be s azután az oda beosztott őrökkel, brigádvezetőkkel 
lefolytatott gyors megbeszélés után eltűntek. Nem tudtuk, hogy mi történt, nem 
is sejtettük hogy mindez a nagy izgés-mozgás a kiöntött káposztáért van! 
Egyszerre csak őrtornyokban megkétszerezték az őrséget, a géppisztolyok mellé 
felvitték a géppuskát is, az üzemben újabb őrök tűntek fel, szintén 
géppisztolyokkal. Mi ez, mi lesz? néztünk össze gyanakodva. Nem sokáig kellett 
várnunk, egyszerre megszólaltak csengők. Mindenki kifelé, lefelé, sorakozni, 
üvöltötték a brigádvezetők. Az udvaron felsorakoztunk, ahogy szokásos volt, 
három sorban. Valami kezdett gyanús lenni a főépületbe vezető feljárónál 
feltűntek Mihalicska és Berkes őrmesterek, a két legszadistább az őrségből, 
mindegyiknek a kezében gumibot. A két hét előtti tömegverés is így kezdődött... 


Egyszerre megjelent Bánkúti, mögötte néhány magasabb rangú ismeretlen ÁVH-s 
tiszt, a politikai tisztek, őrparancsnokok, s a fénylő fehérsapkás 
brigádvezetők. Bánkúti megállt a rabok arcvonala előtt s bejelentette, hogy 
meggyőződött arról mint ahogy ezt neki jelentették, hogy szabotázs történt, a 
rabok kiöntötték a nép vagyonából származó ételt, s miután az étkezés 
megtagadása fegyelmivel jár, példát fog statuálni. Az utolsó szavakat már 
üvöltötte: "Mert nehogy azt higgye valaki, hogy az Államvédelmi Hatóság, MI - és 
itt mellére vert- kötelesek vagyunk a maguk életével elszámolni! Azt nem, a mi 
problémánk csak egy vödör mész, amivel a maguk rohadt hulláit leöntjük!" Nem 
éltünk illúziókban, de azért mindenkinek végigfutott a hátán a hideg, hogy ilyen 
nyíltan hallotta, hogy mi várhat a jövőben ránk. 


"Álljanak elő azok az elítéltek, akik kiöntötték az ételt, vagy nem vették fel" 
folytatta Bánkúti, majd odafordult Vándor felé és felszólította, hogy nevezze 
meg azokat, akikről tudja, hogy szabotáltak. Még be sem fejezte beszédjét, mikor 
Juhász István, Miskolc volt szoc.dem. rendőrkapitánya, akit az ÁVH majdnem 
elsőnek fogott le, mert nem volt hajlandó semmilyen szinten együttműködni a 
kommunistákkal, előrelépett. Utána Vörös János tábornok, volt honvédelmi 
miniszter, s még egynéhányan, köztük én is. Bánkúti meglepetten nézett ránk, nem 
volt elkészülve arra, hogy valaki önként ki fog állni. Sorba mindnyájunkat 
megkérdezett, hogy mik voltunk, miért lettünk elítélve. Aztán hirtelen Juhász 
elé ugrott, pofonvágta, lemunkásárulózta, majd Vörös következett, akit rohadt 
fasisztának nevezett és belerúgott. Engem imperialista ügynöknek nevezett, s 
egyszerre próbált ütni-verni. Így ment mindenkinél, mindenki kapott valami 
rúgást, ütést, ahogy Bánkúti bírta erővel és ügyességgel. Utána következett a 
már ismert "vesszőfutás". A két sorban felálló őrök között kellett a Csillag- 
börtön bal részébe rohannunk, miközben az őrök két oldalról gumibottal, 
derékszíjjal, husánggal ütöttek, ahogy csak tudtak. "Ami csak belefér!" 
üvöltötte Bánkúti pribékjei felé s ezek igyekeztek ki is tenni magukért. 
Rohantunk ahogy csak bírtunk, az ütések csattantak két oldalról, de a 
legrosszabb bent az épületben várt ránk. Középen, szétvetett lábakkal állt Balla 
szakaszvezető (alias "Köcsög") és néhány válogatott elvtársa. Kezében 
fenyegetően lóbálva a "népnevelőt" (népnevelő rabnyelven a gumibot), ránk 
ordított, hogy üljünk le a fal elé, keresztbe tett lábakkal és szorítsuk a 
falnak a fejünket. Kezet hátra, üvöltötte egy másik, s azután nekünk estek, 
vertek ahol értek, rúgtak, ahogy tudtak. A mellettem gubbasztó Vörös János 
vezérezredes ősz feje csak úgy csattant amint hozzáverték a falhoz. Homlokáról 
folyt a vér, hátán a börtöninge vörös volt a kifolyt vértől már nem volt 
eszméleténél, szinte gépiesen, tehetetlenül esett előre-hátra, ahogy az ütések 
érték. Azután az én hátam következett, egy rúgás a fejemen elég volt arra hogy 
percekre megálljon a világ körülöttem, éreztem, hogy a vér folyik a fejemen, 
meg-megrándultam ahogy a gumibot végigvágott rajtam, hallottam, hogy Berkes 
őrmester, ez a Ceglédről szabadult szadista üvöltötte, hogy "nézd, a rohadt 
fasiszták még rongálják a nép vagyonát, azonnal kaparják le a vért a falról a 
körmükkel, gyerünk, kaparják gyorsabban!" Előredőlve, vakon, begörbített 
ujjakkal kezdtük kaparni a falat, gépiesen, már nem éreztünk semmit, nem 
gondolkoztunk, csak vakartuk a falról a saját vérünket. 


Kint az udvaron Bánkúti tovább képviselte a proletárdiktatúrát. Vándor 
egymásután diktálta az általa összeírt "szabotálók" neveit, papokat, volt 
katonákat, diákokat, olyanokat, kiknek származása, végzettsége szálka volt a 
rendszer szemében. Mindenki megkapta a maga jelzőjét, a rúgásokat, pofonokat s a 
vesszőfutást. 


Amikor Lékai Imre, egy fiatal katolikus pap lépett elő, Bánkúti habzó szájjal 
üvöltötte: "Itt én vagyok az Isten, itt én vagyok a Lucifer!" 


Russheim Hans, valamikor az SS-ben szolgált, osztrák állampolgár volt, 
valamilyen ÁVH csempészési ügybe keveredett bele, s természetesen utána ő is 
bekerült közénk. Amikor Vándor az ő nevét említette, Hansi térdre esett Bánkúti 
előtt, kezét összekulcsolta és rossz magyarsággal, elcsukló hangon könyörgött: 
"Nem bántani kérem, nem bántani őrnagy úr, nem bántani... Isten, au weh au weh" 
üvöltötte, mikor Bánkúti belerúgott a fejébe és kezeinél fogva előrerántotta, 
hogy szinte hason feküdt Bánkúti előtt. "Rohadt SS, te rohadt germán, most 
megismered a proletárdiktatúrát!" s rúgta ahogy csak bírta. 

Közel hetvenen mentünk végig a proletárdiktatúra népítéletén. A névsor 
elfogytával Bánkúti eszelősen állt a halálsápadt rabok előtt, szőke haja 
csapzottan lógott a homlokába, inge kicsúszott a nadrágjából, idegesen nézett 
maga körül. "Rohadtak" lihegte s szemei égtek. "Rohadtak" ismételte, majd 
eldobta a kezében levő gumibotot, sarkonfordult és szinte rohanva indult a kapu 
irányába. 


Őrök, rabok egy darabig némán álltak, érthetetlenül a színház e váratlan 
befejezésénél. Kovács százados, a politikai tiszt tért először magához s 
elrendelte, hogy a rabokat kísérjék fel a zárkákba. Őreink sietve, hangtalanul 


zárták ránk az ajtókat, senki nem beszélt, a fegyház olyan volt mint egy kripta. 
Zárkatársaim vigyázva vették le rólam a véres inget s próbálták lemosni a 
hátamról és a fejemről a vért. Egyszerre kinyílt a zárkaajtó s egy orvos 
rabtársunk állt ott, mögötte Pintér őrmester osztályvezető. Egy pillanatig 
meghökkenve bámult a kék-vörös hátamra, látszott rajta, hogy valamit szeretne 
mondani, majd hirtelen megrázkódva megfordult s tüntetőleg elvonult a zárka 
elől. 


Istenem, suttogta az orvos mikor megnézte a hátamat, ezek nem emberek, itt vagy 
egy kis kenőcs ez az összes gyógyszer amit tudok adni. Amikor a zárkaajtó újra 
becsukódott mögöttünk, egymásra néztünk: Pintér kifejezéséből megértettük, hogy 
nemcsak mi, de az őrök is megkapták a maguk leckéjét, ők is átéltek valamit, 

amit azután semmilyen politikai tiszt nem tudott többé kimagyarázni a fejükből. 


KURUCZ FERI MEGGYILKOLÁSA 


A nagy tömegverések idején tudtuk, hogy emberségre, jogra, törvényessé nem 
számíthatunk, ezek a fogalmak nem szerepeltek őrzőink szótárában. Csak valahogy 
átéljük, biztattuk egymást, ezek azonban csak üres szavak voltak, belülről 
éreztük, hogy kevés reményünk van arra, hogy innen élve szabaduljunk. Két éve 
már, hogy légmentesen el voltunk zárva a külvilágtól, s az újonnan érkező 
bajtársaink által hozott hírek sem biztattak sok reménnyel. A nagy terv, az 
elítéltek elállatiasítása, az ÁVH elképzelése szerint, pontosan haladt előre, 
hiszen mindent elvettek tőlünk, amit egy szellemi és fizikai élet alapfeltétele. 
S amikor úgy éreztük, hogy ezt már nem lehet tovább elviselni, akkor mindig 
történt valami, ami visszaadta kitartásunkat. 

Ilyen volt egy bajtársunk, Kurucz Feri tragikus halála. Feri nem volt még 18 
éves amikor halálra ítélték, azért, mert mások szökésében segített és egy, a 
szökést felfedező ÁVH-st lelőtt. Apjának Kőszeg környékén volt valami kevés 
földje, természetesen kuláknak nyilvánították, a földet elvették és Ferinek a 
helybeli kolhozban kellett dolgoznia. Ferit a Gondviselés erős fizikummal 
áldotta meg, olyan volt, mint a fiatal Toldi Miklós. Nem sokat beszélt, sem 
magáról, sem ügyéről, gondolatai otthon jártak falujában szüleinél. 


Valamikor 1952 elején szállították a Gyűjtőfogházba, itt hirdették ki második 
ítéletének eredményét. Nem sokkal megérkezése után beosztották munkára a 
kazánhoz, néha elvitték a házi bútorüzembe kisegíteni, rakodómunkára. 


1952 július közepén Karácsony szökése és a "Káposztacsata" után állandóan 
szorongásban éltünk. Tudtuk, hogy a legkisebb kihágásért vagy az őrök által 
gyakran provokált esetek után a legszigorúbb fegyelmivel és verésekkel 
büntetnek. Nem volt éjszaka, hogy a bal csillag ne hangzott volna a vasravert 
rabok jajgatásától, akiknek legnagyobb része az őrök koholt vádjai alapján 
került erre a kegyetlen büntetésre. 


Egy napon, július közepe-táján, egy ÁVH-s teherautó állt meg a bútorüzem előtt, 
hogy az elkészült bútorokat elszállítsa. Négy rabot vezényeltek ki a bútorok 
felrakására köztük Kurucz Ferit is. A nap kegyetlenül sütött, az őrök unatkozva 
nézték, hogy Feri fenn az autón, hogy veszi át a másik három társa által 
feladott dolgokat. Az utolsó bútor feladása után mindnyájan megálltak, hogy 
kifújják magukat, mikor az autó váratlanul elindult. Az ÁVH-s sofőr, 
hátratekintve látta, hogy minden bútordarab fenn van a kocsin, megindította a 
motort, és elindult az első számú kapu felé. Azt azonban nem látta, hogy Kurucz 
Feri rabruhában még mindig ott áll a kocsi tetején! Az egyik őr felriadva a 
semmittevésből rémülten látta, hogy az autó halad a kijárati kapu felé, tetején 
egy rabbal. Ordítani kezdett: "SZÖKÉS, SZÖKÉS!" A toronyban álló őrök pillanatok 
alatt megállították a kocsit, melyről Feri kétségbeesetten próbált leugrani. 
Egyszerre ott termett Berkes őrmester és néhány őrtársa és szegény Feri még 
szóhoz sem jutott, mikor ez a főszadista elkezdte verni, rúgni. Nem értette, 
miért verik, miért ordítozzák, hogy szökést próbált megkísérelni... hisz ő csak 
ott maradt a kocsi tetején, és nem értette, hogy a kocsi miért indult meg. 
Társai akik segítettek a bútorok feladásánál csak annyit láttak, hogy szegény 


Ferit összekötözik és elcipelik a főépület felé. 


Pár óra múlva az üzemekből, mosodából, konyháról, mérnöki irodáról, 
mindenhonnan, ahol rabok dolgoztak, kivezényeltek néhány elítéltet és külön 
géppisztolyos őrök kíséretében felkísérték a Csillagközépbe. Senki sem tudta 
hogy miért de ösztönösen éreztük, hogy Bánkúti valamilyen újabb szörnyű 
meglepetésre készül 

A rabokat felállították négyszögben, és néhány perc múlva két őr hozta lökdösve 
A összekötözött kezű Kurucz Feri bajtársunkat. 

Rabruhája félig letépve, rongyos inge alól kilátszott széles válla. Arcán, fején 
vér, szája duzzadtan csüngött le, már menni sem tudott, csak vonszolta magát. 
Pár lépéssel a rabok arcvonala előtt megállt. Fejét lassan felemelte, mintha 
keresne valakit, mintha segítséget várt volna a többiektől. 


Bánkúti, nagy kísérettel jelent meg, a politikai tisztek s vagy 6 gumibottal 
felszerelt pribék, Berkes, Kardos, Balla, Pados, Szilágyi őrmesterek és 
Mihalicska őrparancsnok helyettes. 


Ez az ember kezdte Bánkúti szökést kísérelt meg, s csak az elvtársak éberségén 
múlt, hogy a kísérlete nem sikerült. Ezért maguk előtt példát statuálunk, így 
jár mindenki, aki valaha szökést kísérel meg. Mondják el aztán a többi 
társuknak, hogy mit láttak, és hogy jár aki megszegi a börtönszabályokat. Utána 
kicsit hátralépve odafordult a gumibotos őrökhöz: Elvtársak, hajtsák végre az 
utasításomat! Ami belefér! 


A hat pribék körülállta Ferit, szinte alig fértek el egymás mellett. Az első 
ütésekre még felrántotta a fejét, üvöltött, védőleg próbálta fejét a vállai közé 
húzni aztán térdreesett, majd arccal előre a kövezetre. Az őrök egymást lökdösve 
ütötték, verték, ahogy csak bírták, már a gumibot sem volt elég, egyik-másik a 
csizmájával is elkezdte rugdalni. Bánkúti rászólt a legényeire: "Hozzanak vizet 
elvtársak." Pados másodmagával szolgálatkészen rohant, s egy két perc múlva két 
vödör vízzel tértek vissza. Két-három részletben ráöntötték a vizet a 
mozdulatlanul fekvő Kurucz Ferire, aki ettől ha nem is tért eszméletre, de 
mozogni kezdett s addig bökdösték, míg tántorogva ugyan, de felállt. Aztán újra 
verni kezdték a gumibotokkal de ezt már nyilván nem érezte. Néhány másodpercig 
még támolygott s aztán ismét arcával előrezuhanva, fekve maradt. A buzgó 
elvtársak tovább verték de a véres meg-meg-ránduló test látványa valamit 
felébresztett az ÁVH-s nő agyában, mert hirtelen odalépett Bánkútihoz és 
hangosan rászólt: "Őrnagy elvtárs, azonnal szüntesse be a büntetést, ez az ember 
meghalt!" majd odalépett az első verőlegényhez, s rákiáltott: abbahagyni! 


Bánkúti az első pillanatokban értelmetlenül nézett beosztottjára, látszott 
rajta, hogy valamit akar mondani, majd meggondolta magát s megismételte a nő 
szavait: abbahagyni! A rabokat vezessék vissza a munkahelyükre! Még egy 
pillantást vetett a mozdulatlan testre, majd sarkonfordult és elsietett. 


Kuruczot átvitték a rabkórház épületébe. A hatórás kurtavas büntetést már nem 
tudta letölteni, néhány óra múlva belehalt sérüléseibe, anélkül, hogy közben 

magához tért volna. Éjszaka sietve vitték ki holttestét a rabtemetőbe. Sírját 
soha nem találták, s szülei hiába várták fiukat haza... 


GÉREZ ATTILA" : 
eSzabadságharcban hősi halált halt 


SZENELÉS 
Bácskai Ottó szerzetesnek 


Nyirkos, borongós, fázós téli reggel, 
az út frissen hullott hótól latyakos, 
Lábunk a lejtő hajtja. 

Messzeségre váró, kitágult szemekkel 
sietünk le a partra, 

Darócba bújtatott, sok ványadt kubikos. 
A víz 


alig 

mozdítva ajkait cseveg, 

s az alvó két uszály 

zajunkra kényszeredetten ébredez. 
Szomjas szemem 

egymást vidáman kergető, két fehér sirály 
a lomha víz felett suhanva, sebesen 
a túlsó partra száll. De túl a köd 

a szürkébe öltözött őrség elém mered. 
Hiába röpködök: 

tenyérnyi rést is hasztalan keres 
tekintetem. Csupán 

egy keskeny csík, 

hol kalandozhatik a ballagó Dunán. 
Egy komp... egy karcsú zátony... 

Lent délebbre a kikötőt is látom. 

De fönt inkább csak sejtem 

az összebújó bokrokat. 

Homályos sziluettben a víz tükrén ott ringanak, 
hol a nagy folyó ezüstje 

s a fojtogató szürke, lapos horizont 
egymás karjába dűlve 

a fellegekkel küzdő napkorong 

pírt osztogató csókjaira várnak. 
Szerelmesen a víz 

kis jégtáblákba írt 

üzeneteket hoz... üzeneteket visz... 
E fulladozó tájék, 

mintha sápadt lelkemnek mélyén járnék, 
Mit akarnak a sűrű pára-fátylak?... 
Vác, 1951 


TOLLAS TIBOR: 
ÜZENET A DUNAKANYARBÓL 


A falakon túl lassan fölénk nőnek 
Homlokukkal a pilisi hegyek, 

Nagy sírkövei a halott időnek, 

a holnapon már nem töprengenek. 


a szürke fegyház keskeny kőszemével 
a tág Dunába füröszti magát, 

Mély századoknak tisztult közönyével 
az árnyakon is békén folyik át. 


A hátán súlyos harcok, szenvedések 
Emlékét hordja láthatatlanul, 
Míg mellén táplált késő gyermekének 
Mostoha sorsa éjszakába fül. 


Folyónak szépe, kis népeknek anyja, 
Te drága völgy, mely ezer éven át 
Hazám vagy itt és Európa partja, 
Légy ölelő kar, ne tépő határ. 


Hol mesterséges darabokra osztja 

Az egészet, mint rács az ablakot 

A gyűlölet mi egymást tartjuk fogva 
Két óriás közt őrlődő rabok... 


Nézem a folyót... Nyugatról Keletre 
Hordja a fényt, túl látszik a kanyar. 
Hirtelen fordul arcát délnek vetve, 


Tovább Keletre lépni nem akar. 


Partján pusztuló "félnemzetecskék"-nek 
Így ád példát az öreg bölcs folyó. 
Rajtunk fordul meg átkos ezer évnek útja, 
s a közös sors feloldozó. 


A szenvedések szűkült ablakából 
Hunyorgó szemünk századokba lát 

És ajkunk helyett már maga a táj szól: 
Nem Kelet-Nyugat, ez itt a hazád! 


Óh , vidd magaddal kis népek folyója, 
Óh , vidd magaddal tiszta hitemet, 
Hogy virágát e drága völgy kibontsa, 
S legyen az Isten kertje színesebb. 


És hozd magaddal két világnak kincsét, 
Szűrd át és gyűjtsd a tiszta szellemet 
Hogy találkozzunk, s testvérnek tekintsék 
Egymást völgyedben élő emberek. 


A Teremtőnek terveit betöltve 
önmagát nyújtsa minden nemzet itt. 
Csak így vihetsz a vajúdó időbe 
Megváltó igét, újat, emberit. 


Mert nincs más út, ha futó folyóinkat 
Nem a Duna vize fogja fel, 

Kelet, vagy Nyugat tengere csábítgat? 
Vigyázz, e völgyön kívül elveszel! 


Ezt üzenjük a Nagy Kanyarból néktek, 
Fogadjátok a baráti kezet. 

A közös sorsnak, közös szenvedésnek 
Ma győzni kell a gyűlölet felett! 


Jertek felénk! A magános Dunának 
Folyói mind e völgyben tartanak. 

Hívó szavunk nem gyöngeség, alázat, 
Csak együtt leszünk-egyenkint-szabad! 
Vác, 1955 


VÁCI ORSZÁGOS BÖRTÖN 


(1950. január 1-től Állambiztonsági Intézet, Vác) 


A Dunakanyar egyik legszebb helyén, Vác város közepén a Duna partján valamikor a 
XVII. században építették ezt a kolostorszerű épülettömböt, amelyet II. József 
császár kobozott el az építtető katolikus rendtől. 


A múlt században már mint börtön szerepel, a feljegyzések szerint, az 1848-49 
szabadságharc után itt gyűjtötték össze a volt Nemzetőrség tisztjeit. Egészen a 
II. világháború befejezéséig, főleg a nagyobb ítéletet kapott közbűntényeseket 
tartották itt fogságban. 


1945 után az Igazságügy kezelésében továbbra is megmaradt büntető intézetnek. A 
gyökeres változás 1949 év végén következett be, amikor az ÁVH minden előzetes 
értesítés nélkül egyik napról a másikra megszállta az épületet. A régi őrség 
legnagyobb részét áthelyezték más fegyintézethez, sokakat elbocsájtottak. Csak 
olyan őröket vettek át, akik 1945 óta a kommunista párt tagjai voltak. Ilyen 
volt például Mocsáry főtörzsőrmester, aki azután hamar átvette az ÁVH által már 
kipróbált módszereket. Az Intézet új parancsnoka Lehota János ÁVH százados lett, 


aki nevét örökre beírta a magyar politikai foglyok történetébe. Ez a lelketlen, 
érzéketlen ember-állat olyan állapotokat honosított meg Vácott és később a Fő 
utcai ÁVH központban, hogy az auschwitzi hóhérok tanulni járhattak volna hozzá! 
Közel három évig tartott az ÁVH váci terroruralma és csak Péter Gábor 
letartóztatása, új vezetők felcserélése és a rabok áthelyezése: enyhített végül 
is az embertelen állapotokon Vácott. 


1954-ben, Nagy Imre idején, gyökeresen megváltozott a helyzet. A börtön új 
parancsnoka egy régi párttag, Kormányos János alezredes, emberséges állapotot 
teremtett a börtön életében. A régi őrség nagy részét leváltották, egy részét 
átöltöztették az ÁVH-s egyenruhából a börtönőrök közismert szürke egyenruhájába. 
Az ÁVH csak a külső őrséget adta. Kormányos János mintegy másfél éves vezetése 
alatt a börtönben emberséges állapot uralkodott, s nem volt szükség a korábbi 
kínzások és fenyítések végrehajtására. Két szökési kísérlet után leváltották és 
helyette egy cigánykinézésű alacsonytermetű ÁVH-s százados, Gáspár János vette 
át a parancsnokságot. 1955 elején már megszűnt a korábbi drasztikus fenyítési 
módszer, csak a legritkább esetben alkalmaztak sötétzárkát, vagy verést. 
Vasbaverés, ezt a középkorra emlékeztető fenyítést már 1953 őszétől mindenhol 
megszüntették. Gáspár, aki hol az ÁVH-s, hol a börtönügyiek szürke egyenruháját 
viselte, aránylag emberségesen bánt a rabokkal. A fenyítések legnagyobb részét 
Márianosztrán hajtották végre, mint említettük, ebben az időben már nagyon 
meggondolták az ÁVH-s parancsnokok, hogy meddig mennek el a szokásos módszereik 
alkalmazásában. A Forradalom kitörése idején Gáspár a helyén maradt, a váci 
rabkitörés idején nem lövetett a rabok közé. November 5-én már újra elfoglalta 
parancsnoki szobáját. 

A váci börtönben 1950-52-ben lejátszódott szomorú eseményekről sok rabtársunk 
emlékezett meg. M.M., aki hosszú hónapokat töltött a "Doberdo"-n, így hívták a 
fegyház fegyelmi részlegét, így emlékszik vissza: 


"1950. március 15-e éjszakáján a Gyűjtő Kisfogházban őrzött politikai foglyokat, 
így engem is, harmincasával láncra fűztek, jó szorosra húzva a kézbilincseket 
feldobtak egy teljesen leponyvázott teherautóra, a végén felkapaszkodott két 
géppisztolyos ÁVO-s és az autó elindult velünk az éjszakában egy előttünk 
teljesen ismeretlen cél felé. Vácott kötöttünk ki. Egyenesen a fürdőbe tereltek 
bennünket, ahol a már készenlétben álló rab borbélyok minden szőrzetünktől 
megfosztottak. Darócba öltöztünk, felsorakoztunk és utána az intézet 
parancsnoka, Lehota százados rövid beszédet mondott, melynek lényege az volt, 
hogy mi mind fasiszta gyilkosok vagyunk, akik semmiféle kíméletet nem érdemelnek 
és akiknek még a bőrével sem kell elszámolniuk! Utána valamennyien a magánzárka 
osztályra kerültünk. Mivel az ország minden részéből Vácra szállították a 
politikai foglyokat, nagy számuk miatt az egyszemélyes zárkákba 3-5 főnyi rabot 
helyeztek el. Én negyedmagammal kerültem egy zárkába! 


Egyéniségünktől megfosztottak. Számok lettünk. Ha az őr megszólított, 
rabszámunkkal kellett jelentkeznünk. A sétára az udvar négy sarkában felállított 
géppisztolyos ávósok ügyeltek fel. Séta egyesével 5 méteres távközzel, mellre- 
hajtott fejjel, háton összefogott kezekkel. Séta közben, indokkal-indoktalanul 
sűrűn bokánrugdostak; a séta befejeztével 4-5 rabtársunkat mindig kirángattak a 
sorból. Ezek Mocsáry osztályvezető irodája előtt falhoz állítva várták sorsuk 
beteljesedését. Egyenként mentek be az irodába, ahol az erre a célra külön 
beállított pofozólegények kezébe kerültek, akik a tenyereiket nem kímélve, 
mindig alapos munkát végeztek. Kosztunk hihetetlenül szegényes volt, csak annyit 
kaptunk enni, hogy éhen ne haljunk. Már az első naptól kezdve meg voltunk 
félemlítve. A durva és embertelen bánásmód semmi jót nem ígért; ekkor még nem 
tudtam, hogy van ennél még sokkal rosszabb is, amivel rövidesen meg kell 
ismerkednem. Még jóformán össze se melegedtem a közös zárkában az új 
zárkatársaimmal, amikor az intézet parancsnoka elé állítottak kihallgatásra. Az 
eset így történt: 

"Az első fehérnemű váltásnál azt a kis fehér rongydarabot, amit zsebkendőnek 
hívtunk, nem kaptam vissza. Kikopogtam. Az őr kinyitja az ételbeadó ajtót: "Mit 
akar, miért zörög?" "Nem kaptam vissza a zsebkendőmet a mosodából" feleltem. A 
vele jött házimunkás, Széki Gábor, volt detektív közbeszólt: "Nem is adta le!" 
Erre én szerényen megjegyeztem: "Felügyelő úr, én nem hazudok" "Micsoda, még 
szemtelenkedik is" hördült fel az őr. "Holnap elővezettem kihallgatásra". Másnap 


Lehota az őrrel szemben tanúsított szemtelen és kihívó magatartásomért 30 nap 
fegyelmi büntetésre ítélt, 10 nap sötétzárka és 10 nap kemény fekhely 
szigorítással. Ilyen előzmények után kerültem először ismeretségbe a hírhedt 
váci "Doberdó"-val." 


A váci fegyház munkás osztályának épülete a hozzátartozó kápolnával együtt 
eredetileg kolostor volt. A kolostor kápolnája alatt voltak a kripták. Ezeket a 
kriptákat alakították át fegyelmi zárkákká. Az osztályvezetői irodán kívül, 12 
egyszemélyes fegyelmi zárka volt. Ezek közül az 1, 7 és 10-es számú sötétzárka. 
Nappali világítást csak a gazdasági udvar, illetve az ÁVO-s laktanya felőli 
oldalról kapott. 


Ezekben a zárkákban fűtés egyáltalán nem volt, csak az irodát és a folyosót 
fűtötték egy vaskályhával, hogy az őrszemélyzet ne fázzon. Addig míg mi vékony 
darócruhában csontig fáztunk, addig az őröket bélelt bundával és nemezcsizmával 
látták el. Mikor átvittek a fegyelmire, az osztályvezető egy sötétképű Csikós 
nevezetű ÁVO-s őrmester a maga 100 kg-on felüli súlyával gondoskodott rólunk. 
Átvette a fegyelmi lapomat a kísérő őrtől, engem pedig a falhoz állítottak. 
Miután az áttanulmányozta, úgy döntött, hogy a fegyelmit az egyes zárkában 
kezdem el. Rohadt fasiszta! adta ki a parancsot. Mentem, mint a vágóhídra terelt 
marha. A folyosó végén egy kis balfelőli beugróban kinyitott egy vastag 
vaslemezajtót és berugdalt a zárkába. Fordult a kulcs a zárban és engem pokoli 
sötétség vett körül. Alighogy a lépteik zaja elhalt, egy suttogó hang kérdi: Ki 
vagy? Kimondhatatlan örömmel vettem tudomásul, hogy nem vagyok egyedül. 
Zárkatársam Sz.L. középiskolai történelem és földrajz tanár suttogva ismertette 
a zárka rejtelmeit: szellőzőnyílás a jobb hátsó sarokban; kübli, a nagyon szűkre 
méretezett zárka közepén, cementlap, padlózat, séta nincs. Étkezéskiosztáskor az 
ajtót kinyitják és csajkába kimérik a kosztot és a zárkát azonnal bezárják. 
Ébresztő után küblizés zárkánként. A kiblit a folyosón a szennyvízgyűjtő 
főcsatornába kell kiönteni. A nyílás a folyosó közepén van a vasfedő korong 
leemelhető. Ebben az időben van a vizelés és a mosdás is a zárkában. A zárka 
levegője a rossz szellőztetési lehetőség miatt a nap előrehaladtával mind 
sűrűbbé és sűrűbbé vált, a lélegzés nehezebb lett. Ültünk a küblin egymás hátát 
támasztva, vagy egymás mellett a kövön a fal tövében. A kicsi zárka és a 
koromsötétben mozgási lehetőségre alig volt alkalom. Együttlétünk nem volt 
hosszú. Talán négy-öt nap lehetett, de ezalatt a pár nap alatt a fegyelmi zárkák 
lakói hihetetlen módon megszaporodtak. Április 4-én délelőtt szokatlan zajok 
szűrődtek be a zárkánkba. Több ember lépteinek kopogása, ajtónyitás, beszéd 
hangja ismétlődött 10-15 percenként. Nem tudtuk mire vélni a dolgot. Végre a mi 
zárkánk ajtaja is kitárult. Jöjjenek ki, szólt ránk egy parancsoláshoz szokott 
hang. Kiléptünk a folyosó félhomályába. Pillanatok teltek el, amíg szemünk 
megbarátkozott a világossággal. Népes, 8-10 főből álló teljes díszben pompázó 
tisztekből és civilekből összeállított bizottság előtt álltunk. A csoport tagjai 
közül csak Lehotát és az osztályvezetőt ismertem. Egy őrnagy vette át a szót: Mi 
volt a foglalkozásuk, s miután válaszunkat megkapta, megkérdezte: Tudják-e 
milyen nap van ma? Sz.L. a történelem tanár rögtön válaszolt: Hogyne, 
Magyarország felszabadításának évfordulója. Helyesen válaszolt, bólintott az 
őrnagy és bár önök súlyosan vétkeztek az intézet rendje és fegyelme ellen, ez a 
népi demokratikus kormány által kiküldött bizottság azért van itt, hogy a mai 
nagy ünnepünkön az önök fegyelmi büntetésére amnesztiát adjon. Jusson eszükbe 
mindig ez a nagy ünnep és a népi demokráciának önök iránt tanúsított jóindulata. 
kb. ez volt beszédének lényege, újra ránkcsukódott a zárka ajtaja. Suttogva, 
élénken tárgyaltuk a történteket és csak most ébredtünk rá, hogy miért tömték 
meg dugig a fegyelmit rabokkal, az elmúlt pár nap leforgása alatt. A Doberdó 
lakóinak számát április 4-én 80-100 főre becsültük fel. Még megettük az 
ebédünket, és délután zárkánként átvittek minket a magánzárka osztályra. 
Teljesen kiürült a fegyelmi osztály, de nem sokáig. A rendszer nem tűrte, hogy a 
kínzókamrák kihasználatlanul, üresen álljanak. 


Öt nap múlva újra a fegyelmin voltam egy újabb büntetéssel, ami testileg és 
idegileg is nagyon megviselt! Közel négy hónapig tartott, mivel Lehota az 
amnesztiával elengedett büntetésemet is hozzáadta! A "Doberdó"-t tökéletesen a 
második alkalommal ismertem meg. 


Április 7-én, vagy 8-án, tehát az április 4-én kapott amnesztiát követő 
harmadik, vagy negyedik napon, séta után kiálltam a sorból az osztályvezetői 
iroda elé, hogy Mocsárytól az osztályvezetőtől bakancsom kicserélését kérjem. A 
folyosóőr közölte, hogy az osztályvezető nincs itt, jöjjek holnap. A séta már 
véget ért és ahogy megyek fel a zárkába, a harmadik emeletre, velem szemben jött 
lefelé vitéz Dr. Tóth Béla, Szeged volt alpolgármestere, hóna alatt egy 
pokróccal. Láttam, hogy cserélni akar ő is, és odaszólok: "Nincs csere! Mocsáry 
nincs az irodában." Ő nem válaszolt, folytatta lefelé az útját. Mögöttem élesen 
megszólalt egy hang: "Álljanak meg!" Pillanatok múlva ott volt mellettünk, a 
civilben lévő ÁVO-s politikai tiszt. Szokásos "Mit beszélgettek?" kérdésére 
elmondtam a történteket, Béla mondta, hogy ő egy szót sem szólt. Fel sem 
mehettünk a zárkába, személyesen azonnal Lehota elé vezetett minket, és az 
intézet parancsnoka Bélát két heti, engem három havi fegyelmi büntetésre ítélt 
hozzáadván az amnesztiával elengedett büntetést is. Súlyosbításként harminc nap 
kemény fekhely, harminc nap sötétzárka és félkoszt, (kenyér). 


A kihallgatás után azonnal levittek a Doberdóra. Változatosság kedvéért ez 
alkalommal a kemény fekhellyel kezdtem. A zárkám ablaka a kápolna udvarára 
nyílott, azonban csak nagyon gyér világítás szűrődött be az ablak előtt lévő 
rácsozaton keresztül, mivel az ablak a föld szintje alatt volt, a rács pedig az 
udvar szintjén. Dohos levegő, nedves falak, egy fapriccs lett harminc napig 
lakásom Az áprilisi éjszakák hidegek voltak, csak a folyosót fűtötték az őrök 
részére. Igen sokat szenvedtem a hideg miatt. Étkezésünk a zárkán kívül, a 
folyosón történt, fal mellé fordulva, a bakancs orra a falhoz nyomva. Nem éppen 
kellemes étkezési mód. Ebben a zárkában két említésre méltó dolog történt. A 
világítórácson keresztül egy kis verébfióka esett be. Az anyja szorgalmasan 
hozta az eledelt a fiókának és így etette. Kedves szórakozás volt részemre 
figyelni az anyai szeretet ezen megnyilvánulását. Sajnos csak rövid ideig 
figyelhettem, mert a folyosóőr egy zárka nyitásakor észrevette, kiszedte, 
kivitte a fegyelmi folyosójára, és ráuszította a kutyáját, amely halálra 
hajszolta a szerencsétlen madarat. Néhány nap múlva a szemben lévő zárkának is 
akadt lakója. Megjegyezni kívánom, hogy a zárkák közötti folyosó itt igen 
összeszűkült, ez lévén az utolsó két zárka, mely a gazdasági udvar és a kápolna 
udvara közötti feljáró alatt volt. Ide csukták be Papp Jóskát, akit a kórházban 
nyílt TB-vel kezeltek, már amennyire a "koreai hős orvos" (Dr. Ádám, ÁVH 
orvosőrnagy, a Koreába küldött magyar katonai kórház parancsnoka), kezelte. Egy 
kést találtak nála. A déli étkezésnél volt első találkozásunk. Én már a folyosón 
álltam a fal mellett, mikor az ő zárkáját kinyitották. Hihetetlen bűz áradt ki a 
zárkából. Szerencsétlen rabtársunk köpte ki rothadó tüdejét, ez okozta a 
rettenetes szagot. Jóska egy óvatlan pillanatban felém fordulva súgta: "Megölöm 
őket!" A rettenetes szag miatt a hideg kosztot sem tudtam megenni. Több napon 
keresztül ebben a környezetben kellett a napi ételemet elfogyasztanom. 

Itt történt még velem, hogy a fenekemen egy óriási furunkulus keletkezett, mely 
pár nap múlva erős lázat okozott. Orvoshoz kellett mennem. Az őr a fegyelmi 
osztályt és a munkás osztályt összekötő folyosón keresztül vitt fel a sötét 
lépcsőn, dr. Papp Tibor raborvos rendelőjébe, mely a munkás osztály emeleti 
részén volt. Mikor a folyosón a fal mellett a lépcső felé haladtam, hátulról jól 
farba rúgtak. "Büdös fasiszta, nem látsz!" "össze akarod taposni a 
sündisznómat?" A földszint osztályvezetője, egy őrmester erősítette rajtam a 
lábizmait. Az engem vezető őr odasúgta neki: "Ennek egy nagy kelés van a 
fenekén!" Feküdtem Papp Tibor rendelőjében, a műtőasztalnak nevezett valamin, 
amikor feljött az ÁVO-s őrmester. Odaállt a fejem elé, két kezébe fogta a 
fejemet és kérdezte: "Mi voltál?" Mikor megtudta, hogy alezredes voltam, a 
fejemet oda-oda ütögette a műtőasztalhoz, közben csak úgy a szájából a 
szitkozódás és gyalázkodás. 


A sötétzárka korszak minden különösebb incidens nélkül telt el. Ez a folyosó 
másik végében, egy beszögellő sarokban volt, alig tudtam érintkezni itt a 
sorstársaimmal. Séta természetesen itt sem volt. Végre július közepe táján sor 
került az első sétámra is a Doberdón. Természetesen őrzőink gondoskodtak arról, 
hogy a séta semmi üdítő hatással ne legyen ránk. Ekkor már jó meleg volt és a 
nap pokolian tűzött. Nekünk a déli órákban, darócba öltözve, díszlépésben 
kellett végig izzadni húszperces sétaidőt, hogy tovább kínozzanak, még sokszor 
meg is hosszabbították. 


Augusztus első napjaiban az osztályvezetői iroda melletti zárkámba, közvetlenül 
a déli étkezés kiosztása előtti órákban, dulakodás és ordítás, jajgatás hangjai 
szűrődtek be. Mikor az ebéd kiosztásánál a zárkából kiengedtek, a folyosón egy 
kényszerzubbonyba öltöztetett rabtársamat pillantottam meg, akinek a feje 
teljesen össze volt verve, nem lehetett felismerni. A kondérnál azonban közelebb 
jutottam hozzá és a félholtra vert emberben Árbóc János csendőrezredest ismertem 
fel, akivel még a Gyűjtőfogházban voltam együtt. A későbbiek folyamán sikerült 
vele pár szót váltanom és megtudtam, hogy Ugrai Gábor csendőrőrnaggyal együtt az 
Andrássy út 60-ba vitték kihallgatásra, a kommunista ügyekben végrehajtott 
nyomozások ügyében. Ott verték össze. Gábor már vissza sem jött, további sorsa 
ismeretlen. Jánost pedig a fegyelmi osztályon tartották mindaddig, míg tűrhető 
emberi formája nem lett! 


Már augusztus vége felé járt, mire a fegyelmi büntetésem végére értem, így 
visszakerültem a magánzárka osztályra. Ez az osztály a III. emeleten volt, 
szerencsémre Tóth Miklós folyamőr-hadnaggyal kerültem egy zárkába, aki fiatal 
tiszttársam lévén teljes biztosítékot nyújtott arra, hogy mindenről nyíltan 
beszélgethettünk. Itt ismerkedtünk meg a fonalmegmunkálással is. Sajnos erről 
nem sokat tudok írni, mert a mi szerepünk csak annyi volt, hogy a kápolnában 
berendezett központban egy délelőtt folyamán megtanítottak minket a takács- 
csomóra, megmutatták, hogyan kell megbontani a zoknikat és harisnyákat, 
amelyekről a fonalat az orsókra kellett rátekercselni egy rokkához hasonlatos 
egyszerű gép segítségével. A félnapos betanítás után másnap mi is megkaptuk a 
magunk ördögmotolláját, mely nagyon jó volt arra, hogy az időt ébresztőtől 
takarodóig kitöltse. Kétféle munkát végeztünk. A harisnyák bontásából eredő 
fonalat orsóztuk, vagy csévékről tekercseltük orsókra a fonalat. Reggelenként a 
házimunkások láttak el bennünket anyaggal és az őszinteség kedvéért meg kell 
jegyeznem, hogy mi rabok ezt a munkát szívesen is végeztük, mert ezzel is időnk 
gyorsabban múlt. A vastagabb harisnyafejekből jó meleg papucsokat csináltunk 
magunknak, ami kitűnő szolgálatot tett a hideg idő beálltával." 


L.R. volt rabtársunk leveléből: 

"1950 Húsvét előtt hozták meg ügyünkben a másodfokú ítéletet. A 
halálraítélteket, Dózsa Attilát és öt társát nem terjesztették fel kegyelemre és 
Nagypéntek napján kivégezték őket. Májusban megkezdték a súlyos ítéleteket 
kapott rabok elszállítását Vácra. Mindannyian a magánzárka osztályon kerültünk 
elhelyezésre, ahol a poloskák tömegétől nem tudtunk még aludni sem. Durva 
bánásmód, állandó kiabálás és ütlegelés az őrök részéről, fegyelmik "Doberdó", 
vasalás és sötétzárka, ezek voltak napirenden. A sétán díszlépésben, lehajtott 
fejjel hátul összekulcsolt kézzel kellett menetelnünk. A mi sétánkat, ami nem 
volt hosszabb, mint húsz perc, egy hosszabb séta követte, amin a Rajk ügyben 
elítéltek vettek részt, ők még mindig civilben. Később őket is beöltöztették 
rabruhába. 


A magánzárkán elsősorban a "margitisták" (Margit körúton elítélt, hűtlenségieket 
hívták így) Magyar Közösségiek, háborús bűntettel elítéltek voltak, néhány 
rajkista és egy-két lebukott ÁVH-s egészítették ki a létszámot." 


Egy másik rabtársunk visszaemlékezéséből: ..."1950-ben a fegyelmin voltam, ahol 
két bajtársam öngyilkos lett, mert nem bírták már ki az állandó bántalmazást és 
a politikai tisztek végnélküli kihallgatásait." 

Kővágó József, Budapest volt polgármestere sem kerülte el Lehota őrnagy 
intézetét" 


",..A fegyelmi osztály a váci börtönben egy Mária Terézia korabeli alagsorban 
volt elhelyezve. Mi rabok ezt a helyet Doberdónak neveztük el, mert itt is annyi 
rab hullott el, mint amennyi katona az első világháború idején Doberdónál. Az 
érkezéskor mindenkit elvertek. Ez azután naponként megismétlődött. Aki a 
legmagasabb állást töltötte be a múltban, azt verték a legtöbbet. Eszterházy 
herceg, akit a Mindszenty ügyben ítéltek el, kapta a legtöbb verést, mert minden 
őr ki akarta próbálni, hogy milyen egy herceget verni. 


Fegyelmin mindenki magánzárkába került. Itt takaró nem volt. A zárkák egy 


részének egyik falát hatalmas üvegablakok képezték, melyeknek egy része be volt 
törve. Tél idején az udvarról gyakran havat fújt be a szél a zárkánkba. Fűtés 
csak az őrök részére volt a folyosón. Vacogó fogakkal, éhesen és összetörve 
vártuk a napok múlását! Egyik volt rabtársunknak Rubetzkynek valami 
nézeteltérése támadt az egyik őrrel. Azt a büntetést kapta, hogy meztelenül 
kellett órák hosszat állnia a hideg zárkában. Tüdőgyulladást kapott és pár hét 
múlva meghalt. Hozzátartozóit csak három év múlva értesítették haláláról..." 


A Fő utcai ÁVH Központból Vácra szállított bajtársunk dr. Cs.Z. így emlékszik 
vissza: ..."Ide Vácra érkeztünk meg és most az öröm, hogy nem megvetett 
őrizetesek, de teljes jogú rabok vagyunk, valamint az a lehetőség, hogy 
számtalan halottnak hitt baráttal találkozhattunk, hogy sokaknak hírt adhattunk 
szeretteikről, ez az öröm elfeledtette velünk a bennünket fogadó 
börtönparancsnok, Lehota ÁVH-s őrnagy (előléptették) fenyegető szavait: "Maguk 
örökre eljátszották a jogot, hogy a szabad társadalomban éljenek. Maguk itt 
ebben a börtönben fognak elpusztulni. Többé már semmire nincs szükségük, mert 
ezeken a kapukon soha nem teszik ki már a lábukat. Ha pedig rebelliskednek, 
kékült el az őszintén érzett dühtől, akkor megvannak az eszközeink, hogy magukat 
engedelmességre neveljük" 


Lehajtott fejjel mosolyogtunk befelé, mert nem hittünk abban, hogy az eddig 
viselt szenvedéseinknél nagyobb is jöhet még. Akkor nem tudtunk arról, hogy a 
rabkórház alagsorában cellák vannak, melyek küszöbén a halál vár. Nem sejtettük, 
hogy éjszakákon át csónakok surrannak át a Dunán a szemközti Szentendrei 
szigetre s a sáros ásókkal visszatérő őrök bűzlenek a pálinkától. Nem mertünk 
arra gondolni, hogy a sétaudvar sarkán földbehúzott ablakok a pincékbe nyílnak, 
melyeknek falán víz gyöngyözik, s melyekben hónapokat lehet eltölteni a 
csontfagyasztó télben is. Ki hitte volna, hogy esztendők múltán csontvázak 
kerülnek elő egy csatornaépítésnél a virágágyak alól és a hosszú hajakba akadó 
ásók tanúskodnak amellett, hogy ezeknek a celláknak női lakói is voltak. 


Az új körülmények között, melyek kedvezni látszottak fizikai életünknek, az első 
hetekben elfeledkeztünk az emberiség problémáiról. Nem, nem vétettünk ellene, de 
betöltötte lényünket a reggelenként mindenkinek egyenlően elosztott kenyér, 
megbűvöltek bennünket a megtöltött csajkák, a puhának tűnő szalmazsákok. De az 
egyre gyakrabban elcsattanó pofonok, a semmiért kapott rúgások meggyőztek 
bennünket arról, hogy a börtönparancsnok első fenyegetése nem volt üres szó. Az 
őrség minden alkalmat felhasznált arra, hogy belénk kössön. Nem volt séta, hogy 
egymással való beszélgetés ürügyén ne szólítottak volna néhányunkat be az 
osztály, vezetői irodába. Senki nem tudott kielégítően állni, ki- és belépni, 
válaszolni ahhoz hogy kék foltok nélkül távozzék. A munkást megverték azért, 
mert elárulta a munkásosztályt, az értelmiséget, mert értelmiségi volt, a 
párttag azért kapott nagyobb büntetéseket, mert csak későn lépett be a pártba, 
mi azért, mert nem léptünk be. Veszélyes volt szemüveget viselni, mert 
miniszternek tartották az embert, a lúdtalpbetét burzsoá eszköznek bizonyult, és 
aki az elfogyott küblipapír pótlását kérte, a népi demokráciának pazarlásért 
vagy a megdöntéséért kapta a verést. 


A börtönhöz beosztott ÁVO-s vezetők, nyomozók, az őrség állandóan a zárkák előtt 
hallgatóztak, új összeesküvések feltárásával kívánván érdemeket szerezni a maguk 
számára. Megtanultuk, hogy ügyeljünk minden kiejtett szavunkra, az emberi 
ostobaság elleni küzdelem azonban felfedte előttünk, hogy kár minden 
igyekezetünkért. Pisztonról beszélve, pisztolyért vontak felelősségre bennünket. 
Dzsingisz kán élettörténetének egy zárkabeli elmesélője majd az életével 
fizetett azért, mert nem tudta bevallani az angol kémnek minősített Dzsingisz 
kán valódi nevét. A legnagyobb bűnnek azonban a nevetés számított. A 
szenvedésnek is van humora, s mi fiatalok voltunk, nem törtek meg bennünket és 
gyakorta elkövettük a nevetés bűnét. Ilyenkor csikordult a kulcs a zárban és 
hallottuk a sztereotip kérdést: 

Miért nevet? Van kedve nevetni? Majd elveszem a kedvét! 


És aki már "fúrt kutat", vagyis keringett a földretámasztott mutatóujja körül a 
szédülésig, aki ismeri, mi a "papírfújás", amikor egy füzetlapot lehelettel 
végig kell hajtani többször a folyosón, vagy aki ült vasbakötve, az tudja, hogy 


ideig-óráig valóban "arcára lehet fagyasztani a mosolyt" az embernek! 

Ezeknek az úgynevezett fegyelmi büntetéseknek is megvoltak a játékszabályai. Míg 
Bodó elvtárs egyetlen pofonja örökké süketté tehetett egy embert, míg Flórián 
alhadnagy elvtárs csizmával táncolhatott egy rabtársunk gégéjén, mindaddig, míg 
a szerencsétlennek elszakadtak a hangszálai, addig az intézményes kínzás orvosi 
előírással, segédlettel és parancsnoki közreműködéssel történt. A középkori 
inkvizíciós kínzást is meghaladó fenyítés, a vasalás. 


Szitkok kíséretében földre ültetnek, lábadat keresztbe teszed és bokában 
összekulcsolják. Azután a kezed következik. Két őr térdel a hátadra, hogy 
kezedet az ellenkező lábfejedhez kényszerítsék, s a harmadik meghúzhassa a 
láncot, úgy hogy beleszántson a húsodba. A fejed a térded közé szorul, a combod 
a karodban, hátadon minden in pattanásig feszül és csak kapkodva kapsz 
lélegzetet. Érzed, hogy kézfejed nőttön-nő, a vér lüktet benne és ha merész 
vagy, hogy felemeled a fejed, már feketének látod az ujjaidat. A karodba kell 
harapnod, hogy ne ordíts a fájdalomtól, melletted már nyöszörög, sír valaki. 
Lesz majd idő, hogy nem emlékszel semmire, azután hidegvíz csorog rajtad, 
felrángatnak az előbbi helyzetbe és folytatod. 


Ha nincs szerencséd két őr megragad, felemel, majd földre ejt, s azt kívánod bár 
a láncok szakítanák már le kézfejed. Azután elájulsz. 


Új őr jön, meglazítja a láncot, s ha nem tudnád, hogy másodperceken belül az 
erekbe visszatörekvő vér megsokszorozza a kínjaidat, megköszönnéd neki. Így 
imádkozol, ordítasz, vagy tűrsz és számítod az időt, hogy meddig tart még? Majd 
mikor letelik a két-három, vagy hat óra és leszedik a láncokat és ott fetrengsz 
a földön, felállni nem tudván, hallgatva az őrség röhejét a hernyóként mászó 
rabok felett, majd akkor örülsz, hogy csak két órát kaptál. volt, aki nyolc órát 
ült kurtavasban jajszó nélkül. Volt, ki az egyszeri hatórás kurtavas után örökre 
nyomorék lett, ma is bénán húzza maga után a lábát, emlékeztetve Rákosiék 
börtönvilágára. 


És új napok, új kurtavasak, rúgások, sötétzárkák következnek, semmi hír 
szeretteinkről, se újság a világról nincs, számolgatjuk a napokat, a 
halottainkat, a megtébolyodottakat és azokat akik rabéletükre árulókká váltak. 
De hittünk abban, hogy szabad emberek soha nem válhatnak árulókká! 


k k 0 


1955 nyarán váratlanul, de annál megdöbbentőbb átalakuláson ment keresztül a 
fegyház. Felsőbb intézkedésre az ÁVH-s laktanya felé eső összes cellaablak elé 
egy bádogfalat emeltek, amelyet két oldalról is lezártak és csak felül hagytak 
egy körülbelül 30-40 cm széles nyílást. Az épület udvara felé eső része ezekkel 
a bádogborításokkal úgy nézett ki, mintha vakok számára emelték volna az 
épületet. 





Vasalás 


TOLLAS TIBOR: 
KURTAVAS 


Bordád szorító börtönében 
Kihagy a szív, a vér megáll. 
Karikák gyűrűznek sötéten 
S ölelne zsibbasztó halál, 


De jaj ha moccansz a vas mélyen 
Húsodba mar, s ordít a száj. 

S mint sunyi holló hunyorogva 
Ha halódó szemébe néz, 

Figyel az őr a vert rabokra, 


De jaj a vas. a lánc kevés 

Szemek villámja megmarkolja, 

Már ő rab és lesüti szemét. 

Ki tegnap még Krisztust gyaláztad, 
Mint oldalán a bal lator, 


Nevét most veled zúgják százak 
S hirtelen megcsuklik a sor, 
Enyhül a kín, a vér nem lázad, 
Sebzett keze föléd hajol. 


Magában a zárkában, nyáron, fényes nappal is olyan sötét volt, hogy a 
villanyégőknek mindig égniök kellett. 


Ezek a zárkák a dolgozó osztály zárkái voltak és a zárkák létszáma 10-12 fő 
volt. Miután a felső kis nyíláson még a minimális levegő sem tudott a zárkába 
beáramlani, a rabok szinte egymást váltva álltak az ablak előtt s mint a hal a 
levegő után, úgy tartották a szájukat a felső nyílás irányába. Nyáron a 
levegőtlenség sokszor annyira elviselhetetlen volt, hogy emberségesebb őrök 
kinyitották 15-20 percre a zárka ajtaját, hogy a levegő kicsit átjárja a cellát. 
Azzal indokolták a bebádogozást, hogy a rabok lelátnak az ÁVH-s őrség 
laktanyájába és láthatják, hogy mikor van őrségváltás, vagy kiket hoznak- 
visznek. S miután ez mind ÁVH-s titoknak számított, a szó szoros értelmében 
szinte befalaztak többszáz rabot a zárkájukba. Ekkor írta egyik bajtársunk, 
Tollas Tibor e híres versét: 


TOLLAS TIBOR: 
BEBÁDOGOZTAK MINDEN ABLAKOT... 


Az életből csak ennyi fény maradt, 
Csillagos ég, tenyérnyi napsugár . 

Ezt vártuk nap-nap, homályos falak 
Üregéből esténként-délután. 

S elvették ezt is, a tenyérnyi napot, 
Bebádogoztak minden ablakot. 


Négy méter föld rejti a pincét, 
Hol vasba verve ül a sor. 

Föl nem szivárog soha innét 

A fuldoklás, csukló sikoly. 
Csak az tudhatja, aki itt él 
Mit rejt a nyári föld alól. 


A kövön ülsz, lábod felhúzva, 
Bokádhoz láncolják kezed. 

Mint régen rabszolgák a gúzsba" 
Csak számolod a perceket. 
Századok telnek s kezded újra 
Csontodig váj a vasperec. 


Tágult szemekkel kék tengerét 

látom Nápolynak, s fénylő partjai felett 
Még vár a Vezúv, pipál és a tájon 
Barnára lesült boldog emberek... 
Látjátok? Éjben élünk, mint vakok. 
Bebádogoztak minden ablakot. 


Tízen fekszünk egy fullasztó szűk lyukba" 
A szánk kapkodja be a levegőt, 

Mint partra vetett halak kopoltyúja 
Tátogunk némán s érzed, nincs erőd 

Szívod az étel és ürülék szagot, 
Bebádogoztak minden ablakot. 


Az Alpeseknek fenyves illatából 

Míg csokrot küld a hős nyugati szél 
És lelket Öblít fenn a tiszta távol 
S mosolygó hegyek hószaga kísér. 
Itt tegnap társam tüdőbajt kapott, 
Bebádogoztak minden ablakot 


Csendet hasít a sétahajó kürtje. 

A falon sikló leánykacagás 

Nem visszhangzik már zengőn a fülünkbe 
S az ezersípú nyár már nem orgonáz. 


Süket a cellánk, minden hang halott, 
Bebádogoztak minden ablakot. 


Tűi Barcelona kertjein szitálva 

Egy barna asszony meleg hangja búg 
És alkonyatba pendül a gitárja, 

Hol táncolóktól tarka még az út; 

S fülünkbe folynak az álmos napok... 
Bebádogoztak minden ablakot. 


Tapintanánk a bársonyos egekbe, 
ujjunk begyéből kiserken a vér. 

Mint koporsóba, be vagyunk szegezve, 
Csak daróc szűr, vagy poloska ha ér. 
Simogatnánk a sugaras napot 

S bebádogoztak minden ablakot. 


Londonban bál van, sima termén siklik 
A sok selyembe öltözött leány. 

Puha hajuknak hamvassága izzik! 

Lágy bútoroknak tükrös hajlatán. 


S bebádogoztak minden ablakot. 


Nyelvünket mosta friss tavasz zamatja. 
Most nyögve nyeljük nyirkos kortyait 
Az alvadt bűznek, hol minden falatra 
Émelygő gyomrod felfordulna itt. 

De nyeljük le a végső falatot, 
Bebádogoztak minden ablakot. 


Az éhség marta testünket telt álom lakatja 

jól és ínyenc ételek ízét kínálja Párizs 
szinte látom, hogy kúszik el a neonfény felett 
A Néma Rém s nem lesz több hajnalod... 
Bebádogoztak minden ablakot! 


A rádiók csak üvöltsék rekedten 

A szabadságot s az ember jogát. 
Itt érzi csak befalazott testem 

A milliókkal Moszkva ostorát. 

S Váctól Pekingig zúgják a rabok: 
Ha nem vigyáztok, az egész világon 
Bebádogoznak minden ablakot! 


HM. KATONAI POLITIKAI OSZTÁLYA (Katpol.) 


1945 tavaszán a Vörös Hadsereg elhárító osztályának néhány tagja Magyarországra 
érkezett, hogy felsőbb utasítás alapján megkezdjék a Demokratikus Hadsereg 
(néphadsereg) elhárító osztályának megszervezését. A különleges "Tanácsadó 
Bizottság" vezetője egy Tarasov vagy Takasov nevű szovjet ezredes azonnal 
felvette a kapcsolatot Pálffy-Österreicher György ezredessel, aki a Kommunista 
Párt részéről volt a Honvédelmi Minisztériumba vezényelve. Pálffy régi vezérkari 
tiszt volt, akit 1941-ben zsidószármazású felesége miatt nyugdíjaztak. 1944-ben 
csatlakozott az illegális kommunista párthoz, 1945-ben már a Párt megbízásából, 
mint kisgazdapárti jelentkezett a debreceni ideiglenes kormánynál. Hamarosan 
leleplezték (Kővágó József) és utána mint kommunista szolgálta tovább a 
rendszert egészen 1950 tavaszáig, amikor Rákosi őt is bitófára juttatta. 


Pálffy, a megszálló erők segítségével megkezdte a Katonapolitikai Osztály 
felállítását. Az új szervezet először a Nádor utca 2. szám alatt ütötte fel a 
főhadiszállását, de ez hamarosan szűknek bizonyult és 1946-ban átköltöztek a 


Bartók Béla úti Hadik laktanyába, melyet természetesen átkereszteltek Zalka Máté 
laktanyának a spanyol polgárháború egyik kommunista vezetőjéről. 1946-ban 
kezdték el és 1947 végén fejezték be. A négyemeletes épület azonban hamarosan 
szűknek bizonyult és ezért főleg a zárkák számának emelésére, egyszerűen 
elkobozták és cellákká alakították át a szomszédos két épület pincéit is. Így 
sikerült mintegy 250-300 rabot elhelyezni. 


A Katpol. személyzetét először a volt hadsereg tisztjeiből toborozták. Sokan, 
akiket oda beosztottak hamarosan rájöttek, hogy a Katpol. nem más, mint a 
kommunista párt egyik intézménye. A Katpol. legelső feladatai közé tartozott, 
hogy levizsgálják a régi tisztek és tiszthelyettesek múltját és hogy kik 
alkalmasak arra, hogy tagjai legyenek az új hadseregnek. "Munkájuk eredményeként 
1946 nyarára az ellenséges elemek nagy részét eltávolították a hadseregből!" 
írja Kis András: Magyar Közösségtől a Földalatti Fővezérségig c. könyvében (131 
oldal), Zrínyi könyvkiadó 1969. Budapest. 


"Az említett eredmények hatására Pálffy György a Honvédelmi Minisztérium 
Katonapolitikai Osztály vezetése mellett a Határőrség parancsnoka is lett. 
Sólyom László átvétele a rendőrségtől, Illy Gusztáv jogkörének növekedése, 1946 
tavaszán a hadseregben, a szocialista és a velük szemben álló erők egyensúly 
helyzetének kialakításához vezetett. Kezdtek megérni a demokratikus erők 
ellentámadásának feltételei a hadseregben. A Kisgazdapárt 1946 májusáig nem 
észlelte e jelenségeket, írja Kis András. 


Hogy mennyire pontos tervek alapján dolgoztak és, hogy a Kisgazdapárt, amely a 
Honvédelmi Minisztériumot hivatalosan vezette, milyen naivan besétált a 
kommunisták csapdájába, arra jellemző hogy 1946 júniusában a SZEB (Szövetséges 
Ellenőrző Bizottság, elnöke: Vorosilov marsall) döntésére leszerelték a 
hadsereget, sőt a megengedett 20.000 főt is gazdasági okokból túlzottnak 
találták. Ugyanakkor a határőrség létszámát 1946 márciusában 5.000-ről 10.000-re 
emelték és a kerületi határportyázó századokat megszüntették és megint a SZEB 
engedélyével 14 új határvadász zászlóaljat állítottak fel. E zászlóaljak élére a 
Katpol. által kiválogatott parancsnokokat neveztek ki, szinte minden egyes 
zászlóaljhoz olyan nevelőtiszt került, aki tagja volt a partizánszövetségnek; a 
hadosztályok legaktívabb kommunistáit átirányították e zászlóaljakhoz. E 14 
határvadász zászlóalj irányítására megszervezték a határőrparancsnokságot, 
melynek élére Pálffyt nevezték ki. Ezzel a hadsereg fele kommunista vezetés alá 
került. A Honvédelmi Minisztériumban pedig két kommunista tábornok, Sólyom 
László és Illy Gusztáv került fontos beosztásba. "A reakciós erők ezzel 
veszítették el a hadsereg megnyeréséért folyó harcot." (Kis András könyvéből, 
131. oldal). 


Pálffy, Sólyom és Illy mellett még kilenc másik volt vk. tiszt és számos volt 
tábornok és törzstiszt szolgálta a hadsereget. 


1946 nyarán Pálffy, régi neveléséhez híven hű maradt a kommunista párthoz és az 
utolsó pillanatig hűen ki is szolgálta. 1951 őszén, 8 más tábornokkal együtt, 
mint kémeket, mint hazaárulókat, mint a Párt ellenségeit kivégezték! 

1946-ban, Tombor Jenő, majd halála után Bartha Albert lett a honvédelmi 
miniszter. Mindketten Kisgazdapártiak. A hadseregnél azonban már a kommunisták 
uralkodtak és Tombor-Bartha csak nevek voltak, címmel, minden hatalom és 
befolyás nélkül. Jellemző erre, hogy Bartha 1947 elején a Katpolon vizsgálatot 
akart tartani, de Pálffy megtiltotta, hogy a honvédelmi miniszter a Katpolra 
betegye a lábát. Közben Pálffy is nagytakarítást végzett a Katpolon. A régi 
tiszteket nemcsak hogy elbocsájtották, hanem legnagyobb részét valamilyen 
népellenes, vagy háborús bűntett címén le is tartóztatták. A szovjet tanácsadók 
akkor már nemcsak hogy tanácsot adtak, hanem átvették a Katpol offenzív 
osztályának vezetését is. Katpolos ügynökök tűntek fel Ausztriában, 
Nyugatnémetországban és igyekeztek beépülni a különböző emigráns szerveretekbe. 
1949 februárjában Marinkai nevű ügynökük segítségével elrabolták Bécsből Dózsa 
Attilát és Fehérváry Istvánt, majd pár hónappal később egy másik ügynökük Demi 
Gerő Sándor (volt Ludovikás tiszt) tervei alapján két Katpolos ügynök 
meggyilkolta Innsbruck mellett Kovách Attilát, aki vezető szerepet töltött be a 
magyar ellenállás szervezésében. 


De az orosz befolyás eredményeképpen változott a Katpolon a letartóztatás és 
kihallgatás módszere is. 1948 nyarán már suttogtak országszerte a Katpol 
pincéiben és a kihallgatások folyamán történt brutalitásokról, 
embertelenségekről. A soproni vagy a szombathelyi "Bagolyvár" pincéiben 
végbement kínzások, agyonverések nem különböztek a pesti Központ nyomozóinak és 
őreinek szadizmusától. Az őrséget kizárólag pártkáderekből toborozták, rövid 
kiképzés után, mint hivatásos altisztek kerültek a Katpolra beosztásba. A 
nyomozók legtöbbje szintén kommunista volt, vagy a Párt által a Katpolra 
vezényelt megbízhatónak ítélt katonák voltak. 


Két fő csoportra osztották fel a Katpolt. A defenzív osztály Berkesy András, 
őrnagy vezetése alatt állott (volt hadapródőrmester, s falusi tanító 
Szombathelyről) az offenzív osztály pedig Szörényi alezredes vezetésével 
szigorúan követte a szovjet elvtársak irányítását. Szörényi munkaszolgálatos 
volt, 1943-ban átszökött a Vörös Hadsereghez és 1946-ban mint szovjet kapitány 
tért vissza. Beosztási helye a Katpol és az Ausztriát megszálló szovjet hadsereg 
Baden b. Wien-i főhadiszállása volt. 1950 táján az ÁVH felszámolta a Katpolt, 
Szörényi eltűnt és neve azóta soha nem fordult elő. Egyesek szerint "disszidált" 
és más néven az USA-ban él, mások szerint túl sokat tudott és Szibériában kötött 
ki. 


Pálffy minden elővigyázatossága ellenére nem tudta elkerülni, hogy a Katpol 
vezetésében ne következzenek be olyan események, amelyeket később ellene 
használtak ki. 


Kruchina Viktor ezredesi rangban a Katpolon teljesített szolgálatot, beosztása 
adminisztratív volt. Mikor látta, hogy mi megy végbe a Katpol pincéiben, kerülő 
úton tudomására hozta Bartha Albertnak, a kisgazdapárti honvédelmi miniszternek. 
Bartha megpróbálkozott a Katpolon vizsgálatot tartani, de Pálffy egyszerűen 
megtiltotta "főnökének", hogy betegye a lábát a katonai elhárítókhoz. 
Természetesen Kruchina kegyvesztett lett, tudta, hogy lefogják és ezért 
menekülni volt kénytelen. Pár esztendeje, hogy Londonban meghalt. 


Barta Dezső szintén a Katpolon teljesített szolgálatot, mint százados, így sokat 
látott, tudott. Hogy mikor és milyen úton került kapcsolatba nyugati körökkel 
nem tudjuk, tény, hogy Barta pontosan informálta a "másik" oldalt a Katpol 
terveiről. Sokáig nehéz két oldalt szolgálni, a Katpolosok rájöttek, így 
menekülni volt kénytelen. Országos körözést adtak ki ellene! Egy ideig Tóth 
Miklós konzulnál (Bécsben) bújt meg, aki 1945-46 között hazahozatali 
kormánybiztos volt. Barta sikerrel lépett meg, de Tóth Miklóst a Katpol lefogta. 
1950-ben a Margit körúton a Katonai Bíróság halálra ítélte és kivégezte. 


Czebe Jenő vk. alezredes, a Honvédelmi Minisztérium mozgósítási osztályának volt 
főnöke. Öccse szintén alezredes, aki valamilyen jelentéktelen beosztásban volt 
ugyancsak a HM-ben. Czebe kezén futottak keresztül nemcsak a HM, hanem igen 
fontos és titkos katonai tervek is. Hogy Czebe valóban valamelyik nyugati 
hatalomnak dolgozott-e nem tudni, tény, hogy 1949 januárjában lefogták kémkedés 
címén és a Katpolon külön "elbánásban" részesítették. Mégis, egy alkalommal 
amint kihallgatásról levezették, az őrség magasföldszinti ablakából, egy tucat 
őr szemeláttára kiugrott és elkezdett rohanni a Gellérthegy irányába. A 
koradélelőtti órákban ár komoly forgalom uralkodott a Bartók Béla úton és a 
járókelők pánikszerűen kerestek menekülést, amikor a Czebe után rohanó Katpolos 
őrök géppisztolysorozatai a fejük felett csapkodtak. Az életéért folyó versenyt 
Czebe a Gellért szálló közelében vesztette el, ahol is végre elfogták. A 
járókelők sietve húzódtak félre, amikor két Katpolos megragadva Czebe lábait 
elkezdték a földön vonszolni. Nemsokára egy teherautó érkezett a helyszínre és 
arra dobták fel és vitték vissza a Katpolra. Annak ellenére, hogy az egész 
üldözést százak nézték végig, az eset hamar elterjedt Budapesten, de soha 
semmilyen újság nem közölte. Később kivégezték. 


Természetesen Rákosiék nem nézték jó szemmel, hogy Pálffy befolyása a 
hadseregben, a határőrségben egyedülálló hatalmat biztosított számára. Amikor 
Moszkvában elhatározták, hogy Rajkot ültetik a tisztogatási akció folyamán a 


vádlottak padjára, nem kellett sokat keresniök, hogy ki legyen a katonai 
"összeesküvés" vezetője. 


1948 végén leváltották a Katpol. éléről előzőleg helyettesét Földi tábornokot 
fogták le és kezdték meg kihallgatását Pálffy ellen. Földi szintén régi tiszt 
volt és 1945 után belépett a Kommunista Pártba és hamarosan ezredesi, majd 
tábornoki rangot kapott. 


Miután Pálffy, mint a határőrség parancsnoka és a HM helyettese, úgyis el volt 
foglalva más ügyekkel, Földi kezében futott össze a Katpol ügyeinek vezetése. 
Hosszú hónapokat, majd éveket töltött a KGB Vilma királynő úti és a Baden b. 
Wien-i börtöneiben, míg végül őt is odacsapták az "áruló, összeesküvő, kémkedő" 
nyolc tábornok ügyéhez és 1951-ben a Conti utcában kivégezték. 


Pálffy után a szovjet választása Révész Géza altábornagyra a spanyol 
szabadságharc "hősére" esett, aki a két világháború között Moszkvában élt és 
tagja volt a Vörös Hadseregnek. Mint szovjet őrnagy harcolt a háborúban és utána 
egy ideig különböző párt és katonai feladatokkal bízták meg. Miután a háborúban 
kapcsolatban állt a katonai elhárítókkal, megbízhatóbb és kiválóbb elvtársat nem 
találhattak volna a Katpol élére. 


A Katpol életében is új lehetőségek nyíltak, amikor Farkas Mihály mint 
vezérezredes átvette a HM vezetését és ezzel megkezdődött a hadsereg teljes 
kommunista átszervezése. A régi tisztek számára akik még szolgáltak, a 
legegyszerűbb megoldás az volt, hogy lemondtak a rangukról és igyekeztek 
csendben eltűnni. Ez azonban legtöbbször nem sikerült, a Katpol szívesebben 
látta a még szolgáló és sokat tudó tiszteket rács mögött. A nagy belső 
tisztogatással egyidőben egymásután fogták el a különböző ellenállási 
csoportokat is; a Katpolon a földalatti zárkák létszáma megháromszorozódott! 


Az új vezetéssel természetesen a hang és a nyomozás szelleme is megváltozott. 

A Katpol Pálffy alatt sem volt egy szanatórium, de Révész alatt a Hadik laktanya 
pincéi legalább olyan hírnévre tettek szert, mint az ÁVH Andrássy út kazamatái. 
Miután Péter Gábor és Révész nem voltak jó barátok és mindkettő gyanús 
félelemmel nézte a másik térhódítását, a két elhárító osztály között egy hatalmi 
verseny indult meg. A végső kimenetel nem lehetett kérdéses. Annak ellenére, 
hogy a Katpol szinte "munkaversenyben" produkálta a kémkedési és összeesküvési 
pereket, szinte pár hónap alatt feltöltötte a Margit körúti katonai fegyház 
zárkáit, napjai mégis meg voltak számlálva. 


Az Államvédelmi Osztály, 1945 óta a párt ellenőrzése alatt a párt hatalmának 
végrehajtója volt, ugyanakkor a Katpol a Honvédelmi Minisztérium egyik 
alosztályaként, soha nem kapcsolódott be a párt érdekeiért folyó harcba. Pálffy 
majd a tábornokok letartóztatása után a Katpol még azzal is meg volt bélyegezve, 
hogy alapítóját és szervezőjét mint összeesküvőt, kémet kivégezték. A Pálffy 
"múlttól" a Katpol nem tudott szabadulni, és 1950-ben mint a HM elhárító 
osztálya, beolvadt az ÁVH-ba. A korábban beépített embereit az ÁVO átvette, 
ugyancsak azokat is akik kegyetlen és brutális viselkedésükkel kiérdemelték a 
kék sapkát. 


A többieket szétszórták, néhányan az internálótáborokban tértek magukhoz és 
Révész, akinek a szíve csak Moszkvához húzott, megkapta a moszkvai nagyköveti 
kinevezését. A Forradalom után szolgálataira újra szükség lett, 1956 
novemberében ő lett a Kádár kormány honvédelmi minisztere. 


Huszonöt esztendő telt el a Katpol feloszlatása óta, de elfelejteni a Katpolt, 
főleg azoknak, akik megjárták a pincéket és kihallgató szobákat nem lehet! 

A letartóztatottakkal való bánásmód a középkori inkvizícióra emlékeztetett. 
Féleszű, meghibbant emberek szadista őrjöngéseinek százak és százak estek 
áldozatául. 


A mindennapi verés, a napokon keresztül tartó falhoz állítás, a túlzsúfolt 
levegő-nélküli pincék, melyek faláról szinte megállás nélkül csöpögött a víz, az 
őröktől beleköpött, belevizelt étel, amelynek napi kalóriamennyisége nem haladta 


meg az 500 kalóriát, az alvás megvonása, az állandó ordító, üvöltő hang, mind 
egybevéve megtette a várt hatást: nagyon sokan választották a kész és előre 
megírt jegyzőkönyv minden gondolkodás nélküli aláírását, csakhogy 
megszabaduljanak ettől a pokoltól. 


Néhány részlet volt bajtársaink visszaemlékezéséből : 

"Majdnem négy hónapot töltöttem el a pincében, sőt miután az ügyemet lezárták, 
kiemeltek más fiatalabbat együtt, hogy az éjszakai órákban a szobákat seperjük 
és tisztogassuk. Mindig 2-3 géppisztolyos őr volt velünk. Egy alkalommal 
felvittek bennünket és jegyzőkönyvet dugtak az orrunk alá, azzal, hogy írjuk 
alá. A jegyzőkönyvben az állt, hogy egy Péterfy Jenő nevű letartóztatott leesett 
a lépcsőn és meghalt. Azt akkor már tudtuk, hogy Péterfyt egyszer felvitték 
kihallgatásra és onnan soha többé nem tért vissza. Kihallgatás közben 
agyonverték és bennünket rabokat akartak felhasználni arra, hogy tanúk legyünk, 
hogy Péterfy véletlen szerencsétlenség áldozata lett." (L.L.) 

"A jugoszlávokkal szembeni bánásmód sem volt jobb. Az egyik közeli cellában egy 
jugoszláv tiszt volt, akiben felébredt a szerb vér és torkaszakadtából elkezdett 
üvölteni: "Zsivo Tito, Zsivo Sztálin!" Ezt ordította szinte órákon át, a pince 
csak úgy zengett tőle. Az őrök először megfenyegették, utána megverték, de a 
jugoszláv csak tovább üvöltött. Végre két őr lefogta, a pincében cserépkályha 
tüzelés volt megmelegítették a piszkavasat és rányomták a szerencsétlen 
jugoszláv szájára. Mindannyian hallottuk leírhatatlan üvöltő-nyögő jajkiáltását. 
Az egyik őr megjegyezte: "Na ez a rohadt titóista sem fog üvölteni többet" 
(I.F.). 


0." 


"Az egyik legszadistább őrt, Kise Ferencnek hívták, aki egy kispesti vendéglős 
fia volt. Az volt a szokása, hogy bement az egyik zárkába és az első 
letartóztatottat (akkor még nem voltunk elítélve, elkezdte verni, először a 
kezével, majd a pisztolyával. Ha valakit kipécézett magának, ahhoz minden órában 
benyitott és megverte. Ezt sokszor folytatta napokon keresztül, őt is elérte a 
végzete, egyik nap lefogták, mert ellopott dolgokat a Katpol épületéből s mint 
közbűntényest bezárták a Margit körútra. 


De a többi őr sem volt jobb. "Zollos"-nak hívtunk egy őrmester, aki mint 
"egészségügyi" szerepelt. Az egészségügyi dolgokhoz legfeljebb annyi köze volt, 
hogyha valakit nagyon megvertek s a feje, vagy más testrésze túlságosan 
megdagadt, vagy véres lett, "Zollos" kivitte a szerencsétlent a mosdóhoz és ott 
ráengedte a hidegvizet. Sokszor ez a "vízkezelés" rosszabb és fájdalmasabb volt, 
mint maga a verés. 


Egy másik őrt "Petőfinek" hívtunk, kis bajuszával, markáns, kiugró 
pofacsontjaival úgy nézett ki, mintha Petőfit vágták volna ki valami korhű 
képből. Mindig sziszegett és arra specializálta magát, hogy falhoz állíttatta a 
rabokat és azoknak órákat-napokat kellett ott állni. Egy vagy két napi állást 
még el lehetett viselni, de voltak olyanok akik 3-5 napig álltak a fal felé 
fordulva. Ezeknek a bokái a harmadik napon vastagabbak voltak, mint a combjaik, 
és a leszivárgott vértől szinte megfeketedtek. 


Elképzelhetetlen, hogy egyes emberek akaratereje, fizikuma mire volt képes 
ezeknél a kínzásoknál. 


Egy őrt "Seprőmester"-nek hívtunk (igazi nevét nem tudtuk, csak az elnevezés 
ment zárkáról-zárkára). Nem volt egészen normális, talán ez a magyarázata annak, 
hogy aránylag ó volt a legemberségesebb. Amikor szolgálatban volt beállított egy 
seprőt a sarokba és katonás lépésekkel megállt a seprő előtt, tisztelgett és 
jelentette: "Seprő bajtársnak jelentem, hogy..." s itt jött valami jelentésszerű 
mondat. Utána vigyázzba kapta magát, katonásan fordult és a seprőt berakta a 
másik sarokba és kezdte előírói. Egy másik fiatal őrmestert "medikusnak" 
kereszteltek el, mert egy bajtársunkat megkérdezte, hogy mi a foglalkozása. 


B.Gyurka, szigorló orvos volt, azt felelte, hogy medikus. Erre az őr neki esett 
és elkezdte verni, mert úgy értelmezte a medikus szót, hogy "maga kuss". Hiába 
ismételte, hogy ő medikus, s nem maga kuss, a medikus szó kicsit sok volt az 
őrmester agytekervényeinek." 


A "koszt" a Katpol-on nem volt rossz, de elképzelhetetlenül kevés. Ha valaki pár 
hetet töltött a pincében az a második héttől kezdve fogyott mint a kóró. Pár 
hónap után már nem volt senki, aki az eredeti testsúlyából ne veszített volna 
egy pár kilót, de voltak akik legalább 14-25 kg-al voltak kevesebbek. Voltak 
olyanok, akiket elszállítás előtt kicsit feltápláltak, vagy akit ha 
elszállítottak a Margit körútra egy-két hétig magánzárkán tartottak és 
"felhizlaltak". De hogy mennyire szadisták voltak őrök, arra egy eset jellemző: 
a pincében a zárkák valamilyen labirintusi elrendezésben voltak, egy helyen volt 
valami mosdóféleség 6-10 csappal és egy hosszú vályúszerű vízlevezetővel; egy 
valamivel nagyobb helyen osztották ki az ételt. Az én zárkaajtóm az egyik 
folyosó végén pontosan rányílott erre a helyre, s a kulcslyukon ki tudtunk nézni 
és láttuk, ha hoztak valakit, vagy ha hozták az ételt. Minden reggel a következő 
jelenetnek voltam a tanúja: meghozták a feketekávét egy nagy kondérban. A 
szolgálatban lévő őrök, amint letették a kondért elővettek egy csészét és 
kimertek maguknak a gőzölgő kávéból, sokszor kétszer-háromszor is. Utána 
körülállták a kondért és nagyokat röhögve, egymást biztatva belevizeltek a 
kávéba, "felöntötték" a kondért! Pár perc múlva aztán kinyitották a zárkákat és 
az embereket kihajtották felvenni ezt az urinnal szennyezett kávét" (F.I.). 


Mindazok, akik a Katpol-on teljesítettek szolgálatot s nem voltak a szovjet KGB- 
vel szoros kapcsolatban, azokat az ÁVH a Katpol. beolvasztása után először 
átvette, majd letartóztatta. Így került Berkesy is 1950 februárjában rabruhában 
Vácra. Nem sokáig ült azonban, mert az ilyen szadistákra az ÁVH-nál mindig nagy 
szükség volt. Később felcsapott "riporter-írónak", s témáit főleg a "reakciós, 
fasiszta elemek" elleni ávéhás nyomozásokból merítette. A maga szadista 
kihallgatásairól ugyan nem írt, pedig sokan fejezték be az életüket Berkesy 
negyedik emeleti kihallgató szobájában. 


B.L., aki kilenc évet ült hűtlenség vádjával a következőket írja: "Éjjel három 
órakor jöttek, mindenkit kivertek az ágyból, de nemcsak engem, hanem a szüleimet 
is bevitték a Katpol. szombathelyi ügynökségére, ami nem volt más mint a 
Bagolyvár néven ismert régi kastély. Itt Berkesy őrnagy, aki korábban tanító 
volt Vas megyében és a háború alatt mint karp. őrmester szolgált, vezette a 
tárgyalást. Apám és anyám előtt kezdtek verni, szegény anyám sírt és elájult, 
apám ellenben biztatott, hogy "fiam, ne mondj el egy szót sem ezeknek a 
csavargóknak", őket azután hazaengedték, miután megállapították, hogy a verések 
alatt eltörték a sípcsontomat és a vállcsontomat. Utána autóba tettek és 
felvittek Pestre, míg valahogy fel nem épültem nem szóltak hozzám." 


"Az egyik bűntársamat, akinek az volt az egyedüli bűne, hogy bátyámmal valamikor 
jóbarátok voltak, de a feltételezhetőség alapján "összedolgoztak" egy közönséges 
csalás útján tartóztatták le. Egy civilruhába öltözött nyomozó kiment késő este 
a lakására és elmondta, hogy "Juszuf" küldte és fontos ügyben akar vele 
beszélni. Miután az egész gyanús volt az első pillanattól kezdve és "bűntársam" 
semmilyen "alias Juszufot" nem ismert, röviden kilódította az illetőt. Mire az 
elővette a Kat.Pol.-os igazolványát és arra kérte a barátomat, hogy szeretne 
telefonálni. Felvette a kagylót tárcsázott és az egész család füle hallatára ezt 
mondta: "Fiúk gyertek ki, az ürge mindent bevallott." Az illetőt letartóztatták 
és ez a kis incidens két évébe került!" 


: ülök ZgÉt 


"Két hónapig nyúztak, vertek és Íratták velem alá a különböző jegyzőkönyveket. 
Ha egyet leírtam, akkor összehasonlították a már egy hónappal előbb írt 
jegyzőkönyvvel, ami természetesen nem ugyanaz volt, mint a legutolsó. Közben ők 
is változtattak rajta, szavakat kihagytak és sokszor nehéz volt magamnak is 
követni, hogy hol mit írtam, illetve mit javítottak át. Egyszer elém tettek egy 
listát vagy 120 név volt rajta és követelték, hogy írjam alá, hogy ezekről a 
személyekről tudom hogy a népi demokrácia ellen vannak és szervezkednek. Sokakat 


valóban ismertem, mert abban a városban laktak, de alig volt pár ember akikkel 
valaha is beszéltem. Legtöbbjük idősebb volt nálam és volt tisztviselők, 
tisztek, csendőrök, gazdagabb polgárok voltak. Mikor megtagadtam az aláírást, 
akkor két nyomozó el kezdett verni és szorított az egyik ajtó felé. Az egyik úgy 
meglökött, hogy nekiestem az ajtónak és beestem a másik szobába. "Nézd a 
csavargót, hát nem ránktör" mondta az egyik, és harsány röhögés közben azok 
nekem estek. Mikor már alig mozogtam, lehurcoltak a pincébe és két napig 
"büntetésből" nem adtak enni. Utána újra felvittek és el kezdtek faggatni. A 
nyomozó hangnemet változtatva biztatott, hogyha őszinte leszek akkor minden 
másképp lesz. Erre elővett egy tányér dióstésztát és kérdezte: "Akarsz-e enni?" 
Gyerekember voltam és az éhségtől alig láttam, nekiestem és szinte felfaltam a 
dióspatkókat. Utána megint kezdődött a cirkusz. Elém tették újra a listát, hogy 
írjam alá, mondván, ha aláírom az nem jelent még semmit és nekem nem lesz 
bántódásom belőle. Megint azt mondtam, hogy nem írom alá, mert a fenti 
személyeket nem ismerem. Erre mint egy jelre, bejött egy másik nyomozó, ránézett 
a tányérra és elkezdett kiabálni: "No nézd a csavargóját, hát megette a diós 
tésztámat!" Persze nekem esett és elkezdett verni."(B.L. leveléből.) 


M.Gy. a háború végével mint őrnagy szerelt le. A negyvenes években a Ludovikán 
szolgált és volt tanítványai nagy tisztelettel beszéltek róla. Csendes, egyenes 
ember volt, aki tudomásul vette, hogy Magyarországon új hadsereget szerveznek, 
de nem kívánt az újban szolgálni. 1948 végén letartóztatták, mert kapcsolatot 
tartott fenn olyan Ludovikát végzett tisztekkel, akik az ellenállásban aktívan 
résztvettek. A Katpolon nem tudták elhinni, hogy M. Gy. nem szervezője az 
ellenállásnak, de hiába verték, kínozták, a felelete mindig nemleges maradt. 


Erre elengedték, hogy további utasításig a pincében nem szabad leülnie, 
lefeküdnie, minden idejét a falnak fordulva állva kellett eltöltenie. Hat napon 
keresztül állt M. Gy. Volt úgy, hogy összeesett, az őrök azonnal felrázták és 
újra a fal felé állították. Végén a "fal" betegség következtében látni sem 
látott már. (Falbetegségnek, vagy rácsbetegségnek hívták a börtönökben, ha 
valakinek hosszú ideig kellett a fal, vagy rács előtt állni és ettől az ember 
félig megvakult. Utána hosszú idő kellett ahhoz, hogy látását ismét 
visszanyerje.) M. Gy-nek a lábai bokánál 4-6-szorosára dagadtak és onnan felfelé 
a térdéig olyan volt a lába mintha mesterségesen megduzzasztották volna. A térd 
megmerevedett, egyszerűen képtelen volt a lábát térdben behajlítania. Cipőjét 
már az első nap le kellett vennie, és nem tudta többé felhúzni, nadrágja a 
harmadik napon szétrepedt a lábszárán. Az egész láb már nemcsak kék, de fekete 
színű volt. 


A hatodik napon valaki jelentette, hogy M. Gy. már nem sokáig fog élni, erre fel 
akarták vinni kihallgatásra, ami egyszerűen lehetetlen volt. Végre két rabbal 
felvitték Berkessyhez, akinek az első szava az volt, hogy: "Ugyan M. Gy. ne 
komédiázzon, ahogy elnézem magát, még el tudna álldogálni pár napot." 

Abban az időben igen sok olyan jugoszlávot tartottak a Katpol pincéiben, akik 
Tito kiugrása után nem értettek egyet Titóval és átszöktek Magyarországra. 
Rákosiék egyszerűen bezárták őket, nem bíztak bennük. Ilyen volt az én jugoszláv 
zárkatársam is. Fiatal, Szlovéniából származó sorkatona, a jugoszláv hadsereg 
hat őrségénél szolgált. A határ mentén felállított őrtornyok között hordta az 
ételt. Egyszer véletlenségből átsétált a magyar oldalra. Elfogták és mint kémet 
bezárták a Katpolra. Nem lehetett még húsz éves sem, és végképp nem tudta 
megérte hogy miért zárták be és miért akarják arra rávenni, hogy ismerje el, 
hogy Magyarországra kémkedni jött. Rettenetesen éhes volt mindig, megette volna 
a beadott ételt csajkástól. Egy alkalommal, nem tudni, hogyan, de a beadott 
levesbe kaptunk darab marhabordát, természetesen minden hús nélkül. A levest 
megettük, a csontot félretettük. Egy éjszaka azután valami furcsa zajra 
ébredtem, hát az én szegény jugoszláv zárkatársam mint a kutya, a csontot 
darabról-darabra szétrágta és megette. 

A Vilma királynő úti KGB. központból az éjszakai órákban, csuklómat cukor- 
spárgával összekötözve vittek át a Katpolra. A gépkocsit lefüggönyözték, de még 
így is láttam valamit a téli Budapestből, öt hónapja, hogy megszöktem 
Magyarországról és egy hónappal előtte szovjet KGB.-s ügynökök raboltak el 
Bécsből. Amikor a gépkocsi megállt, két őröm karonfogott és valami ismeretlen 
épület lépcsőjén sietve cipeltek fel. Egyik szobaajtónál megálltak, bekopogtak 
és mikor nem hallatszott válasz, beléptek. Sok időm nem maradt széjjelnézni, 
mert a fal felé löktek és az egyik őr a fejemet a falhoz verve, 
félreérthetetlenül tudtomra adta, hogy hogyan kell állnom. Nem tudom meddig 
álltam így, homlokomat szorosan a falhoz szorítva, mikor az ajtó kinyílt, 
hallottam, hogy többen jönnek a szobába. Valaki megszólalt: "Forduljon meg." 
Amint megfordultam, előttem vagy hat egyenruhás tiszt állott, legelől egy 
alacsonyabb termetű egyén, kissé kopaszos, ragyás arcán valami gonosz mosollyal. 
Nadrágján széles, vörös lampasz, a vállára dobott köpenyének váll-lapján széles 
arany sáv, rajta nagy csillagok. Nem sokat értettem a Néphadsereg 
rendfokozatához, de tudtam, hogy itt valami nagy kutyával állok szemben. A 
gonosz mosolygású tiszt egy darabig nézett és halkan, minden szót tagolva 
szólalt meg: "Na mi az Muki, lebuktál?" A cukorspárga élesen vágott az 
összekötött csukóba, de a fájdalomnál is nagyobb volt a meglepetésem, hogy ez a 
karácsonyfaszerűen felcicomázott alak, tudja a régi barátok által használt 
becenevemet. Nem válaszoltam. Erre az egyik tiszt hozzám lépett, megragadta a 
kabátomat és rámordított: "Feleljen az altábornagy elvtárs kérdésére." Így 
tudtam meg, hogy ez a rossz kiejtéssel beszélő, alkoholista kinézésű egyén nem 
lehet más, mint a Katpol parancsnoka, Révész altábornagy, szovjet állampolgár, a 
Vörös Hadsereg őrnagya, a spanyol polgárháború "hőse". De az altábornagy elvtárs 
nem volt kíváncsi a válaszomra s miközben intett a kezével, hogy forduljak a fal 
felé, megszólalt: "Itt fogsz kifingani Muki." Harsány röhej kísérte az 
altábornagyi megjegyzést, engem valaki még bokán rúgott, a fejemet újra a falhoz 
verték és hallottam, hogy fényes kíséretével az altábornagy úr elvonult. Ez volt 
az első és utolsó találkozásom Révész altábornaggyal, a későbbi vezérezredessel, 
a moszkvai magyar követtel és a Forradalom leverése után a Kádár kormány első 
hadügyminiszterével. (F.I.) 


A Katpolon az életünk kettős volt. A nap nagy részét a pincében töltöttük, vagy 
az emeleti kihallgatószobákban. Hogy melyik volt jobb, vagy rosszabb, nehéz 
eldönteni. Alapjában véve mindegy volt. A pincében, mint a vakondok éltünk, 
semmilyen ablak, vagy szellőzőnyílás nem volt. A zárkákban éjjel-nappal égett a 
villany és soha nem tudtuk, hogy mikor van nappal és mikor van éjszaka. 
Legfeljebb abból, hogy az őrök időnként elordították magukat, hogy takarodó, 
vagy valamikor, valószínűleg reggel felé belerúgtak az ajtóba és ébresztőt 
csináltak. Később derült csak ki, hogy az ébresztő reggeli négy órakor volt és a 
takarodó pedig este tízkor. De még ezt a hat órát sem tudtuk alvással eltölteni, 
egész éjszaka jöttek-mentek, hozták és vitték a rabokat kihallgatásra vagy 
vissza. A vasajtók csapkodása, káromkodás, vagy kétségbeesett kiabálás zaja 
töltötte be egész éjszaka a folyosót. Időnként egy-egy zárkába bementek és 
különböző címeken mindenkit felkeltettek és a falhoz állítottak. Jogcím volt 
például, hogy a zárkában nincs rend, vagy hogy a zárkában büdös van, vagy valaki 
álmában hangosan beszélt. 


De az éjjeli órákra maradt még a borotválkozás szertartása is, amikor egy 
tiszthelyettes egy késsel tíz perc alatt legalább egy tucat rabot borotvált meg. 
Időnként a kés kicsit elszaladt, vagy már nem is fogott, de ki törődött vele. 
Nem telt bele egy hét és lassan mindenki az álmosságtól éppen hogy fenn tudta 
magát tartani, még a szemünket is alig tudtuk nyitva tartani. De ez volt a cél, 
a mesterséges kifárasztás, az állandó ébrentartással. Ha nappal valaki elaludt 
és észrevették, pillanatok alatt kirángatták a zárkából és kint agyba-főbe 
verték. Még örülhetett aki csak veréssel úszta meg, de rendszerint a falhoz 
állították és 48 órán keresztül nem engedték leülni. A cella összes felszerelése 
egy, a cementpadlóba süllyesztett vaságy volt, priccs minden szalmazsák nélkül. 
Pokrócot nem adtak és csak a külső folyosón volt egy nagy kályha. Téli időben 
bizony fázósan összekuporodva nehezen teltek az órák, de még nyáron sem volt 
kellemes a zárka hőmérséklete. Az volt a szerencsés, akit téli időben fogtak le, 
azon legalább téli ruha volt, de azok akiket nyári ruhában, sokszor egyszál 
ingben hoztak be, azok részére a téli napok poklot jelentettek. A falról a víz 


sok helyen szinte csepegett, voltam olyan zárkában, ahol víz szinte folyt 
kifelé. Erre az őrök beadtak egy nagy rongyot és egy vedret, és a vizet megállás 
nélkül éjjel nappal fel kellett törülnünk, nehogy az a folyosóra kiszivárogjon. 
Éjszaka egymást váltottuk, mert ha egyszer is elaludtunk és a víz kifolyt, akkor 
beleültettek a vízbe és a nadrágunkkal kellett a vizet feltörölni. 
Didereghettünk utána órákig, míg a nedves ruha megszáradt testünkön. 


A folyosó valamelyik részében volt egy hosszúkás bádog mosdóedény, mellette 
elhelyezett néhány WC. csészével. Naponta kétszer engedtek ki mosdásra és a 
szükséglet elvégzésére, egyszer reggel és egyszer vacsora után. Se szappant, se 
fogkefét, de még törölközőt sem kaptunk. A mosdónál volt vagy négy törölköző, 
abban törölközött mindenki. Aki először ment ki az jól járt, de a 200-ik fogoly 
már csak egy vizes, koszos törölközőbe törölhette meg a kezeit. A WC-zést az őr 
előtt kellett elvégezni. Alighogy az ember leült az őr azonnal ordítani kezdett, 
hogy húzza fel a nadrágját és hagyja abba. Sokaknál ez a felügyelet mellett való 
szükségletvégzés olyan komplexussal járt, hogy egyszerűen képtelenek voltak az 
őr előtt elvégezni a szükségletüket. Amikor azután visszazavarták a zárkába, 
pokoli fájdalmakat álltak ki, hogy a következő zárkanyitásig vissza tudják 
tartani. Sokan, magam is erre képtelenek voltunk és nem maradt más hátra mint a 
nadrágunkba vagy a sarokba vizelni. Ha ezt észrevették a válasz megint csak egy 
volt, összevertek. 

De a női foglyokkal sem bántak különben. Azoknak is ezek előtt a szadisták előtt 
kellett a dolgukat elvégezniük. Sokszor többen is körbeállták a WC-t és hangos 
röhögéssel biztatták szerencsétlen nőket a dolguk elvégzésére. 

Az élelem, amit adtak, kevés, nagyon kevés volt. Az éheztetés is szándékos volt, 
hogy amennyire csak lehet megtörjék a letartóztatott akaraterejét. Reggelente 
egy darab kenyeret adtak be, 20 deka lehetett, és egy csésze fekete cukros 
vizet. Ebédre valami leves félét, estére főzeléket vagy ritkán valami 
tésztaféleséget. A kalória értéke a napi ellátásnak olyan alacsony volt, hogy 
pár hét alatt mindenkin lötyögött a ruha. Hat hét alatt kb. 20 kg-ot fogytam, s 
annyira legyengültem, hogy amikor leguggoltam a sarokba, képtelen voltam a magam 
erejéből újra felemelkedni, úgy kellett négykézláb feltápászkodnom. 


A kihallgatásoknál a rendszer ugyanaz volt, mint az ÁVH-nál. A Katpol. után 
többször vittek be kihallgatásra az ÁVH-ra is, itt tanultam meg, hogy két 
csoportba osztható a kihallgatás módszere: az egyik a teljes megfélemlítés, 
verésekkel, kínzásokkal, hozzátartozók letartóztatásának fenyegetésével, 
éheztetéssel stb. A másik volt a nyájas, kedves, barátságos, ígérgető, melynél 
sokszor azt is megcsinálták, hogy az illetőt vendéglőből hozatott koszttal 
etették. ígéretet kapott, hogy a hozzátartozóinak üzenhet, amit azonban nem 
tartottak be. Végül megígérték, hogy a pincékben különleges elbánásban fogják 
részesíteni. 


Ez esetben az őröknek ki volt adva, hogy az ilyen fogollyal szemben ne 
használjanak erőszakot, adtak pokrócot, szappant és először őket szólították ki 
az étkezés kiadásánál. Ezt a módszert azután variálták. Volt olyan akit először 
dédelgettek, ilyen volt a zárkatársam Illés László százados, a HM protokoll 
osztályának vezetője. Ő a Pálffy üggyel kapcsolatban bukott le. Az első napokban 
még a vállpántját is meghagyták. A kihallgatások alkalmával annyit kapott enni, 
hogy a pincében kimért koszt nem is érdekelte. Jóllehet, nem értette, hogy miért 
tartják a pincében, minden kihallgatás után azt mesélte, hogy a kihallgatók is 
elismerték, hogy tévedésből hozták be, és az ügye úgy áll, hogy hamarosan 
szabadon bocsátják, és visszaviszik a HM-be. 

De Illés Laci csak maradt. Ott hallottam először, hogy nemcsak Pálffy, hanem 
akkor már a többi tábornok után is kérdezősködtek, így Beleznay és Sólyom után 
is, akik akkor még a HM vezetését tartották kezükben. 


Egy napon újra elvitték Illést kihallgatni, valamikor éjjel hozták csak vissza. 
A zárkába belökték, illetve berúgták, az őrök bánásmódja teljesen megváltozott. 
Arcán nem volt egy centiméternyi darabka sem, ami nem volt véres, szájából 
néhány fogát kiverték. Kezei, lábai véresek voltak a talpalástól és az arany 
vállap helyén csak a letépett szalagok maradtak. 

A régi ígérgetéseknek vége volt, valahányszor újra elvitték kihallgatásra, onnan 
mindig összeverve hozták vissza. Azután egy napon elvitték és soha nem került 


elő. Sokat, nagyon sokat tudott, és ezt mind elmondta, amíg kesztyűs kézzel 
bántak még vele. Amikor már nem volt mit elmondania, akkor elkezdték a második 
fajta kihallgatási módszert a verésekkel és kínzásokkal. 


Illés Laci soha nem került elő, vagy agyonverték még a Katpolon, vagy, s ez a 
valószínű, átadták a Szovjetnek és valahol Karéliában, vagy Szibériában halt 
meg. Ugyanez a sorsa lett a két HM-es társának is: Pálffy, Humoray és Czebe 
Valér alezredesnek is. 


Később, amikor már hosszú ideje raboskodtunk, megtanultuk, hogy baj akkor van, 
ha a börtönbeli állapotunkról tudakozódnak, ha megkérdezik, hogy van-e valami 
panasza. Ilyenkor tudtuk, hogy valamit el akarnak érni, ezért ez a nyájas 
érdeklődés. 


A tiszta eset az volt, amikor felvezették az embert a nyomozóhoz, az elöljáróban 
minden kérdés nélkül kétszer-háromszor pofon vágta az embert, belérúgott, és 
csak azután tette fel a sablonos kérdést: 

"Hallja maga szar...!!" 


MARGIT KÖRÚTI (Mártírok útja) KATONAI BÖRTÖN 


A múlt században épített, félméteres, erődszerűen kiképzett börtönt 1945 után a 
Honvédelmi Minisztérium vette át és az első két esztendőben csak kisebb katonai 
kihágásokat elkövetett katonákat zártak be ide. A börtön jelentősége gyökeresen 
megváltozott 1948-ban, amikor a Honvédelmi Minisztérium alá tartozó, de 
kommunista vezetés alatt álló Katonapolitikai Osztály vette át a börtön 
vezetését. 1948 végéig a régi ügyészek, bírák és börtönőrök kezében volt a 
börtön vezetése, és ezek emberségesen bántak a rabokkal. 1948 végén szállították 
be az első hűtlenség és kémkedéssel megvádolt letartóztatottakat. Pár hónap 
múlva Varga Gábor ügyész-őrnagyot és beosztottjait leváltották, sőt a legtöbb 
volt katonai ügyészt és börtönőrt "szabotázs" vádjával letartóztatták. Ebben az 
esetben a szabotázs a rabokkal szembeni enyhe bánásmód alkalmazását jelentette. 


Az Ügyészség új vezetője Jávor Iván alezredes, volt munkaszolgálatos lett, aki 
később, mikor őt is bezárták, bevallotta, hogy 73 esetben kért halálos ítéletet. 
Mentségéül azt hangoztatta, hogy a Katonapolitikai Osztály utasította, hogy kire 
kell halálos ítéletet kérnie. Sorsát ő sem kerülhette el, 1951 -ben sikkasztás 
címén az ÁVH lefogta és 1952-ben a Gyűjtőfogházban találkozott sok olyan 
"rabtársával" akiket ő ítéltetett el. Helyettese egy alacsony, cingár, szadista 
hadnagy, Zala Ignác volt, aki egyben a börtön politikai tisztje is volt. 


A régi őrséget felcserélték, a régi sorkatonák helyét a budapesti őrzászlóalj 
katonái, ahogy a rabok nevezték a "farkaskölykök" vették át. Ebben az időben már 
Farkas Mihály volt a honvédelmi miniszter, és nem kisebb dolga volt, minthogy a 
politikai rabok őrzését válogatott katonáira bízza. De nem is csalódott bennük, 
mert ezek a katonák azután egymáson túltéve ott verték és kínozták a rabokat, 
ahol csak lehetett. Sokan emlékeznek vissza, akik ebben az időben a Margit 
körúton voltak, arra a szomorú tényre, hogy ezeknek a katonáknak a legnagyobb 
része faluról származó magyar parasztfiatal volt, akik tudták, hogy az 
őrizetükre bízottak legnagyobb része becsületes, hazáját szerető magyar ember. 
Sokszor merült fel bennünk a kérdés, vajon tudták-e ezek a fiatalok, hogy ők 
csak eszközök a rendszer kezében, mert kétségtelen, hogy azok voltak, és ha 
igen, akkor miért csinálták végig ezt a 

szomorú szerepet. 


Mint valamennyi börtönben, 1950-től itt is beszüntették a beszélőt, látogatást, 
legnagyobb ritkaság volt, ha egy-egy halálos kivégzése előtt még megengedték, 
hogy a hozzátartozók utolsó látogatásra bejöhessenek a börtönbe. A rabok nagy 
része a letartóztatás a pillanatától fogva semmilyen kapcsolatban nem volt 
hozzátartozóival. Az élelmezés aránylag tűrhető volt, nem mintha itt külön 
kedvezni akartak volna politikai foglyoknak, hanem azért, mert a börtönben fogva 


tartott katonai bűnözők, tehát nem politikai okból elítéltek élelmezésénél nem 
tudtak különbséget tenni a politikai, és nem politikaiak között. Ez különben 
máshol is jellemző volt hogy a közbűntényesek ellátása sokkal jobb és 
kielégítőbb volt, mint a politikaiaké. Megtörtént az is, hogy valamilyen okból 
egy-két közbűntényest bezártak politikaiak közé, ezek szinte nem akarták 
elhinni, hogy a bánásmód és a koszt sokkal rosszabb mint a közönséges 
bűnözőknél. 


A Katonai Bíróság két leghírhedtebb elnöke Radetzky ezredes, és Andó alezredes 
voltak. (Dr. Andó Ferenc, ma tábornok, és a Magyar Labdarúgó Szövetség 
Intézőbizottságának tagja.) A katonai ügyészek Jávor mellett Páncél és Havas 
őrnagyok voltak, akik a két halálbíróval együtt számtalan halálos ítélet 
hozataláért felelősek. 


A bíróság összetétele az elnökből és a laikus bírákból állott, legtöbbször 
kivezényelt tisztek, tiszthelyettesek, akik párttagok voltak és előbb alaposan 
kiképezték őket a bírósági cirkuszra. 


Nem fordult sohasem elő, hogy egy ilyen kivezényelt segédbíró, bármilyen 
emberséges, vagy akár megértő magatartást tanúsított volna a vádlottakkal 
szemben. Radetzkynak, Andónak nem kellett vigyáznia arra, hogy valamelyik laikus 
bíró kellemetlen kérdést tesz fel az elítéltnek. Minden katonai tárgyalás zárt 
tárgyalás volt az elítélteken, a bíróság személyzetén kívül csak a Katpol 
nyomozói vettek részt. Soha egyetlen tárgyalásról hivatalos jelentést nem adtak 
ki, újságban cikk nem jelent meg. Aki ide bekerült az elmondhatta, hogy nevét, 
személyét egyszer s mindenkorra kitörölték a hazai statisztikából. A tudakozó 
hozzátartozókat, akik megpróbáltak valami értesülést kapni szeretteikről, 
Jávorék a legdrasztikusabb módon távolították el. Volt olyan eset is, amikor a 
szerencsétlen hozzátartozót le is fogták. Más esetben viszont arra hivatkoztak, 
hogy a keresett személy nincs a börtönben, pedig ott volt, vagy egyszerűen 
átküldték az ÁVH Központba, onnan a Főkapitányságra, majd a Kistarcsai 
Internálótáborba, . .. és így tovább. Amikor a kör bezárult és a hozzátartozó újra 
csak a Katonai Börtön kapuján kopogtatott, a szerencsétlent pornográf szavak 
kíséretében szinte kilökték az utcára. Hány ezer és ezer magyar anya és feleség 
ment végig ezen az ördögi komédián! 


Ítéletek indokolásául régi törvénycikkeket alkalmaztak. Az 1933. évi tc., 1935. 
évi tc. 1938. évi tc., és a háború éveiben hozott különleges törvények 
kifordításával hozták az ítéleteket. Hogy a fenti törvénycikkek fogalmazása és 
alkalmazási ereje semmiféle összefüggésben nem állott a vádlott bűnügy 
tényállásával, azzal édes-keveset törődtek. A törvénycikkben benne volt a 
kémkedés, hazaárulás vádja, mi sem könnyebb ezután ezt úgy felhasználni, ahogy a 
vádlottakat a fenti tc. alapján el is lehessen ítélni. De függetlenül a törvény 
felhasználásától, annyira mindegy volt, hogy milyen tc.-ket alkalmaznak, a 
büntetés célja annyira nyilvánvaló volt, hogy nyugodtan elhagyhatták volna ezt 
az egész bírósági komédiát. Kirendelt ügyvédek, persze itt is mint minden 
politikai pernél a rendszer válogatott ügyvédjei voltak, akik sokszor még az 
ügyésznél is rosszabb és vádlóbb beszédeket tartottak "védenceik" érdekében. Sok 
esetben úgy ültek a tárgyaláson, olyan közömbösen, soha egy szót sem szólva, 
mintha valami unalmas színházi előadáson lettek volna. Közvetlenül a tárgyalás 
előtt behívták őket, sem előtte, sem utána a jegyzőkönyvekhez nem jutottak, 
végighallgatták a tárgyalást, felvették utána a kirendelésért járó összeget és 
ezzel részükre az egész ügy le is zárult. Időnként egyik-másik arcán lehetett 
látni valami sajnálkozó kifejezést, amikor egy fiatalabb gyermekképű vádlottra 
Andó tanácselnök kimondta a halálos ítéletet. Ők tudták, hogy ez a vég, 
kegyelemre nincs remény. 1949. február 9-én volt az első kivégzés. Felkay József 
híradó alezredest kémkedés vádjával Radetzky alezredes halálra ítélte és miután 
kegyelemre sem terjesztették fel, kivégezték! Utána szinte nem telt el olyan 
hét, hogy Bogár mestert pribékjeivel ne hívták volna be a fegyházba. 1950-ben 
már nem egyesével akasztották fel az embereket, hanem a 3-5 halálraítélt 
kivégzése sem volt ritka jelenség. (Dóczy ügy, Dózsa ügy, Varga ügy, Rődiger ügy 
stb.) Hogy ez alatt a két év alatt mennyi magyart végeztek ki a Margit körúton 
nem tudjuk, igen sok olyan kivégzés is történt, amelynél nem tudjuk a kivégzett 
nevét és hogy miért végezték ki. Farkas Mihály a Néphadsereg fegyelmének 


biztosítása érdekében nem riadt vissza a drákói szabályoktól, engedelmesség 
megtagadása, vagy szökés esetében a katonai bírák nem haboztak kimondani a 
halálos ítéletet. 


Soha a történelmünk folyamán békeidőben annyi szerencsétlen fiatal katonáját az 
ország hadseregének nem végezték ki, mint ezekben a szomorú esztendőkben. 

1951 január elsejével megszüntették a börtönt, a rabokat átszállították az 
újonnan elkeresztelt ÁVH Központba, a Fő utcába. Ide költözött át, most már ÁVH 
felügyelet alatt a Katonai Bíróság is. A börtön feloszlatását a Katonapolitikai 
Osztály felszámolása után határozták el, részben mert a befogadóképessége 
kicsinek bizonyult, részben útjában állt a szomszédos Ganz Villamossági Gyárnak. 
De szerepet játszott a feloszlatásában még az is, hogy a börtön épületét 
körülvevő lakóházakban a lakók szem- és fültanúi voltak a börtönben lejátszódó 
eseményeknek. A beosztott őrök szadista játékainak zaja kihallatszott az utcára, 
ugyanúgy fültanúi voltak a lakók a reggeli kivégzésre kísért elítélt utolsó 
búcsúkiáltásainak. Ez a kiszűrődő zaj még olyanoknak is kellemetlen volt, akik a 
Pártot szolgálták. Főleg ezek hívták fel azután 1951 nyarán az illetékes H.M. 
vezetők figyelmét, hogy a környéken lakók körében a börtönben lejátszódó 
események ismertté váltak. Ez pedig nem szolgálhat a Párt érdekeinek. 


Az őrség és Zala Ignác politikai tiszt viselkedésével kapcsolatban íme egy-két 
részlet a volt Margit körúti foglyok leveleiből: 

"Előfordult, hogy fényes nappal bejöttek a zárkánkba, írta B. L. 
felsorakoztattak bennünket és minden ok nélkül elkezdtek verni. Odaálltak elénk, 
megkérdezték, hogy mi volt a foglalkozásunk, s bármit mondtunk, a felelet mindig 
ugyanaz volt: Te rohadt fasiszta", s utána ütöttek-vertek, ahol értek. Egy másik 
szokásos játékuk az volt, hogy rendszerint két idősebb társunkat 
szembeállították egymással s megparancsolták hogy vágják egymást pofon. Mikor 
ezt megtagadták, akkor nekiestek mindkettőnek és ők verték meg őket. Végül 
mindkét társunkat hasrafektették és összerugdalták őket. 

De tudok olyan esetet is, hogy az egyik rab vigyázva, éppen hogy megérintette a 
másik arcát, mire példaképpen "megmutatták", hogy milyen pofonra gondolnak, és 
bizonyításképpen teljes erővel arcul ütötték bajtársunkat." 


Egy másik bajtársunk leveléből, H. F. írja: 

"1949 augusztusában igen meleg időjárás uralkodott. Egy-egy zárkában kétszer 
vagy háromszor annyi rab volt elhelyezve, mint amennyire tervezték A földszinti 
ágyakat felcserélték emeletesekre és ez alkalmat adott az őrségnek, hogy új 
játékot eszeljenek ki számukra. Ez volt a "várépítés". Amikor legmelegebb volt, 
bejöttek és megparancsolták, hogy a zárka közepére ürítsük ki az összes 
szalmazsákokat, és a vaságyakból építsünk egy várat, úgyhogy minden ágy egy 
sarokban legyen összehordva. Utána hangos ordítással meg kellett "rohamoznunk" a 
várat. Mikor kiélvezték ezt az "ostrom" játékot, akkor megparancsolták, hogy a 
zárkát 10 percen belül hozzuk rendbe, a zsákokat újra tömjük meg, és az ágyakat 
helyezzük vissza a helyére. Aki életében egyszer is tömött szalmazsákot annak 
tudnia kell, hogy az milyen porral és vesződséggel jár. De ha ezt egy zárt 
helyiségben kell elvégezni, ahol kb. 25 ember van elhelyezve és ráadásul a 
szalma már nem szalma, hanem törek, csak az tudja hogy mit jelentett nekünk ez a 
"játék". A portól nem láttuk egymást, sokan lógtak a rácsokon, hogy valami 
levegőhöz jussanak, az izzadság folyt róluk és a ránkrakódott por szinte sárként 
folyt végig a testünkön. Az örök a félig nyílt ajtóból röhögve nézték ezt a 
színjátékot és amikor végre valahogy mindent rendbe tettünk, akkor egy újabb 
"várépítést" rendeltek el. Hogy közülünk hányan kaptak TBC-t ezen a játékon azt 
nehéz megmondani, de hogy néhányan bekerültek közülünk a váci TBC kórházba, azt 
tudjuk!" 


", . .Szatmáry főhadnagyot, az elsők között végezték ki a Margit körúton. Én 
házimunkás voltam és tanúja lehettem más társaimmal együtt, hogy a kivégzése 
után Szatmáry holttestét egy létrán cipelték le a pincébe és hangos röhögés 
közepette dobták a sarokba. Az egyik katona még odament és belerúgott a 
holttestbe "na miért nem mozogsz" kiabálta és a többiek hangos röhögése 
közepette tovább rugdosta." (B.L.) 


"Talán nem volt közöttünk senki olyan, akit a Margit körúton az oroszok ki ne 


hallgattak volna. Majdnem mindenkit átvittek egyszer-kétszer a Vilma királynő 
úti szovjet KGB központba. Az oroszok általában emberségesebben bántak velünk, 
de mint hallottuk, ez nem állt fenn saját foglyaikkal." (F.I.) 


"A várostromnál az őrök megkövetelték, hogy hangosan üvöltsük: "öld meg a bitang 
fasisztát!" Ha 25-én ezt a nyitott ablaknál kiabálják, ez messze elhallatszik és 
meghallják olyanok is, akik nem akarják, hogy erről mások is tudjanak. 
Betelefonáltak a HM-be, mire onnan egy repülőbizottság szállt ki, és 
beszüntették a "várostrom" játékot. Úgy látszik, sokan megégethették ezért a 
kezüket, mert rövidesen abbahagyták az erőszakos bántalmazást." 


A háború alatt Varga Mihály mint törzsőrmester szolgált a huszároknál. 1945 
nyarán jelentkezett az új hadseregbe és miután semmi kivetnivalót nem találtak 
múltján, átvették ugyancsak törzsőrmesteri ranggal. Valamikor 1948 elején azután 
beosztották a Margit körúti fogházba, ahol mint osztályvezető szolgált. 
Huszáros, szép bajuszáról, mély hangjáról mindenki ismerte, és nem volt elítélt 
rab, aki ne szerette volna. Soha senkihez rossz szava nem volt, betartotta az 
utasításokat és emberségesen bánt a rabokkal. 1949 elején Zala Ignác hadnagy 
vette át a vezetést és sehogy sem tudtak egymással kijönni. Hiába próbálta Zala 
rávenni Vargát, hogy bánjon keményebben a politikai rabokkal, Varga megmaradt 
embernek. Mindenki érezte, hogy Zala előbb-utóbb Varga nyakát kitöri, mi rabok 
még kértük is, hogy időnként ordítson ránk, fegyelmezzen meg bennünket. Varga 
csak mosolygott, nem állt kötélnek. 


Hamarabb, mint gondoltuk, elérte a végzet. 1949 június elején letartóztatták 
azzal, hogy a rabokkal szervezkedett, szökést készített elő, stb. A vád nem volt 
érdekes, mindenki tudta, hogy a Jávor-Zala kettős játéka mire megy ki Varga 
tagadott minden ellene felhozott vádat, de hiába. Ekkor elhatározta hogy 
éhségsztrájkot kezd. Hiába volt minden fenyegetés nap mint nap megtagadta az 
étkezést. Ebben az időben mi az első emelet utolsó nagy zárkájában voltunk 
elhelyezve amelynek ablakai a Ganz gyár felé néztek. Vargát a szemben lévő 
magánzárkába helyezték el és a kulcslyukon átláttunk a zárkájába, amelynek 
ajtaja pont szemben a miénkkel. Az ötödik napon Zala egy kisebb kísérettel 
meglátogatta Vargát, aki akkor már annyira le volt gyengülve, hogy tehetetlenül 
feküdt az ágyán. Zala durva szitkok kíséretében azzal fenyegette meg, hogy ha 
nem eszik, kiviteti és felakasztatja. Ekkor már tudtuk, hogyha akarták, az ilyen 
fenyegetést módjukban is volt betartani; egy gyorsan összehívott bíróság szinte 
pár perc alatt kimondhatta volna a halálos ítéletet. Varga csak legyintett a 
kezével, figyelembe sem vette a politikai tiszt fenyegetését. Nem vagyok bűnös, 
ismételte, engedjenek szabadon! Zala tajtékzott a dühtől: "Majd mi teszünk róla, 
hogy másképpen dögölj meg!" ordította és hangos káromkodás közepette elvonult. 
Mi az egész jelenetnek tanúi voltunk, ott hallgatóztunk az az ajtónál és egyik 
társunk pedig a kulcslyukon keresztül figyelt. Zala nem tudta beváltani a 
fenyegetését, mert hatodik napon Varga Mihály huszárőrmester megtért őseihez. 
Amikor az őrség felfedezte, hogy Varga meghalt, Zalát értesítették, aki rohanva 
jött, egy pillanatig ámulva nézte a halott embert, majd hirtelen dühtől remegve 
odalépett a halotthoz, egy mozdulattal elkapta a lelógó kezét és szinte 
lerántotta az ágyról: "Hát mégis megdögöltél te rohadt," ordította és utasítást 
adott Sipőcz osztályvezetőnek, hogy a holttestet vigyék le azonnal a pincébe. 


Nem tudjuk, hogy mit találtak ki Varga halálának okául, lehetséges, hogy itt is 
a megszokott formulát alkalmazták: séta közben elcsúszott a lépcsőn, beverte a 
fejét a lépcsőfokba, és sérülésébe belehalt." (F.I.) 


Regéczy Nagy Imrét, a Deöry perben halálra ítélték. 

Mint az Ózdi Vasgyár igazgató-főmérnöke, egy 1938-ból származó prospektust adott 
át egy olyan személynek, akiről a Katpol. később kiderítette, hogy nyugatról 
jött vissza. Regéczyt lefogták és a katonai törvényszék 1949-ben halálra ítélte. 
Ebben az esztendőben még megengedték, hogy a halálraítéltek a siralomházban 
elbúcsúzhassanak legközvetlenebb hozzátartozóiktól. A kivégzést megelőző este 
Regéczy felesége leánya és fia bejöttek a börtönbe, hogy utolsó búcsút vegyenek 
a családfőtől Regéczy fia Imre az angol követségen teljesített szolgálatot, mint 
a követ sofőrje, s mikor az angol diplomata megtudta, hogy beosztottjának 
édesapját halálra ítélték és kivégzik, akkor a fiú rendelkezésére bocsájtotta a 


követség autóját. 


Így érkeztek meg mindhárman a követségi kocsin, melyen elől az angol zászló 
lengett, a Margit körúti börtön elé. Az ajtóban álló őrség először nagyot 
nézett, amikor a diplomata kocsiból kiszállók bejelentették hogy az utolsó 
búcsúra jönnek. A drámai találkozó, a férj és feleség, valamint apa és gyermekei 
között nem tartott sokáig. Regéczy utolsó szava családjához az volt, hogy 
ártatlanul hal meg, és fiát kérte, hogy most már helyette ő vigyázzon a jövőben 
a családra. 


Közben az utcán az emberek megálltak a hatalmas követségi kocsi láttán tudták 
megérteni, hogy mit keres a a katonai börtön előtt egy nyugati ország 
zászlójával ellátott diplomata kocsija. Az őrök próbálták elzavarni az ott 
álldogáló embereket és azonnal jelentették Jávor alezredesnek, az ügyészség 
parancsnokának. Jávor azonnal riadót rendelt el, miközben idegesen 
telefonálgatott különböző felsőbb helyekre. Ezalatt az idő alatt a látogató 
szobában, az őröktől körülvéve vettek búcsúcsókot Regéczy Nagy Imrétől 
szerettei. Alig vezettek el az őrök az apát amikor Zala hadnagy azzal fordult 
Regéczy fiához, hogy kisebb adminisztratív dolgok elintézése végett szeretne 
vele külön is beszélni. A fiú mit sem sejtve, előre küldve anyját és húgát, hogy 
azok mielőbb kikerüljenek ebből a pokolból, a hadnagy után ment. Egy zárka előtt 
megállt és Zala megkérte a fiatal Regéczyt, hogy lépjen be. Mikor az kissé 
megállt az ajtóban, Zala és egy másik tiszt hirtelen meglökték, hogy előre 
esett. A kulcs csikordult és Zala a kisablakon bekiáltotta, hogy bűnrészesség 
címén ügyészi rendeletre (Jávor!) letartóztatták. Amikor Regéczy a dühtől és a 
kétségbeeséstől elkezdte verni a vasajtót, vagy hat őr berohant, leteperték és 
összebilincselték. Az utcán Regéczyné és leánya beültek az autóba és vártak. 
Eltelt fél óra, egy óra, de Regéczy Imre csak nem jött! Nem tudták elképzelni, 
hogy mi történhetett. Egyszercsak megjelent egy másik követségi autó is, 
kiszállt belőle egy másik követségi sofőr és közölte az anyával, hogy Jávor 
betelefonált az angol követségre és felszólította a követet, hogy amennyiben a 
kocsi egy órán belül még mindig a börtön előtt fog állni, úgy közlekedés 
zavarása címén el fogja a kocsit hurcoltatni. Az angol követ kérdésére, hogy mi 
történt a kocsi sofőrjével, Jávor közölte, hogy bűnrészesség címén, vagyis, hogy 
Regéczy Nagy Imre nem jelentette fel apja bűntársait, vádat emeltek a fiú ellen. 


A kivégzés éjszakáját, 1949. augusztus 24-ét apa és fia ugyanabban a börtönben 
töltötték. 


Tehát a vád feljelentés elmulasztása volt. A tárgyaláson ez ellen tiltakozott, 
mire a hadbíróság elnöke Radetzky-Roth ezredes azzal érvel, hogyha nem érezte 
kötelességének apját feljelenteni, akkor az apja "bűntársait" kellett volna 
feljelentenie. A Katonai Bíróság Regéczyt tíz évi fegyházra ítélte. A Forradalom 
leverése után Kádárék rendőrsége újból lefogta és állítólag nyugati szervezkedés 
vádjával 1957-ben kivégezték. 


CSIZMADIA ZOLTÁN: 
SZABADULÁSKOR 
(Adinak) 


Ha túl leszel a mogorva rácson, 
élsz, dolgozol, szeretsz, szeretnek 
begyógyul mélye sebednek, 
börtönemlék kínja se bántson. 


Múlt lesz, mi most örök jelen, 
Sorsod, jövőd magad alkotod, 
ránk emlékezni nem lesz okod, 
s ha lenne is, fájó ne legyen. 


Bölcsen élj, mint feltámadt Lázár, 
életünk itt csak kripta élet 
halott a test, szenved a lélek 
hevülj, s ne égj az élet lázán. 


Talán majd kint is találkozunk, 

ha nem, új katynt hoz a végzetünk, 
de, ha a szabad jövőt megérjük, 
igazat, jót szépet mi hozunk! 


Ajánlás: 

Jó, ha az életben minket ész vezet! 
Börtönmúltadból kell, hogy megtanuld! 
A jövő parancs, emlékezés a múlt, 
búcsúzásul ezzel szorítsunk kezet! 


UTOLSÓ NAPOK, SZABADULÁS, 1956 NYARA 


Rákosi lemondásával újra megindult a politikai foglyok ügyeinek és ítéleteinek 
felülvizsgálata. Börtönökben, munkatáborokban, bányákban és a még fennálló 
internálótáborokban vegyes bizottságok jelentek meg, amelyek minden rabot külön- 
külön kihallgattak. 


A kérdezők főleg civilbe öltözött ÁVH-s tisztek és a Népügyészség ügyészei 
voltak. A rövid kihallgatásoknak a rabok nem tulajdonítottak nagy fontosságot, 
hiszen már sokszor csalódtak a kihirdetett amnesztiában, melyek során a 
politikai foglyok közül legnagyobbrészt csak a "rajkisták" és az elítélt ÁVH-s 
tisztek szabadultak. A külvilágban történő drámai változásokat sem tudták még 
abban az időben a börtönökben felmérni, az írók és a fiatalság együttes 
megmozdulását, a Párt hibáinak nyílt kritizálását. Ez volt a magyarázata annak, 
hogy a felülvizsgálatokat egy újabb kommunista manővernek tekintettek. 


Jellemző, hogy éppen a bizottságok megjelenése idején a váci fegyházban a rabok 
megtagadták a munkát és ezzel mondhatnánk a kommunista hatalomátvétel után az 
ország egyetlen nagyobb sztrájkját szervezték meg. Hamarosan kiderült azonban, 
hogy a felülvizsgálatok sokkal komolyabb céllal indultak meg. Mögöttük már nem 
egyedül az ÁVH áll, s hogy az Államügyészségre a nyilvánosság erős nyomást 
gyakorolt. Persze a nagy elengedések idején is nagyon vigyáztak arra, hogy az 
általuk valóban politikai foglyoknak minősített rabokat visszatartsák. Ebbe a 
kategóriába tartozott a legtöbb hűtlenség, kémkedés, szervezkedés, szabotázs, 
összeesküvés és a megszálló szovjet hadsereg elleni minden ténykedésért elítélt 
rab. 


Néhány héttel a felülvizsgálatok után megindultak az elbocsájtások. Különböző 
csoportokba sorolhatók azok, akiket elengedtek: a háborús és népellenes ügyben 
elítélteket, akik nem nagy ítélettel rendelkeztek. (A legtöbb életfogytiglanra 
ítéltet visszatartották.) A még visszatartott kisgazdapárti, szociáldemokrata és 
más elítélteket, papokat és mindazokat akiket egyházi ügyekben ítéltek el, 
gazdasági-politikai ügyekben elítélteket, tiltott határátlépőket, jugoszláv, 
vagy más követségi perekben elítélteket. Tény, hogy a börtönök létszáma szinte 
napok alatt felére csökkent, s talán ez volt az első jel arra, hogy "kint" 
valami történik. Mert egyben mindenki biztos volt, a rendszer, a kommunista 
kormányzat önkéntesen, jószántából nem lenne ilyen nagylelkű. Ekkor kezdtünk 
felfigyelni a Petőfi kör munkájára, az írók kritikájára, az újságokban egyszerre 
megjelenő önkritikákra. Akkor persze már régen tudtuk, hogy az ÁVH legfelsőbb 
vezérkara a Gyűjtőfogházbeli Kisfogházban rázza a rácsot és "szabadságot, 
igazságot és jobb bánásmódot" követel. Hosszú évek után először szállt meg 
valami optimizmus bennünket, ekkor éreztük igazán, hogy a régi hitünk kezd 
valóra válni, ami szerint a mi börtönkapuinkat nem amerikai Sherman páncélosok, 
hanem maga a magyar nép fogja kinyitni. 


Augusztus végén minden börtönben és munkatáborban összehívták a rabokat és a 
parancsnokok kihirdették, hogy a felülvizsgálatok folyamata befejeződött, a 
Legfelsőbb Bíróság és a Legfelsőbb Népügyészség a visszamaradt foglyok ügyében 
megállapította a Népköztársaság elleni következetes magatartást és az ítéletek 
tovább folytatását határozta el. 


Mindenkiben élt még egy kis remény, de amikor a börtönparancsnokok kihirdették, 
hogy a felülvizsgálatoknak és az elengedéseknek vége, akkor mindenki azt érezte, 
hogy a csapdában csak ő maradt az áldozat. Úgy látszott, hogy a nagy vitákban és 
kritikákban elfelejtkeznek rólunk! 


Az eseményeket azonban sem Gerő az új párttitkár, sem a megszálló Vörös Hadsereg 
nem tudta megállítani. Elérkezett október 23-a! Alig néhány nap múlva a Vörös 
Hadsereg csatát vesztve fegyverszünetet kért a szabadságharcosoktól. Az ország 
örömmámorban úszott, de a nagy örömben és szabadságban még mindig rácsok mögött 
ültek azok, akik kezdeményezői voltak ennek a szabadságharcnak. Helyenként 
majdnem egy hét telt el, míg a szabadságharcosok és a tömegek elindultak végre a 
politikai rabok kiszabadítására. Október végén és november első napján végre 
mindenhol megnyíltak a börtönök kapui, és Magyarországon 1956 november elseje és 
negyedike között nem volt politikai rab! 


Azután az elbújt ÁVH-ból újra toborzott rendőrség ezrével szedte össze azokat, 
akik nem menekültek el, akik résztvettek ebben a heroikus küzdelemben, és újra 
tele lettek a börtönök, bányák, internálótáborok. 

A könyv terjedelme nem engedi meg, hogy az összes börtönökből, táborokból, 
bányákból való szabadulást külön-külön leírjuk, a váci kitörés, a kalocsai női 
fegyház lakóinak szabadonbocsátása, a Kozma utcai Gyűjtőfogház rabjainak utolsó 
napjai és szabadulása elegendő bizonyíték, hogy ezek a szabadulások, híven a 
forradalom tiszta eszméjéhez csodálatosan emberileg mentek végbe. 

A kitörő rabok sehol nem bántottak senkit, senkin nem álltak bosszút, pedig azok 
után amin keresztülmentek talán érthető lenne, hogy valaki visszaemlékezve a 
verésekre, kínzásokra, éheztetésekre, odaugrott volna a félelemtől remegő volt 
rabtartójához. De nem ismerünk egyetlen ilyen esetet sem. 


SZABADULÁS KALOCSÁRÓL 


A hűvös októberi hajnalon megszokottan hangzott el az ébresztő. Felgyulladt a 
villany és sorban ültek fel a szalmazsákokon a női börtön lakói. Már hallani a 
kulcs csörgését, s máris nyílik az ajtó. "őrmester úrnak tisztelettel jelentem, 
a zárka létszáma 24 fő." Az őrmester úr megszámlálja a népet, nem szökött-e meg 
valaki az este zárás után, a rácsos ablakon, vagy a zárt ajtón keresztül. 


Felkészülni a "vizezéshez, kiblizéshez", mondja mialatt kimegy. A zárka kezd 
rendeződni, ágyak bevetve, sarkosak a szalmazsákok. Majd nyílik a zárkaajtó és 
indul kifelé a nép; varrodába sorakozó... Kettesével állunk falnak fordulva, jó 
börtön szokás szerint. Mikor az őrmester elérkezettnek látja az időt, hogy 
indítson, csak akkor indulhatott meg a sor a varroda felél. A hosszú teremben 
olajszag, por fogad. Mindenki a gépéhez rohan. Gépet letörölni, krétaceruzát 
elővenni, ollót, orsót kikészíteni, mert a műszak azonnal indul, persze 6-8 
perccel előbb, mert kell a termelés a népi demokráciának. Perceken belül 
megszólal a "varrodai induló" ismert és megunt dallama és máris indulnak a 
gépek. 


Október 24-én pontosan éppen így volt és minden a megszokott mederben folyt 
le... Azonban délelőtt 10 óra felé az álmos felügyelőnő mellett feltűnt még egy 
smasszer. Kettesben mászkáltak mint az Orbán lelke. Később, 11 óra felé a 
politikai tisztnő, a nevelőtiszt és a helyi parancsnoknő, akit csak "Lili 
bárónőnek" neveztünk tisztelte meg látogatásával a varrodát. A WC-ben a 
"Kibliben Gvardia"-ban ahogy a rabok nevezték, (mert itt lehetett minden 
pletykát azonnal meghallani) furcsa hírek szállingóztak. Valami van Pesten, 
mondták, azért mászkál annyit a politikai "Böske" és a "Bárónő" is. 

Milliószor hallottuk ezt már, egy-két percig örültünk is, azután elszállt a 
remény és örök egyforma reménytelenség lett újból úrrá rajtunk. 


A varrógépek zúgtak mint a pokolbeli ördögök, és mi automatikusan megállás 
nélkül nyomtuk a lábpedált. Csak gyorsan, gyorsan dolgozni, termelni, mert ebből 


lesz a százalék. 121 százalék után már lehet levelet írni, hosszabb beszélőt 
kapni, speizolni, és két havonta lehet egy kis pénzt is hazaküldeni. 

Végre 2 óra lett, elhalt a gépzúgás. Ezen a napon már sorbaálltunk, várva a 
hipist, amikor barátságos hangon megszólalt az őrök közül valaki, hogy "holnap 
áramszünet lesz, nem dolgozunk". "Klassz", mondta valaki, legalább alhatunk. Így 
a délután békésen telt el. 


Másnap hajnal felé arra ébredtem, hogy rengeteg hernyótalpas tank dübörög 
valahol a Fő utcán. Talán váltás van gondoltam, mert Kalocsa tankos város, vagy 
a jugoszláv határon van valami. Nem is mertünk semmire sem gondolni. Furcsának 
tartottuk ugyan, hogy még mindig az a csoport fegyőr van szolgálatban, akik 23- 
án reggel jöttek. Nem is törődött velünk senki, hát kupacban ültünk az ágyak 
tetején. Minden fegyőr álmos és borostás volt, és elég mogorva. Csak az egyik 
arcán volt valami cinkos mosolyféle, mikor beadta a kenyeret. "Nem lesz meló" 
mondta, "alhatnak, pihenhetnek nyugodtan." 

Délután öt óra körül járt az idő, csend volt a zárkában, úgyhogy az utcáról a 
legkisebb nesz is felhallatszott. Egyszercsak egy jókedvű fiatal hangot 
hallottunk: "Gyere apám, megnézzük, hogy hol van még vörös csillag, mert ahol 
van, onnan le vele! Úgy ugrott fel mindenki, mint akit rugó pattant fel. Egy 
pillanat és mindenki a felső ágyak tetején volt. Óvatosan néztünk ki az utcára, 
és az ámulattól, a nem várt örömtől majd leszédültünk. A szembenlevő 
Járásbíróság épületéről egy hosszú létra tetején állva verte le a vörös 
csillagos, sarlós kalapácsos címert két fiatal 12-13 éves korú gyerek... Hosszú, 
hosszú csend után tudott csak valamelyikünk megszólalni: Nagy Imre átállt, áldja 
meg az Isten!" Izgatott kopogás riasztott fel a szomszéd zárkából. Hamar a 
falnak nyomtuk a csajkát, hogy meghallgassuk, mit akar a szomszéd társaság. Nem 
is akartak semmit, csak megkérdezték, : "Láttátok? Most mi lesz?" 


Este 7 óra felé a Kossuth nóta dallamát hozta felénk a szél, elég elmosódva 
messziről, utána pedig a tömeg ütemes kiabálását. Nem értettük csak később, 
amikor a börtön felé közeledtek. Akkor már tisztán kivehető volt, hogy a 
"Független, szabad Magyarországot éltetik, és utána közvetlenül a politikai 
foglyok szabadon bocsájtását követelik. Majd újra a Kossuth nóta dallamai és a 
Himnusz következtek. 


A hirtelen, váratlan örömtől szinte megbénultunk és csak percek múlva halkan, 
szinte suttogva mondta valaki: "EZ FORRADALOM!" 


Talán egy negyedóra múlva bejött a tömeg az utcába és hangosan kiabálni kezdtek: 
"Nézzetek ki csak bátran, mert kitört a forradalom, már nincs őr az utcán." 
Fürtökben lógtunk az ablakokon és hangos beszélgetést folytattunk az utcán 
nyugodtan álló tömeggel. Elmeséltek mindent, a 23-i eseményeket és biztattak, 
hogy most már hamarosan szabadulunk, mert itt is megalakult a Forradalmi Katonai 
Tanács és Kalocsa népe úgyis követeli a szabadon bocsájtásunkat. Elmondták, hogy 
a zászlókból ki van már vágva a kommunista címer és már újra a szép magyar 
zászló leng. Valakinek az az ötlete támadt, hogy mi is tegyünk zászlót az 
ablakokba. Hamar elő a sálakkal, melyik a legjobb, így kerültek az ablakokba 
piros és zöld színű sálak, majd középre egy törülköző. Nem telt bele félóra és a 
berácsozott ablakokon ott tündöklött a nemzetiszínű magyar zászló. 


Este 9 óra körül újra összegyűlt a tömeg, elhozták a nemzetiszínű zászlót, és 
letérdelve az utcán, ők kint, mi meg bent elénekeltük a Himnuszt. 
Felejthetetlenül szép volt, mert ekkor éreztük először, hogy milyen egységes a 
magyar és hogy ezt a népet soha rabigába hajtani nem lehet. 


Reggel már fél 8 körül bent szorongott a tömeg az utcában, de nemcsak a civil 
nép, hanem a katonák is, mert a felkapott civil kabát alól kilátszott a csizma, 
nemcsak a durva legénységi, hanem a tisztek finomabb csizmája is. Elmeséltek az 
emberek mindent, hogy tört ki a forradalom, hogyan harcolnak még a 7-8 éves 
gyerekek is, fiúk, lányok vegyesen, hogyan kezelik az orosz tankokat Molotov- 
koktélokkal. 11 óra felé beadták a kenyeret, a smasszer sapkáján nem virított a 
vörös csillag és a köpenyén sem volt vállap. 

Délután befutott egy teherautó Bajáról "Hol vannak a bajai lányok?" kiabáltak 
fel "A 67-es zárkában", kiabáltunk vissza. Nem telt bele egy félóra és már az 


utcáról integettek fel a bajai lányok. 


Estefelé újra megtelt az utca néppel. Amikor meghallották, hogy a bajaiak 
elmentek, felháborodottan kezdtek kiabálni, hogy miért csak a bajaiak, miért nem 
mindenki. Követeli egész Kalocsa népe, hogy az összes politikai foglyokat 
azonnal engedjék el. A tömeg mind nagyobb lett, és ezzel nőtt a zaj is. Be 
akartak törni a börtönbe, és olyan fenyegetően viselkedtek, hogy azt hittük 
azonnal betörik a kaput. 


A börtön helyettes parancsnoknője ekkor katonai segítséget kért. A katonák el 
akarták oszlatni a tömeget, de ez nem sikerült. Sortűz dördülése vetett véget a 
lármának, melyet ugyan a levegőbe lőttek, de mégis egy halott és egy sebesült 
esett áldozatul. 


S. KOÓSA ANTAL : 
RABOK SZABADSÁG-DALA 


Rangunk a rongyon "R" betű, 
Barátunk koldus és tetű, 

A kenyerünk csak fél falat, 

S a falak itt sem vallanak, 
Sorsunk ma még a szolgaság, 
De holnap miénk a világ. 

A rabok szabadság-dalát 

fel nem foghatják már a rácsok, 
szálljon a zsarnokságra átok, 
ne félj, az Isten is velünk. 
Ma még rikácsolás, de holnap: 
imádság lesz az énekünk! 


Álmodni is van jogunk, 

S ha vernek, szebbet álmodunk, 
S a krumpli bármilyen sovány, 
Dalolhatunk a vér jogán, 
Ércesen, mint a harsonák, 

Hogy rádöbbenjen a világ: 

A rabok szabadság-dalát 

fel nem foghatják már a rácsok, 
szálljon a zsarnokságra átok, 
ne félj, az Isten velünk 

Ma még rikácsolás, de holnap: 
imádság lesz az énekünk! 


S ha vigyorgó koponyánkra 
Ráterül a holló szárnya, 

Ha megöl e ronda fészek, 
Dalolják új gyülevészek. 

S mint vihar, mint az orkán 
Kél a dal a tömeg torkán: 

A rabok szabadság dalát 

fel nem foghatják a rácsok, 
szálljon a zsarnokságra átok, 
ne félj, az Isten velünk. 

Ma még rikácsolás, de holnap: 
imádság lesz az énekünk! 


Márianosztra, 1951. 


Másnap reggelre megváltozott az utca képe. Katonai őrség került az utcára és 
civil ezen az útszakaszon nem járhatott. 


Október 31-én már szinte letargikus állapotban voltunk. Délelőtt úgy 10 óra felé 


egyszerre megcsikordult a zár, és szinte mintha magától nyílt volna ki az ajtó, 
úgy éreztük. Halálos csendben sorakoztunk a folyosón, már nem szemben a fallal. 


A folyosó másik oldalán állt a parancsnok és egypár fegyőr. Most megszólalt a 
parancsnok: "Arra kérem Önöket, hogy türelemmel hallgassák végig amit mondani 
akarok. Bár én még a Belügyminiszter úrtól nem kaptam arra parancsot, hogy 
magukat szabadon bocsássam, én a magam felelősségére még ma megíratom a 
szabaduló leveleket, megkapják a civil holmit és hónap reggel 6 órakor indul az 
első csoport, és 8 órára üres lesz az osztály." 


Mit éreztünk, le sem próbálom írni. Annyi év után újra szabadnak lenni, és újra 
otthon a családban lenni, szebb volt, mint a legszebb álom. Előkerültek a 
"dugasz" rúzsok, púder, miegyéb hajat is mostunk, szépítettük magunkat, hogy 
elfogadható külsővel mehessünk haza. Nem sokat tudtunk aludni, már reggel 4 
órakor mindenki talpon volt és beszélgetve, tervezgetve vártuk az indulást. 


A kapu előtt sokszáz ember állt könnyes szemmel, mikor mi sorban kiléptünk a 
kapun. Még most is előttem van annak a marcona fegyőrnek a képe, akinek, mikor 
búcsúzóul kezet fogtam vele, könnyek folytak végig az arcán. Áldja meg az Isten 
őt is, meg mindazokat, akik rabságunkat könnyebbé tették, mert ilyenek is 
voltak. 


Az út hazafelé csak álom volt, álom, mert nem sokra emlékezem. Már sötétedett, 
mikor Budára értünk. November 1-e volt, és minden ablakban, még a romos házak 
ablakaiban is gyertya égett a meghalt hősök emlékére. (RJ.) 


SZABADULÁS VÁCRÓL, 1956. október 27-én 


. . .Október 24-én nem vittek le bennünket dolgozni, az őrök titokban közölték, 
hogy kint nagy "balhék" folynak. Váratlanul több kosztot kaptunk és minden 
zárkába cigarettát adtak be, eddig a zárkán nem volt szabad dohányozni Sétára 
azonban nem vittek le bennünket. 


Október 27-én reggel láttuk, hogy az őrök sapkájáról lekerült a vörös csillag, 
és a pékség udvarában lévő vörös csillagot a pékek szétverték kalapáccsal. 
Reggeli oszlás után kint az utcán civilek gyülekeztek, és a "magánzárka 
osztályon" hallottuk, hogy kórusban követelték a politikai foglyok szabadon 
bocsátását. Nyolc év után újra felhangzott a magyar Himnusz, és mi rabok is tele 
torokkal énekeltük. Nekünk a harmadik osztályon sikerült a zárkánk ajtaját 
felfeszíteni, a "kutya" nem volt kívül rátolva, és pillanatok alatt kint voltunk 
a folyosón. Először kinyitottuk a mi osztályunk zárkáit, és utána rohantunk fel 
a negyedik osztálya. A beszélő rács előtt egy golyószóró volt felállítva, 
ráirányítva az első osztály folyosójára. Többen elkezdtek tárgyalni az őrökkel, 
sőt Gáspár százados, a börtön parancsnoka is megjelent. 


A zárkából kiszabadult rabok tömege a régi börtönrész folyosóin tolongott, 
főként a parancsnoksági épületrészt lezáró belső rácsajtó előtt. Mögötte a 
börtön vezetősége, őrök, sőt Weisz úr, az üzem régi vezetője és párttitkára is 
megjelent. Első pillantásuk a derékszíjakra esett, mindenki fegyvertelen volt. A 
börtönparancsnok igyekezett megnyugtatni az előtte hullámzó tömeget, majd 
néhányunkat felismerve odaszólt: "Nyugtassák meg az embereket, hiszen útban van 
a forradalmi bizottság, és a politikai foglyokat elengedik." Mi közöltük, hogy 
sok idő nyugtatásra nincsen, az óriási lárma és a fenyegető hangok ezt élénken 
bizonyították. Weisz úr órájára nézve mondta, hogy 10 órakor már itt kellett 
volna lenniök, és vette a falhoz támasztott kerékpárját. "Átmegyek a 
tanácsházára, és hozom őket," mondotta. Mi sem akartunk erőszakos kitörést 
kockáztatni, nem tudtuk ugyanis, hogy a külső őrség a géppuska állásokban ott 
van-e még, és hogy hogyan reagálna. Ezért azt javasoltuk, hogy a Bizottság 
megjöttéig "tárgyaljunk" a börtönparancsnoksággal. Egyszerre valaki felkiáltott: 
"A pékségnél nyitva van az ajtó!" Valóban a főkapuhoz vezető útra nyíló kisajtó 
nyitva volt, a géppuskaállások elhagyva, és az utcára vezető kétszárnyú főkapu 


is nyitva volt, így azután kisebb csoportokban kisétáltunk a kapu két oldalán 
felsorakozott tíz-tizenkét őr között. Egyik-másikunk kezet adva búcsúzott attól 
a néhány fegyőrtől, akik a rossz időkben csak passzívan, később aktívan is 
mellettünk álltak. A váci főutcán összegyűlt lakosság ölelgetett bennünket. Mi 
csak álldogáltunk, és vártuk, hogy most mi lesz? Vagy kétszázan jöttek már ki a 
fegyházból, mikor Andráss Sándor repülő-vezérőrnagy egy távíróoszlop 
keresztgerendájára fellépve harsány hangon szólott: "Bajtársak, most elénekeljük 
a Szózatot!" ezzel el is kezdte énekelni Levett sapkákkal álltak az emberek az 
utcán, és énekeltek. Sok borostás arcon folytak a könnyek, de nemcsak a 
váciakén, hanem a mienkén is. Andráss Sándor azután kihirdette: "Fegyelmezetten, 
zárt sorokban indulunk Budapest felé!" A lakosság megrohant bennünket, hogy ne 
menjünk, mert a Váci úton Pesten tank csata folyik a forradalmárok és az oroszok 
között. Valóban idehallatszott a tüzérség ágyúinak távoli dübörgése. Ezt a 
tervet tehát fel kellett adnunk, de tovább tanácskoztunk a váciakkal hogy merre 
kellene menni Senki nem tudott semmi bizonyosat. A nyugatra átvezető Duna hidat 
állítólag őrizték, északon a cseh határon a határőrök mindenkit elfognak, 
keletre minek menni E tanácskozások közepette géppisztolytűz csattant fel. A 
váci diadalív előtt két katonai teherautó állt meg, katonák ugrállak le róla, és 
egyesek már lőttek is. Nem voltunk ismerősek az új egyenruhákkal azt hittük hogy 
oroszok, de akárkik is lettek volna, futottunk a fütyülő golyók között. Az utca 
másodpercek alatt kiürült. Sebesülteket nem láttunk. Később tudtuk csak meg, 
hogy egy közbűntényes rabtársunk bokáján kívül nem sebesült meg senki. Azután 
igyekeztünk gyorsan elhagyni Vácot. A lakosság lehúzta rólunk a rabruhát, és 
saját ruhadarabjait adta nekünk. Mindenki ösztönösen reagált a gyorsan 
megváltozott helyzetben, és mindenféle módon segített. Közben szórványos 
lövöldözés hallatszott a börtön irányából. Mentünk, ki merre látott. Vác 
határában, egy almás kertben még egy lövést hallottunk, és kiáltást: "Be vagytok 
kerítve!", de csak mentünk az erdő felé. 


Mindmáig nem sikerül tisztázni a lövöldözés valódi történetét. A katonák egy 
Vácon állomásozó magyar alakulat emberei voltak, akik azt a hírt kapták, hogy 
gyilkosok és rablók törtek ki a börtönből, és ezt meg kell akadályozniok. 
Megjegyzendő, hogy a váci lakosságnak évekig azt mondták a hatóságok, hogy a 
börtönben csak súlyos bűnözők vannak, és nem politikai foglyok. Szerencse, hogy 
a félreértés tisztázódott, mert a katonaság utána még segített is a rabkórház 
kiürítésénél. 


A rabok egy része bent maradt a fegyházban, mert szabaduló levelet akart a 
Forradalmi Bizottságtól: Ezek más vetületét látták a bonyolult helyzetnek, mint 
a következő beszámoló rész mutatja. 


"Néhányan átmentünk a kórházba, hogy gondoskodunk az ott fekvő beteg 
társainkról. Már sokan kimentek az utcára, amikor lövés dördült, valaki kilőtt a 
kórház ablakából. Az ott levő őröknél nem volt fegyver, kivéve a kórház 
vezetőjét, Dr. Ádámot, aki ÁVH alezredes volt, ő lőtt ki, amire kívülről egy 
óriási golyózápor volt a válasz. Mint később megtudtuk, Ádám hasbalőtt egy kint 
álló katonát, akinek már nem volt ott a nemzetiszínű szalag. Mi ott feküdtünk a 
folyosón, mert a golyók csak úgy csapkodtak körülöttünk. Utána bejöttek a 
katonák, és elvitték Ádámot. Mi, akik ott voltunk senkit sem bántottunk, még 
ahhoz sem nyúlt senki, aki az utolsó napokban is komisz volt velünk. Végre a 
katonák segítségével kerítettünk teherautókat, és a betegeket hordágyon 
felraktuk a kocsikba, és Nagymarosra egy kórházba szállítottuk őket. Egy Sándor 
nevű idősebb orvos ment velük, nem akarta őket orvosi kezelés nélkül hagyni. Mi 
voltunk az utolsók, akik elhagytuk ezután a börtönt, lehetett már délután két 
óra is. Amint a kapun kiléptünk, a civilek szinte lenyúzták rólunk a 
börtönruhát, egyikük egy nadrágot, másikuk egy kabátot nyomott a kezünkbe, 
szinte pillanatok alatt átöltöztettek bennünket. Megöleltük őket, és örültünk, 
hogy mindenki segíteni akart nekünk." 


A Gyűjtő Fogházban viszont már október 23-án tudták a rabok, hogy mi történik a 
városban. (B.L) 


SZABADULÁS A GYŰJTŐBŐL 


1956 október második felében megváltozott a hangulat a Gyűjtő mérnöki 
irodájában. A hely amúgy is elég különös volt, összezárva az u.n. KÖMI 401 
irodában sok kitűnő technikai és műszaki ember, elítélve a legkülönbözőbb 
ügyekben és cselekmények miatt. 


Váratlanul, és számunkra indokolatlanul, ez a viszonylagos kényelem október 22- 
én délután megszűnt, amikor az őrség félbeszakította a munkát, és minket 
libasorban átparancsolt a "csillagközép"-be. Itt ismét a rég ismert szűk zárkába 
lettünk beszállásolva. Tudtuk azt, hogy bizonyos politikai zajlás van 
folyamatban a párton belül, sokan a kevésbé veszélyes politikaiak közül már 
régebben szabadultak de így is érthetetlen volt, hogy miért kell a nagy becsben 
tartott termelő munkát (amit mi úgy hívtunk, hogy "maximenkó bérért, minimenkó 
munkát", ) megszakítani. A válasz megjött rövidesen! 


Az éjszaka még csendben telt el, de a következő reggelen, október 23-án nem volt 
ébresztő, sem nyitás. Késve adták be a reggeli kávét és kenyeret, csak egy 
etetőt nyitva ki és késett az ebéd is. Délután és alkonyat felé lövések 
hangzottak nagy távolságból Az egész börtönben néma csend és mozdulatlanság 
uralkodott. Senkit a zárkából ki nem engedtek, még a bizalmat élvező 
"házimunkások"-at sem. 


Másnap korán reggel megélénkült a városból felénk szűrődő zaj, nehéz fegyverek 
ropogása hallatszott, sőt tüzérségi kilövések és becsapódások is hallhatóvá 
váltak. Ekkor jelentek meg felettünk a katonai helikopterek nagy köröket írva. 
Együtt volt velünk a zárkában egy idős aranykeretes szemüveges úr, akit nemrég 
ítéltek el izgatásén, ítéletéhez híven ő volt a legizgatottabb. A szokásos 
tilalom ellenére felmásztunk a magas ablakokhoz, és az alatta sétáló őrt, 
sorozott ÁVO-s volt, akinek kevés köze és gusztusa volt a rabtartáshoz 
megkérdeztük, hogy mi van, mi ez a lövöldözés. Azt válaszolta, hogy hadgyakorlat 
van, mire mi rávágtuk, hogy elég éles hadgyakorlat lehet, hiszen halljuk a 
becsapódásokat is, amit vaktöltény nem okozhat. Erre ő mosolyogva vállat vont: 
"Majd úgyis megtudják." 


A következő napok fegyverropogásos egyhangúságát csak az tette változatossá, 
hogy a soros őrök naponta többször beszóltak a tetőn, megkérdezve: "Hogy vannak 
az urak? benyomva egy csomó cigarettát, gyufát és extra élelmiszert, 
természetesen hideget, hiszen a szakácsok is le voltak zárva. 


Október 30-án végre kinyílt az ajtó, és jöttek a borbélyok borotválni. Ez volt 
az utolsó alkalom, hogy egyenruhás őr nyitott ajtót. Ezek után már izgatott 
társalgással telt el az éjszaka. A zárkában halomban állt az élelem; kenyér, 
szalonna, kolbász, zöldség, cukor és gyümölcsíz, valamint az ÁVO számára 
készített cigaretta. Így érkezett el november elseje. 

Kora hajnalban felcsattant a fegyverropogás a Gyűjtő körül, amint a bent szorult 
kétségbe esett ávósok megpróbálták a falakat védeni a Szabadságharcosok és a 
Nemzetőrök rohamával szemben. Nemsokára lánctalpak csikorogtak a kapu előtt, és 
hatalmas csattanással vágódott neki az oroszoktól zsákmányolt, és volt 
rabtársaink által vezetett (un. "grőszös" összeesküvők, akik már előbb 
szabadultak a rab-bányatáborokból) T 34-es, dübörögve zuhant be a sok száz 
kivégzést látott börtönudvarra a vasalt kettős kapu. Ennél szebb látványt aligha 
lehetett volna még álmodni is. Nem kellett nekünk amerikai, angol, vagy 
bármilyen idegen segítség, hogy a börtönök megnyíljanak, elvégezte ezt a 
kommunista rendszer által nevelt ifjúság, és a kegyekben tartott munkásosztály. 
Most már tudtuk, hogy a napok óta tartó távoli dübörgés és zaj, a felvonuló 
tankok robaja volt, és a felbomló rendszer eresztékeinek ropogása. Lukács, az 
öreg "lázító" ügyvéd volt az első, aki feltornászta magát az ablakrácsra és 
öblös hangon kiáltotta: "Éljen Mindszenty hercegprímás!, Éljen a szabad 
Magyarország!, Éljen a független magyar kormány!" Pillanatok alatt minden zárka 
ablak megtelt a rabok fejeivel, akik kórusban visszhangozták a kiáltást, majd 
rázendítettek a Himnuszra és a Szózatra. 


Ekkor már az épületen belül is feltartóztathatatlanul megkezdődött a nyüzsgés, 
lábdobogás és kulcsok csörgése, ajtók kivágódása, mint régen, ha kivégzésre 
vittek valakit, szállításra készültek, vagy zárka motozásra. A zaj rohamosan 
közeledett. Végre elérkezett a "Csillagközépre", ahol a mi zárkánk is volt. 
Megfordult a kulcs a zárban, kipattant az ajtó, és ismeretlen civilek álltak az 
ajtónyílásban: "Jó reggelt, ma szabadultok, készüljetek a Szabadító Bizottság 
elé, nem vagytok többé rabok, hanem szabad emberek!" 

Azonnal megalakítottuk a Forradalmi Börtönbizottságot. Felsorakoztattuk a 
bentrekedt ÁVO-sokat a falak mentén hosszában, falnak fordulva. Senkit sem 
bántottunk, azt vallottuk, hogy minden bűnös törvényes bíróság előtt védekezhet, 
és addig bántódása nem lehet. 


Rendben, névsor szerint kerültünk a Szabadító Bizottság elé, későbbre 
tartogatva, és elkülönítve a közönséges bűnözőket. A Bizottság elnöke Darvas 
Iván neves színész volt, számos állami kitüntetés tulajdonosa, akinek öccse tíz 
évre ítélve, szintén velünk dolgozott a mérnöki irodában. Tagja volt a 
Bizottságnak egy forradalmi ügyész, és egy fiatal barnabőrű, feketehajú diák, a 
Szabad Magyar Diákszövetség képviseletében. Darvas Iván kezet fogott velem, 
megkérdezte a nevemet, miért és mennyi időre és mikor lettem elítélve. Azután 
azt mondta: "Mától kezdve szabad vagy, elítélésed és börtönbüntetésed 
törvényellenes volt és semmis!" Átadta a szabaduló leveleket, egyet a börtön 
szokásos papírján, és egyet egy újonnan sokszorosított "Forradalmi" 
nyomtatványon. (Forradalmi bizottság szabadító levele.) A diák hozzám lépett, ő 
is kezet fogott mondván: "Most ne politizáljatok, a helyzet még tisztázatlan, 
menjetek haza és pihenjetek." 


végigmentünk most már, mint szabad emberek a hosszú börtönfolyosón, amely az 
irodákat kötötte össze a csillaggal. A kapuban átvettünk egy barna papírba 
csomagolt élelmiszeres csomagot, majd a ruhatárban kiválogattam a hat éve 
molyosodó ruhámat. Utána még visszamentem a mérnöki iroda felső emeletén lévő 
munkahelyemre, ahol nagy felfordulást találtam. Rajzasztalaink nekifordítva az 
ablaknak, amely ki volt törve, és a kerete lógott, az asztallap és a falak 
szitává lőve. A szétlőtt ablakpárkányba bele volt döfve egy ötágú csillag 
elgörbült szárral. Jellemző szimbóluma volt annak, ami történt. 

Visszamentem a főkapuhoz és kiléptem mint szabad ember. A kapu két oldalán 
felhalmozott és szétlőtt homokzsákok voltak. Ott várt minket egy teherautó, 
melyet egy rabtársunk édesanyja rekvirált egy üzemből. Ezen indultunk el, és 
utunk végigvezetett a Sugárúton, majd folytatódott a Nagykörúton, ahol számos 
kilőtt orosz páncélos, temetetlen hullák, kisiklott villamosok feltépett sínek 
és kockakövek hevertek. A "Szabad Nép" épülete ki volt rámolva, előtte hatalmas 
máglya maradványai A pernye néhai pártkönyvek és lapok maradványainak nyomait 
mutatta. Áthaladtunk a Margit hídon, melyet nemzetiszínű, karszalagos Nemzetőrök 
és Szabadságharcosok tartottak megszállva, és végül befutottunk Budára. Néhány 
perc múlva haza értem, hazatértem oda, ahonnan hat éve, két hónap és tizenhét 
napja hurcoltak el! (G. P.) 


UTÓSZÓ ÉS NYILATKOZAT 


Nincs nemzete Európának, amely történetének utolsó évszázada alatt annyi 
megpróbáltatáson és tragédián ment volna keresztül mint Magyarország. Két 
embertelen világháború milliós magyar vérvesztesége után a trianoni 
békeszerződés milliós magyar tömböket szakított ki a nemzet testéből. Leapadva, 
megfogyva, kifosztva és kirabolva, két diktatúra és két a magyartól idegen 
néptömeg közé beékelve csak hihetetlen erőfeszítések és áldozatok árán voltunk 
képesek fenntartani nemzeti létünket. Történelmi tény, hogy soha nem kerestük s 
meggyőződésből ellene voltunk minden ideológiai és politikai szövetségnek a 
határunkon terjeszkedő idegen diktatúrákkal, s mégis a népek ítélőszéke előtt mi 
lettünk a bűnbakok és a háború igazi vesztesei. Hogy mégis talpra álltunk és 
mindig volt erőnk újrakezdeni, az népünk hihetetlen szívósságának, 
akaraterejének és szabadságszeretetének tulajdonítható. 


1945 és 1956 közötti időszak is egy ilyen háborúvesztésnek és újrakezdésnek 
jellegzetes története. Bizonyos, hogy a legelhallgatottabb és a történelmi 
tényeket és a valóságot legjobban kiferdített időszak. De még így is fontos 
helyünk és államformánk keresése a szabad világban, igényünk és elhatározásunk 
egy demokratikus és semleges Magyarország megteremtésére éppúgy hozzátartozik 
ehhez az időszakhoz, mint a vesztett háború következményeként ránk nehezedő 
jóvátételek fizetése, az ország újbóli megcsonkítása és a Keletről ránk 
szabadult "felszabadítók" eltartása. 


Az új élet, amiben hittünk nem tartott sokáig. A nácizmus felett aratott 
győzelem mámorában úszó nyugati világ édeskeveset törődött avval, hogy 
Keleteurópában egy másik diktatúra veszi át a hatalmat s egymásután juttatja 
hóhérsorsra a demokráciáról álmodozó kis népek kormányait. A magyar nép sem 
kerülhette el sorsát. A nyugati megalkuvó politika gyengeségét kihasználó 
Szovjetunió könnyedén juttatta az ország vezetését az ellenőrzése alatt álló 
Kommunista Párt kezébe, s Rákosi és társainak terroruralma nem volt más mint 
"mesterének és a népek tanítójának, Sztálinnak" szovjetunióbeli uralmának 
magyarországi vetülete. Ezen manapság az sem változtat, hogy ehhez a pokoli 
színjátékhoz egy sereg magát politikusnak és pártvezérnek kinevezett 
tildyzoltánok, nagyferencek baloghpáterek, szakasitsok megalkudva, farkbehúzva 
kényszeredetten asszisztáltak. 


De bármekkora is volt a megszállók hadserege, bármilyen ördögi elmélettel és 
gyakorlattal próbálták az új helytartók teljes ellenőrzésük alá vonni az 
országot, a magyar nép ellenállt. Nyíltan vagy titokban földalatti mozgalmakban, 
az egyetemek padsoraiban, a munkásotthonok mondvacsinált szocialista légkörében, 
gyárakban és kint a földeken, milliók mondtak nemet Magyarország 
bolsevizálásának. Akkor, amikor a nyugati világ még ma is a nácik és a japánok 
elleni "resistance-ellenállás" kifogyhatatlan élményével foglalkozik, mi 
magyarok büszkék lehetünk a mi függetlenségi és ellenállási harcainkra, melyek 
minden támogatás nélkül, ha méreteiben nem is, de áldozatainak viszonylagos nagy 
számában felülmúlta a nyugat-európai ellenállás méreteit! 


Valószínűleg lesznek olyanok, akik hiába keresik, s talán hiányolni is fogják 
azoknak a pereknek a leírását, amelyet Péter Gáborék közös együttműködésben a 
KGB-vel olyan mesterien tálaltak a nyilvánosság elé. Itt elsősorban a "bűnüket 
beismerő" Rajk László, Pálfy-Österreicher és társainak nyilvános és titkos 
pereire gondolunk, de ide számít Kállai Gyula külügyminiszternek, Kádár 
Jánosnak, mint belügyminiszternek elítélése, a Honvédelmi Minisztérium nagy 
tisztogatási pere, amelyben nyolc tábornokot, a Néphadsereg legfelsőbb vezetőit: 
Sólyom Lászlót, Illy Gusztávot, Porfy Gyulát, Révai Kálmánt, Beleznay Istvánt, 
Gömöry Györgyöt, Makay Miklóst és Földy István tábornokokat végezték ki. Zöld 
Ferenc belügyminiszter inkább főbelőtte magát, nem kívánt Riess István 
igazságügyminiszter sorsára jutni, akit az ÁVH pincéiben vertek agyon. Ami 
jellemző, de egyben sajnálatos ebben az egymás irtásban, hogy a nagyok 
bukásukkal magukkal rántottak igen sok ártatlan és jóhiszemű egyént és olyan 
kommunista beállítottságú párttagot is, akik végül a börtönben döbbentek rá, 
hogy idealizmusukat és jóhiszeműségüket mindkét tábor olcsó módon használ a ki a 
hatalom megszerzésére és a másik csoport kiirtására. Tagadhatatlan, hogy Rajk 
László és társai hűséges tagjai voltak a kommunista pártnak s érthetetlen lenne, 
ha Rajkot és Sólyom Lászlót a kommunista rendőrség, Pálfyt és tábornok társait a 
Néphadsereg megalkotóit, bármilyen címen vagy bármilyen érdem alapján 
besorolnánk a magyar nép függetlenségéért harcoló s azért életüket áldozó hősi 
halált halt bajtársaink sorába. Maradjunk a valóságnál, Rajk, Pálfy és a többi 
kommunista bukása a szokásos és közismert kommunista sors, amikor a hatalomért 
folyó harcban az erősebb csoport kinyírja a másikat. Vajon ki merné állítani, 
hogy az átvedlett Illy Gusztáv s a többi tábornok valamit is tett a szabad és 
semleges Magyarország megteremtéséért? Visszaemlékszem, amikor 1949 nyarán ott 
rohadtunk a Margit körúti (Mártírok útjai) katonai fegyházban s egy őr 
véletlenül vagy akarva otthagyott egy Katonai Szemlét, amiben Sólyom László s 
többek között Király Béla, (aki csodálatos módon túlélte társai kivégzését) 
egymást licitálva esküdtek hűséget a Kommunista Pártnak s tagadtak meg mindent s 
mindenkit, ami őket a régi tiszti életükhöz kötötte. Alig egy esztendővel később 


őket is elérte a moszkovita pártvezetőség tisztogató keze s kifacsarva, 
kihasználva, meggyalázva küldték őket a bitófára. Kétségtelen, hogy bizonyos 
kárörömmel hallottuk később, hogy Tildy Zoltán, Szakasits, Marosán, Rónai és a 
velük együtt menetelő kisgazdapárti, szociáldemokrata és parasztpárti 
politikusok is megjárták Rákosiék börtöneit. Nem mintha szembehelyezkedtek volna 
Rákosi akaratával, vagy nagyobb falat kenyeret és több szabadságot követeltek 
volna a munkásosztály számára, az ő sorsuk a mór sorsa volt, akik megtették 
kötelességüket, s utána kellemetlenné váltak az uralkodó réteg számára. 
Valószínű, hogy volt idejük hosszan elgondolkozni, hogy érdemes-e egy diktatúra 
szekértolójának lenni? Nem valószínű, hogy jóérzésű magyar ember, aki átélte, 
átvészelte Rákosiék uralmát, valaha is könnyet fog ejteni ezeknek az embereknek 
a sorsa felett. 


A történelem nem áll meg, ahogy a világ változik, úgy változnak körülöttünk a 
politikai rendszerek, nemzetek tűnnek el a történelem színpadáról, hogy már 
elfelejtett népek tűnjenek fel a feledés homályából. Ebben az állandó 
forrongásban, káoszban, ennek a tizenegy esztendőnek története egy pillanatnyi 
villanás s mégis nekünk magyaroknak és nemzetünk történelmének fontos állomása: 
megmutattuk a világnak, hogy szolgaságban, elnyomásban élni nem tudunk, nem 
akarunk s hogy szabadságunkért minden áldozatra hajlandók vagyunk! 


